
	PREDSEDNIK: Poštovane dame i gospodo narodni poslanici, nastavljamo rad sednice Devetog vanrednog zasedanja Narodne skupštine u Četrnaestom sazivu. 
	Na osnovu službene evidencije, konstatujem da sednici prisustvuje 95 narodnih poslanika i molim vas da ubacite svoje identifikacione kartice u poslaničke jedinice elektronskog sistema za glasanje.
	Konstatujem da je u sali prisutno 125 narodnih poslanika, odnosno da postoje uslovi za rad Narodne skupštine.
	Prelazimo sada na listu.
	Hajde bez dobacivanja odmah, da uspostavimo red danas. 
	Prva na listi doktor Milica Marušić Jablanović.
	Izvolite.
	MILICA MARUŠIĆ JABLANOVIĆ: Poštovane koleginice i kolege, poštovani građani Srbije, prvo želim da se osvrnem na temu o kojoj smo govorili juče. Ovo je zapravo jedna od najgorih vesti koji smo imali u oblasti obrazovanja od kako se dogodio „Ribnikar“. Radi se o slučaju u Mrčajevcima. 
	Samo želim da upozorim gospodina ministra koji je juče govorio o tome da mi zapravo još uvek nemamo ishod sudskog procesa i da ne smemo za sada da tvrdimo da se to nije dogodilo. Čekamo dokaze, čekamo da vidimo tačno kako će biti taj ishod. 
	Strašno je to što ljudi jesu u panici, ljudi su jako zabrinuti i njima treba informacija o tome da li su njihova deca bezbedna i da li mogu 1. septembra da krenu u tu školu i da ne moraju da se brinu za njihovu bezbednost. 
	Ova tema nas vraća na jednu od tema o kojoj sam ja govorila u prethodnom periodu, a to je tema brige o deci i formiranje specijalne socio zdravstvene ustanove.
	Ne znam da li ste upućeni. Ova ustanova je definisana zakonom, ali nikada nije osnovana i ona je namenjena brizi i korigovanju dece koji ispoljavaju ekstremne probleme u ponašanju, a isto tako imaju i psihičkih problema. Ovakva ustanova mora da postoji zato što nažalost broj ovakve dece nije mali. 
	To je još jedan od razloga zbog kojih ja smatram da ova Vlada ne zaslužuje poverenje zato što ne brine o ovim ranjivim, osetljivim i vrlo važnim grupama. 
	Što se tiče obrazovanja dalje, znamo da na Filozofskom fakultetu u Nišu je došlo do pokušaja cepanja tog fakulteta i prebacivanja tri departmana u neku novu ustanovu pod izgovorom da treba jačati patriotizam i nacionalni identitet. 

	Pošto ovaj mehanizam nije urodio plodom, ova namera, došlo je do toga  da na kraju deca uopšte nisu upisana, studenti nisu upisani, nisu dodeljene kvote ni za osnovne, ni za master studije. 
	Da li je ovo način na koji treba da funkcioniše obrazovanje i da li  je to ta autonomija univerziteta? Pitam ministra, koga trenutno ne vidim.
	Takođe, želim da informišem javnost da Univerzitet u Novom Pazaru je upisao samo jednu trećinu od ukupnog kapaciteta i da je izgubio oko 30 profesora. 
	Dakle, dolazi do urušavanja državnih univerziteta, a da nemamo nikakvu informaciju od ministra o tome zašto se to događa i na koji način će on da spreči da se ovaj Univerzitete potpuno uruši i ugasi. 
	Što se tiče ministra Lončara, govorili smo više puta o apotekama. Sada dolazite na sednicu, juče hvalite se time kako ste doneli rešenje za apoteke. 
	Apoteke nisu smele da budu rešavane na taj problem, ne treba niko da ide na poklonjenje kod predsednika Aleksandra Vučića i da  od njega očekuje rešenje za problem koji je trebalo zapravo da predupredi i da reguliše resorno ministarstvo. 
	Trebalo je da ove žene budu sigurne da neće izgubiti ni platu, ni zdravstveno osiguranje i da ne treba da imamo porodilje koje čekaju odluku da li će imati plaćeno porodiljsko ili neće.
	Dakle, sramota je što su one dovedene uopšte u ovu poziciju neizvesnosti. To pokazuje da niste imali nikakav plan kako da regulišete ovaj problem.
	Što se time Ministarstva zaštite životne sredine ja sam se obradovala kad sam videla da ćemo imati osobu koja zaista jeste stručna u ovoj oblasti, međutim ispada da će gospođa Pavkov na kraju biti zapamćena po pejzažima punim otpadnih guma zato što je ukinuta, kao što znate uredba za reciklažu koja podstiče reciklažu, ljudi su izgubili posao, mnoge porodice su ostale bez parčeta hleba, naročito romske porodice, a da nemamo nikakvo rešenje kojim će se to ponovo uspostaviti. Molim gospođu Pavkov da ode u Železnik i da obiđe, da vidi kako izgleda jedna livada puna otpadnih guma. 
	Takođe, želim  da je pozovem da nam odgovori na pitanje vezano za pet zaštićenih vrsta koje žive na području Dimitrovgrada, u selu Brebevnica, gde je uništeno njihovo stanište, ne samo što je uništeno, nego Zavod nikada nije dostavio rešenje kojim se nalaže premeštanje tih vrsta na drugu lokaciju. Oni su to samo najavili i nikada to rešenje nisu dostavili. Kako prolaze ove, navodno strogo zaštićene vrste, tako prolaze i ljudi. Molim gospođo Pavkov da se pozabavi time. 
	Što se tiče Ministarstva za socijalnu zaštitu, fokusiraćemo se na onaj čuveni Zakon roditelj-negovatelj, koji po mom mišljenju, zapravo, predstavlja jedno manjkavo parcijalno rešenje, ne samo što je mali broj roditelja zapravo dobio naknadu, ne samo što taj Zakon jeste zapravo diskriminatorski i isključuje ljude koji imaju male plate, ljude koji imaju penzije, ljude koji imaju preko 65 godina, on zapravo uopšte ne odgovara potrebama roditelja koji imaju invalidnu decu.
	Trebalo bi da ovi roditelji imaju prava i na predah i na rad. Trebalo bi da se novac, umesto u EXPO uloži u negu invalidnim licima, na primer. 
	Mi imamo definisan „Predah smeštaj“ i „Dnevni boravak za invalide“, a sa druge strane, podatak iz 2024. godine, pošto ja znate, čitam izveštaje, kaže da je „Predah smeštaj“ koristilo 257 ljudi, a dnevni boravak 1.646 ljudi, 2024. godine. Imamo na evidenciji 87.000 ljudi koji primaju tuđu negu i pomoć.
	Dakle, broj onih roditelja koji mogu da smeste svoju decu u dnevni boravak i da na primer odu da rade i zarade platu i imaju neki svoj život je zanemarljiv, u ove stvari, u ove sisteme, u brigu o ranjivima je trebalo uložiti novac mnogo pre nego u EXPO, a čuli smo zapravo ko će od tog EXPO-a najviše da profitira.

	Najzad, ako želite da brinete o građanima istinski, onda treba da uložite novac i u prevenciju zagađivanja, u smanjenje zagađenja, treba da vidite zašto nam 2.000 deponija u toku godine gori, zato što se ispostavlja da je potrebno oko dve i po milijarde evra da bi se smanjilo zagađenje vazduha, a da nas šteta nastala usled zagađenja košta oko milijardu evra godišnje.
	To opet pokazuje da nema plana, odnosno plan postoji samo na papiru, a njegova realizacija se apsolutno ne događa na terenu. Zbog toga ja zaista ne mogu da ukažem poverenje ovoj Vladi.
	Evo, pošto je tu gospodin Siniša Mali, ja se bavim ljudima koji nemaju prilike da govore, koji nemaju prilike da se pojave, čak ni na društvenim mrežama, bavim se ljudima koji su gladni. Hoću da ga pitam zbog čega se ne ukine PDV na donaciju hrane? Kome je to u korist? Pogledajte naš predlog, pogledajte analizu. Sami znate da bi zahvaljujući doniranoj hrani zapravo se ti troškovi smanjili zato što bi narodne kuhinje mogle od te hrane da nahrane ljude koji su gladni. Zapravo, mi bismo imali profit i takođe bi to imalo svoj ekološki benefit. Objasnite zbog čega to nije bilo prioritet.
	Zahvaljujem se. 
	PREDSEDNIK: Hvala.
	Reč ima narodni poslanik Edin Numanović.
	Izvolite.
	



2/1	TĐ/MP	10.15 – 10.25

	EDIN NUMANOVIĆ: Uvažena predsednice Narodne skupštine, poštovani predsedniče Vlade, ministri, dame i gospodo narodni poslanici, na temu rada Vlade najpre ću se osvrnuti iz ugla Bošnjaka iz Sandžaka i širom Srbije, ali i brojnih manjinskih zajednica koje u nama vide naše predstavnike. I da – punog srca izgovaram reč Sandžak. I želim se osvrnuti na negativnu diskusiju ministra Dačića, o terminu Sandžak, sinoć. Sandžak je mnogo više od termina, pa i od tla i od teritorije. To je kultura, istorija, identitet, jedan poseban moralno-etički sklop koji odlikuje sve Sandžaklije, ma iz kog naroda dolazili. Dok ima tih Sandžaklija, uzaludno je pokušavati ukinuti ga i ne znam i odakle biste krenuli.
	Želim da znate da je poslednji predsednik Sandžaka u ZAVNOS-u bio Sreten Vukosavljević, Srbin, narodni poslanik iz perioda pre Drugog svetskog rata i u tom svetlu pozivam vas da se Sandžaka ne plašite već da dođete da učite o dobroti, o pravednosti, o multikulturalnosti, jer zaista Sandžak ima mnogo toga što može pokazati. 
	Kada govorimo o radu Vlade, najpre želim pohvaliti rad Kabineta za pomirenje, regionalnu saradnju i društvenu stabilnost ministra Usame Zukorlića koji je u poslednjem periodu odlikovan konkretnim rezultatima na polju infrastrukturnog razvoja, podrške lokalnim zajednicama, jačanju društvene kohezije i povezivanju Srbije sa regionom i dijasporom. Kroz rad Kabineta podržano je 10 infrastrukturnih i komunalnih projekata u osam gradova širom Srbije. Među najznačajnijima jeste asfaltni put kroz selo Mojstir, čiji su meštani posle decenija čekanja dobili asfalt. To je veliko selo u kome žive i Srbi i Bošnjaci. Zatim, tri kilometra asfalta, koliko je dozvolila opština Tutin, u selu Paljevo, koje ima tendenciju da postane važan putni pravac, jer povezuje magistralni put prema granici sa Crnom Gorom, ali i putni pravac od Novog Pazara prema Tutinu, što značajno ojačava mrežu puteva u ovom delu Sandžaka. U Prijepolju je završena potpuna rekonstrukcija Sportskog centra „Orsi“, što daje nove savremene uslove deci, mladima i građanima za bavljenje sportom i rekreacijom.
	Takođe brojni projekti u Bujanovcu, Svrljigu, Boru, Surdulici, Bosilegradu, gde žive Srbi, Bošnjaci, Albanci, Bugari, Romi. Dakle, bez razlike, konkretni koraci ka pomirenju na delu. Takođe u saradnji sa drugim kabinetima asfaltirani su putevi u Suhom Dolu, Gracu, Svračiću, Rakovom Polju. 
	Posebna pažnja posvećena je jačanju društvene kohezije, podršci civilnom društvu. Tu je za 48 najuspešnijih prijavljenih projekata data vrednost od 88 miliona dinara, gde su odobreni projekti usmereni na podršku najugroženijim društvenim grupama u multietničkim sredinama kroz humanitarne aktivnosti, psiho socijalnu podršku, programi socijalne inkluzije, obrazovanja, školski pribor, stipendiranje za decu sa smetnjama u razvoju.
	Takođe je data podrška mladima u obrazovanju, gde je data stipendija u iznosu od 11 miliona dinara Omeru Mihoviću za nastavak školovanja na Oksfordu. Tu su i brojni drugi projekti za koje sada nemam vremena da iznosim, ali želim kazati i da je otklonjena diskriminacija, što je za svaku pohvalu u Prijepolju, gde je devojkama sa hidžabom bilo onemogućeno da se zaposle i obave stručnu praksu zbog nekakvog diskriminatorskog pravilnika. Taj pravilnik je izmenjen. Usklađen je sa Ustavom i to je veoma dobra i snažna poruka Bošnjacima.
	Otpočeo je proces popravljanja proporcionalne zastupljenosti nacionalnih manjina u državnim institucijama. Povećan je broj Bošnjaka u policiji. Preko 100 mladih Bošnjaka i Bošnjakinja su na obuci u Sremskoj Kamenici, što mnogo doprinosi vraćanju poverenja u institucije i integraciji Bošnjaka u državni sistem.

	Svakako i od mene i od ministra Zukorlića uvek ćete imati iskreno i verodostojno predstavljanje Bošnjaka, znaćete šta oni misle, govore i žele, i to je ključ za stabilnost, za zdrave odnose i za međusobno poverenje. 
	Postoje i stvari sa kojima nismo zadovoljni poput „Drinske regate“, koja je finansirana od Ministarstva turizma, na kojoj se širila verska i nacionalna mržnja i šovinizam, i to na veoma posebnom, osetljivom području za Bošnjake – na Drini, na Perućcu, koji su u stvari masovna grobnica Bošnjaka, ne samo iz genocida u Srebrenici, već i onih zločina u Štrpcima i Sjeverinu. Na te stvari moramo paziti zbog međusobnog poštovanja i poverenja i adekvatno reagovati. Hvala.
	PREDSEDNIK: Hvala.
	Sledeći na listi je narodni poslanik Slobodan Ilić.
	Nije tu. 
	Idemo dalje.
	SLOBODAN ILIĆ: Nemojte, gospođo Brnabić. Znam da vam nije prijatno, ali šta da radim.
	Poštovani građani Srbije, dame i gospodo, na početku...
	PREDSEDNIK: Samo mi je trebalo neko vreme da vas probudim, ali izvolite.
	SLOBODAN ILIĆ: Hvala.
	Na početku moram da se osvrnem kratko na jedno izuzetno nekorektno i protiv poslaničko ponašanje predsednika Skupštine Ane Brnabić koja je danima iznosila ovde neistine o predsedniku naše stranke prof. dr Branimiru Nestoroviću. To moram da kažem na početku. Iznela je veliku neistinu da on prima platu u Skupštini Srbije, što je netačno. On prima platu kao lekar i uvek je primao platu kao lekar. Izlečio je desetine hiljada dece, između ostalog i mnogo dece vaših stranačkih kolega, gospođo Brnabić. I danas kao penzioner leči decu i ne prima platu u Skupštini. 
	Što se tiče našeg zahteva za smenu Vlade, samo vi dobacujte, konačno možemo da vidimo i to mitsko biće Đuru Macuta tzv. predsednika Vlade. To je izuzetno teško i skoro nemoguće, što bi rekao naš narod…
	PREDSEDNIK: Molim vas, narodni poslaniče, da vodite računa šta pričate. On nije tzv. predsednik Vlade, nego je predsednik Vlade po Ustavu. Ova narodna skupština ga je izabrala. Ako ne prihvatate institucije Republike Srbije, onda ne znam šta prihvatate. Nije on takozvani, nego je predsednik Vlade.
	SLOBODAN ILIĆ: Okej, predsednika Vlade Đuru Macuta… 
	Nemojte me prekidati, molim vas, oduzimate mi vreme. 
	Mi znamo da je pravi predsednik Vlade i ko rukovodi u ovoj državi – Aleksandar Vučić, tako da ću se baviti radom ove vlade koja je kontinuitet rada svih prethodnih vlada i svim tim vladama je pravi premijer Aleksandar Vučić, a menjali su se razni premijeri na tim funkcijama. 
	Za gospodina Macuta imam samo jedno pitanje, a to je – gospodine Macut, da li je tačno da ste vi samo nekih 15 časova, nakon ubistva Baje u restoranu „27“, ručali na tom istom mestu dok su se još osećali miris krvi i baruta ubijenog čoveka i da vas nisu možda vodili i u Jarkovce, na jezero da pecate nakon toga? Ne znam da li je strašnije ako su vas namerno tamo odveli ili je strašnije ako službe bezbednosti nisu znale da je tamo ubijen čovek. 
	Šta reći o Vladi koja falsifikuje dokumente, a zbog čega je optužen ministar, da bi kulturno dobro Srbije – Generalštab – poklonila multimilijarderu i američkom investitoru Džaredu Kušneru? 

	Šta reći o Vladi koja maksimalnom angažovanošću sprovodi veleizdajničke sporazume o Kosovu i Metohiji, koje su potpisali Vučić i Dačić, gde Srbi ostaju bez svih svojih institucija, prava, gde se Srbi progone, ubijaju, hapse, osuđuju na doživotne robije? Kosovske vlasti vrše teror. Srbi na Kosovu i Metohiji su najugroženiji narod Evrope, među najugroženijim narodima na svetu u ovom trenutku, a isključivo zaslugom Aleksandra Vučića i, naravno, šiptarskih terorista sa Kosova. 
	Šta reći o Vladi u kojoj predsednica opštine Preševo prima zvanično u opštini predstavnike terorističke organizacije tzv. oslobodilačke vojske Preševa, Bujanovca i Medveđe i da Vlada na to apsolutno ne reaguje, ne raspusti SO i ne uvede prinudnu upravu u opštinu Preševo?
	Šta reći o Vladi koja dozvoli da predsednik Albanija šeta Preševom, Bujanovcem, kao da je u Albaniji, sa dugim cevima, bez i jedne jedine srpske zastave u institucijama države Srbije, a sa hiljadama i hiljadama albanskih zastava? Šta reći o toj veleizdaji? Da li uskoro pripremate pripajanje Preševa i Bujanovca tzv. lažnoj državi Kosovo? 
	Šta reći o Vladi koja sistematski razoružava poštene građane Srbije, a naoružava kriminalce i migrante? Imamo svakodnevne pucnjave, ubistva u Beogradu, kao nekada na divljem zapadu, pre nekoliko vekova. 
	Šta reći o Vladi koja 14 godina sistematski uništava srpsku poljoprivredu tako da je dovela na dno, na najniži nivo u istoriji? Stočarstvo je na najnižem nivou u istoriji. Danas imamo manje svinja nego posleratnih godina, 1947, 1948, duplo manje nego pre 15 godina. Sada ste pobili nekoliko desetina hiljada zbog afričke kuge, jer niste radili svoj posao, a sa velikom zadovoljstvom ministar Glamočić naređuje ubijanje desetina hiljada svinja, a od čega nekoliko hiljada krmača. Svinjarstvo će biti potpuno uništeno nakon ovoga. Sada kreće, video sam, u akciju ubijanja koza i ovaca. Neće kamen na kamenu ostati. 
	Šta reći o Vladi kojoj firma koljača i ubica srpske dece, Ramuša Haradinaja, radi radove na EKSPO-u? 

	Šta reći o Vladi kojoj firma koljača i ubice srpske dece, Ramuša Haradinaja, radi radove na EKSPU? Šta reći o Vladi koja dozvoljava da uvoznički kartel uvozi na desetine hiljada tona mesa neproverenog kvaliteta i da ga prodaje u Srbiji kao srpsko mesto, a istovremeno uništava srpsku poljoprivredu, gde se pojedinci iz vlasti i iz uvozničkog kartela uzimaju milijarde evra? Šta reći o Vladi koja godinama kažnjava penzionere koji pošteno su odradili 40 godina staža, a nisu napunili 65 starosti pa im trajno umanjuje penzije, iako su oni uplatili svoj staž i treba da imaju punu penziju, a ne da im uskraćujete zato što vi insistirate da neko radi do 65 godina?
	Postoje  još mnoge stvari koje bih mogao reći, ali ono što je najvažnije reći na kraju, ovo je Vlada najgora od najgorih, okupili su se najgori od najgorih. I ako na sledećim izborima, ne dao Bog, da ostanete na vlasti, mislim da Srbiji preti potpuni nestanak, a srpskom narodu sudbina Kurda. Hvala vam.
	PREDSEDNIK: Reč ima Milenko Jovanov.
	MILENKO JOVANOV: Ja želim da se zahvalim ovoj poslaničkog grupi i svim njihovim poslanicima i njihovom lideru što održavaju dobre veze Srbije s Marsom i što održavaju dobre veze sa Marsovcima, jer zahvaljujući Aleksandru Vučiću i njegovoj politici broj država koje priznaju lažnu Kosovo se smanjilo, a zahvaljujući njima Mars nije priznao Kosovo i ja se zato vama zahvaljujem na toj integalaktičkoj, interkosmičkoj, interplanetarnoj aktivnosti. Nastavite i dalje. To je vaš jedini doprinos razvoju i borbi Srbije za Kosovo i Metohiju.
	Što se tiče toga da ne uzima platu, pa ne uzima platu, uzima mnogo više od plate. Uzima 91.000 evra mesečno na svoj račun privatni, jer je svoj privatni račun dao kao račun grupe građana, jer su tada bili grupa građana koja je izašla na izbore. Da, gospodine Macut, 91.000 evra mesečno. Dva i po miliona evra do sada uzeo čovek za jurenje Marsovaca i istraživanje zmajeva. Dva i po miliona evra, građani Srbije, za to što je ovu  skupštinu posetio jednom ili nijednom, za to što od njih četvoro koji ovde sedi jedan poslanik je ponekada tu. E, toliko vas to košta.
	I najzad, sve bi to bilo drugačije da je možda neko drugi govorio, ali kada govori čovek koji u istoj rečenici kaže – tzv. lažna država Kosovo, ja još jednom ponavljam – takozvana lažna…. To znači da ona nije zapravo lažna. Znači, podsvest vrlo jasno pokaže šta on zaista misli. Možda je to poneo iz prethodne stranke iz koje je došao do lovi zmajeve i juri Marsovce, a možda to misli i ova organizacija. Ne znam, ali u svakom slučaju to nije takozvana lažna, to je lažna država Kosova koja je protivpravno otimanjem dela Srbije pokušala da napravi nekakvu državnost, u čemu zahvaljujući politici ove Vlade i predsednika Vučića nije uspela, niti će uspeti. Hvala.
	PREDSEDNIK: Hvala.
	Povreda Poslovnika, Slobodan Ilić. 
	Izvolite.
	SLOBODAN ILIĆ: Zahvaljujem.
	Član 106 – govornik može da govori samo o tački dnevnog reda o kojoj se vodi pretres. Gospođo Brnabić, recite mi kakve veze ima govor gospodina Jovanova sa tačkom dnevnog reda? Da li je tačka dnevnog reda profesor Nestorović? Da li su tačka dnevnog reda neki njegovi Marsovci koji se njemu u glavi priviđaju? 
	Pare se uplaćuju po zakonu na račun grupe građana koja je izašla na izbore i nemojte molim vas manipulisati tim informacijama. To je jako bitno zbog javnosti. 

Vi kada iznosite cifre od miliona evra, pa svaka stranka u ovom parlamentu ili grupa građana koja je ušla dobija identičan novac na račun grupe građana ili stranke koja je učestvovala na izborima, po broju poslanika i to se ne uplaćuje iz budžeta Skupštine, nego iz budžeta Srbije. A gospodin Nestorović ne prima platu u Skupštini. To je jedna stvar.
	Druga stvar. Ja sam rekao – takozvana i lažna država Kosovo. Gospodine Jovanov morate malo da obratite pažnju. Ja znam da ste vi vrhunski manipulator, ali nemojte zloupotrebljavati moje reči. Znate vrlo dobro moje stavove o Kosovu i Metohiji i o lažnoj šiptarskoj državi Kosovo.
	Tako da, molim vas, gospođo Brnabić, da obratite pažnju. Ja sam govorio isključivo o dnevnom redu i radu Vlade, odnosno neradu Vlade, a gospodin Jovanov govori o stvarima koje nemaju veze sa dnevnim redom.
	PREDSEDNIK: Da li želite da izjasnimo u danu za glasanje? (Ne.)
	U redu. Dakle, ne, niste pričali isključivo o dnevnom redu. Širili ste ovde dezinformacije. Nisam vas opomenula, iako je to suprotno etičkom programu narodnih poslanika. Na primer, izrekli ste brutalnu laž, da neka firma od nekog člana porodice Ramuša Haradinaja učestvuje u radovima na EKSPU. To ste čuli od ovog drugog ludaka, ovog teoretičara zavere, sa kojim delite vrednosti. Može, u redu, to je u slobodnom svetu dozvoljeno, u demokratskim društvima, ali jednostavno nije tačno. Tako da, te laži nemojte da širite u Narodnoj skupštini.Nisam vas prekinula, nisam vas opomenula. Dakle, niste pričali o dnevnom redu. Širili ste teorije zavere nekog drugog opskurnog lica koji je tako sličan vašoj poslaničkoj grupi. To je jedna stvar.
	Evo, evo, sad ću, samo da vam objasnim. Pritom, ne možete dva puta povredu Poslovnika. Možete?
	(Slobodan Ilić: Sada ste vi povredili Poslovnik.)
	Dakle, to vam je jedna stvar. To vam je jedna stvar.
	Druga stvar. 
	(Slobodan Ilić: Ko je ludak?)
	Pa ovaj sa kojim delite te teorije zavere o Ramušu Haradinaju i ostali. Pa Lučić, Lukić, kako se zove. Otkud znam. Gde ja mogu da zapamtim te ljude. Ne zanimaju me. To vaši, ti pajtosi… Mislim, otkud znam.	
	Drugo. Da vam kažem ovako, ne prima svako ovde na privatan račun kao što prima gospodin Nestorović. Primaju na račun svojih političkih stranaka. Gospodin Nestorović prima na svoj privatni račun, da budemo iskreni, 93.000 evra mesečno, mislim. I konačno, da, tačno je, u pravu ste, iz budžeta Republike Srbije. Dakle, od svih građana Republike Srbije, pritom bojkotuje lično Narodnu skupštinu, ali ono što prima, to ne bojkotuje. Tako da smo sada sa ovim završili. Hvala vam mnogo na vašem doprinosu. 
	Idemo dalje.
	Reč ima Milija Miletić.	
	MILIJA MILETIĆ: Zahvaljujem se predsednice.	
	Uvaženi predstavnici Vlade, ministri, ja kao narodni poslanik, predsednik Ujedinjene seljačke stranke, biću protiv smene Vlade, predloga smene Vlade Republike Srbije.	
	A ujedno bih iskoristio priliku, pošto ću vreme ostaviti kolegi Đorđu iz poslaničkog kluba našeg, da pozovem sve vas ministre, predsednika Vlade da 31. jula, 1. i 2. avgusta dođete u centar sveta, a to je Svrljig. Tada je Belmužijada, 20-a po redu. 


3/3	AL/CG

Dobro došli. To će biti dani kada će se na jednom mestu videti lepota našeg kraja, kultura i sve ono što vredi kod nas u Srbiji. Vidimo se u Svrljigu.	
	PREDSEDNIK: Idemo dalje.
	Reč ima narodna poslanica dr Anna Oreg.
	Izvolite.
	ANNA OREG: Hvala.
	Poštovane kolege, mi danas ovde raspravljamo o nepoverenju Vladi Đura Macuta, što zaista ovako kada se kaže na glas malo zvuči besmisleno, zato što niti je ovo prava Vlada gde ministri nose neku odgovornost, a ponajmanje je Vlada gospodina Đure Macuta zato što se on čovek prosto nije ništa pitao.
	Da se podsetimo samo kako je do ovoga došlo. Dakle, do formiranja ove vlade je došlo tako što je bivši premijer, a predsednik Srpske napredne stranke, Miloš Vučević, podneo ostavku zato što su članovi stranke pretukli i slomili vilicu studentkinji koja je lepila nalepnice. Tada ste još trebali da raspišete izbore, no, vi ste ad hok skočili u rekonstrukciju ove vlade, i evo nas sad, danas, ovde da o tome raspravljamo. 
	Kakav odnos ministara i ministarstava imate prema odgovornosti možda najslikovitije možemo da opišemo na primeru Ministarstva poljoprivrede. Zato što dok afrička kuga svinja hara Srbijom, dok se pojavljuju boginje koza i ovaca, naš ministar poljoprivrede, gospodin Glamočić, na svojim javnim nastupima se ponašao kao nekakav analitičar, kao kada kritikuje institucije, kao da te institucije ne spadaju, gospodine Glamočić, u resor vaše nadležnosti.  

	Vi kritikujete i moje kolege veterinare i veterinarske inspektore, a istovremeno žmurite na oba oka kada se stručni ljudi iz tih resora otpuštaju, samo zato što su politički nepodobni. Znate kako se to u narodu kaže, gospodine Glamočiću? Pravite se blesavi.
	E, sad, to nije osobina koja je ekskluzivno rezervisana samo za vas, ovde se mnogi ministri u ovoj vladi prave blesavi. Pa tako ministar pravde, gospodin Nenad Vujić, se pravi blesav kada njegov resor učestvuje u tome da SNS privatizuje BIA, zato što vladajuća većina tu agenciju koristi kako bi prisluškivala svoje političke oponente. 
	Isto tako se pravi blesav i ministar unutrašnjih poslova, gospodin Ivica Dačić, i kada govorimo o aferi zvučnog topa i kada govorimo o političkim hapšenjima aktivista, a i kada govorimo o politički motivisanom progonu ljudi. I to ne kažem ja, to kaže Interpol. 
	A kada smo kod progona, ja moram da prokomentarišem njegov jučerašnji skandalozni pokušaj odbrane svoje stranačke koleginice, ovde prisutne ministarke, koja je na svom javnom nastupu izjavila rečenicu – da se ona pitala, ona bi 1998. godine etnički očistila Kosovo. Odbrana takve izjave, sad se obraćam i gospodinu Dačiću koji, nažalost, nije u ovoj sali, ali je u najmanju ruku skandalozna i opasna. 
	To mogu da kažem ja zato što dolazim iz stranke koja sve nevine žrtve rada 90-ih posmatra isto. Mi smo odali počast i to smo i dokazali tako što smo poslali delegaciju i u Srebrenicu i u Donjem Žirovcu. To mogu da kažem ja, zato što i sama pripadam manjinskom delu jednog naroda u ovoj zemlji i osećam se ugroženom kada jedna ministarka ima takve izjave na svom javnom nastupu i imam sentiment koji podrazumeva apsolutnu nultu toleranciju prema potpirivanju bilo kakve nacionalne tenzije i mržnje.
	Taj moj sentiment bi mogao da deli sa mnom još po neki član ove vlade. Nažalost, ostali su potpuno nemi na izjavu svoje koleginice. Tu mislim i na Belu Balinta i na Huseina Memića. Demo Beriša je, doduše kao ministar ljudskih i manjinskih prava imao nekakvu iznuđenu, mlaku izjavu. Ali, to sve dokazuje da ste vi svi samo figure kako biste popunili ovde ove stolice.
	Ova vlada ne služi ničemu, baš kao što ne služi ničemu ni ministarstvo gospođe Tatjane Macure, ministarke bez portfelja, a rekla bih i bez rezultata. Vi se, gospođo Macura, bavite rodnom ravnopravnošću, bavite se zaštitom žena od nasilja, a u svom mandatu niste ništa uradili kako biste sistemski nešto promenili i promenili položaj žena na bolje u ovom društvu.
	Znate, ja sam, radeći vaš posao u ovom domu, podnela Predlog izmene Krivičnog zakonika, koji se tiče da femicid bude okarakterisan kao posebno krivično delo. Vi se niste založili ama baš nikako, pa ni u javnosti, da se, na primer, ta tema nađe kao deo rasprave i tačka dnevnog reda u ovom domu.
	Zato kažem, mi ovde ne raspravljamo samo o nepoverenju ovoj vladi, mi ovde raspravljamo o nepoverenju u sistem, gde su funkcije ukras, institucije dekor a odgovornost nepoznata reč. Hvala.
	PREDSEDNIK: Hvala.
	Reč ima Milenko Jovanov.
	MILENKO JOVANOV: Ne kontroliše, niti je zloupotrebljavala Srpska napredna stranka BIA, nego je BIA radila svoj posao i zaštitila državu i državni poredak od terorističke grupe koja je u Novom Sadu planirala izvođenje početka građanskog rata 15. marta 2025. godine u Beogradu.

	Dokaz da je BIA radila svoj posao jeste taj da su svi pripadnici ove terorističke grupe pobegli iz Srbije i našli utočište u Republici Hrvatskoj. Dokaz da je BIA radila svoj posao jeste da i posle zahteva države Srbije da se ova lica isporuče Srbiji i da se protiv njih povede postupak, Republika Hrvatska ne isporučuje ta lica. Dokaz da je BIA radila svoj posao i zaštitila poredak od spoljnog i unutrašnjeg mešanja je taj što niko od tih ljudi za sve ovo vreme nije došao u Republiku Srbiju da sam, svojom voljom, kako ste govorili svi vi iz liberalnih krugova kada su jurili srpske oficire predstavnici haškog kazamata da dokažu svoju nevinost, a što nisu došli niko iz ove terorističke grupe koja se sastajala u Novom Sadu i pokušavala 15. marta da izvede početak građanskog rata da dokaže svoju nevinost, nego znaju šta su radili i sede u Hrvatskoj. 
	Činjenica da je bilo stranog mešanja jeste upravo ta da u toj stranoj zemlji oni dobijaju sigurnu kuću, dobijaju izdržavanje i dobijaju sve ono što treba da dobije neko ko je očigledno za potrebe neke, da ne kažemo baš te zemlje, ovde trebalo da izazove ono što je planirao.
	Prema tome, BIA je radila svoj posao i svoj posao je uradila odlično. Toliko je dobro uradila svoj posao i toliko je šokantno bilo to što je BIA otkrila, da se i predsednik njihove stranke ogradio od onih aktera i terorista koji su potom pobegli iz zemlje.
	Međutim, kako vreme prolazi, stvari se zaborave, pa pokušavaju na tome nekako da zavedu građane. Ali, građani dobro znaju i izjašnjavanje o sistemu će uskoro da dođe, izjašnjavaće se narod. To šta vi mislite, to znamo odavno, ali to nije dovoljno. Hvala.
	PREDSEDNIK: Hvala vam.
	Prijavili ste se? Nema osnova, ali može.
	Izvolite.  
	ANNA OREG: Hvala.
	Samo zarad javnosti. 
	Gospodine Milenko, jako je važno da javnost zna da je BIA tada mene kao narodnu poslanicu opozicije držala na najopsežnijim merama. Ja, koliko znam, niti sam hapšena, niti sam osuđivana, niti sam spremala krivično delo, niti sam ugrožavala bezbednost Republike Srbije, jer to su jedine stvari zbog čega BIA može nekog da drži na tako opsežnim merama. Tako da, jako je važno da ne mešamo činjenice i istine. Činjenica jeste da je tada predsednik Višeg suda u Beogradu svojim potpisom legalizovao moje mere, iako po zakonu apsolutno nikakve mogućnosti za to nije imao da uradi. Hvala. 
	PREDSEDNIK: Hvala vam.
	Reč ima Milenko Jovanov.
	MILENKO JOVANOV: Dobro, znači BIA je radila u skladu sa zakonom i u skladu sa nalogom suda. Tako da, sve je u skladu sa zakonom, a vama se to ne sviđa i imate pravo da vam se ne sviđa, ali važno da je sve u skladu sa zakonskim odredbama. To je ono što je bitno, da BIA funkcioniše u skladu sa zakonom, a ne po nalozima, kako ste rekli, Srpske napredne stranke. A to s kim ste komunicirali i o čemu ste komunicirali, to vi najbolje znate. Hvala. 
	PREDSEDNIK: Hvala vam.
	Idemo dalje. 
	Reč ima dr Muamer Bačevac. 
	Izvolite. 

	MUAMER BAČEVAC: Uvaženi, želim da se malo osvrnem na rad resornog Ministarstva za turizam i omladinu i da ukažem na kontinuitet koji ovo ministarstvo ima i na zaista fenomenalne rezultate koje ostvaruje. 
	Javnost u Srbiji zna da moja partija SDP rukovodi ovim ministarstvom unazad četiri mandata, od ministra Rasima Ljajića, preko Tatjane Matić i sada ministra Huseina Memića. Napravljen je zaista jedan ozbiljan plan, strateški dobro planiranje i izbor najznačajnijih mesta za ulaganje u turističkoj infrastrukturi. To ovih godina pokazuje zaista vanredne rezultate. Samo podatak da smo ove godine imali 27% više stranih turista i 98% više zarade u odnosu na 2019. godinu, kao godinu pred korone, pokazuje da smo ostvarili na ovom polju kao država, a i vi kao vlada kroz ovo ministarstvo, vanredni rast i vanredne dohotke. 
	Podsetiću da turizam, pored toga što spaja kulture, jeste i odskočna daska za ekonomski razvoj jedne države. Milionske u evrima su cifre koje nam donosi turizam, a posebno imponuje što je Srbije ove godine ušla u top deset evropskih destinacija i zaista turizam u ovoj državi beleži sjajne trenutke, što najbolje vide građani pre svega naših velikih gradova, Beograda koji je prepun stranih turista, ali i nekih drugih krajeva Srbije. 
5/1	MT/JG			10.45 – 10.55

	Ja ću se malo usredsrediti na Novi Pazar, Tutin, Peštersku visoravan, koji su doživeli turistički bum, pogotovo u ove dve zadnje godine. Broj , na primer to je fenomenalan podatak, broj noćenja u Novom Pazaru je porastao za 69% u odnosu na prošlu godinu. To je daleko najveći procenat u Republici Srbiji. Daleko iza je Kuršumlija, koja je sjajna, svakako ima šta da ponudi, ali zaista smo mi uspeli jednim dobrim planiranjem, pre svega mislim i na lokalnu samoupravu, dobrom prezentacijom, povećanjem broja turističkih vodiča sa dva na četrnaest. Trenutno Novi Pazar ima više turističkih vodiča nego Zlatibor. To je jedna ekspanzija. Vi vikendom u Novom Pazaru ćete videti reke autobusa, zadovoljne ljude iz regiona, iz naše države, iz okolnih država gde se zajedno druže. I zaista za mene kao nekog ko kreira i učestvuje u kreiranju ove politike nema veće satisfakcije i zadovoljstva nego da vidim da je moj grad mesto susreta i dobrih odnosa različitih kultura, nacija, veroispovesti, itd.
	Ono što su ključne investicije koje su, reći ću, kruna ulaganja u Novi Pazar jeste pre svega izgradnja hotela „Holiday Inn“. Onog velikog lanca koji je započeo i započeće gradnju. Planira se da će ima 138 soba. Vrednost je 25.000.000 evra. Naravno da je imao subvenciju Vlade Republike Srbije, kao i nekoliko drugih stranih lanaca, na drugim lokacijama u našoj državi. 
	Ovo je fenomenalan podatak za Novi Pazar i za ceo moj kraj i zaista potvrđuje da… Najbolja potvrda je kada kapitalista u privatniku vidi da će od toga imati koristi, da predviđa njegov biznis plan, da će rasti broj noćenja. I to je zaista dokaz da Novi Pazar postaje atrakcija u turističkoj ponudi u Republici Srbiji.
	Takođe, brojne su donacije i subvencije i ulaganja koje je ovo ministarstvo uložilo u infrastrukturu u Sandžaku, kao i u ostalim delovima naše države. Vredni ugovori. Procenjuje se da je u zadnje četiri godine više od 10.000.000 evra uloženo u infrastrukturu mog kraja, što daje ozbiljne rezultate. 
	Takođe, seoski turizam beleži velike stope porasta, pogotovo u zoni Peštarske visoravni, ali i drugih delova. Mislim tu na Uvac koji je jedinstven. Zaista je ovaj kraj u turističkom smislu eksplodirao.  I to je na radost svih građana koji žive, a i na radost svih građana Republike Srbije.
	Na primer, u Tutinu u kojem je moja partija nije na vlasti kontinuirano je ministarstvo ulagalo u infrastrukturu. Pre svega obnovljen je dom kulture u potpunosti, a trenutno se radi, odvojeno je 25.000.000 dinara za izgradnju sportsko rekreativnog centra. 
	Hoću ovaj trenutak da iskoristim da zamolim mog uvaženog profesora, doktora i premijera, gospodina Macuta, da inicira osnivanje jedne sportske sale, sportske hale u Tutinu. Nažalost, najmlađi grad u Evropi, najmlađi grad daleko u ovoj državi, nema sportsku halu. To je praktično neshvatljivo. To za Republiku Srbiju nije neko veliko ulaganje. Postoji projekat, koštao bi maksimalno 5.000.000 do 6.000.000 evra. 
	Ja znam da vi, profesore, znate šta znači za mlade ljude sport i mogućnost da se bave sportom, koliko je to značajno i za fizički i za duhovni odgoj jednog čoveka, a ja vas podsećam da je Sandžak inkubator budućeg razvoja Srbije. Zapamtite šta sam vam rekao. Najveći problem će biti radna snaga, a mi imamo mnogo mladih, pismenih ljudi koji vole ovu zemlju i žele da je razvijaju. 
	Neverovatna je stvar da ljudi, mladi ljudi iz Tutina dolaze u Novi Pazar da bi trenirali. To nije prihvatljivo. To nije prihvatljivo i zaista ja sam duboko ubeđen da ćete vi izaći u susret ovoj mojoj molbi i ovu inicijativu staviti visoko u zonu vašeg rada. 

	Još jednom, mi, kažem, podržaćemo ovu Vladu, jer mislimo da je radila u jednom teškom trenutku u svetu na vrlo korektan način i vrlo stabilno.
	Hvala vam.
	PREDSEDNIK: Hvala vam.
	Sledeći na listi je prof. dr Dragan Delić.
	Izvolite. 
	DRAGAN DELIĆ: Poštovani građani Republike Srbije, uvažena predsednice Narodne skupštine, predsednik Republike Aleksandar Vučić je 7. marta ove godine izjavio da je stanje u zdravstvu Srbije neodrživo i da se poslednjih decenija u zdravstvu radilo pogrešno. Tačna konstatacija. Ona je očekivana, jer ni jedna država na ovoj planeti nije uspela da reši narastajuće probleme u zdravstvenom sistemu samo obnovom bolničkih kapaciteta i kupovinom nove opreme.
	Na drugoj strani, promene koje zahtevaju znanje, stručno planiranje, snažnije finansiranje, savremene ideje, široku edukaciju, empatiju i motivisanost zdravstvenih radnika, adekvatno vrednovanje njihovog rada i rezultata rada, bolju kontrolu, organizaciju i rukovođenje, uključenje većeg broja znalaca, institucija, depolitizacija zdravstva, itd., nekako su tu neophodne promene ostale po strani, gotovo marginalizovane ili nedorečene.
	Generalno, šta zameram Vladi Srbije? Prvo, ne vidim jasnu, dugoročnu, koherentnu i razvojnu zdravstvenu politiku. Drugo, ne vidim stručno utemeljene prioritete u zdravstvenom sistemu. Treće, ne vidim domaćinsko poslovanje. Pošto imam samo sedam minuta ukazujem samo na tri konkretna problema od petnaestak aktuelnih koje Vlada nije uspela da reši.
	Prvo, liste čekanja. Predsednik Republike je 19. novembra 2024. godine obećao da će lista čekanja medicinske intervencije biti rešena do maja 2026. godine, da će država da bi ispunila taj cilj izdvojiti više od 20 miliona evra, međutim obećanje nije ispunjeno. Sadašnja situacija govori – na ugradnju endoproteze kuka čeka skoro 7.000 bolesnika, kolena skoro 12.500 hiljada bolesnika, magnetnu rezonancu glave preko 2.300, kičmenog stuba oko 2.700l, itd. 	
	Pošto u humanoj medicini nema posledica bez uzroka ili kako bi stari Rimljani rekli „nullus effectus sine causa“, predlažem da se ipak razmotre sledeći uzroci postojanja liste čekanja. To je odsustvo stručno utemeljenih preventivnih programa koji bi na duže staze smanjili priliv bolesnika, nedovoljan broj kompetentnih zdravstvenih radnika, nedovoljan broj opremljenih hirurških sala, loša organizacija rada, postojeći kriterijumi za uključivanje bolesnika na listu čekanja, postojanje nekompetentnih v.d. direktora, neuključivanje kvalitetnog privatnog i vojnog zdravstva u jedinstveni zdravstveni sistem Srbije, postojanje koruptivnih radnji, itd. Neki od ovih problema mogu se rešiti odmah. Mogu se rešiti odmah da ima političke volje.
	Drugo, inovativna terapija. Meni je već godinama jasno da je brojnim bolesnicima uskraćeno pravo na kvalitetno i bezbedno lečenje. Medicinski i etički je neprihvatljivo da nam bolesnici umiru čekajući inovativne lekova, a kojih ima u susednim zemljama. 
	Od proleća 2024. godine ni jedan inovativan lek nije došao na tzv. pozitivnu listu lekova, odnosno postao dostupan bolesnicima. Od 2021. do 2024. godine u EU registrovano je 168 inovativnih lekova, u Srbiji od tog broja dostupno je samo 17. To je oko 10%. U Nemačkoj to je 95%, u Bugarskoj 90%, u Hrvatskoj 70%, u Crnoj Gori 40%. Znači, četiri puta više nego u Srbiji. 

	U martu ove godine u Srbiji imamo 42 inovativna leka za 82 medicinske indikacije. Ovi lekovi mesecima, pa i godinama čekaju za ulazak na listu lekova o trošku Republičkog fonda. Prosečno vreme koje protekne od registracije do stavljanja na pozitivnu listu u Srbiji iznosi 799 dana, u Nemačkoj samo 128 dana.
	Kada su u pitanju inovativni lekovi, iza nas su samo BiH i Severna Makedonija, i to je istina.
	Šta je rešenje? Formiranje izdvojene budžetske reforme u okviru finansijskog plana Republičkog fonda, a koje bi bilo isključivo namenjeno za inovativne lekove u jednoj kalendarskoj godini. Znači, nešto slično retkim bolestima. 
	Ovakav način uspešno funkcioniše u nekih evropskim zemljama. Inače, svake godine u Evropskoj uniji registruje se 40 do 50 inovativnih lekova, i na to treba računati. 

	I treće, najveći problem zdravstvenog sistema Srbije, decenijama u Srbiji  postoji neprihvatljiva, stručno neopravdana, supremacija, dominacija kurativne medicine, medicine koja leči nad preventivnom medicinom, koja odlaže, ali i sprečava pojavu određenih bolesti. Istine radi, 85% smrtnih ishoda u Srbiji vezano je za hronične nezarazne bolesti koji su manje ili više preventabilne. 
	Nastavljena kampanja preventivnih pregleda kroz „karavan zdravlja“ takozvani, gde se ide od grada do grada, potpuno je pogrešan i sa stručne strane i sa ekonomske kako hoćete, kao da smo u 1946. godini. Ne radi se tako ni primarna ni sekundarna prevencija. Preventivni pregledi treba da budu, ne treba da budu svojevrsni švedski sto sa kojih će laici uzimati zdravstvene usluge kada žele, šta žele i koliko žele. Naprotiv, ti pregledi moraju da budu stručno utemeljeni, redovno planirani, ciljani, sveobuhvatni, troškovno isplativi, kompletno vođeni isključivo od strane edukovanih, iskusnih i motivisanih lekara primarne zdravstvene zaštite, čuvara, takozvanih čuvara zdravlja. 
	Predlažemo da od 26 pregleda izabranog lekara na dnevnom nivou bar pet pregleda da budu preventivna, svakog radnog dana tokom cele godine. Zdravstvenim kalendarom, odnosno nacionalnim programu za prevenciju, ranu dijagnostiku, treba utvrditi dinamiku i sadržaj preventivnih pregleda za sve starosne grupe stanovništva, naravno i pol, što i nalaže Zakon o zdravstvenoj zaštiti, član 17. stav 3. Zdravstveni radnici će imati obavezu da pozivaju osiguranike na zakazani i preventivni pregled, a osiguranici nedvosmisleno obavezu da se odazovu na taj pregled. Predlažemo da se postojeći obavezni skrininzi, to je ispitivanje, testiranje, proširi i na karcinom prostate, karcinom pluća, karcinom kože, abdominalno aneurizmu, mineralnu gustinu kostiju i depresiju.
	I na kraju, jučerašnje angažovanje predsednika Republike u rešavanju nagomilanih problema u javnim apotekama mogu da razumem, pa čak i da opravdam, ali oni jasno govore da izvršna vlast je neefikasna, neodgovorna i nekompetentna kad su u pitanju lekovi, odnosno apoteke. Neodgovorna je zašto? Zato što moramo da znamo da su farmaceut jedan od nosećih stubova zdravstvenog sistema, oni su sa nama deo tima za lečenje i već 180 godina u Srbiji. 
	Problemi su mnogo dublji i zaista bi trebalo bar jedno 20 minuta da objasnim, ali samo da vam napomenem da smo mi prodali sve farmaceutske kuće, među njima i „Galeniku“, koja je pokrivala 50% tržišta Republike Srbije, da smo prodali i naravno „Zdravlje Leskovac“, „Jugoremediju“ Zrenjanin, „Hemofarm“ i tako dalje. Dali smo distributivnu mrežu takođe strancima i apotekarske lance takođe smo prodali strancima, što je strateška greška. Znači, nijedna država ne sme da bude lišena mogućnosti da i sama proizvodi lekove, da distribuira lekove i na kraju da deli te lekove putem apoteka. Na kraju krajeva, pandemija Kovida-19 nas je upozorila da tu postoje velike problemi. 
	Moram vas podsetiti da su naše javne apoteke, državne apoteke ujedno se bavile i proizvodnjom. Verovali ili ne u ovom trenutku u Srbiji postoji 50.667 medicinskih proizvoda, od toga Srbija proizvodi samo 1.308, to je 2,8%. Takođe, koliki je značaj tih apoteka, samo za suplemente, naši ljudi su 2023. godine platili 230 miliona evra tim privatnim apotekama. O tome nije rešen, ono što je najbitnije status javnih apoteka. 
	Šta mi predlažemo? Počeću od člana 28. tačka 3. Zakona o zdravstvenoj zaštiti, treba osnovati centralnu apoteku Srbije u čiji bi sastav ušle sve postojeće neprodate državne javne apoteke, one su ostale u osam gradova i apoteke na primarnom nivou zdravstvene zaštite u domovima zdravlja, mislim da ih ima 158. Radilo bi se o

 zdravstvenoj ustanovi u sistemu javnog zdravlja Republike Srbije sa svim pravima i obavezama koji iz toga proističu. Ne vidim stručni ili ekonomski razlog zašto bi se položaj farmaceuta razlikovao od položaja lekara ili stomatologa u zdravstvenom sistemu Srbije. Hvala. 
	PREDSEDNIK: Hvala vam.
	Sledeći na listi Dunja Simonović Bratić. 
	Izvolite.
	DUNjA SIMONOVIĆ BRATIĆ: Hvala, predsednice.
	Uvaženi članovi Vlade, uvaženi premijeru, građanke i građani Srbije, evo imamo i tu sednicu koja je dugo najavljivana i očekivana i ja se stvarno pitam ova dva dana, šta mi radimo ovde, budući da oni koji napadaju ovu vladu i traže njenu smenu u stvari su oni koji najviše žele da ova vlada preživi, budući da bez premijera Đura Macuta iako ova vlada stvarno padne, iako bude vanredni parlamentarnih izbora neće ni oni sedeti ovde u ovim skupštinskim klupama.
	Sada se bavimo jednim igrokazom sve vreme i slušamo stalno priču o 14 godina vladavine, a mi smo ovde, jel tako, zbog poverenja, to jest nepoverenja Vladi Srbije koja je inače položila zakletvu pre godinu dana i dva meseca. Zašto je uvaženi profesor, doktor Đuro Macut postao premijer? Pa, čisto da se podsetimo zašto je do toga došlo. Znači, posle velike tragedije i pada nadstrešnice u Novom Sadu i smrti tolikog broja ljudi, desile su se velike pobune, protesti i dobili smo jedno stanje u društvu koje naravno nije bilo normalnom. Dobili smo stanje u parlamentu koje je bilo krajnje nenormalno, a povod je bio pad nadstrešnice. Pravi uzrok se naravno desio dva, tri meseca pre toga kada je predsednik Aleksandar Vučić najavio da će u Srbiji doći strani univerziteti. Od tog momenta je počela mobilizacija na univerzitetu koji su kasnije nazvali eufemistički pobunjeni univerzitet iako je to u stvari jedna organizovana grupa profesora koja se uplašila za svoje položaje, za svoje plate, svoje privilegije o kojima većina ljudi nije ni znala, ni sanjala i onda je organizovao naravno studente i od fakulteta državnih napravila svoja utvrđenja, bukvalno utvrđenja i trudila se da ih čak i fizički zaštiti od države koja je inače osnivač i vlasnik istih. 
	Onda smo došli do momenta da je neko trebalo ispred te iste univerzitetske zajednice u stvari, budući da ti isti nisu želeli dijalog sa predstavnicima države, koji su legalno i legitimno birani, da bude na neki način transmisija da se taj položaj našeg društva popravi, da dođe do dijaloga i da se stvari vrate u normalu. Da vas podsetim da deca počnu ponovo da idu u osnovne škole, da počnu ponovo da idu u gimnazije i srednje škole i da se studenti vrate na univerzitet. I onda se došlo do rešenja koje se zove profesor, doktor Đuro Macut.
	I ja vama želim da čestitam na tome jer ste vi u tome uspeli. Naravno da se nije sve rešilo i naravno da su se sada neki pritajili i da se organizuju na drugi način. Ti koji to rade nisu u ovim skupštinskim klupama i to je ono što je sada na neki način besmisleno i sa kim mi u stvari na neki način vodimo dijalog, sa onima koji kao hoće da obore Vladu, a znaju da kada ta Vlada bude oborena i kada bude prestala da postoji da su onda oni u problemu da li će uopšte ponovo ući u ovu skupštinu i da li će doći ti isti koji su sav taj haos na ulicama pravili, a oni su u početku računali da će im oni pomoći, pa da će im oni biti neki politički tutori, mentori, kao dubokomisleći i iskusni političari. E, onda kada su dobili da su precrtani od strane tih istih, sada ovde imamo opciju koja pokušava da se nametne kao neka proevropska opozicija iako znamo da u suštini za sve zakone koji su bili da bi se organizovali ti vanredni parlamentarni izbori po načelima i pravilima koje zagovara i traži od nas EU nikada nisu glasali ni za jedan od tih zakona. 

	Setimo se šta je bilo sa REM-om da su prvo iz te iste stranke koja je sada predlagač ove teme oko nepoverenja Vladi dali predlog da se vrate kandidati u REM, a onda sa glasanja, stručno pobegli i pravili se ludi kao da to nisu ni predlagali. Da bi ovi drugi koji takođe zagovaraju slobodne medije i sve ostalo šta treba da postoji da bi se organizovali fer i pošteni izbori po njihovom mišljenju i po mišljenju naravno EU, a i po našem mišljenju i nama to treba, da ne bi postojali svi oni mediji koji su pumpali i omogućavali blokaderima da rade to što rade, isto su se napravili ludi kao nema veze. To njih ne zanima, a žele da se predstave kao neka evropska opozicija. Znači, ovde mi sada pokušavamo njima da pomognemo da se oni ujedine kao neki EU blok, opozicioni koji će sutra da radi na znam šta, budući da ova desna opozicija i ne prisustvuje ovoj sednici.  

	Tako da, ono što je dodatno trebalo da pomogne ovoj vladi bila je u suštini, po mom skromnom mišljenju, jedna rekonstrukcijica, pod znacima navoda, koja se desila u januaru na sednici kad je formiran operativni tim koji je u suštini formalizovao veliki posao koji obavlja predsednica Narodne skupštine Ana Brnabić i svog njenog iskustva sa mesta njenog premijerskog i dovođenje na čelo tog operativnog tima ambasadora naše misije u Briselu Danijela Apostolovića, koji su naravno sa ministrima ovoj vladi dali doprinos i probali da nas približe što više otvaranju Klastera 3, kao prvoj tački, a drugo, naravno, pristupanje EU u što bržem roku i trudili su se svim silama i sve naše diplomate su zaista radile na tome i rade i dan-danas. 
	Tako da, ovaj pokušaj na neki način preotimanja politike, koji je potpuno besmislen, po mom mišljenju, budući da su pokazali njihovim rukovođenjem ovde u Skupštini kakav odnos prema tome imaju, samo čini da sad mi ovde u stvari pričamo sa nama samima, jer ovi ljudi, kada budu vanredni parlamentarni izbori ili redovni parlamentarni izbori, neće ni biti ovde. Tako da, naši sagovornici, tj. protivnici prekoputa, ni ne sede ovde i mi sad na neki način branimo Vladu od nas, a ne od njih, jer možda i mi kao i oni koji su u svemu ovome učestvovali možda imamo neke zamerke, i verovatno ih imamo, ali zarad prilike i svega što se dešava apsolutno mi ne pada na pamet time da se bavim. 
	I još jednom želim da čestitam celoj Vladi što je u ovom teškom periodu u poslednjih godinu i po dana, a njihovog boravka od godinu i dva meseca, uspela da vrati stanje u Srbiji u jednu koliku-toliku normalnost i da nas uvede u sledeće pobede i tokove koji su pred nama, a izazovi su veliki. I u tom smislu ja vam se zahvaljujem, iako ne želim da vas odjavljujem, iako se nadam da vanrednih parlamentarnih izbora neće biti. Hvala.
	PREDSEDNIK: Hvala vam.
	Sada reč ima Dobrica Veselinović.
	Izvolite.
	DOBRICA VESELINOVIĆ: Dobar dan svima.
	Ja moram da se prvo osvrnem na jedan osećaj koji mi je posle prethodne  govornice i koji generalno ovako nedeljama, mesecima, godinama, a prethodna govornica je moja generacija, išli smo zajedno u Prvu beogradsku gimnaziju, to je jedna težina koja izlazi ne samo iz nje, nego iz svih članova i članica Vlade, iz vas, iz predstavnika  SNS, iz predsednika Aleksandra Vučića, uvek su svi decenijama protiv vas i Srbije, uvek je neka težina, uvek nešto ne možete. 
	Želim da poručim građanima i građankama Srbije da će sve biti u redu kada više ne bude bilo vlasti SNS i SPS. Mi ovde govorimo decenijama vlasti jedne te iste strane. Mi ovde ne govorimo danas o vlasti i Vladi Đure Macuta. I ja sam gledao malo unazad stenografske beleške. Jako je zanimljivo bilo da u prethodnih godinu dana, i ovi ljudi prekoputa, kolege, sa kojim ja govorim punim uvažavanjem – kolege iz SNS, nisu govorili o Vladi Đure Macuta, nisu branili Vladu Đure Macuta, nego su branili politiku Aleksandra Vučića. I to je ono o čemu mi danas i svih ovih dana treba da pričamo. I to je ono o čemu će se građani vrlo brzo pitati. Da li žele jedan kontinuitet koji kaže – širićemo društvene i socioekonomske nejednakosti, privatizovaćemo sve ono što se da privatizovati i odlagaćemo rešavanje teških problema sa našim komšijama, sa Kosovom, i nećemo uvesti Srbiju u EU. To je ono o čemu će građani glasati u narednom periodu.
	Osvrnuću se sada na tu politiku Aleksandra Vučića i na mandate koji nisu bez veze u jednom demokratskom društvu ograničeni. Aleksandar Vučić je bio, kao što znate, ministar informisanja u onim najgorim godinama bombardovanja, za koje je, opet, 

zaslužna vlast radikala i lažnih socijalista. Onda  je bio prvi potpredsednik Vlade, onda je bio premijer nekoliko godina, onda je bio predsednik 10 godina, a sad opet hoće da bude premijer. Pa da li mi kao jedno demokratsko društvo, da li mi kao pripadnici političkih stranaka se zalažemo za ograničenje mandata koje je jedna tekovina i čija je funkcija da se prokrvi jedan sistem, da se ograniči samovolja, da se ne pravi kult ličnosti, već da se zalažemo za snagu institucija? To je demokratija i to je pitanje koje građani Srbije sebi treba da postave – da li želimo da imamo opet vladara koji vlada desetinama godina ili želimo da na čelo države i sistema i institucija dođu novi ljudi, nove ideje, da vidimo nešto novo u našoj zemlji?	
	Zeleno-levi front i mi smo tu da gradimo budućnost. Mi ovde nismo zbog mandata i funkcija, mi smo ovde zbog jedne društvene i sistemske promene. Vi ćete reći sada, „Informer“ će reći da smo mi blokaderska opozicija, da nas niko neće, ali mi smo svojim imenima i prezimenima izlazili na izbore, na tim izborima dobijali podršku građana, nekada više, nekada manje, izlazićemo i na neke buduće izbore, kad god oni budu bili, u kom god formatu to bude najbolje, ne za nas lično nego za Srbiju.
	Zeleno-levi front želi da ovom prilikom, i Dobrica Veselinović i ja, želim ovom prilikom da kažem nešto što nismo čuli kao rešenja na sistemske izazove, izazove ovde.
	 Broj jedan, klimatske promene. Svih ovih godina, decenija, evo danas je Dunav na svom istorijskom minimumu u proteklih 50 godina. U proteklih 50 godina razne vlade se nisu bavile time da najveća reka koja prolazi kroz našu zemlju ima ograničene prilike za plovidbu, posledice koje će to izazvati su posledice na poljoprivredu, posledice na snabdevanje i to su stvari kojima mi treba da se bavimo. Šumski požari koji svuda širom Evrope besne će doći i kod nas. Nije pitanje – da li, nego – kada. 
	Ono za šta se mi zalažemo je da se za te izazove spremamo. Ne da ulažemo milijarde u nacionalne stadione, EKSPO i kupujemo preskupe „rafale“, nego da se bavimo civilnom zaštitom i zaštitom ljudi i naše prirode.
	Dosta smo govorili o socio i ekonomskim nejednakostima. Politika SNS i SPS svih ovih godina je bila politika privatizacije. Čuli smo od raznih socijaldemokratskih i socijalističkih partija da ćemo dati subvencije velikim lancima, da ćemo poboljšati rad onih koji već imaju dovoljno novca, a ništa nismo videli i čuli da se pomogne običnim građanima.
	Treći veliki trend, koji ja mislim da najbolje govori o decenijama ovih vlasti, ovih stranaka i ovih istih političkih elita, je depopulacija. U proteklih 10 godina, između dva popisa, i mislim da je to pitanje nad kojim svi treba da se zabrinemo, između dva popisa, u proteklih 10 godina Srbija je ostala bez više od pola miliona ljudi. I to je jedan podatak koji je konzervativan, zato što ni popis nije bio napravljen kako treba, tako da možemo da govorimo i o većoj cifri. A ako proširimo taj opseg gledanja, u proteklih 20 godina ostali smo bez više od milion ljudi. 
	Šta nam to govori? To nam govori da u zemlji, nažalost, mladi ne žele da ostanu, ljudi ne žele da imaju decu zato što nemaju poverenje u institucije, zato što se društvene i ekonomske nejednakosti prosto šire, zato što nemaju vere da će budućnost biti bolja od sadašnjosti u kojoj žive. I to je ono što je za nas lično najveći izazov. To je ono zašto ćemo glasati ne samo protiv poverenja ovoj vladi, nego i svakoj vladi koju ćete vi činiti, zato što smo se u našim životima uverili, na našim ličnim primerima, da ne postoji znanje, ne postoji volja da se u Srbiji bolje živi, nego postoji volja da vaša politička elita prosto više zaradi. 

	Nemojte da brinete za budućnost Zeleno levog fronta. Nemojte da brinete za nas zato što ćemo uvek biti na svim mestima gde ste i vi i boriti se za Srbiju. To je sada ovde, to je sutra na ulici, to je prekosutra u Briselu, to je za nedelju dana u Vašingtonu, to je svuda gde treba i može da se čuje glas da u Srbiji postoji drugačija politička kultura, to je svuda gde postoji prilika da se čuje da imamo znanja, kapaciteta i hrabrosti da se izborimo sa ovim velikim problemima. 
	PREDSEDNIK: Hvala vam.
	Pre nego što dam ljudima replike, samo želim da kažem da ste rekli jednu stvar. Kao izuzetno ozbiljna nisam vas prekinula zbog slobode govora, izražavanja u Narodnoj skupštini koju duboko cenim, ali kao predsednik Narodne skupštine Republike Srbije moram da se ogradim i da kažem da, pošto ste vi u svom izlaganju rekli, citiram – sa našim komšijama, sa Kosovom. Za Narodnu skupštinu Republike Srbije to nisu naše komšije. Kosovo i Metohija je sastavni deo Republike Srbije, AP Kosovo i Metohija. To nisu naše komšiji. To može biti vaš stav i očigledno jeste vaš stav. Zbog toga vas nisam prekinula, ali to nije zvanični stav Narodne skupštine Republike Srbije. 
	Reč ima Milenko Jovanov.
	MILENKO JOVANOV: Pa to je rekao i jedan od njegovih lidera juče, tako da je to njihov stav i sa tim stavom će kako i sam reče biti tačno na onom mestu na kome treba da budu, samo kada se narod bude izjasnio. 
	Što se tiče svega ostalog kako će sve biti sjajno i bajno samo mi da izgubimo vlast, pa biće, imali smo prilike da vidimo kako je to izgledalo. Znači, biće pola miliona zaposlenih manje, nezaposlenost će biti 25%, prosečna plata će biti 200 evra za onoga ko ima sreće da ima posao,  dinar će da devalvira pa će evro da poskupi za 50% pa ljudi neće moći da plaćaju rate kredita, a već su uzeli kredite indeksirane u evrima itd. itd. Sve je to već bilo. Tako da je dobro da je podsetio na to i dobro je da je ukazao priliku da eto u ovo kratko vreme, nekoliko sekundi samo podseti na te razlike, tako da građani treba dobro da razmisle, da stvari ne uzimaju zdravo za gotovo i da to što danas imamo nismo imali.
	Sa druge strane, što se tiče ograničenje mandata, da, dva mandata predsednika Republike ovaj Ustav propisuje. Lagali ste godinama kako će Ustav da menja predsednik Republike ovde u Skupštini da bi mogao ponovo da se kandiduje. Kao što vidite nije se desilo, a da li će biti predsednik Vlada ili neće to će prvo da odluči on, a onda će da odluči narod, pa ćemo da vidimo šta narod kaže. 
	Treća stvar, pošto je ovde bilo neko čudno nabrajanje gde se pominje ime stranke i ime govornika i lična zamenica u istoj rečenici, drago mi je da je konačno poslanik dobio priliku da govori sa uključenim mikrofonom da ne dobacuje, ne urla iz poslednje klupe, ali nakon ovog izlaganja vidim da su imali pravo i oni koji mu nisu dali tako često priliku da govori. Hvala.
	PREDSEDNIK: Replika, Dunja Simonović Bratić.
	DUNjA SIMONOVIĆ BRATIĆ: Hvala predsednice. Samo kratko.
	Što se tiče ovih prozivki na račun SPS-a dovoljno je samo reći da je prethodni govornik i njegova grupacija toliko opsednuti našom partijom da su čak probali i da se registruju na dan naše partije koji je 17. juli. Toliko o tome. 
	A što se tiče njihove budućnosti o kojima treba da brinemo, apsolutno ne brinemo, pošto ste vi do juče bili držači žute patke i nosači iste, moguće da nosite i dalje. Sada ste Zeleno levi front, sutra ćete biti neki ljubičasti flamingosi ili Bože daj.

	Sada da odgovorim na ono što je bilo lično od prethodnog govornika. Budući da je i po mrežama stalno prozivao mene i moju majku, jel to je tačno da smo mi išti u istu Gimnaziju, ali znate šta je problem. 
	Da, moja majka tada je bila direktorka Gimnazije i tada je bilo 1.300 učenika u toj gimnaziji. I da vam kažem jednu stvar, ja sada želim Dobrici duboko da se izvinim, jer se ja njega zaista ne sećam.
	Sećam se dvojice, trojice slatkih dečaka sa osmehom na licu, ali Dobrice se ne sećam i Dobrice, izvini, molim te.
	PREDSEDNIK: Replika, Dobrica Veselinović.
	DOBRICA VESELINOVIĆ: Majku, u ovom govoru nisam spomenuo, ali je ono što je istorijska činjenica i što svi koji su išli 1300 đaka u Prvu Begoradsku gimnaziju, mogu da se sete, kao da se istorija sada ponavlja, da tokom protesta 1996, 1997. godine, smo zaključavani u Gimnaziji, da slučajno ne bi otišli na proteste ili na kontra miting koji je vaša stranka tada organizovala, namerno u Beogradu, želeći da se narod sukobljava, tako da ko se koga seća iz gimnazije, nije toliko važno i nije ništa bilo lično i pričamo o politici, pričamo o stavovima i pričamo o činjenicama koje su se desile, ali se nadam da se u ovoj zemlji nikada više neće ponoviti.
	PREDSEDNIK: Dunja Simonović Bratić, završavamo ovo pošto nema ovo nikakve veze sa dnevnim redom.
	DUNjA SIMONOVIĆ BRATIĆ: Samo još jednom da kažem, Dobrice izvini, što te se ne sećam.
	PREDSEDNIK: Hajde sada da nastavimo.
	Veroljub Matić, izvolite.
	VEROLjUB MATIĆ: Poštovane koleginice i kolege, ja ću krenuti od jednog zakona koji je zamišljen da bude dobar, da mogu pristupiti ljudi određenim informacijama, ali on se preokrenuo u svoju suprotnost i to se radi o Zakonu o slobodnom pristupu javnim informacijama. 
	Mislim da je velika zloupotreba na terenu od opozicije i onih koji hoće da ruše ovu državu, a ona se prvenstveno ogleda u masovnosti podnošenja zahteva za dobijanje informacija od javnog značaja. 
	Veliki broj lokalnih samouprava i moja lokalna samouprava je zatrpana od malog broja ljudi ili pojedinaca sa velikim brojem zahteva koji jednostavno postojeća uprava ne može da sa svojih 25 ljudi stigne da uradi, jer onda idu žalbe i tako dalje, i mislim da je to zloupotreba zakona i predlažem ovoj Vladi ili nekoj sledećoj da ide sa izmenama i dopunama Zakona i da se spreči zloupotreba zakona, dobrog zakona.
	Tu su i advokati, nalaze svoje mesto, opozicija, oni koji hoće da ruše državu i ja ću navesti mali primer jedne moje opštine, da na godišnjem nivou imamo takvih hiljadu zahteva ili na mesečnom nivou 80, od 25 ljudi, pa vi vidite koliko treba ljudi angažovati da se rešavaju takvi zahtevi, a to je samo zbog masovnosti i nema potreba za takvim nečim. 
	Moj je predlog da se promeni zakona, ali čini mi se treba razmisliti i o nečemu što bi bilo efikasnije, s obzirom da je vreme tehnike i računarstva, svaki dokument koji se donese na nivou organa vlasti, bude skeniran, i objavljen na sajtu, tako da bez ikakvog dolaženja i bez gubljenja vremena, bez trošenja sredstava može da se dođe do takvog dokumenta i takvog podatka i mislim da je to neka budućnost gde bi sprečili sve ovo što se dešava. Zahvaljujem se.
	Sada ću konkretno reći nešto o radu Vlade i nešto što se dešavalo u kratkom periodu, a vezano za prostor odakle ja dolazim i širi i uži i ja ću navesti par stvari, šta je radila ova država, ova Vlada, ova vlast, izgradnja trafo stanice 110/35
8/3	VS/MP

odnosno kroz 20, to je trafo stanica koja je kapa nečega što se radi u opštinama i gradovima i ona pored sigurnosti i snabdevanja električnom energijom, omogućava da privuče i investitore koji kada znaju da imaju dobro snabdevanja električnom energijom, da se lakše opredeljuju da dođu u tu sredinu.
	Drugo, što hoću da kažem, izgradnja puteva,što se tiče Vlade, države, na mojoj teritoriji, se grade i državni putevi i lokalni putevi i nekategorisani putevi i mislim da su to ozbiljna sredstva i to se radi u ovom momentu i građani to vide u ovom momentu i to se radi u kontinuitetu i to je zasluga ovdašnje vlasti i Vlade, ovdašnjeg predsednika države. 
9/1	JD/CG			11.25 – 11.35

	Što se tiče privrede, reći ću kratko. Na teritoriji moje opštine dva velika privredna subjekta se proširuju, primaju nove radnike. Jedan privredni subjekat će početi sa tom proširenom proizvodnjom. Do kraja godine drugi će verovatno za godinu, godinu i po dana krenuti sa proizvodnjom i krenuti u nova zapošljavanja. Mislim da je to sjajna vest i za nas i za našu Srbiju.
	Kratko ću o poljoprivredi. Uzeću period od 2012. godine, tako mi je lakše da računam. Podsticaji u poljoprivredi su povećani za šest do sedam puta. Kada se to prevede na procente na godinu dana, to je svake godine uvećanje podsticaja u poljoprivredi za 50%. Ponavljam, za 50%. 
	To retko koja budžetska stavka ima uvećanja od 50% svake godine. Tako da, ova država prema svojim mogućnostima odvaja maksimalno sredstva da bi podržala poljoprivredu, s obzirom da smo inače poljoprivredna zemlja i da bi imali jednu dobru proizvodnju i dobar izvoz i obezbeđivanje hrane za naše stanovništvo.
	Vodosnabdevanje koje je objektivno problem na široj teritoriji i naše države i moje opštine i mislim šire u svetu. Postojeća vodoizvorišta koja koristi opština Koceljeva smanjuje svoju izdašnost i moraju se vršiti određeni radovi, proširenja i obezbeđenja novih količina vode. 
	Država je krenula tu da nam pomogne u dva smera. Prvi je kratkoročni, drugi je dugoročni.
	Kratkoročni je da postojaće izvorište obezbedi sa novim bunarima, sa novom količinom bunara, da to sve uključi u vodosistem, da dignemo vodosnabdevanje da nemamo problema.
	 Dugoročno, da sa nivoa regionalnog vodosnabdevanja se vodosnabde i moja opština, opština Koceljeva i da time trajno rešimo vodosnabdevanje. Mislim da je to jedan dobar put. Ja sam zahvalan i državi i njenoj Vladi što je preduzela takve mere.
	Ono što je na širem prostoru vidljivo to je Regionalni centar za upravljanje otpadom „Eko-Tamnava“ u Kaleniću. 
	Taj centar za upravljanje otpadom „Eko-Tamnava“ u Kaleniću je završen i dobio je upotrebnu dozvolu. Upotrebna dozvola za takav objekat je ključ svih onih radova koji su rađeni pre, a iz razloga što je to objekat ogroman, zahtevan, ima puno nekih momenata koje je trebalo odraditi. Kada takav objekat dobije upotrebnu dozvolu, znači da je objekat spreman da primi otpad sa jednog šireg prostora.
	Taj širi prostor su dva grada i 13 opština, to je ceo Kolubarski okrug. Jedan grad i pet opština Mačvanskog okruga i tri opštine grada Beograda. To je nege preko pola miliona stanovnika. 
	Taj Regionalni centar za upravljanje otpadom „Eko-Tamnava“ počinje da prima otpad. Mislim da se na uređen način prikuplja otpad, skladišti i po zadnjim propisima i našim i EU. Hvala ovoj državi i ovoj Vladi što je urađeno, jer i moja opština je u okviru tog Regionalnog centra za upravljanje otpadom.
	Ovo što sam nabrojao, par ovih stvari, radi se u svim opštinama ovako nešto ili slično i iz opština odakle poslanici dolaze kao opozicioni i pozicioni. Ovo je vidljivo. Ovo je jednostavno tako. Verovatno u nekim redovima pojavljuju se i određeni propusti, ali to je sasvim normalno ako se nešto radi da se dešavaju propusti. Suština je da mi napredujemo i to napredujemo ozbiljno.
	Kada se uzme u obzir da imamo možda najbolju spoljnu politiku u zadnjih 50 godina, da svi ekonomski parametri rastu, da ide ubrzano zapošljavanje, da se ubrzano radi infrastruktura, da raste standard građana, onda je čudno i neodgovorno da se poteže pitanje poverenja Vladi. To je neozbiljno prema našim građanima. 
	Hvala.

	PREDSEDNIK: Hvala vam.
	Reč ima narodna poslanika Ivana Rokvić.
	IVANA ROKVIĆ: Hvala.
	Toliko je razloga za pad ove Vlade od cirkusa koji ste napravili sa Generalštabom, upada policije na Univerzitet, skandala sa načelnikom beogradske Policije, prekomernom upotrebom sile policije, to što dozvoljavate rudarsku kolonizaciju Srbije, to što nas vučete u ambis sa 337 milijardi deficita, dok iste te milijarde preusmeravate na neke bespotrebne i megalomanske projekte EXPO-a, koji nikome ne trebaju i ničemu ne služe sem vama da isisate još malo para iz ove državne kase.
	Ono što je najvažnije, niste rešili ni jedan jedini uzrok krize zbog kojih ste uopšte i formirani. Ako niste gledali, dragi građani, film Emira Kusturice „Underground“ pogledajte ga, jer to je ono što mi danas živimo u Srbiji. Zaključali su nas u podrum duboko u medijski mrak i strogo vode računa da slučajno ne izađemo gore i ne vidimo kako živi normalan svet i kako žive uređene zemlje kakva bi Srbija mogla da bude. Ali onda oni ne bi mogli da se bogate dodatno preko naših leđa. Objašnjavaju nam kako treba da se stidimo što od sopstvene plate odemo na odmor, vrebaju nas da vide gde jedemo, šta vozimo, kako se hranimo, dok nam oni pri tome pričaju da treba da idemo u Sopot na more, da jedemo parizer i eventualno, jedno jaje dnevno i sve to dok funkcioneri ove vlasti, njihova deca, njihovi tajkuni, kako kažu – njihovi heroji, žive ovako u vilama na Dedinju koje svako malo proširuju.
	Gospodine Macut, vi se vodite kao predsednik ove Vlade jedino u „Službenom glasniku“, u stvarnom životu niti se za šta pitate, niti o čemu odlučujete. Odlučuje ovaj koji sedi pored vas. Vi ste svesno izabrali da ne budete opterećeni nikakvim kredibilitetom i integritetom jednog pravog premijera. 
	To je naravno imalo svoju cenu. Vila od milion koju ste dobili noć pre nego što ste pristali na sve ovo, stan na Voždovcu sa garažom, dva stana na Savskom vencu, još jedan na Novom Beogradu, pa automobil od 100.000 evra, pa šta je jedno dostojanstvo naspram svega toga. 
	Juče ministre Mali objašnjavate da će naši ljudi dobiti vaučere za letovanje u Srbiji u vrednosti od 10.000 dinara. U isto vreme vi i ti vaši tajkuni, heroji, letujete na jahtama od 19 miliona evra. 
	U isto vreme, dok nam to pričate i kažete da Srbija treba da se raduje što ćete nešto malo smanjiti lekove, osnovno školovanje vaše dece košta 300.000 dolara, a vi platu imate od 1.000 evra. Šta je tu interesantno? Da li to plaćate od ministarske plate ili se ispostavio da iza tog plaćanja stoji neka ofšor kompanija, jedino još nije jasno da li iza te ofšor komapanije stojite vi ili stoji „Milenijum tim“.
	Ono što nas zanima, kad smo već kod „Milenijum tima“ – da li je tačno da ste vi vlasnik firme „Oli consulting“ koja savetuje „Milenijum tim“, a novac dobija od Ministarstva finansija? To znači da novac građana Srbije koji kontrolišete vi kao ministar finansija preko „Milenijum tima“ odlazi „Oli consulting-u“. Sad ne znam da li znate, ali to je čisto krivično delo.
	Ministre Gašiću, pa kako to da od momenta kada registrujete kod „Brzmina“ kola na veresiju tri godine i od toga da od tog Dragana bosa koga pljujete ovde danima, koji je pritom gospodin za veliku većinu vas, uzimate bocu plina na veresiju preko ministarske plate i pre nego što ste došli do nje, da vas podsetim da vam je firma bila u blokadi za 20 miliona, dođoste nekako do imovine vredne 25 miliona evra i to je 

samo ono što se zna. Koliko je ono što se ne zna, što je pokradeno od građana Srbije, 20 – 30 miliona više ili hoćete da kažete da sa ministarskom platom ste uspeli da uštedite za svu tu imovinu i da imate deset hiljada evra za ložu na „Vimbldonu“?
10/1	TĐ/LjL		11.35–11.45

	Kaže juče ministar Selaković – Kad vas vidim, odmah mi pripadne muka. Pa, zamislite, ministre, kako je nama ovde kad gledamo vas tu dok nas lažete kako ste se jednog jutra probudili, bilo vam je jako dosadno, i baš ste odlučili sa Aleksandrom Ivanovićem i Goranom Vasićem da skinete zaštitu sa kulturnog dobra i zajedno sa Amerikancima od kulturnog dobra Srbije napravite jedan kazino? Ili iza toga stoji neko ko je iznad vas?
	Ministar Bratina ode, žao mi je i da ga spomenem kad sedi u ovom prvom redu, za ove sa jeftinijim kartama, ali uglavnom, pošto su vam svima puna usta ovde kad dođete običnog čoveka, običnog naroda, pokušavate da se prikažete kao deo njih pa svaki dan idete pa igrate, pevate, kao da ste kulturno-umetničko društvo. Da vas pitam – kada ste se poslednji put provozali autobusom i da li znate da polovina autobusa priča sama sa sobom? Koliko ljudi danas bira između toga da plati račun ili da kupi lekove na komad?
	Tako da ministre, odnosno premijeru, mada mi je teško da vas tako nazovem, bilo bi lepo da podnesete ostavku i sačuvate nešto malo dostojanstva zbog vaših naraštaja i da ipak odbijete taj poziv koji se ne odbija. Povedite i ove mapetovce sa vama. Hvala.
	PREDSEDNIK: Hvala vam.
	Reč ima Miroslav Aleksić.
	MIROSLAV ALEKSIĆ: Zahvaljujem.
	Pomenula je koleginica Rokvić kako funkcioniše vaš sistem vladavine svih ovih godina i čini mi se da u centru pravljenja iluzija u ovoj državi Srbiji se nalazi medijska hobotnica odnosno nalaze se mediji, uz pomoć kojih vi kontrolišete narativ u javnosti, stvarate ambijent u društvu i ubeđujete građane u ono što vi smatrate da je ispravno, ubeđujete ih da ne veruju svom novčaniku, svom životu, svom okruženju, nego onome što im vi plasirate. To je jedna ozbiljna situacija i vi ste nju počeli da uspostavljate mnogo ranije nego u poslednjim ovim godinama.
	Narodni pokret Srbije i naš antikorupcijski tim smo govorili o tome na jednoj od pres konferencija i podneli krivične prijave tužilaštvima, a to je kako ta hobotnica medijskih trovačnica funkcioniše i kako se finansira novcem svih građana Republike Srbije.
	Dakle, građani Srbije, nažalost, nisu svesni toga da oni finansiraju da se od njih krije istina, da oni finansiraju da se njima manipuliše. građani Srbije svojim novcem. Vlast zloupotrebljava državne firme, institucije i novac građana Srbije za sopstvenu samopromociju i za potpuno hipnotisanje građana neistinama koje im se servisiraju u medijima. 
	Da biste mogli da vladate na ovaj način na koji vladate deceniju i po, bilo je potrebno da se od građana sakrije istina i da im se servira samo ono što treba da čuju, a to je da nikada vi niste krivi za ono što se dešava u državi nego je za to kriv neko drugi, neka druga vlast pre vaše, krivi su neki ljudi iz Evrope, krive su neke strane službe i ko zna ko nije kriv, oni koji žele loše Srbiji, samo vi niste krivi za ono što se dešavalo prethodnih deceniju i po u Republici Srbiji.
	I kako ste to uspeli da uspostavite? Uspostavili ste potpunu kontrolu nad medijima, i to tako što ste još daleke 2015. godine, tačno je da ovo nema veze sa ovom vladom, gospodine Macut, ali je i ova njegova vlada kontinuitet te politike, doći ću i do toga, što se tiče medija, dakle, usvojen je set medijskih zakona gde ste vi hteli građanima Srbije da predstavite da ćete izaći kao država iz vlasničke strukture medija u Srbiji. A šta se zapravo dogodilo u praksi? Vi ste samo zamenili vlasničku strukturu finansijskom kontrolom. Svi ti mediji, nijedan od njih nije mogao da funkcioniše bez 

državnog novca. Prema tome, preuzeli ste skoro sve medije u Srbiji, izuzev nekih lokalnih medija u državi Srbiji i nekoliko medija koji su kablovski operateri, kao što je "Junajted medija". Dakle, privatizovana je gomila medija a faktička kupovina se završila, što je najgore, budžetskim novcem. 
	U redu bi bilo da je neko kupio neki medij svojim novcem, upravlja njime, itd. Ali, kada neka jedinica lokalne samouprave, neki grad, neko javno preduzeće, zapravo kroz tzv. projekte za programsko finansiranje medija, kad se taj novac iskoristi za kupovinu i privatizaciju medija, to je zloupotreba javnih resursa i državnog novca. Mediji se i dan-danas, koji rade svi za vas, finansiraju novcem iz lokalnih budžeta, iz javnih preduzeća i ustanova. Niko od vas ne daje novac iz svog džepa za medije koje ima u svom vlasništvu.
	Ta medijska hobotnica daje rezultate. Da je nema, davno biste bili prošlost, davno bi građani Srbije odlučili da vi ne zaslužujete više da vodite ovu zemlju i ne bi danas uopšte raspravljali o ovoj temi, poverenju ili nepoverenju Vladi Đure Macuta.
	Tabloidi koje finansira Republika Srbija za dve i po godine su 18.280 puta prekršili kodeks novinara. Šampioni su "Alo" sa 5.457, "Informer" sa 4.075, "Srpski telegraf" 4.367, "Novosti", "Kurir" sa 2.150, itd. Dakle, oni fabrikuju lažne vesti, fabrikuju lažne afere, izmišljaju, kleveću sve ljude i u politici,  i u opoziciji i van opozicije, ko god se usudi da uradi nešto i kaže nešto protiv vas, reketiraju one privrednike i ostale koji nisu spremni da vas podržavaju. Stavljate ljude na stub srama kroz te medije, onda oni to urade, a onda dolazimo do nastavka, drugog koraka, kad to preuzimaju elektronski mediji. To što oni objave, onda kreće "Pink", "Informer", "Prva", "B92", "Hepi", "Studio B" i sve lokalne televizije u celoj Srbiji reprodukuju to što se stvara u centru medijske hobotnice kojom vi upravljate i finansirate novcem svih građana Srbije. Svi ti prekršaji koji su nastali su evidentirani od strane ljudi koji se tim poslom bave, saveti za štampu i drugih međunarodnih organizacija. 
	Šta su prekršaji? Neistinite informacije, eksplicitno nasilje, govor mržnje, senzacionalizam, nagađanje, zloupotrebe, zatvorenost za opoziciju, satanizacija svakog čoveka i dehumanizacija o kojoj govorite u poslednje vreme u smislu predsednika Republike, pa gotovo da nema ni jednog čoveka koji nije prošao toplog zeca dehumanizacije vaših tabloida i vaših medija ako se slučajno usudi da nije deo vašeg kriminalnog klana. Tako da ste vi poslednji koji imate pravo da bilo kome govorite da ga je neko napao, jer podele u ovom društvu ste stvorili vi sa ovim medijima. Pogledajte samo te naslovne strane, pogledajte te priloge. To nije normalno. Ta podela, ta agresija, to targetiranje ljudi, uništavate ljudima živote uz pomoć medija da biste ostali na vlasti. 
	Te iste medije, poštovani građani Srbije, plaćamo svi mi. Ko finansira medije? Finansira EPS, Pošta, Državna lutrija Srbije, gradovi i opštine širom Srbije koji daju novac za kojekakve projekte. Izmišljaju se razlozi za finansiranje, kao što, recimo, Grad Beograd uplati dva miliona za projekat „Informera“ – „Učimo kroz igru“, ili „Telegrafu“ četiri i po miliona „Sport i fizička kultura“, ili Grad Niš „Alo“ milion i 800 za „Evropski Niš“ projekat ili Šabac dva miliona, istorijska podrška Šapcu itd. Evropski Novi Sad koji daje „Alo“ i „Kuriru“ milione, milione i milijarde. I tako to, poštovani građani Srbije, funkcioniše punu deceniju. I potpuna je kontrola medija da bi mogla ova vlada Đure Macuta i sve prethodne vlade da opstanu; da manipulišu građanima, da šibicare i da varaju ovaj narod, treba im potpuna kontrola medija. Zašto? Da bi se sakrila istina.  

	I paradoks je da građani sami plaćaju da se istina od njih krije. Ustavom je zagarantovano pravo da svaki građanin Srbije bude blagovremeno i istinito informisan. Gospodine Macut, vaša Vlada krši sva elementarna prava vezana za informisanje.
	Ja sam jedan od ljudi, a gotovo nijedan od ovih mojih kolega nije prošao bez da prođe kroz blaćenje najodvratnije i najgroznije kroz te tabloide. Bez obzira na to što druge neke institucije kažu da je nešto neistina, da je nešto laž, oni nastavljaju to da pišu, nastavljaju to da govore, jer je to strategija da nekom urušite kredibilitet i da ga oblatite. Taj isti savet za štampu je moj primer, lični, naveo i te priče da sam ja zajedno sa tastom krao neki novac od, ne znam, nemam pojma od koga, da sam učestvovao u kojekakvim mahinacijama. Deset godina od prvog teksta koje je lažni napisao „Srpski telegraf“. Ja ga osudio i tada i ko zna koliko puta pravosnažno sud je rekao da nema ničega. Vi ste slali na osnovu tog teksta u opštinu Trstenik i Agenciju za borbu protiv korupcije i policiji podnosili prijave. Niko ništa, ali to ne smeta vama da pišete. Onda to preuzimaju svi ovi drugi ostali i to traje i traje i traje da dođe do svakog čoveka koji mene ne poznaje, koji ne može mene da čuje, koji ne može da čuje sud koji kaže  da to nije istina da kažu – evo, ovaj Aleksić, on je lopov. Kao da sam ja vlast, a ne vi. Pa vi ste vlast, gospodo draga. Ja odgovaram i stojim pred svakom institucijom ove vaše Srbije, ovakve kakva je uzurpirana i zarobljena, i ja i svi drugi ljudi. 
	Nažalost, kada govorimo o tome i ovo su tekstovi koje pišu, kada govorite o dehumanizaciji. Evo ga vaš list koji proganja ljude po Srbiji koji ne podržavaju vlast.  Kaže – hit snimak, Aleksić u epizodi al' se nekad dobro jelo, pogledajte sa kim sedi. Napisali su Aleksić sedi sa misterioznom crnkom ovde preko puta u „ Ajs baru“ i ruča. Znate ko je misteriozna crnka? Moja ćerka od šesnaest godina. Sram da vas bude, i „Informer“ i sve vas koji ovo ne osuđujete, koji ovo podržavate i koji ovo plaćate. Tri dana je histerija na mene. 
	Vi znate, znate da kukate kada neko preti vama, kada neko kaže za Aleksandra Vučića i bilo kome od vas i kaže šta god, ali kada smo mi u pitanju, pa mi valjda nemamo pravo da se žalimo, jer smo mi, je li, opozicija, mi nismo deo vlasti. Dakle, ovde u ovom poretku ne važe ista pravila za sve. Nismo svi jednaki, neki su, a to ste vi, mnogo jednakiji i za vas važe neka druga pravila, nego za nas obične smrtnike koji se protiv vas borimo.
	Što se tiče preuzimanja vlasništva nad medijima, i ovo je sada, gospodine Macut, vaša tema. Kompanija „Best Media Team“ je osnovana 24. decembra 2025. godine; 90% je u vlasništvu „Alo“, a 10% u vlasništvu „Informera“. Novoosnovana kompanija koja je imala zadatak i ima da pokupuje još ovo malo lokalnih medija koji nisu bili pod potpunom vašom kontrolom. Te je tako ta kompanija, koja je osnovana u decembru prošle godine, je li, od tada kupila Televiziju „Kikinda“, „RTV Goliju“ iz Ivanjice, „Televiziju 5„ Televiziju „Lav plus“ iz Užica, Televiziju „Priboj“, „Portal Valjevo 5. RS„ ,RTV Bačka Palanka“, „Lotel plus“ iz Loznice, „Santos“ televiziju iz Zrenjanina.
	Dakle, sve što je ostalo želite da stavite pod potpunu kontrolu i šapu, jer svesni ste da građani polako spoznaju da ih varate, lažete njima i manipulišete kroz medije i morate da zatvorite svaku i najmanju pukotinu kroz koju bi istina mogla da dođe do građana Republike Srbije. 
	Centar za medijski pluralizam i medijske slobode pri Evropskom univerzitetskom institutu izričito navodi da se uoči lokalnih izbora, koji slede, odnosno koji su bili 2026. godine, pristalice i članovi Srpske napredne stranke 


11/2	AL/JG	

sistematski kupovali finansijski oslabljene lokalne medije nakon čega im je uređivačka politika odmah usklađena sa političkim interesima vladajuće stranke. Dakle, Centar za medijski pluralizam i medijske slobode pri Evropskom univerzitetskom institutu je to rekao, ne ja. Dalje, kada govorimo o medijima koje takođe mi finansiramo, RTS je javni servis, servis koji pripada svim građanima Srbije. Svi ga plaćamo. Želeli ili ne svi ga plaćamo. Pedeset posto građana RTS danas smatra, po istraživanju CRTE, da gotovo nema razlike između demokratije i autokratije. To su oni kojima je RTS osnovni izvor informisanja. 
	Znate, na RTS-u opozicione stranke, ako govorimo o informativnom programu, dobijaju svega 1-2% ukupnog političkog prostora. Aleksandar Vučić je samo u ovoj godini 49 puta na RTS-u uživo učestvovao i govorio u proseku 31 minut. Dakle, čak ni tabloidi ne ostaju u vlasništvu privatnika, nego se sada, posle ovog zakona, gde se izašli iz vlasništva, ponovo vraća u vlasništvo države, ali tako što to kupuju javna preduzeća. Pa je tako Telekom Srbija 31. decembra 2025. godine, gospodine Macut, postao vlasnik 80% kompanije „Mondo INS“, izdavača Dnevnog lista „Kurir“, Portala „Kurir“ televizije, Portala „Espreso“ itd. i nekoliko magazina. Znate, to je ista ona firma koju je pravio Igor Žeželj, drug Siniše Malog. To je ista ona firma kojoj je taj Telekom davao stotine miliona sa ugovorima da snima serije, razvija svoj medijski program itd. Dakle, razvijali su tu medijsku trovačnicu parama MTS-a i sada ga opet prodaju MTS-u. Kako se to zove, gospodine Macut? Jeste li razmišljali o tome kada se prihvatili ulogu premijera Vlade Republike Srbije? Jeste li možda pitali nekog – kako je moguće da se to tako dešava u državi Srbiji i da li to ima ikakve logike?
	Sa druge strane, taj isti MTS znate šta sada radi. Konkretno, pošto je kupio tabloide, sada pokušava da kupi sve kablovske operatere širom Srbije koji su još ostali, a nema ih mnogo, možda je ostao jedan ili dva. Jedan od njih je kompanija „Jotel“ iz Niša. I pogledajte sada ovu akciju, gospodine Macut. Ovo je vrlo važno i zanima me šta ćete reći. Kaže – MTS akcija za nove korisnike koji sa „Jotela“ pređu na MTS dobiće novi televizor. Pazite, novi televizor za nove korisnike, šest meseci 50%, besplatan televizor, 43 inča ekran LG. Specijalna ponuda. Dakle, ako hoćete da pređete na MTS… Smešno, gospodine Macut… Pa biće, gospodine Gašiću, vi ste jedan od ljudi koji se bavi ovim poslom, pa znate da je u boji, znate i ko je „Jotel“ i sve vi to jako dobro znate. Znate, zatvorska odela su isto u boji, samo što je crno-belo. Nije ful-kolor. 
 	Dakle, pogledajte to, pošto se smejete, gospodine Macut, ako neko sa drugog kablovskog operatera želi da pređe na MTS, on ne dobija televizor. Dobija televizor samo onaj ko iz „Jotela“ pređe tamo. Zašto? Pa zato što ne kontrolišete taj „Jotel“. Treba i njega da ubijete, da ne sme tamo da se čuje nijedan medij koji nije pod vašom kontrolom. 
	Šta radite u međuvremenu sa drugim medijima koji su postali raritet i retkost, kao retke životinje? I njih hoćete da ubijete pritiscima, represijama na novinare i na novinarsku profesiju i to radite sistematski, ali je posebna histerija u prethodnih nekoliko godina. Čitava ova situacija sa „N1“, sa „Novom S“, pritisci na ljude koji rade u tim medijskim kućama, novinare tih televizija, pretnje koje dobijaju. Jedanaestog jula, gospodine Macut, redakcija „N“1 je dobila pismo sa pretnjama smrću u kome se pošiljalac direktno pozvao na masakrs u Parijskoj redakciji „Šarli ebdo“ iz 2015. godine. Je l' mislite da to ne treba da se ispita? Jeste li ispitali? Jeste li osudili? Je l' vodite računa o ljudima koji rade u medijima iako nisu pod potpunom vašom kontrolom?

	Partneri platforme Saveta Evrope za bezbednost novinara i programa Media freedom su u julu objavili izveštaj – opasna spirala nasilja nad novinarima u Srbiji. Dakle, Evropa objavila, Evropska komisija – opasna spirala nasilja nad novinarima u Srbiji. Misija, koja je ove godine takođe boravila u Srbiji, zabeležila je rekordan nivo fizičkih napada na novinare, pretnji smrću, onlajn kampanja blaćenja, ukorenjene nekažnjivosti i snažne političke kontrole nad medijskim prostorom. 
	Prema podacima istog izveštaja, tokom 2025. godine u Srbiji je zabeleženo 209 slučajeva kršenja slobode medija, više nego dvostruko u odnosu na 84 slučaja iz 2024. godine. Znači, duplo više i sve je gora situacija, i sve je gora, i sve je gora. Kako vi gubite podršku, tako stežete gvint i pojačavate medijsku kontrolu. Svi ti slučajevi pogodili su 359 novinara i medijskih organizacija. Od januara do 16. juna ove godine zabeleženo je još 100 novih slučajeva koji su pogodili 170 medijskih radnika. 
	U izveštaju UN izvestilaca iz januara ove godine piše da su naročito targetirani novinari „N1“ i „Nova S“. Dakle, nazivani su smećem, prećeno im je pucanjem na društvenim mrežama, pisano smrt novinarima, nazivali su ih teroristima, ekstremistima, neprijateljima, okupatorskim medijima i naravno da to sve jeste jezik koji ohrabruje i legitimizuje nasilje nad novinarima na terenu, a za to vreme Aleksandar Vučić se uživo uključivao u programe svih televizija sa nacionalnom frekvencijom čak 411 puta. Eto! 
	I ako danas iko u Srbiji veruje da postoji slobodno medijsko izveštavanje, da postoje fer uslovi za održavanje izbora, da postoji politički pluralizam, da postoji sloboda medijskog izražavanja, da postoji sloboda da mediji mogu da rade svoj posao nezavisno, onako kako bi trebalo biti i po Ustavu i po zakonima, u teškoj je zabludi. Zapravo, to je ključni i osnovni način vaše vladavine duge deceniju i po, da dovodite u zabludu građane Srbije da za sve loše stvari okrivljujete neke druge, da odgovornost za vas nema i da, naravno, građanima predstavljate ružičastu umesto crne, realne situacije u kojoj danas svi živimo. Zahvaljujem.
	PREDSEDNIK: Hvala vam.
	Ja samo hoću da kažem da se u potpunosti slažem sa vama što se tiče fotografisanja i targetiranja dece, i maloletne i punoletne, dece političara. Mislim da je to skandalozno i da oko toga svi zajedno moramo da se složimo i da se okupimo. Tako da, želim da osudim ovo što je izašla fotografija vas sa vašom ćerkom.
	Reč ima Bratislav Gašić.
	Izvolite. 
	BRATISLAV GAŠIĆ: Hvala, gospođo predsednice. 
	Nisam nameravao da se javim, ali prosto na ove uličarske priče moram da odgovorim, jer je to manir koji sa ove leve strane non-stop dolazi prema nama i sa lažnim optužbama, ali su toliko prizemne, ružne, uličarske, onako baš kako sam i rekao, izmišljene priče. Naravno, to ide njima na čast.
	Samo jednu stvar hoću da zna. Kad prozivate nekoga, kao što ste malopre prozvali premijera, a na vašim parking mestima Mercedesi GL koji koštaju po 300.000 evra i Poršei, a kukate kako u ovoj našoj Srbiji ništa ne valja, kako je sve loše, to ne mogu da razumem. Razumem u kontekstu toga čiji ste stipendista bili, pa ste se vratili u ovu našu lepu Srbijicu. Drugi taj radikalni narativ razumem zato što znam da ste bili i u nekom drugom upravnom odboru, kod nekih desničara, i to nije sporno, sve mogu da razumem. 

	Razumem i da je suprug i firma čiji su prokuristi hrvatski državljani finansijer i vaše političke stranke, sve to mogu da razumem, razumem i kad uzmete nož i napadnete na baner ovde ispred Skupštine, i to mogu da shvatim, hajde, dolazi vam to iz nekih poriva unutrašnjih, ali ne mogu da razumem da zamenom teza, rekla-kazala pričama pokušavate da sakrijete vaše hobotnice, iste ove koje… Nema tu dokaz nije dokaz, dokaz je jasan, pare su prenesene. Tast je bio direktor JKP „Počekovina“ do 2007, a od 2007. godine vi postajete direktor JKP „Počekovina“. Kao što su i dokazi da ste bili predsednik Nadzornog odbora Nove sloge, koja je prodala Hrvatima vodu Mivelu, a vaš uslov za prodaju je bila kupovina od vašeg brata po 702 dinara po kvadratu. I ista je ova Dragana Puzović bila izvršilac tih poslova. Znači, pričate o medijskoj nekoj hobotnici…
	Druga stvar, stalno mi, bre, evo, već godinama mi pretite nekim zatvorom. Nikakav problem, bre, nemam. Što se niste grozili Srpske napredne stranke kad ste dolazili kod mene dok sam vodio izvršni odbor da pregovarate da komplet pređete s vašom strankom i tražili mi 150.000 evra da vam dam, sedmo mesto na listi i da budete, ako pobedimo, tj. znali ste da ćemo da pobedimo, ministar poljoprivrede? Pa, čekajte, tad se niste grozili?  
	Još jedna priča, pošto laži, koliko idu laži. Lav plus Kruševac? Pa ne postoji takva televizija. Ne postoji takva televizija. Znači, hajte, puknite i nema problema. Kaže – istraživanje CRTE. Au, što su vam istraživanja tačna! Od takvih takva istraživanja, dobro da 95% građana Srbije ne veruje u N1. 
	Druga stvar, kad se toliko grozite i te loše Srpske napredne stranke, te zle kriminalne Srpske napredne stranke, pa žena vam radi u Televiziji Trstenik od odbornika Srpske napredne stranke. Kako je to sad da nije loše, a sve je loše kad je televizija u pitanju? A gde su napadi na novinare Informera, na novinare Televizije Plus u Kruševcu, na novinare drugih televizija po Srbiji? Ali, za N1, samo to znate da pročitate. Pa, pročitajte i za sve ostale. 
	Tako da, što se tiče zatvorskih odela, nikakav problem nema, samo mislim da pre mene vi morate da pođete u taj isti zatvor. Hvala puno. 
	PREDSEDNIK: Gospođice Rokvić, vi ste se javili. Pričao o vašoj porodici? Izvolite. 
	IVANA ROKVIĆ: Hvala. 
	Ja jedino mogu da zaključim sada, pošto ste vaše izlaganje počeli sa tim kako se mi vama obraćamo na neki uličarski način, sve što ste vi sada izneli ja ne mogu drugačije da kategorišem nego upravo jedno uličarsko obraćanje, što nikako ne ide u prilog tome da ste ministar, ali možda to govori o nekim drugim stvarima.
	Sad, što se tiče konkretno ovoga, interesantno je da je Miroslav Aleksić malopre govorio o tome da kada mi iznesemo neke činjenice, kao to što sam vas ja pitala da objasnite kako od blokade od 20 miliona dođete za 10, 12, 14 godina, koliko ste već na vlasti, dođete do imovine za koju se zna od 25 miliona evra, vi ste na državnoj kasi, ja nisam. Znači, to je velika razlika između vas i mene. Dakle, vi na to odgovarate diskreditacijom mojom, članova moje porodice, kao i članova porodice Miroslava Aleksića. 
	Hoću da vam odgovorim po redu. Pitali ste me čiji sam stipendista, pošto već očigledno držite taj neki moj dosije tu ispred sebe. Da, ja sam bila stipendista Američke vlade nakon što sam delegirana kao jedina ispred Fakulteta političkih nauka kao najbolji student i student generacije kada sam završila fakultet. Imali smo pravo kada je pao režim SPS-a tadašnji, dobili smo pravo na jednu stipendiju. 

12/3	MV/IR	

Pošto mi nemamo toliko novca da možemo sebi da plaćamo školovanje u Londonu, evo, ja čekam da mi gospodin Mali objasni kako ko plaća ta školovanja po takvim univerzitetima, ja sam morala da se prijavim za stipendiju. I da, završila sam specijalizaciju za lokalnu samoupravu, zatim specijalizaciju za državnu upravu. I znate šta sam uradila? Vratila sam se u Srbiju. Iako sam dobila ponudu da ostanem tamo na doktoratu i nastavim da radim, ja sam se ovde vratila. 

	Idemo dalje. Nije mi jasno, sada pričate o nekim Hrvatima, da imaju veze sa nekom mojom firmom, mojom porodicom. Nikakve veze nemam sa Hrvatima, tek mi to ne ide nikako u koliziju sa tim da pričate da sam ja desničarka. Kako onda te dve stvari? Ne znam ni na koga ste tačno mislili ko je finansijer moje stranke. Republika Srbija. Mislite da uzimamo novac iz budžeta kao parlamentarna stranka opoziciona. Verovatno ste na to mislili. Ne znam. E, što se tiče toga što ste spominjali neku firmu moju ili sa kojom ja imam veze, mislim da bi trebalo možda malo bolje, imali ste veze sa BIA-om, pa biste mogli malo više da se raspitate kakva je to firma i čijem investicionom fondu pripada. 
	Tako da, probila sam vreme, ali mislim da je jako ružno da na neka naša pitanja gde govorimo o činjenicama i pokazujemo vam podatke koji su zvanični i javni vi govorite o članovima naše porodice. Nije to lepo. Hvala.
	PREDSEDNIK: Hvala.
	Gospodine Aleksiću, izvolite.	
	MIROSLAV ALEKSIĆ: Zahvaljujem.
	Znate u čemu je razlika, gospodine Gašiću, između mene i vas? Vi ste ministar. Vi učestvujete u vršenju vlasti. Vi odgovarate za vaša dela u vršenju vlasti. Ja nemam mogućnosti da utičem na bilo šta. Ja sam opozicija. Za vreme kad sam bio predsednik opštine Trstenik, crno pod noktima ste mi tražili da probate da nađete ijedan papir da možete da me klevetate, optužujete i lažete o meni. Vi ste učestovali u tome, i vi i svi ostali. 
	I ja vam sada kažem, te brutalne laže koje iznosite neću da komentarišem, jer ko laže taj i krade, to je uvek bilo. Nebuloze su koje govorite. To što prozivate moju ženu, pa vi vrlo dobro to znate da je ona na toj televiziji radila mnogo, mnogo ranije nego što ste vi se uključili u tu privatizaciju, kao i ostalih desetak medija. Znate zašto je tamo? Pa samo da nervira vas „ćacije“, za platu od 30.000 dinara i za pola radnog vremena koje joj daju ne sme ni slučajno da radi ništa u programu, da se ne bi desilo da kaže nešto protiv vas. Ali ja sam joj rekao da ne odlazi sa te televizije. Nećemo mi za tih 30.000, ne treba nam to. I to vi svi znate vrlo dobro i sramota je to što govorite.
	I da vam kažem još nešto. Vi ste ti koji ste mene istraživali, i treba. Ja vas pozivam i dalje to da radite. Sve vaše policije, tužilaštva, svi, svi, svi, evo, nastavite, radite šta god hoćete. Sve to što govorite o meni, o mojim poslovima, porodici, sve ste to već podneli kao prijave. Ničega nije bilo. I nastavljate samo da lažete, mažete i obmanjujte. Ja sam moj sud prošao, vaš čekam. A bogami, vi ćete i te kako imati šta da odgovarate. 
	Ovo što reče koleginica Ivana Rokvić, gospodine Gašiću, vašu imovinu su neki procenili na 23 miliona evra, ja verujem da je i više. Ja ne znam ko je to radio, neću da ulazim u to, ali je to procena. Ali, ono što znam, gospodine Gašiću, znam da ste vi i vaš brat kupili lokal „Prve petoletke“, koju ste gurnuli u stečaj u Knez Mihailovoj ulici, po početnoj ceni, ili 30% procenjenoj, da vas podsetim. Znate, kako? Niste kupili? Jeste kupili ili niste? Jeste kupili lokal u Knez Mihailovoj? Jeste. Dolazili ste u „Prvu petoletku“ kad sam ja bio predsednik opštine, da vas podsetim. Slučaj novinarke „koje lako kleknu“ se desio tada kad ste došli kao ministar u „Prvu petoletku“, bez da ste se javili predsedniku opštine, jer nisam bio deo SNS-a, jer sam vas već bio izbacio iz vlasti, kad sam shvatio koliki ste lopovi i ste hteli da rudnik nikla otvarate u Trsteniku. Niste mi trebali uopšte. 
	E tada ste vi, gospodine Gašiću, smenjeni, zbog pritiska javnosti, zbog seksističkog komentara prema novinarki. To je slika i prilika vas. Vi ste tada, znate zašto ste došli, jel' se sećate? Da ubeđujete radnike „Prve petoletke“ iz Trstenika da 

treba da dobrovoljno se prijave za socijalni program i otpremninu, da bi imala „Petoletka“ uslov da ode u stečaj, kao društveno preduzeće, a onda ćete im vi napraviti mnogo bolju i uspešniju firmu. E, ta bolja i uspešnija firma, evo je, maltene ne postoji. Ne primaju se plate, i to što su primali davao im je budžet Republike Srbije pred svaku kampanju i svake izbore. A vi, dobili ste lokal, najvredniju imovinu „Prve petoletke“ kupili vi. Pa kako vas, bre, nije sramota? Gurali ste ljude u stečaj, radnike ostavili bez posla, a vi kupili kao vaša porodica lokal u Knez Mihailovoj. I vi ćete meni da pričate o nekim pričama. Sram, bre, da vas bude.
	Šta ste napravili u Lomnici, na čijem imanju? Kupili ste od generala Pavkovića. Sve javne ustanove – i to treba da čuje i Đuro Macut i vi, gospođo Brnabić, nema Đukanovića Vladimira, trebalo bi i on da čuje, ako ne zna – sve javne institucije su radile da se reka skloni, kanališe, da se napravi etno selo Lomnica podno Jastrepca, milioni uloženi, procenjuje se na silne milione evra, gospodine Gašiću, sve za vreme vaše vladavine. Da ne govorim o restoranima, da ne govorim o jahti, da ne govorim o firmama, da ne govorim o vašim kombinacijama koje radite, da ne govorim o objektima u Sani biču i vašim vilama koje imate sa „Skaj mjuzikom“, sa „Kip lajtom“ i ostalima. 
	Dakle, gde god ste mogli da umešate prste, umešali ste ih i krali ste. Gde god ste mogli, šta god ste mogli, to ste radili. Pa na kraju krajeva, napravili ste problem i njima, SNS-u, i Vučiću ste napravili problem. Napravili ste im problem tako što je Rade Spasojević kupio lokal gde je sada centrala SNS-a. Pa vi ste njima najveća muka i bićete. I budite sigurni, kad dođe nekad, a doći će do promene vlasti, ja sam siguran da ćete vi biti jedan od prvih ljudi koji će biti procesuiran, jer zbog vaše bahatosti ste doveli i dozvolili da napravite takve skandale koje niko normalan ne bi mogao. I sto puta sam vama ovo govorio i vi nikako da shvatite to i da čujete. Vi i dalje nastavljate. Je l' znao Aleksandar Vučić za „Virom grup“, za trgovinu uglja, kupovinu uglja za „Kolubaru“? Je li? Dubravka? Pa nije Dubravka, vas pitam. Jer vaš brat Boban je u suvlasništvu sa Vlatkom Jakićem, firme „Virom grup“, koja je snabdevala ugljem „Kolubaru“. Je li? Koliko je tu para otišlo? Koliko ste para uzeli? I da ne pričam o svim drugim stvarima. 
	Tako da, ja sam tu, ja sam s ove strane, vi odgovarate građanima, a ne ja. Vi ste ti koji dugujete odgovore. Ja ne donosim odluke. Najviše funkcije u ovoj državi ste obavljali, najviše funkcije, bezbednosne, ovakve, onakve. Ja stvarno ne znam kako je Aleksandar Vučić to dozvolio, stvarno mi to nije jasno, ali njegova je, pa će o tome i njemu da se sudi, jer je on taj ko je donosio sve odluke. Ali vi ste jedan od primera kako ne treba da bude neko ko se bavi javnim poslom. Vi ste neko koga je ova vlast i institucije ove zemlje trebalo da sankcioniše i kazni mnogo davno za sve koruptivne projekte koje ste imali. I ne zaboravite to, gospodine Gašiću.
	Ovo što je rekla koleginica Rokvić, pa ja sam živeo i dok vi niste došli na vlast u Trsteniku, pa ja znam šta ste vi radili i znam kakve su vam firme bile, znam koliko je bila uspešna televizija „Plus“, vaša firma „BG Produkt“ koliko je bila uspešna, koliko ste je rasturali od posla. Pa ušli ste kod Aleksandra Vučića da se vadite jer ste propali bili potpuno. Takav ste privrednik bili, propali. Dugovali ste, Poreska uprava je imala blokadu na svim vašim firmama. Niste znali šta ćete. Niste se bavili politikom, niste mogli da uradite ništa drugo. Ajmo u politiku, pa ću tu da se vadim. I uspeli ste. Evo, za ovih deceniju i po, koliko ste na vlasti, a da ne kažem kako ste prevarili Katančevića, niste pobedili na izborima, nego ste ga prevarili, prevarili, i na kraju je čovek završio u zatvoru, a vi preuzeli njegove odbornike i sve i postali gradonačelnik. I za ovih deceniju vlasti, gospodine Gašiću, vi imate, kako ovi ljudi  kažu, 23 miliona evra imovine. Svaka čast na sposobnosti, a istorija će suditi i meni i vama i svakom od nas.

	PREDSEDNIK: Reč ima ministar Siniša Mali.
	SINIŠA MALI: Hvala puno.
	Poštovani građani Srbije, uvaženi narodni poslanici, opet se za reč javio secikesa iz Trstenika Miroslav Aleksić. Ja ću vas podsetiti samo na ovaj deo njegove „hobotnice“ od juče, kada sam pokazao kako su on i njegov tast, dakle, ovajdili budžet Trstenika za 50 miliona dinara. A zašto pominjem njegovog tasta? Pa zato što je sam pomenuo „Prvu petoletku“ iz Trstenika, preduzeće koje inače grca u dugovima. 

	Interesantno je da je Aleksić, zajedno sa svojim tastom, koga sam pomenuo već juče, Ljubišom Kneževićem, takođe uticao na zasnivanje radnih, odnosno imenovanje na rukovodeće funkcije upravo u toj „Prvoj petoletki“ iz Trstenika. I znate ko je bio finansijski direktor „Prve Petoletke“ u Trsteniku, s obzirom da je sam Aleksić rekao da preduzeće grca u dugovima, u problemima itd.? Interesantno, tašta, odnosno Ljubišina supruga, Mirjana Stepanović Knežević obavljala je funkciju finansijskog direktora „Prve petoletke“. I kaže Miroslav Aleksić, kaže – propala „Prva petoletka“, ne znam zbog čega. Pa, zbog tebe je propala, majstore. Zbog tebe i tvojih porodičnih odnosa koje su dovele do toga. 
	Da, inače, od 2008. do 2012. godine finansijska direktorka, dakle tašta gospodina Aleksića, ukupan dug „Prve petoletke“ na 31. decembar 2012. godine bio je 6,1 milijardu dinara. Pa, čekaj, tvoji su upravljali tom „Prvom petoletkom“. Odjedanput dug 50 miliona evra. Pa kako se to napravilo, dobri moj Aleksiću?Ali, interesantno je da je u to vreme Holding „Prva petoletka“ potpisivao ugovore posredstvom njegovog prijatelja Marka Selakovića. 
	Aleksić je 2011. godine angažovao konsultantsku kuću „Stratkom“ iz Beograda, supruga tog Marka njegovog druga, Bojana Selaković se zove, za pružanje savetodavnih usluga opštini Trstenik i „Prvoj petoletki“. A, obavljala je, inače, poslove strateškog planiranja, citiram: „komunikacije i unapređenja odnosa sa eksternim i internim javnostima, savetovanje u pripremi medijskih događaja, itd.“. 
	Dakle, od 2008. do 2012. godine propada Srbija. Zakatančene fabrike, pola miliona ljudi ostalo bez posla, prosečna plata u Trsteniku, koji vodi Aleksić, za one koji su imali sreće da imaju posao, 32.000 dinara. U isto vreme propada i „Prva petoletka“. Vodi je njegova tašta, vodi je njegov tast, kada je u pitanju Nacionalna služba za zapošljavanje. Gubici šest milijardi dinara, ali Aleksić, naravno crpeći pare odatle, potpisuje ugovore o tzv. PR i odnosima sa javnošću, što odgovara takođe i na njegove kritike da ne znam ko odavde koristi i crpi javne resurse, da bi se bolje prezentovao u javnosti. Pa evo, gospodine Aleksiću, to smo, očigledno, ako mi to radimo, naučili od vas. 
	Dakle, godine 2011. angažovali ste firmu „Stratkom“, vi recite da li jeste ili niste, upravo za takve usluge. Vi zarađivali, vi sebe predstavili ne znam kako, ali „Prva petoletka“, namenska, propala. 
	Od 2012. godine u Trsteniku je takođe bila prisutna i gospođa ili gospođica Natalija Bukvić iz Beograda, savetnik za odnose sa javnošću u opštini Trstenik i Holding preduzeću „Prva Petoletka“ sa zadatkom da medijski promoviše pomenutu opštinu i preduzeće, iako je već u opštini bilo zaposleno nekoliko lica koja su se upravo tom delatnošću i bavili. A, onda od marta meseca 2013. godine, ne staje Aleksić tu, malo mu je, opština Trstenik sklopila je isto takav ugovor sa Agencijom „Promo target“ iz Beograda  i mesečno uplaćivala 180.000 dinara. To vam je negde 1.500 evra mesečno. Dakle, Aleksić samo preko jedne agencije kao predsednik opštine.
	Naravno, sve ovo je utvrdila i DRI, ali čisto za to da se gospodin Aleksić ne predstavlja kao da je ne znam šta sada otkrio, on je nevin, on je nedužan, on je običan poljoprivrednik itd. Ne, radi se o običnom secikesi. Dakle, lokalac jedan, došao je iz te oblasti u kojoj jeste. Nikakav problem nemam sa tim, ali samo nemoj da se praviš da si ne znam kako, pao sa neba, jedini Bogom dan itd., jel nisi.
	Inače, osuđujem, Aleksiću, ovo targetiranje vaše ćerke, naravno. Osuđujem, pošto imam i ja ćerku od 16 godina, ali interesantno je da, zloupotrebljavajući kontakt sa mojom bivšom suprugom, vi iznoseći svoje laži oko i za mene nekako se ne zaustavljate tu, iako znate da to takođe utiče i na moju decu, ali očigledno vama to nije važno. Ali, u svakom slučaju, za razliku od vas, ja osuđujem takav postupak prama vašoj ćerki.

	Oko medija, samo kratko. Pa, ljudi, 2014. godine medijski zakoni koji su doneseni, znate šta se izrodilo nakon toga? Pa, izrodila se televizija „N1“, koja sve vreme posluje suprotno zakonima Republike Srbije. I njima je sve to u redu. Njima je u redu taj Luksemburg, njima je u redu da ta televizija ne plaća ni poreze, ni doprinose, ništa tu u Srbiji. To im je u redu, ali im smetaju neke druge televizije koje, pak, i plaćaju poreze, plaćaju doprinose, zapošljavaju, a sve po zakonima Republike Srbije. 
	Jel znate šta se desilo 2025. godine? Promenili su se medijski zakoni. Dao se prostor toj televiziji „N1“ da se ponovo registruje, da ponovo krene da posluje po zakonima Republike Srbije. I znate li šta se desilo? Ništa. Opet se nisu registrovali. 
	Nego, interesantno je da Aleksić to nije ni pomenuo. Nekako, ta jednostrana medijska slika je vezana za one koji pokazuju pravu sliku o njemu, a za one koji ga dižu u nebesa, kao što je „N1“, itd., e oni pak nisu ni pomenuti. 
	Da vi znate, poštovani građani Srbije, televizija „N1“ i dalje posluje nepoštujući zakone Republike Srbije. Eto, da ne bude da nema medijskog pluralizma. Izvolite, što se nas tiče pustili smo ih to da rade. Inače, da smo to, isto, takođe, reagovali po zakonima verovatno bi bio problem.
	Nego, gospodine Aleksiću, pošto ste ovde pričali o pojedinim mojim kolegama ministrima, o bahatosti, itd., samo da vas pitam – da li vam je poznat gospodin Nebojša Simić? 
	Jel znate vi, ljudi, ko je Nebojša Simić? Nebojša Simić, poštovani građani Srbije i uvaženi narodni poslanici, je policajac, saobraćajac, čovek koji je pošteno radio svoj posao i koji je jednog dana, a taj dan je 14. novembar 2020. godine, zaustavio Aleksića dok je vozio svoj auto. I kada ga je zaustavio, šta je Aleksić, citiram, njemu rekao, taj pošten, nebahat, itd. Simiću na dužnosti, dakle poštenom čoveku, radi svoj posao, rekao je sledeće, citiram, sad ne znam, Ana, da li smem ovo, jel: „ti zajebavaš i maltretiraš narod po Trsteniku. Dokle, bre, da j… sve i ko te je poslao ovamo? Ceo grad priča o tebi, kako samo pišeš i ne j… živu silu. I svi se znamo, ovo je mala sredina. Kada budem smenio vašeg ministra“, bahati Aleksić, secikesa, „ti ćeš ostati bez posla, a ja ću da počistim vašu stanicu“. 
	Može li bahatije od ovoga, ljudi? Može li bahatije da se pokaže pravo lice Miroslava Aleksića? S jedne strane je opljačkao opštinu Trstenik, s druge strane je zajedno sa svojom širom porodicom uništio i „Prva petoletka“ u Trsteniku, s treće strane pokušava da se pokaže da je ne znam kakav. 
	Dakle, za ovo inače, što se Nebojše Simića tiče, on je i prekršajno kažnjen. Interesantno je samo da li je platio kaznu, mislim da je 50.000 dinara. Možda dobijemo danas i odgovor na to pitanje. Samim tim lepo bi i priznao da je kriv, itd. 
	I da se vratim, samo još dve, tri rečenice. Dakle, još nisam dobio odgovor, gospodine Aleksiću, od juče – da li ste ili niste bili deo tog, kako se zvao, Udruženi regioni Srbije? I da li jeste ili niste zajedno sa Mlađanom Dinkićem obećali građanima Srbije 1.000 evra? Obećanje koje niste, naravno, ispunili. Još jedno od vaših praznih obećanja. Da li te ili niste bili u Fondu za unapređenje resursa građana? 
	Da li je ili nije vaš tast bio u Nacionalnoj službi za zapošljavanje Trstenika kada ste 2008. godine preko Nacionalne službe izvukli 7,9 miliona dinara, 2009. godine 18,6 miliona dinara, 2011. godine 15,3 miliona dinara, 2012. godine 8,8 miliona dinara, a onda kroz fiktivne taksi račune taj novac oprali i strpali sebi u džep?
	Dakle, toliko o Miroslavu Aleksiću. Secikesa iz Trstenika, samo bih dodao bahat. Hvala puno.
	PREDSEDNIK: Reč ima Miroslav Aleksić.

	MIROSLAV ALEKSIĆ: Očekujem da ćete večeras staviti na glasanje izglasavanje nepoverenja Miroslavu Aleksiću. 
	Toliko je sve ovo besmisleno i jadno što radite ova dva dana. Vi koji treba da odgovarate građanima napadate ove druge koji nemaju nikakve veze, uključujući i mene, pre svega mene, ali razumljivo i radite to. Nemam nameru više na te gluposti koji ponavljate svaki dan da odgovaram jer vi gospodine Siniša Mali niste ni shvatili šta je poenta za ovaj predlog o nepoverenju.
	To što ste razorili institucije ove zemlje i vladavinu prava, jer da ste svesni šta znače institucije i vladavina prava znali biste da bi ja trebalo da odgovaram pred njima, a ne vama da odgovaram. Ja sam odgovora. I za to sve što govorite ovde i juče i prekjuče i danas sam osudio i vas i sve oni koji su govorili takve gluposti i za mog tasta i za nacionalnu službu i za sve ostale stvari.
	To što pokušavate da od mene predstavite nekoga što ste vi, teško će da ide. To što pominjete moju taštu. Ona od 1984. godine radi u toj fabrici, 1984. godine. To je bilo jedino zaposlenje za državnim ekonomskim fakultetom. Nikada više nigde nije radila, sada je penzioner. Kao što je i tast radio samo u Nacionalnoj službi zapošljavanja.  Ja sam to pred nadležnim institucijama i organima ove zemlje mnogo puta objasnio, kao i pred sudom koji je to na desetine puta konstatovao i činjenično utvrdio. Tu stavljam tačku.
	Što se tiče ujedinjenih regiona Srbije, ja se ne stidim. Ne znam što vi mene to pitate. Jesam bio. To je jedina partija u kojoj sam bio kao neko ko se na lokalu bavio politikom i kada je ona propala ja nisam preleteo kao vi u one koji su nova vlast, nego sam ostao da se borim protiv te vlasti. U tome je razlika između preletača i ljudi koji se vode nekim interesom opštim i ideologijom, a ne kao vi koji se vodite samo ličnim i golim interesom i bavite se politikom samo ako ste vlast. Svi vi se bavite politikom samo da bi bili vlast.
	Znate koliko je ljudi iz tih regiona, iz DS iz DSS iz ostalih partija sada kod vas? Sve što je bilo vođeno interesom je kod vas. Sve živo. Nemojte da lažete. Hoćete da nastavim dalje. Jel vam nije bilo dosta. Ako nije bilo dosta hajde da nastavim da lažem.
	Dakle, što se tiče ovoga što ste rekli sa saobraćajcem. Vidite, sve institucije imate ove države. Evo, Gašić je bio BIA, sada je tamo Orlić, ne znam policiju, tužilaštvo Stefanović, sve imate i sada se svi bave sa mnom. Traže da nađu, traže da nađu, itd. Vi to sve upakujete onako kako bi vama odgovaralo jer treba da se glasa o mom nepoverenju je li.
	Vidite, taj Simić policajac koji je mene zaustavio u automobilu je bio moj petogodišnji sin zajedno sa mnom. Taj ste deo propustili da kažete. Pa ste propustili da kažete da me je držao pola sata da proverava moj automobil koji je 2001. godište, 2001, da proverava da i je ukraden, da mene proverava da li za mnom nije raspisana neka poternica. Znate zašto? Zbog „Jovanjice“ gospodine Siniša Mali“. Tada sam ja otkrio aferu „Jovanjica“ i rasturio sam posao koji je Bratislav Gašić kao šef BIA sa svojima trebao da organizuje. 
	Tada ste me proganjali, pretili, jurili, šta niste radili, a onda ovaj čovek koga pominjete, koji je dao lažni izveštaj, a imam i svedoka, njegovog kolegu policajca koji je rekao da ga je naterao da mora da potvrdi to, iako su neistine, je po nalogu  Aleksandra Vulina tada, jer je bio njemu blizak, iz Sombora došao u Trstenik, imao zadatak da mene juri i da me proganja. Ni jednu psovku niti sam mu uputio, niti to ima veze sa istinom što ste vi pročitali. Ali, šta da vam kažem. 

	To je upravo ono što se dešava u Srbiji. To je upravo ono da vi strahovitim manipulacijama, lažima i obmanama uspevate uz pomoć medijskih trovačnica i medijske hobotnice da obmanjujete građane i pričate im neku vašu vrstu istine. Ne postoje dve istine, postoji jedna, ali vi uporno želite da stvarate nekakvu iluziju i to radite punih deceniju i po.
	Od ovih priča, napada vaših na mene, ni jedan građanin Republike Srbije neće imati nikakvu korist. Vi imate sve institucije i svu moguću moć da se izborite i sa mnom i sa bilo kojim drugim čovekom iz opozicije i sa studentima i sa studentskom listom i sa svima nama, sa poljoprivrednicima, lekarima, sa svakim običnim čovekom koji pokazuje hrabrost da se vama suprotstavi.
	Da vam nešto kažem. Vas se niko ne plaši. Vi se plašite sami sebe.
	PREDSEDNIK: Reč ima ministar Siniša Mali.
	SINIŠA MALI: Hvala puno.
	Poštovani građani Srbije, uvaženi narodni poslanici, pa milina je slušati kako se pravda Miroslav Aleksić. On promeni boju glasa. Kako neko pomene činjenice o njemu, njegovim aktivnostima, njegovoj porodici, odjednom pa nije on kriv, uvek je bio neko drugi tu itd. 
	Ne znam ako poštujete zakon, gospodine Aleksiću, a narodni ste poslanik, plus ste i predsednik jedne opozicione partije, pa logično je da ispoštujete ono što policijski službenik traži od vas. Nego kada je laž u pitanju, pa čekajte, gospodine Aleksiću, zar nije Prvi osnovni sud vas obavezao da platite odštetu od 30.000 dinara jer je dokazao da ste lagali kada je „Jovanjica“ u pitanju. Da li ste platili ili niste platili Andreju Vučiću 300.000 dinara. Evo, recite ovde. Zato što je sud doneo odluku da ste lagali u vezi toga i vi se ponovo javljate i ponavljate, kao, znate, mene su zaustavili zato što sam šta? Lagao, izmislio neku aferu i još se pravdate oko svega toga. I još vam je sud doneo presudu da niste u pravu, da ste lagali, nadam se da ste uplatili ovaj novac, nikad se ne zna za vas secikese, ali to samo govori ono o čemu ja, potvrđuje ono o čemu ja govorim, ne samo da ste lopov, nego ste i lažov i to bahati lažov. Hvala vam puno.
	PREDSEDNIK: Hajde da nastavimo po listi.
	Reč ima Marijan Rističević. 
	MARIJAN RISTIČEVIĆ: Zahvaljujem.
	Dame i gospodo narodni poslanici, ja sam imao priliku da malo pre čujem nešto o medijima. Bila je žalba na RTS i to dvostruka, kao RTS nema opozicije, a predsednik Republike je ne znam koliko puta uživo bio na RTS-u. To kaže osoba koja je u ovom mandatu, koji nešto nije bio dugačak, ukupno na RTS-u uživo bio preko 1000 minuta. Rekoh, 1000  minuta, a to je proverljivo. Meni je dirljivo kada se žale na RTS u direktnom prenosu na RTS-u. Dakle, veoma dirljivo. 
	E, sada o slobodi medija i napadu na novinara, ništa nije rekao o Branki Lazić. Juče je govorio o tome kako sam ja član delegacije POSP-a, to je zajednička grupa sa Evropskim parlamentom, određenim narodnim poslanicima, a pri tome je zaboravio da je i on član te delegacije. On zaboravio. Ja sam u Strazbur išao da branim državu i tamo mi ljudi kažu da kada je on bio, nije branio državu, već je napadao državu. Dakle, držao stranu Piculi, Bartulici, Prebilič, neki Austrijanac i tako dalje. 
	Ja sam sa njima vodio dijalog, pokušavao da branim svoju državu i ima snimak od oba dana svih mojih osam govora i to može da proveri, ali takođe ja sam doznao da je on branio Šolaka tamo. U ime slobode medija, branio je Luksemburške medije koje ovde nisu registrovane. Dakle, on je zastupao otprilike Šolakov biznis i napadače na Srbiju, na ovu državu. 
15/3	JJ/CG	

	E, sada ja kao predsednik Odbora za poljoprivredu, s obzirom da je glavna tema EU, glavni deo budžeta poljoprivreda, preko 50%, sasvim je logično da budem u toj delegaciji i bio sam u tri saziva. Sada, kome je zasmetalo to što je ovoga puta delegacija bez njih jer su oni krenuli biciklima, pa nisu stigli. Dakle, kome je zasmetala ta delegacija koja je tamo branila Srbiju, nije teško pretpostaviti. 
	Dame i gospodo, definicija demokratije je, a to je izrekao Linkoln, davne 1863. godine, dva dana pred Svetog Aranđela, dva dana, 19. novembra 1863. godine kaže Linkoln – vlada naroda od naroda za narod. Dakle, u potpunosti to oslikava definiciju demokratije i ove vlade. Sastav ove vlade u originalu odgovara. Znači, Vlada ima poverenje naroda, vlada u ime naroda i vlada za narod. To što su oni protiv naroda i države, u stvari govori da nisu dovoljno demokratski. Oni su ubice demokratije. Oni ponižavaju demokratiju. Oni sasvim suprotno od onoga što je Linkoln definisao iz 1863. godine, sasvim suprotno.  

16/1	VS/LjL		12.35–12.45

	Onda ste ovde imali priču o lošoj Vladi. Na mestu, kako mi je juče rekao neko, ova Trstenička alapača, neko je upotrebio taj izraz, ne znam ko, ja bih zahvalio ovoj vladi. Ljudi, ja sam pre ove Vlade imao auto-put do kuće, maltene, na pet kilometara do moje kuće je Beograd-Novi Sad. Ja sam imao auto-put. On nije. Njemu je ova vladajuća većina napravila auto-put čak i u vreme kada je dve godine bojkotovao rad Narodne skupštine, ali ne i platu. Bojkotovao je rad Narodne skupštine, nije dolazio na sednicu, ali nije bojkotovao platu. I ja bih na njegovom mestu zahvalio na udobnoj vožnji kad krene na sednicu Aleksandru Vučiću i vladajućoj većini. 
	Takođe, na njegovom mestu, ja bih zahvalio gospođi Turk, pripadnici vladajuće većine, predsednici opštine Trstenik. Dakle, on je nekad bio predsednik opštine, ali u svoje selo nije doveo vodu. On je imao ono cevovod "Bos petrol", ali mu nije palo napamet da u Počekovinu uvede vodu. Vladajuća većina mu dovela vodu. Ja sam imao vodovod i pre ove vladajuće većine u svom selu, ali, eto, ja sam se borio da on dobije i auto-put i vodovod, kao pripadnik vladajuće većine, a on bi trebalo da zahvali vladajućoj većini na tome što mu je omogućila i da ima vodu i da ima auto-put kad krene na posao i kad se vraća sa posla. 
	Dame i gospodo narodni poslanici, ja sam imao prilično dobru mehanizaciju, ne baš ekstra, i pre ove vladajuće većine, a on je novi traktor dobio upravo od ove vladajuće većine i zato ja govorim da postoje najmanje tri razloga zašto on treba više da bude zahvalan vladajućoj većini nego ja sam.
	Dame i gospodo narodni poslanici, plate su skočile tri puta u poslednje vreme, zahvaljujući ovoj vladi i prethodnim vladama, vladama naroda, od naroda za narod. Dakle, umesto BDP od 33 milijarde imamo 100 milijarde. Umesto plate od 300 evra imamo 1.000 evra prosečnu platu. I još nešto, mi smo postali izvozno orijentisana zemlja. To je malo ko govorio. U njihovo vreme izvoz je bio negde osam do devet milijardi, sada je izvoz 33 milijarde evra. To govori o snazi naše ekonomije, odakle potiču naši lični dohoci, pa i oni koje je on dobijao kad je bojkotovao rad Narodne skupštine, što samim tim govori o njemu.
	Da ne pričam o tome da je govorio – hiljadu minuta na RTS, bio ljut, počupao sve mikrofone ovde, zato što je mislio da ga nema dovoljno, a bilo ga je više uživo na RTS-u nego predsednika Republike.
	Snaga naše ekonomije – obnovila vojsku, isplatila plate, naš narod daleko bolje živi nego u njihovo vreme. U njihovo vreme plate su isplaćivane radnicima koji zakucaju letvu u ruku. Svi se sećate da radnici koji su hteli da dobiju svoje lične dohotke su morali da se zakucaju u neku dasku ili neko drvo, da dobiju taj lični dohodak.
	Ja mislim da iz više razloga oni treba da budu zahvalni ovoj vladi i vladajućoj većini, uključujući i predsednika Republike, koji je bio nosilac ovih lista a koje su mogle i koje su omogućile vladavinu naroda. Zašto je bitna vladavina naroda? Zato što suverenitet potiče od naroda. Oni taj suverenitet nemaju. Oni, kažete, nemaju program. Ja sam njihov program razumeo u delovima. 
	Oni su nama prezentovali svoj program u delovima, pa kažu ovako – priznaće nezavisno Kosovo, lažnu državu, pa će Republiku Srpsku odbaciti i prihvatiti time islamsku Bosnu, pri tome će zabraniti građanima iz Republike Srpske da dolaze u Srbiju, posebno ne na izbore, iako na to imaju pravo. Dalje, priznaće genocid o Srbiji, mnogi su govorili o tome. To je njihov program iznet u delovima. Ja sam ga sabrao. Dakle, priznaće genocid u Srebrenici, otpisati Kosovo, otpisati Republiku Srpsku, otpisati podršku srpskom narodu u Crnoj Gori.


16/2	VS/LjL
 
	Ja mu savetujem da posluša malo i Čerčila, koji je bio mašinac, za posrbljavanje Srba jer je priznao, odnosno uspostavio na određeni način komunizam. Kaže Čerčil – govor mora da bude dovoljno dugačak da pokrije temu, kao ženska suknja, a dovoljno kratak da bude zanimljiv. On je puno govorio a ništa nije rekao. Govorio dok nas nije smorio. Kaže izreka – što kratka pamet smisli, dugačak jezik kaže. I ja sam to tako doživeo pre nego što me bukvalno uspavao, pa sam morao da izađem da potražim neko osveženje. Dragi moj narode, njihov program je takođe u delovima, ovako – bacićemo vas u Dunav, strpaćemo vas u logore, vešaćemo vas na Terazijama, pa se pojavi Đoka Vlah i kaže: "nemojte na Terazijama, tamo su vešali rodoljube", pa će onda, ne znam, da nas unište, onda će nas baciti u Savu, u Dunav, u katran, decu predsednika Republike, na njih će da bace radioaktivni otpad, itd. To je njihov program. To je vaš program, gospodo, vi se tog programa ne odričete, a ako se odreknete, onda ćete se odreći i novca koji vam ovi spolja daju da pokušate da uništite Republiku Srbiju i da nasilno dođete na vlast. To je vaš program.
	Šta je vaš problem? Nemate vi problem sa biračima, sa biračkim spiskom. Nemate. Narod koji čuje ovaj program, pa zamislite da potičete iz Srpske Krajine, iz Hrvatske, da ste nasilno, a preseljeno je 680 hiljada Srba Jugoslovena u Srbiju, zamislite da potičete odande ili da ste nova generacija koja potiče odande, zamislite da li će ti ljudi da glasaju za vas? Da li mislite da oni koji potiču iz BiH a iseljeni iz Federacije, pre svega, da će da glasaju za vas kad čuju da vi hoćete i da zabranite da njihovi rođaci dođu u Srbiju? 
	Zamislite da ste prognani sa KiM i sada vi i vaši prijatelji treba da glasate za vas, a vi kažete, posebno onaj Dinko - Šakić Gruhonjić, da vam ne znam Srbi sa Kosova treba da priznaju nezavisno Kosovo. Vi ste se zgadili narodu, narod neće da glasa za vas, jer vi ne možete da uspostavite Vladu naroda od naroda za narod. Ne možete, jer narod hoće da štiti i državu i država štiti njega. Vi ne radite za ovu državu, radite, ali za neku drugu ne za ovu i zato naš narod neće da glasa da im neko otme državu i narod neće da glasa za izdaju i nas bi u EU primili sutra kada bi priznali genocid, kada bi priznali Kosovo i uveli sanckije Rusiji, sutra bi nas pustili u EU, ali naš narod vas ne razume. Vaš narod sprečava da otmete državu iz njihovih ruku, naš narod neće da glasa za vas, neće da glasa za izdaju, jer naš narod neće da prihvati vlast koja će kao Indijanci da proda zemlju za đinđuve. Hvala.
	PREDSEDNIK: Reč ima narodni poslanik Borko Stefanović.
	BORKO STEFANOVIĆ: Odavno govorim da treba Titel uvesti u Skupštinu, ali nije to glavna tema našeg današnjeg razgovora, ophrvatnog i zatrpanog planinom laži koje iznosite o nama, kako je lepo rekao kolega Aleksić, kao da se ovde izglasava poverenje ili nepoverenje nama, a ne vama. Gospodine Macut, vi ste čovek koji je ustao jedno jutro i bilo je divno, sunčano,prozračno jutro, krenuli ste lepo polako da registrujete auto i zazvonio vam je mobilni telefon i sudbinski glas sa neba, svemoćni uzurpator, sevastokrator vas je nazvao i rekao – Đuro, malo premijer da budeš. Gospodine Macut, pošto ste išli tada da registrujete auto, ja moram danas da vam kažem, istekla vam registracija i to je sada suština. Taj isti sevastokrator, glas sa neba, veliki svetac korupcije, razaranja i nasilja je odlučio da više nema potreba za vašim endokrinološkim ekspertskim znanjima koje vam niko ne dovodi pod znak pitanja, inače, ali stajete u jednu kolonu poniženih neponosnih, posramljenih stručanjaka, mnogo ih je pre vas, koji danas ulicama Beograda dobro situirani hodaju i tražeći pogled bilo kog prolaznika koji će prepoznati neke krstiće, čićićiće i tako vas sutra i vi ćete biti jedan od tužne kolone ljudi iz naše još tužnije naprednjačke, uskoro prošlosti.
	 
17/1	JD/JG			12.45 – 12.55 

	Moram da kažem da ste vi rekli dve stvari u vašem ekspozeu koje ću vas podsetiti. Jedna je bila kontinuitet. Druga je bila, mislim rekli ste još neke druge stvari, ali to ni za istoriju, ni za građane nije bitno, pošto vi suštinski vlada niste, vi ste jedan emajlirani protočni bojler sa Andrićevog venca, gde Siniša Mali vama govori, ne samo šta i gde da kažete već i govori suštinski gde koji novac za šta da ode, sada su to šatre po selima, sutra će biti „ćacilend“ tradicionalno, biće još neke stvari, biće EXPO, ogromna pljačka, dakle, sve ono što je vama bitno, vi služite da taj novac tamo usmerite. 
	Mnogi od vaših ministara, da ne kažem 90% građani nemaju pojma ko su. To je posledica toga što su oni dali samo ime da bi tu sedeli i sebe obrukali, ja bih rekao za vjek i vjekova. 
	Niti ste vi zaustavili podele u društvu koje ste u ekspozeu najavili, ali jeste Vlada kontinuiteta. Dakle, vaša Vlada koja uskoro pada voljom vaše većine pošto ste vi sjajno radili, verujem da ste se jutros kao i prethodnih nekoliko dana kada ste ustajali ujutru se upitali – pa, što sada naša Vlada mora da bude raspuštena? Ja ne znam. Verovatno su se vaši ministri pitali – pa, što nećemo biti više ministri ili većina vas neće biti ministri? Zašto? Pa, kada ste tako sjajno sve radili, kada su tako izvanredni rezultati, pa što će sada naprednjaci tj. Aleksandar Vučić da vas puste niz vodu. Zato što zna da mora da ide na izbore, zato što ode rejting dođavola, zato što se Srbija probudila i zato što zna da vi niste prava Vlada, već ste vi Vlada od stiropora, jedna nepostojeća maketa koja služi, u stvari da pokrije, suštinski ste jedan detašman Glavnog odbora Srpske napredne stranke, a u operativnom smislu Andrićevog venca.
	Vi ste kontinuitet korupcije koju niste ni na koji način zaustavili, vi ste kontinuitet uništavanja našeg obrazovanja, naših univerziteta, vi ste kontinuitet u osveti i pokušaju da se profesori, nastavnici bace na ulicu kroz otkaze koje im uručujete, vi ste ti koji su dozvolili još veće trovanje i punu kontrolu medijskog prostora, vi ste ti koji ste nastavili i dozvolili ne obraćajući previše pažnju na vaš posao, da se Srbija davi, guši, ne diše od vaše korupcije i uništavanja. 
	I vi ste ljudi koji i time završavam, imate takvu spoljnu politiku, ni na istok, ni na zapad, ni na sever, ni na jug. Vi ste ljudi koji imate ministra Starovića koji ovde sedi, a koji služi za to da ode i da prodaje karte za EXPO, a pre toga se ljudi sa kineskim komunistima. Vi ste oni koji imate ministre koji su čist egzemplar devedesetih, vi ste vlada prošlosti i budućnost nemate. To vam je rekao i vaš šef i tako završavate. Tako da, mala crtice bledo u istoriji, slavno iz Srbije ostaćete zauvek, jedino što je za vas nepovoljno, što će se vama u budućnosti baviti slobodni i nezavisni sudovi i tužilaštva. 
	Hvala.
	PREDSEDNIK: Reč ima narodni poslanik Aleksandar Mirković.
	Izvolite.	
	ALEKSANDAR MIRKOVIĆ: Hvala, poštovana predsednice.
	Poštovani premijeru, ministri, poštovane koleginice narodne poslanice i kolege narodni poslanici, duhovitost je odlika inteligentnih ljudi, ljudi koji imaju izraženu socijalnu inteligenciju zato se na prethodno izlaganje niko nije nasmejao iako je prethodni govornik pokušao da bude duhovit.
	Ono što je mnogo važnije, poštovani premijeru i uvaženi ministri, jeste da u ova tri dana sem ličnih uvreda, pokušaja da se svako na vašem mestu uvredi, ponizi, recikliranih laži, afere koje su se sto puta olupale o istinu, pokušaja diskreditacije svakog ništa konkretno nismo čuli.

17/2	JD/JG

	Dužina govora nije dovoljna da ubedi nekog da li ova Vlada, kako kažete, treba da padne, već snaga argumenata koju iznosite. 
	Ono što smo danas u prilici da čujemo, kao i sve ono što vidimo, jeste da koliko god težak rastanak i oproštaj od poslaničkih mandata i od ovih fotelja bio težak za neke ljude, ja to mogu da razumem, ljudski je, boli, teško je, navikli su se, ušuškali su se, ali ono što ne mogu da razumem da u ovom rastanku nemaju makar malo dostojanstva i da ova tri dana koriste za najmorbidnije i najgore napade, valjda besni i svesni toga da u želji da sruše Aleksandra Vučića i ovu Vladu, ljudi koji danas sede prekoputa nas su srušili upravo sebe, jer nakon nekih sledećih izbora da li će neko podržati ove blokadere ili ćete izaći u dve, tri kolone, ono što je sigurno da za vas cenzusa nema.
	Da se odmah nadovežem na izlaganja prethodnih poslanika koji citiraju CRTA-u ili govore da li ćemo danas izglasavati nepoverenje opoziciji, nema apsolutno potrebe, jer po tim istraživanjima koje vi citirate, ono što je mnogo važnije, prema popularnosti u Srbiji nepoverenje ovoj opoziciji je davno izglasano i nema tog istraživanja gde vi prelazite i ovaj smanjeni cenzus od tri posto.
	Tako da, to pitanje su građani već imali i odgovorili vam. Na prošloj sednici sam ukazao na više činjenica koje su se ispostavile kao tačne, naravnom ovih dana. Rekao sam vam da će sednica o Vladi biti mnogo brže nego što vi očekujete i da se niko te sednice ne plaši. Rekao sam da na toj sednici nećemo čuti ništa novo i rekao sam vam da šta god vi budete pričali najveću bitku ćete voditi međusobno, što se vidi i danas po podršci drugih kolega poslanika koji su vam potpisali ovaj zahtev, a danas se nisu pojavili, nisu čak ni diskutovali.
	Ono što nisam mogao da predvidim, poštovani premijeru i ministri, poštovani građani Srbije, da će 60% vremena u ovoj diskusiji se odnositi na one Vlade koje apsolutno nemaju veze sa ovom Vladom, pa smo tako došli do nekih slučajeva iz perioda Vlade Aleksandra Vučića. 
	Onda shvatite koliki je besmisao svega onoga što mi danas gledamo i čemu prisustvujemo već tri dana i da smo bili u pravu kada smo govorili o tome da je vama ova sednica potrebna kao samo performans da se nekako dočepate cenzusa. Diskutujete ovde o Vladi čije rezultati građani Srbije mogu da vide na svakom koraku i o njima ću govoriti nešto kasnije. 
	Ono što je mnogo za vas interesantnije, kad već merite rezultate svih nas su tri činjenice. U ovu Skupštinu i ovaj saziv ste ušli sa podrškom od 24%. Danas se ta podrška meri negde oko tri posto, četiri posto, svi zajedno, ovako rasparčani ove blokove, kako najavljujete da idete na izbore većina vas je ispod jednog procenta. 
	Ono što je takođe važno, u ovu sednicu ste ušli sa željom da izglasate nepoverenje Vladi, a najviše se diskutuje o vašem nepoverenju i ovi što su vas do juče podržavali i pitaju se – pa, koga mi to podržavamo. 
	Ono što je za druge ljude mnogo važnije i ove blokadere kojima se dodvoravate, vi ste u proteste i blokade ušli sa željom da izbrišete Aleksandra Vučića iz političkog života Srbije, a uspeli ste da izbrišete samo sebe. 
	To su tri parametra koja najbolje pokazuju sve ono što ste vi radili u ovih godinu, dve, tri, koliko ste ovde u ovom mandatu.
	Poštovani premijeru, pred vašom je bio gotovo nemoguć zadatak, da u 15 meseci izuzetno teških uslova se sačuva mir, stabilnost u zemlji da se nastavi sa razvojem projekata koje smo započeli ali da se otpočnu neki novi. 


17/3	JD/JG

	Ono što je jako dobro, sledili ste politiku predsedniku Aleksandra Vučića u svakom pogledu i smislu. Na taj način ste omogućili i porast penzija, plata, dalju izgradnju novih pruga, brzih saobraćajnica, auto-puteva, bolnica, škola, vrtića, nastavili ste sa razvojem Srbije. To je najveći uspeh ove Vlade, jer u ovih proteklih 15 meseci kada je život građanima bio otežan baš zbog ovakve opozicije i blokadera na ulicama nismo uspeli da nastavimo da razvijamo našu zemlju. To je najveći uspeh ove Vlade. 
	Ono što je za mene posebno interesantno, da nakon silne te borbe i svega što se dešavalo u proteklih godinu i nešto dana, sve što su mogli da stave na teret ministrima stavljali su, pa i vama premijeru stavljali su kao teg i napad na predsednika Aleksandra Vučića.

18/1	TĐ/IR		12.55 – 13.05	

	Jeste danas čuli koliko puta su pokušali da sve ono što se dešava u javnosti spuste, kao eto to se tek tako desilo i ništa od toga nije istina. Ja sam samo sačekao da li će neko danas od ovih poslanika se ograditi od delovanja njihovoga aktiviste. Onaj čovek koji je pretio odsecanjem glave Aleksandru Vučiću je čovek koji se slikao sa narodnim poslanikom Milošem Parandilovićem, onom secikesom iz Priboja, koji pripada poslaničkoj grupi čiji je predsednik čovek koji nam ovde drži moralne lekcije i priča o nekakvom targetiranju. Zašto se niko od vas nije ogradio i rekao ova slika je možda nastala nekad ranije, mi nemamo veze s tim? Zašto se taj čovek nije ogradio? Pa, nije, zato što negde u dubini duše svi to priželjkujete Aleksandru Vučiću, jer znate da ga na drugi način nećete skloniti, kao što sami kažete, jer poverenje i podršku koju ima predsednik Aleksandar Vučić vi možete samo da sanjate. 
	Poštovani premijeru i ministri, dozvolite mi na samom kraju da kažem i nekoliko reči koje će za građane Srbije biti od presudne važnosti. Poverenje ste dobili, kada sam ja govorio prošli put ovde o toj temi, zato što je politika predsednika Aleksandra Vučića ono što svi zajedno moramo da sledimo, jer je to politika koja garantuje samostalnu, jaku, nezavisnu Srbiju, Srbiju u kojoj se otvaraju radna mesta i kojoj deca žele da žive. To je politika u kojoj se pruža šansa svakome, a u kojoj predsednik Aleksandar Vučić svakome želi da pruži ruku bez obzira na to kroz šta prolazi njegova porodica i on lično. I zato što ste sledili tu politiku, mi imao ovakve rezultate i ovakve uspehe i baš zbog toga, kao i zbog dokazane nesposobnosti onih prekoputa nas da nas ubede zašto ova vlada mora da padne, ja sigurno neću glasati za vaše nepoverenje. Ali ono što je mnogo važnije jeste što ste sledeći politiku Aleksandra Vučića stvorili novi broj ljudi u Srbiji koji želi da se odupre ovakvoj politici koju nam nude oni preko puta, koji žele da se bore za Srbiju, koji ne daju na svoju decu, koji ne daju na svoju porodicu, koji slede primer predsednika Aleksandra Vučića čija porodica je na štitu svake porodice danas u Srbiji i na tome vam svaka čast. 
	A poštovani građani Srbije, članovi SNS, simpatizeri, ljudi koji podržavate ponosno politiku predsednika Aleksandra Vučića, danas želim da vam se zahvalim što ste u ovih proteklih 15 meseci istrpeli brutalno nasilje, provokacije, dolazili su vam na kuću, proganjali su vašu decu, vašu rodbinu, vašu porodicu, a vi ste na to odgovorili samo osmehom i još većim radom, borbom za Srbiju. Želim da vam kažem hvala i da vas pozovem i da u narednom periodu, i da u narednoj kampanji ostanemo svi složni, jedinstveni, da ne nasedamo na ove provokacije, da pružimo ruku svakome, ali da nastavimo da se borimo za našu Srbiju, da nastavimo da se borimo za politiku predsednika Aleksandra Vučića, jer samo ta politika garantuje bolji život Srbije. Hvala vam. Živela Srbija i do neke naredne pobede!
	PREDSEDNIK: Hvala vam.
	Sledeći na listi narodna poslanica Dijana Radović.
	Izvolite.
	DIJANA RADOVIĆ: Zahvaljujem, uvažena predsednice Narodne skupštine. 
	Uvaženi predsedniče Vlade, uvaženi ministri i koleginice i kolege narodni poslanici, evo treći dan kako raspravljamo o jednom od najznačajnijih instituta parlamentarne demokratije, a to je pitanje o poverenju Vladi i ono što smo, kao vladajuća koalicija, odnosno i većina u ovoj Narodnoj skupštini, očekivali jeste da baš na ovu temu bude i ponuđena bolja politika, bolji program, bolja rešenja za građane Srbije od onoga što ova vlada nudi i što sprovodi. 


18/2	TĐ/IR

	Međutim, fokus kritika na Vladu Republike Srbije se pomerao konstantno. U prvom nekom talasu smo čuli šta je to što je osporavano i što Vlada nije uradila; zatim se kritika premeštala ka tome šta je to što je sve uradila; a zatim smo veći deo rasprave mogli da čujemo analize izjava pojedinačno ministara u Vladi Republike Srbije, da bismo došli do toga i da se analizira kako su to ministri obučeni, način njihovog oblačenja ili, recimo, izgled fizički o kojem, sigurna sam, građani Republike Srbije nisu želeli da slušaju o ovako važnom pitanju.
	Stav Socijalističke partije Srbije jeste da ova vlada i kada se formirala imala je našu podršku zbog toga što je bilo važno da očuvamo političku stabilnost i društvenu stabilnost u našoj zemlji i u svom izlaganju, tada kada se birala ova vlada, ja sam rekla da verujem da će Vlada gospodina Macuta delovati lekovito na sve one tenzije u društvu koje su se događale. Kada pogledamo i samo kako razgovaramo u ovoj Narodnoj skupštini, a kako smo razgovarali pre godinu dana, sigurna sam da je ispunila ta očekivanja i zbog toga je prvi i ključni razlog naše podrške.
	Na drugom mestu, svakako ono što ističemo i što je važno jeste da je ova vlada kontinuiteta, ali i Vlada političkog jedinstva. Ova koalicija traje 14 godina, uradili smo značajne stvari zajedno i ako neko to omalovažava kada kaže, pa dobro, jedinstvo 14 godina nije ništa, onda možemo da pogledamo i tok ove rasprave i sednice gde ne vidimo uopšte zajednički program opozicije i ne mogu da se usklade ni oko onoga, a to je da ponude neki zajednički program, osim toga da ovoj vladi izglasaju nepoverenje. 
	Na trećem mestu je svakako podrška, jer ste uspeli da nastavite sve one kapitalne i projekta koji se tiču infrastrukture i telekomunikacija i projekata koji su vezani i za energetiku i samim tim podršku u lokalnim samoupravama, i to je nešto što smo izuzetno zadovoljni što smo izuzetno zadovoljni i što nismo smeli da dozvolimo da se uspori razvoj naše države u svim krajevima. 
	Jednu zanimljivu tvrdnju smo čuli, takođe. Kaže – sve će biti bolje i lakše za građane Republike Srbije samo da SNS i SPS odu sa vlasti. Mislim da građani Republike Srbije nisu prvi put čuli ovu poruku i ovo obećanje. Čuli su je sigurno i 5. oktobra kada je obećavan neki bolji život, kada su obećavane mnoge investicije, a umesto toga su dobili neizvesnu budućnost i za sebe i za svoje porodice. Zato mi smatramo da politička, ozbiljna politička rasprava ne može da se vodi oko toga ko treba da ode i ko treba da dođe na vlast. Ozbiljna politička rasprava mora da se vodi oko toga ko nudi kvalitetnija rešenja za građane Republike Srbije. Krajnje je kontradiktorno da govorimo o boljem životu građana, a konstantno doprinose određene opozicione stranke društvenoj i političkoj nestabilnosti, ali zaboravljaju da kažu da društvena i politička stabilnost ima svoju ekonomsku cenu, da tu ekonomsku cenu plaćaju građani Republike Srbije kroz smanjen privredni rast, kroz lošije plate, kroz smanjene investicije i zbog toga SPS će uvek podržati onu politiku koja doprinosi politici stabilnosti, razvoja naše države i kvalitetnijem životu naših građana. Zahvaljujem. 
	PREDSEDNIK: Hvala vam. 
	Reč ima Miroslav Aleksić. 
	Izvolite. 
	MIROSLAV ALEKSIĆ: Oprostite, samo kratko, gospođo Brnabić. 
	Pripremio sam neka pitanja za ministra Dačića ali, koliko vidim, danas nema ni jednog ministra iz SPS ovde, ni Paunovićke, ni Tončeva.  Da nije možda razlog zato što su juče dobili kritike od Siniše Malog i samo bih da znam da li će dolaziti ili neće. Ako neće, ja ću onda to morati gospodinu Macutu da postavim. Hvala. 


18/3	TĐ/IR

	PREDSEDNIK: Idemo dalje. 
	Reč ima Vladimir Pajić. 
	Izvolite. 
	VLADIMIR PAJIĆ: Još u ekspozeu premijera Đura Macuta nije bilo mnogo prostora za glavnu temu o kojoj danas razgovaramo. Od celog ekspozea, koji je bio na više desetina strana, o kulturnom nasleđu, o Generalštabu koji je, između ostalog, i tema ovog našeg zahteva tek je bio jedan mali pasus nekih projekata koji se vode već godina i koje niko ne dovodi u pitanje. Programa nije bilo. Strategije nije bilo, i to nije ni čudo. Ova vlada odražava politiku koja kulturno nasleđe ne razume. 

19/1	AL/MJ		13.05 – 13.15
	
	Kulturno nasleđe, naših spomenici su jedna od najvažnijih stvari u svakoj državi zato što predstavljaju ogledalo svakog naroda, bilo da ste musliman, da ste katolik, pravoslavac, ateista. Svako ima svoje kulturno nasleđe zato što je ono suštinski univerzalno i to je ono što vi niste mogli da prepoznate. Zato na takvoj temi i na tako važnoj stvari i pada politički vaša vlada. 
	Vi, kada ste gledali u Generalštab, vi kada ste gledali u to jedno od najvažnijih ogledala našeg društva, vi  ste pomislili da sa druge strane, da to neće biti vaš odraz, nego da će se pojaviti Donald Tramp i da će vam iz tog ogledala mahnuti, pomaziti  vas po glavi u ključnom trenutku kada će vam to biti najvažnije za izbore, a onda kada ste zaista pogledali u to društveno ogledalo zvano Generalštab, s druge strane pojavio se pobunjeni, slobodni narod koji je rekao – ovo je linija preko koje mi nećemo da dozvolimo da vi idete i zbog toga imate sve ovo što sada imate.
	Ponizili ste kulturno nasleđe, ponizili ste građane time što ste mislili da spomenik kulture može da bude sredstvo trgovine, a ne esencija jednog društva i esencija jednog naroda. 
	I na kraju krajeva, kao što kaže Njegoš – „gleda majmun sebe u zrcalo“ pa, onda neko u tom narodnom ogledalu vidi ponos, istoriju, tradiciju, život, nešto što je bilo, nešto što će biti, a sa druge strane neko vidi korupciju, neko vidi ćar, jagmu i onda pokušava da tako jednu važnu stvar proćerda kako bi sebi obezbedio samo par dana vlasti ili po koji mesec vlasti. Zbog toga  je sramota, zbog toga ova vlada treba da padne prvenstveno zato što je antinarodska. Hvala vam.	
	PREDSEDNIK: Idemo dalje.
	Reč ima narodni poslanik Marko Milošević.
	Izvolite.
	MARKO MILOŠEVIĆ: Zahvaljujem, predsedavajuća.
	Uvažene dame i gospodo, uvaženi građani, čini mi se da je verovatno  ovo poslednja sednica u ovom sazivu, možda grešim, ali pošto je na dnevnom redu nepoverenje Vladi, a u javnosti već sad postoji široka saglasnost oko utiska da su nam parlamentarni i predsednički izbori jako blizu, ne vidim  smisao zašto bismo u ovom trenutku obarali Vladu, šta bi ta Vlada mogla da učini za toliko malo vremena. 
	Ali  što bih svako voleo da iskoristim priliku i da apelujem na sve svoje kolege, je da, mi smo, nažalost, doveli sebe u situaciju da između nas postoji velika tenzija, veliko trenje, velika mržnja, a mislim da to nikako, apsolutno nikako ne može da bude na dobro bilo koje strane, zato što nismo svi sunarodnici i mi ćemo pre ili posle ponovo negde da se sretnemo. Ja razumem, i nemam nameru da provociram bilo koga i ne želim da izazivam replike, ako neko bude osetio potrebu da replicira, neka replicira, ali mi nosimo veliki teret, posebno mi koji smo se rodili posle tog vremena zbog toga kojoj partiji pripadamo. Ali znate šta, ja sam i ranije govorio o tome, za svakog od nas je neko glasao. I ja poštujem svačije glasače. Svako od nas je uspeo neki deo našeg glasačkog tela, eto, da kaže našto što mu je bilo blisko, što mu se svidelo. Očigledno neki glasaju zbog toga što veruju u neku promenu, neki glasaju zato što misle da smo bili ispravni, i to ne može da ospori niko. Ovde je bila tema juče i prekjuče ime Slobodana Miloševića. Sad, znate šta, ja razumem osećanje svakog čoveka koji je loše živeo u tom dobu, koje je bilo užasno turbulentno i koje je bilo mnogo teško, i to bolje pamtite svi vi koji ste živeli tad, ali hoću da kažem da isto kao što je puno ljudi bilo 5. oktobra ispred Skupštine 2000. godine protiv Slobodana Miloševića, ne možete da zanemarite činjenicu koliko je ljudi  bilo ispred iste te Skupštine samo šest godina kasnije kada je isti  taj Slobodan Milošević umro. 

19/2	AL/MJ

	Tako da, mi ovde smo na vlasti zato, mislim, u Parlamentu, evo, tu smo gde jesmo, imamo mandata koliko imamo, zato što još uvek očigledno postoje građani kojima je to blisko i koji misle da je to ispravno. Isto kao što misli za bilo koga od vas, tako isto misle i nas i prosto bih voleo da pošaljem jednu poruku kolegijalnosti i solidarnosti da u predstojeće izbore ne ulazimo sa tenzijom. Eto, toliko od mene. Zahvaljujem. 
	PREDSEDNIK: Hvala vam.
	Sledeći na listi narodni poslanik Slobodan Cvejić.
	Nije tu.
	Reč ima Biljana Pantić Pilja.
	Izvolite.
	BILjANA PANTIĆ PILjA: Hvala vam, gospođo Brnabić.
	Gospodine Macut, ministri, kolege poslanici, građani Srbije, kada je birana ova vlada, ja sam u svom govoru rekla da dokle god ova vlada bude radila u interesu građana Republike Srbije i dokle god bude sledila politiku Aleksandra Vučića imaće našu podršku. I dan danas će imati našu podršku zato što dokle god je radila sledila je tu politiku Aleksandra Vučića. Čula sam neke od kolega malopre da govore – a što politiku Aleksandra Vučića. Pa zato što je on taj koji je osvojio dva i po miliona glasova na neposrednim izborima i zato treba da sledite politiku Aleksandra Vučića, a ne nekog drugog, i ova vlada je to radila. 
	Od predlagača smo imali izlaganje četiri sata ničega. Jedna izreka kaže – bolje da ćutiš i ostaviš utisak budale, nego da progovoriš i da otkloniš svaku sumnju. Vi ste tu sumnju otklonili. Ne samo što ste pokazali u ovoj raspravi, koja traje već tri dana, koliko ste vi nesposobni, svi vi iz opozicije, ne samo predlagač, i ne samo zato što je vas 62 podnelo predlog, pojavilo vas se 48, jutros vas je bilo 11, ako se ne varam, na početku ove sednice. Sve se loše živi u državi Srbiji, a svi došli preplanuli, a ovi koji nisu eno ih na moru. Svi na holideju i smeta im što je sada ta sednica koju su oni žarko priželjkivali. Ali ne samo i zato da ste nesposobni, nego ste ponudili gomilu ničega i uvreda. Mi smo čuli za premijera da je Fikus, morsko prase, mitsko biće, emajlirani protočni bojler. E, to govori o vama, ne o profesoru Macutu. O vama i tako ćete proći na izborima. Ali ne treba da čudi. Vi vređate i građane Srbije, pa što ne biste uglednog profesora Đuru Macuta.
	Vređali ste vi i Miloša Vučevića u svom govoru od četiri sata ničega, pa je ovaj šibicar iz Trstenika na najgori i najbrutalniji mogući način vređao Miloša Vučevića, predsednika Srpske napredne stranke, i govorio kako ga mi vodamo pod šatore. Ne, on ide pod šatore kao predsednik najveće stranke da razgovara sa građanima, gde dođe tri, četiri, 5.000 građana u svakom selu da ga vidi i čuje i da razgovara sa njim. Ali ja razumem da vas to boli, zato što ste vi pre jedno dvadesetak, 15 dana, pokušali da održite tribinu u Novom Sadu, pa kada ste videli da vas je došlo svega 40, odustali od amfiteatra na Spensu i otišli u bife Spensa i tu ste održali neku tribinu, jer nije imao ko da dođe da vas sluša jer nema šta ni da čuje. 
	Tri dana mi opet slušamo vređanje i pre svega vređanje porodice Aleksandra Vučića. Vi ne možete da prestanete sa tom retorikom da izgovarate najgore i najgnusnije uvrede na račun roditelja i dece Aleksandra Vučića, koji vašu porodicu nikada nije uzeo u usta. 




19/3	AL/MJ

	Vi ste ovde teatralno mahali Ustavnom Republike Srbije, pozivali se na Ustav, a polagali ste zakletvu za narodnog poslanika ispred toaleta Narodne skupštine. A ovaj što je sa vama bio u ovom pokretu euro 5, 4, 3 je, ne znam da li je ostao samo euro 1, najgrublje danas pogazio isti taj ustav na koji je polagao zakletvu i rekao da je Kosovo republika. I to je vaša politika. 
	Vi ste spomenuli da mi razjedinjujemo Srbiju i da smo mi upropastili obrazovanje. Kako vas, bre, nije sramota? Vi ste srpsku porodicu probali da podelite. Zavadili ste roditelje u Viber-grupama. Kumove ste posvađali. Vi i vaša politika niste dozvoljavali deci da idu u škole i vi nama govorite šta smo mi uradili od obrazovanja. Udarili ste na škole, fakultete i crkvu. Smetalo vam je što ljudi stoje u redu da celivaju pojas. Crkvu ste napadali i to je vaša politika. 
20/1	MV/MP		13.15 – 13.25

	Svi do jednog ste spomenuli šatore. Ja ne znam što vam toliko smetaju. Molim vas, nemojte da mi dobacujete. Vidim da kako spomenem šator, vi imate izrazitu mržnju prema ljudima koji dođu pod šatore. Ali, to nije ni čudno, zato što ste prvo govorili da ljudi koji glasaju za Srpsku naprednu stranku su krezubi sendvičari, a sada ste rekli da su to ljudi ovce i džiberi. Vidite, opet to govori o vama. Bolje sa tog tvitera da siđete među građane, da vidite šta građani misle o vama. 
	Ponovo ste lešinarili. Nije vam dovoljno što ste pokušali da skupite neke jeftine političke poene na tragediji koja se desila u Ribnikaru, Orašju, Duboni, pad nadstrešnice. Sad već dva dana spominjete Mrčajevce i maloletno dete. Da li ste vi normalni? Kako vas nije sramota da govorite o tome u Narodnoj skupštini dok se postupak vodi i u toku je, a postupak je takav da se vodi o maloletnom licu iz Mrčajevaca, ne iz Njujorka? I spominjete Mrčajevci, škola, profesor i sve ostalo. Je li vi nemate ni malo srama i stida da tako nešto eksploatišete u svojoj političkoj borbi? 
	Svašta ste spominjali, lagali, izmišljali u ova tri dana, ali niko od vas nije spomenuo nastradalu studentkinju Milicu Živković, niko nije spomenuo policajca koji se ubio zbog vaših laži, Vasilija Lalovića. Niste spomenuli niti ste rekli izvini kada ste lagali da je ubijen dečak u Valjevu, kada ste pokušali da spalite moje kolege u stranačkim prostorijama, kada ste lomili naše stranačke prostorije, kada ste nam dolazili na kućne pragove.
	Pokušali ste da zaplašite članove Srpske napredne stranke i zato vas i nerviraju ti šatori, zato što vidite da vam to nije uspelo. Pokušali ste da uništite porodicu koja je stub društva i nije vam to uspelo. Bavili ste se i dalje se bavite relativizacijom rezultata i šta je urađeno u prethodnom periodu i šta će biti urađeno. Bavili ste se kriminalizacijom i dehumanizacijom Aleksandra Vučića i to je jedina vaša politika, ali mi je jasno zašto, zato što vidim da je u vašim redovima sve veća nervoza jer ste sve više dalji i dalji od tog cenzusa. 
	Morate da shvatite da građani neće one koji su hteli da ih dele, neće one kojima je jedina politika politika nasilja. Građani biraju one koji imaju program i rezultat, a mi pred građane izlazimo i sa rezultatima i sa programom. Pobediće ujedinjena Srbija, jer je Srbija najjača kada je ujedinjena, a ujedinjena je zahvaljujući politici Aleksandra Vučića. A vi, gospodo, hteli ste izbore i dobićete ih. Građani će birati, a mi ćemo vas pobediti ubedljivije nego ikada. Hvala vam.
	PREDSEDNIK: Hvala vam.
	Reč ima prof. dr Đorđe Pavićević.
	Izvolite.
	ĐORĐE PAVIĆEVIĆ: Hvala. 
	Rekao bih nešto o obrazovanju, iako je to najavljeno ovde. Meni je drago što je predsednik Vlade dosta govorio o obrazovanju tokom svog izlaganja i pomenuo je neke stvari koje su vredne. To bi bilo zaista lepo kada bi obrazovanje zaista bilo prioritet ove vlade i kada bi se radilo na tome kako da se ono unapredi, a ne samo kao o tome kako da se kontroliše, zastraši ili disciplinuje. Kao da ova vlada nije u prethodnom periodu faktički vodila rat protiv nastavnika, učenika, studenata i posebno državnih univerziteta, do mere, recimo, citiram – gde se najavljuje preuzimanje štafete upravljanja od dekana ili, još jedan citat – da mi trebamo visoko obrazovanje srušiti do samog temelja, nije moja konstrukcija rečenice, i podići jedan univerzitet koji je nacionalni. 



20/2	MV/MP

	Da ne pominjem morbidne izjave ministra Glišića ili Bratine, nešto što je imalo za cilj da u stvari uruši državne univerzitete, da spreči studente da se upisuju na državne univerzitete. Uprkos tome, znači uprkos tom ratu, Univerzitet ne samo da je preživeo, nego i istraživanja i rezultati upisa pokazuju da državni univerziteti uživaju ogromno poverenje građana. Prema nekim istraživanjima, to poverenje je veće čak i od Srpske pravoslavne crkve, a da ne pominjemo bilo koju političku instituciju, pa i predsednika države. 
	Ipak, postoji tu jedan veliki izuzetak i to je sistemsko mesto, a to su smerovi za nastavnička zvanja. Ovde ne govorimo o Učiteljskom fakultetu i učiteljskim fakultetima koje je premijer pominjao. Jer, prema istraživanjima, taj nivo obrazovanja od prvog do četvrtog razreda nama nije veliki problem, problem počinje u petom razredu, a to pokazuju i ovi upisu gde mi u stvari uskoro nećemo imati nastavnike koji će predavati važne predmete. S obzirom na ovaj identitetski zaokret u obrazovanju koji promoviše Vlada, nećemo imati ni nastavnike koji predaju srpski jezik i književnost. U tom smislu, godinama Filološki fakultet ne može da upiše dovoljan broj studenata, ima katastrofalan prijem na tom smeru. To pokazuje da Univerzitet nije u krizi, u krizi je čitav sistem obrazovanja koji u stvari ne može sam sebe na takav način da reprodukuje. 
	I kako nam Vlada odgovara na to? Juče ili ovih dana je izašao predlog izmena Zakona o osnovama obrazovanja i vaspitanja i šta imamo tamo? Pa imamo opet pretnje, pretnje gubljenja licence profesorima, gde se u stvari uvećavaju slučajevi da će sada direktor moći da, na primer, bude onaj koji će predložiti gubljenje licence na osnovu neposlušnosti profesora. Imamo ograničenje organizovanja učenika. Imamo marginalizovanje roditeljskih saveta. To znači da u stvari jedini cilj ovih izmena jeste da se što više kontroliše i zastrašuje i disciplinuje, pa se pitamo da li to preuzimanje štafetne palice u sistemu obrazovanja od strane Ministarstva u stvari znači to.
	Ono što bih posebno želeo da istaknem jeste da mi od 2012. godine smo imali šest ministara prosvete, dva su podnela ostavke. Imali smo veoma različite politike i svaki put imamo ovaj pokušaj da se preuzme palica, da se ljudi u sistemu obrazovanja, mimo njihove volje i uprkos njihovoj volji, kontrolišu, zastrašuju ili disciplinuju. Hvala. 
	PREDSEDNIK: Hvala vam. 
	Sada je na listi narodna poslanica dr Ana Jakovljević. 
	Izvolite. 
	ANA JAKOVLjEVIĆ: Poštovani građani Srbije, „Obrazovanje je najmoćnije oružje koje možete upotrebiti da promenite svet“, rekao je Nelson Mandela. Ono vam daje sigurnost i dostojanstvo da ne zavisite od drugih i da ne radite u pelenama za strane kompanije koje vam uskraćuju osnovna ljudska i radna prava. 
	A ko se u Srbiji bavi ovim najmoćnijim oružjem budućnosti? Na čelu Vlade je premijer Đuro Macut, profesor Univerziteta, koji tvrdi da je dobio poziv koji se ne odbija, dok istovremeno nije mogao da bira saradnike koje mu je nametnuo sam pozivar.   
21/1	MZ/CG		13.25–13.35

	U toj vladi desna ruka mu je ministar finansija Siniša Mali, žuti lopov sa 24 stana, fantom iz Savamale, a takođe i poznat kao plagijator doktorske teze.
	U Vladi je ministar prosvete Dejan Vuk Stanković koji je u akademskim krugovima takođe poznat kao plagijator, ali i po tome što mu je zabranjeno da na fakultetu drži konsultacije sa studentkinjama zbog neprimerenog ponašanja prema njima.
	Tu je ministar nauke Bela Balint, koji je dok je vodio Nacionalni savet za visoko obrazovanje sazivao skoro uvek onlajn sednice, kako bi sporne i nezakonite odluke prošle lakše.
	Pored njih, tu su i ministar Darko Glišić, rođen u porodilištu i poznat po monstruoznoj izjavi da će građani Srbije ukoliko svoju decu pošalju na državne univerzitete iste sačekati u kovčezima.
	Tu je, naravno, i Boris Bratina, koji je izjavio da mladi nisu svesni da policija ima pravo da ih ubije.
	Gospodine Macut, u pokušaju da odbranite rad ove nakaradno sklepane Vlade po svemu nedostojnih ljudi, interpretirali ste određene podatke u pogrešnom svetlu kako biste obmanuli građane Srbije. Tačno je da univerziteti učestvuju u programima Evropske unije, poput „Erazmusa“ i „Horizonta Evrope“, ali zaboravili ste da kažete da se uvođenjem SPIRI programa više od godinu dana blokirali dolazak tih sredstava na račune fakulteta. SPIRI ste uveli samo da biste stavili šapu na finansije univerziteta i time ukinuli finansijsku autonomiju.
	Pomenuli ste Fond za nauku, ali ste prećutali da ste obustavili dodelu sredstava za projekte i ideje jer su, po vašoj oceni, projekti dodeljeni blokaderima. A zbog toga ste smenili direktora Nenada Filipovića i postavili multifunkcionalnu podobnu Dariju Kisić Tepavčević. Takođe, reč niste rekli o protivzakonito donetoj uredbi kojom ste praktično ukinuli bavljenje naukom, ugrozili akreditaciju univerziteta i fakulteta, kao i realizaciju međunarodnih projekata, a za koju ste vi lično obećali da ćete je ukinuti.
	Što se tiče Nacionalnog tela za akreditaciju, naše diplome se ne priznaju automatski u inostranstvu jer je NAT 2020. godine izbačen iz Evropske asocijacije za osiguranje kvaliteta, zato što sistem akreditacije u Srbiji nije usklađen sa evropskim standardima. Sistem niste menjali, ali ste za direktora postavili Nebojšu Zdravkovića, mašinca koji predaje na Medicinskom fakultetu predmete za koje recenzenti kažu da nema reference, a on je za šefa kabineta postavio nekog Stefana Milojevića, za koga stižu informacije sa raznih strana da ima lažne diplome. Je l' vi ovako zamišljate da izgleda razvoj nauke i obrazovanja?
	Gospodine Macut, zamolila bih vas da podsetite onog „Tita sa Aliekspresa“, čiji poziv niste mogli da odbijete, da je 1968. godine pravi drug Tito  rekao da su studenti u pravu. On je razumeo ono što vaš vrhovni vođa nikako da shvati – kada se mladi podignu i građani ih u tome podrže, ko na njih krene politička karijera mu je gotova. Nikada prošlost nije mogla da pobedi budućnost.
	Još jedna stvar, gospodine Macut. Univerzitet na kome radite se ne zove „beogradski“, jer taj pridev nose svi univerziteti koji imaju sedište u Beogradu. On se zove Univerzitet u Beogradu i to je najstariji univerzitet u regionu koji se, uprkos vašim opstrukcijama, nalazi u 2% najboljih univerziteta na svetu. Preživeo je sve, preživeće i vas, i sve vaše pokušaje da kao i druge univerzitete u Srbiji rasparčate, ugasite ili zamenite stranim univerzitetima. Svi oni zajedno nastaviće da budu svetlost i vodilja slobode za pobunjene mlade ljude i građane Srbije – do konačne pobede.

21/2	MZ/CG

	PREDSEDNIK: Sada reč ima narodna poslanica Nevena Đurić.
	Izvolite.
	NEVENA ĐURIĆ: Poštovana predsednice, uvaženi predsedniče Vlade, članovi Vlade, koleginice i kolege poslanici, poštovani građani Republike Srbije, u prethodna dva dana i tokom današnjeg dana pre svega su građani Republike Srbije od nas očekivali ozbiljnu parlamentarnu raspravu, a sve se svelo, kako ste i sami vi predsednice rekli, na jedan politički performans, bez ijedne nove ideje, bez ikakvog plana, bez programa. Mi smo slušali iste napade, iste floskule, iste uvrede, iste parole i istu želju blokaderske opozicije da se bez izbora, mimo volje građana, a podrazumeva se – bez plana, programa i rezultata, dođe na vlast.
	Ali kad se podvuče crta, ostaje jedna činjenica koju je nemoguće osporiti, oni koji su predložili današnju raspravu nemaju ni minimum političkog kapaciteta da izglasaju nepoverenje Vladi. To im je omogućila vladajuća većina. Dali smo im potpise za saziv, dali smo kvorum za početak sednice i baš nikakav problem nismo imali sa tim da se ova sednica održi. Ja sam ponosna na činjenicu da smo na svaku, da ste zapravo vi, članovi Vlade, na svaku nebulozu izrečenu sa njihove strane odgovarali istinom. 
	I zapravo smo mogli da vidimo još jednu jako važnu stvar, a to je razlika između njih i nas. Jer pred nama stoji Vlada Republike Srbije koja je nastavila politiku kontinuiteta i nastavila da menja lice naše zemlje, bezbroj infrastrukturnih projekata koje ja danas nemam dovoljno vremena da nabrojim. Samo je za poslednjih godinu dana otvorena nova deonica Moravskog koridora. Nastavljena je izgradnja auto-puta „Miloš Veliki“. Intenzivno napreduju radovi na izgradnji Fruškogorskog koridora. A svakako da se Srbija ubrzano priprema za specijalizovanu EKSPO izložbu 2027. godine, koja jeste najveća razvojna šansa u novijoj istoriji naše zemlje.
	Jako su zanimljivi napadi koji sa strane blokaderske opozicije stižu svaki put kada se pomene EKSPO. Sve oni nekako znaju šta i kako treba uraditi bolje, brže, jeftinije, efikasnije, delotvornije, a velika većina njih je bila u nekom ranijem periodu na vlasti, ali nikad prstom nisu mrdnuli ni za te projekte, ni za sve ostalo što se direktno tiče građana Republike Srbije, već su isključivo vodili računa samo o sebi i o svojim ličnim interesima.
	Istovremeno, ova vlada je nastavila i onu politiku koja direktno utiče na kvalitet života, dakle, kontinuirano rastu plate i penzije, najavljena su nova povećanja, nova izdvajanja za naše porodice, za najstarije sugrađane, za borce, za socijalno ugrožene, smanjenje cene lekova, jer je to suština politike Aleksandra Vučića – da se život u Srbiji učini boljim, lepšim i kvalitetnijim. 
	Ja ne mogu a da ne pomenem Zakon o alimentacionom fondu i Zakon o roditeljima negovateljima i negovateljima, jer to nije samo zakon, to je poruka hiljadama porodica da država vidi njihovu borbu, da razume njihovu žrtvu i da nikada neće dozvoliti da ostanu sami. To je primer odgovorne i humane politike koja ne okreće glavu od najosetljivijih kategorija našeg društva.
	A šta smo, sa druge strane, videli od blokaderske opozicije? Pa videli smo da je ovde ispred Doma Narodne skupštine pucano na hrabrog Milana Bogdanovića. Videli smo da ste kidisali i išli na kućne pragove ljudi koji ne misle isto kao vi. Videli smo da ste pokušali ljude žive da spalite u prostorijama SNS-a u Novom Sadu i da ste pucali na iste u Vrnjačkoj Banji. Videli smo da ste potezali nož na decu koja su bila ispred Doma Narodne skupštine. Videli pretnje, videli linč, videli hajke i pokušaje da se nasilje predstavi kao politička borba. 

21/3	MZ/CG

	Svašta smo čuli za ovih poslednjih malo više od dva dana, ali nismo čuli nijednu jedinu reč osude za jezive i monstruozne pretnje koje su upućene predsedniku Aleksandru Vučiću. Govorili ste satima i satima, a da nijednu jedinu reč niste rekli na tu temu. Nijednu jedinu reč niste rekli da osudite napade na porodice. Nijednu jedinu reč niste rekli o tome što je nekome palo na pamet da zadire u ono što je nama najsvetije, osim jednog poslanika jedne poslaničke grupe. Nekome je palo na pamet da govori o tome da nekome otac nije otac, da mu majka nije majka, da mu brat nije brat. To su stvari koje čoveku koji je pri čistoj svesti i zdravoj pameti ne padnu na pamet, a kamoli da tako nešto izgovori. 
	I zato je bila potrebna jedna ovakva sednica, da se napravi jasna razlika između onih koji bi da grade, da razvijaju Srbiju i onih koji bi da je ruše na svakom koraku. I svaki put odete korak dalje. Uvek pomerite granicu i pristojnosti, i granicu ljudskosti i granicu onoga što se smatra političkom normalnošću. 
22/1	MT/LjL		13.35–13.45

	Ni na koji način mi nećemo odgovarati na taj način, nikada mržnjom i nikada nasiljem. Nastavljamo da gradimo, da radimo, da razvijamo našu Srbiju, da povećavamo plate i penzije, da donosimo zakone koji su u interesu građana Republike Srbije, jer je to jedina politika koju od 2012. godine podržavaju građani Republike Srbije.
	Građani su ti koji vrlo dobro vide ko nudi rezultat a ko nudi haos, ko nudi rad a ko nudi blokade, ko nudi budućnost a ko želi da Srbiju vrati u vreme podela i nestabilnosti. I to će građani još jednom pokazati na izborima koji nas uskoro očekuju. Zahvaljujem.
	PREDSEDNIK: Hvala vam.
	Sada reč ima narodna poslanica Tatjana Pašić. Izvolite.
	TATJANA PAŠIĆ: Hvala.
	Neposredan povod za ovu sednicu je nešto što bi u svakoj normalnoj državi srušilo vladu u roku od 24 sata, afera "Generalštab" i optužnica protiv ministra kulture. On je optužen za zloupotrebu, falsifikovanje, jer mu se dopalo da trguje kulturnim dobrom i izigrava agenta za državne nekretnine. I umesto da odmah bude smenjen, vi ga štitite, zato što ste isti kao i on.
	Vučić vas je tu postavio da glumite ministre, da radite ono što vam on kaže i da falsifikujete život građana. To je slika i prilika ove vlade ali i svih prethodnih vlada koje su za 14 godina satrle Srbiju. A vaš šef se bavi jedino time kako da preživi na vlasti. Hoće ponovo u fotelju premijera, igra se muzičkih stolica, da bi izbegao odgovornost za potpuni raspad države. 
	Funkcionerska kampanja se nastavlja. Vrhovni farmaceut najavljuje jeftinije lekove, naravno, one koje on odabere, a to što ljude nema ko da leči i nema ko da im prepiše terapiju, nije važno. 
	Najavljuje pomoć penzionerima, socijalno ugroženima i svim punoletnim građanima, naravno, od naših para. I kreće karavan, takoreći cirkus, tu je predsednik, tu su talentovani ministri i poslanici, talentovana predsednica Skupštine, tu se jede, igra, peva, obećavaju se avioni, kamioni, milioni, po principu – hleba i igara, ili – ako nemate hleba, jedite kolače, a šta će biti sutra, nije važno. 
	Cirkuske šatre se onda sele u neko drugo mesto, gde žive ljudi obespravljeni, siromašni i bolesni. Opet provod, obećanja, ali i pokretna ambulanta. Dolaze kada oni hoće, pa, ko je bolestan taj dan, super, a ko se razboli neki drugi dan, onda ništa. 
	Toga su se dosetili pošto su u manjim mestima ugašene ambulante. U domovima zdravlja nema lekara specijalista, skupi aparati i oprema stoje po podrumima bolnica neotpakovani, nema ko da ih koristi, liste čekanja sve duže. Oterali ste lekare i medicinsko osoblje iz ove zemlje pa sada dajete subvencije za one koji kao hoće da se vrate. Do tada, u pokretnim ambulantama ih pregleda izabrani student koji želi da uči. Toliko o velikoj reformi zdravstvenog sistema.
	Potpuno ste izgubili vezu sa realnošću i pogubili se u ludilu koje sami kreirate. Ponašate se kao da ćete večito vladati i kao da za vas sutra ne postoji. 
	Tužno je što je premijer lekar i profesor koji je pristao da ćuti, podržava sve ovo a zna da nije normalno. Mogao je bar na planu zdravstva da pomogne i uradi nešto za svoj mili narod. Bolje da računa, gospodine Macut, kada vam je registracija kola, pozvaće vas Vučić da vam kaže da mu više ne trebate i da sad hoće on malo da bude premijer. 


22/2	MT/LjL

	Ovo je samo delić horora koji živimo sa ovom vlašću. Za to vreme afere na sve strane, represija, nasilje, pretnje, podela, korupcija, kriminal, zarobljene institucije, medijski mrak. Pričamo svaki dan o tome. To mora da prestane, da bi Srbija opstala i zato moramo da smenimo ovu vlast i da promenimo ovaj nakaradni sistem u kome živimo.
	Srbija treba da prihvati i primeni prave evropske vrednosti i budemo deo EU, kako bismo imali uređenu državu u kojoj bi se normalno i dobro živelo. Sa SNS kartelom na vlasti, to nije moguće. Hvala.
	PREDSEDNIK: Hvala vam.
	Reč ima Nataša Jovanović, narodna poslanica. Izvolite.
	NATAŠA JOVANOVIĆ: Uvažena gospođo predsednice, uvaženi predsedniče Vlade, gospodo i gospođe ministri, uvaženi narodni poslanici i građani Srbije, kada sam pre 22 godine sa nekim ovde prisutnim kolegama učestvovala u rušenju lopovske DOS-ovske vlasti, čiji restlovi sede ovde, čiji je reprezent Miroslav Aleksić, kao i mnoge njegove kolege, ta sednica je, gospodine predsedniče Vlade, trajala gotovo dva meseca. 
	Vlada lopovske DOS-ovske družine, čiji su naslednici ovi blokaderski poslanici i njihove političke partije, je mnogo zla učinila Srbiji. Za tri godine njihove vlasti je opljačkana zemlja, uništene fabrike, uništene privreda, narod ostao na ulici, u beznađu, moj rodni grad postao dolina gladi. I naše argumente i sve ono što je tada samo 23 poslanika iznelo u toku dva meseca je stalo u nekoliko stotina fascikli, sa konkretnim dokazima o kriminalu, o korupciji, pljački, uništavanju države, za svakog ministra pojedinačno. To je njima toliko bilo nepodnošljivo da su morali da raspuste Narodnu skupštinu. Ta Vlada je pala i išlo se na nove izbore. 
	Sada inicijativu za obaranje Vlade čiji ste vi premijer podnose ti restlovi lopova iz DOS-a, ali potpuno nekompetentni ljudi, sa ni malo znanja o moralnom kredibilitetu, i ličnom i kolektivnom, po političkim strankama, ja nemam vremena da govorim o tome, možda jednog dana pišem i neke memoare i eseje. Trideset i više godina sam u politici, ali zaista je neverovatno da vama kao univerzitetskom profesoru se obraćaju ljudi koji nemaju minimum pre svega parlamentarnog znanja, jer njih je neko poslao ovde u parlament. Za toliko godina, iako podučeni od predsednice Brnabić, oni nisu naučili ni Ustav, ni Poslovnik, niti oni znaju šta je njihova uloga. To je jad i čemer srpske opozicije. 
	Ko će ove ljude da zameni? Zameniće ih oni sa ulice, u koje je uložen ogroman novac da ruše državu, da izmišljaju zvučne topove, da pokušaju obojenu revoluciju, poput sad još gorih slučajeva kao što je ta poremećena bivši tužitelj Paunović. Jel tako, Dragane? Neki Kokanović, onda ona, ko će sva imena da im zapamti, taj Bakić i ostali koji će njih da zamene u ovim klupama, koji tek još više i gore ne znaju o tome šta je država, šta je narod i šta je odgovornost. 
	Vi ste juče rekli, profesore Macut, da ste imali poziv od predsednika Aleksandra Vučića da se u teškom trenutku stavite na čelo Vlade i da je vaš prvi i osnovni razlog bio patriotizam. Ja zaista moram onda da, poput Marjana, koji je deo neke druge definicije, da kažem šta je to patriotizam u vođenju države. To je odgovornost za državu i narod i briga za svakog čoveka. 

 
23/1	JJ/JG			13.45 – 13.55

	Da li smo mi imali priliku da vidimo od tih ljudi koji su tražili vašu smenu bilo kada, na bilo kom mestu, da oni brinu o bilo kom čoveku? Nikada i nigde. Ne, samo da to nisu želeli već su pokazali da svojim političkim protivnicima, odnosno nama iz Srpske napredne stranke, predsedniku države žele sve najgore, nama našim porodicama i svemu onome što smo mi stekli za narod i državu i podigli državu iz pepela. 
	Ja kada bih sada imala vremena, kao što je to bilo u ta, nekada, dva meseca kada smo govorili o kriminalu tih dosovskih ministara, mogla bih o svakom od vas gospodo, ministri pojedinačno da kažem izuzetno lepe i pohvalne stvari. Pošto nemam tu mogućnost, ja vam se ovako zahvaljujem, ali pomenuću nešto od toga šta ste vi uradili časno i odgovorno kada ste pristali da budete ministri u Vladi koju predvodi Đuru Macut, kada je na ulicama bio haos, kada su mislili, evo, sve je gotovo, srušili smo Srbiju, srušili smo Vučića, mi sada dolazimo na vlast i radimo ono što nam kažu drugi, palicom koja dolazi iz zapadnih centara moći, palicom koja želi da nema Vlade, nema Skupštine, nema zakona, da vladamo uredbama kao što su oni vladali da nam o tome kakva je sudbina države i naroda odlučuju strane ambasade.
	Hvala i vama, gospođo predsednice Skupštine, što ste imali zaista i najveći nivo i dostojanstva i velike hrabrosti. Ja često, znam i vama to da kažem da ste predstavnik prave srpske heroine, jer ste u nemogućim uslovima održali i dostojanstvo i rad ovog parlamenta, kada smo morali da radimo pod šok i dimnim bombama, kada su na vas nasrtali i kada su hteli da pomognu tom Kokanoviću, toj Paunović i ostalima, „dolovaci“, svima onima koji su se ustremili da za sitne pare, je l' znate šta je, i ne znam koji novac kada rušite svoju državu, da nam uruše politički sistem naše zemlje.
	Oni u tome nisu uspeli, a onda su pokušali produkovanjem jedne afere koja nije uspela na sreću, odnosno na njihovu žalost, da uđu u ovaj proces koji se zove – obaranje Vlade Đure Macuta. A šta je ta afera? To je izmišljena afera Generalštab, usmerena protiv časnog ministra Nikole Selakovića i afera koja je trebala da posluži njima, da podignu svoj rejting, da naprave sinergiju sa ovima sa ulice i da dalje ruše politički sistem naše zemlje.
	Naravno, ništa od toga im nije uspelo iz razloga što su pokazali i kroz raspravu, tadašnju u Skupštini o tom zakonu da oni ne žele dobro našoj zemlji. Oterali su investiciju vrednu najmanje 500.000.000 dolara, ko zna koliko stotina radnih mesta, ali zašto bi to njima smetalo kada su mogli da ostavljaju i po 500.000.000 ljudi bez posla i da priželjkuju zlo u svakom gradu. Smetaju im nove fabrike, smetaju im auto-putevi, 596 kilometara auto-puteva je napravljeno od 1945. godine pod Brozom i ostalima do 2012. godine, a 630 kilometara pod Vučićevom vlašću, to su auto-putevi kojima i vi uvažene kolege putujete, pa i vi Aleksiću do vašeg Trstenika. To vam smeta? Smeta vam rast plata i penzija. Pa, kažete – pa, nije Siniša Mali neki mađioničar i ne znam kakav finansijski mag. E, zaista jeste, jer trebalo je podići srpsku privredu i ustabiliti javne finansije tako da imamo stabilan budžet, da imamo sve ono o čemu su govorile moje kolege, i socijalna davanja da imamo. Je l' tako gospodine Selakoviću prvi put toliko novca za kulturu da napravimo „Srpsku kuću“ u Bajinoj Bašti, kuću srpske ćirilice, našeg pisma i da uradimo sve ono što su nam ostavili naši preci, ali što očekuju i buduće generacije i ovi mladi ljudi koji odgovorno rade u našoj zemlji.
		Završiću time, da ste primetili, verujem da jeste i vi gospodine Macut i ostali ministri, da se oni uopšte ne raduju izborima. Malo pre je koleginica Pilja, kaže – evo, uskoro će izbori. Oni glave dole. Kako im pomenemo izbore, ljudi su konsternirani, nekom šoku. A kako da i priželjkuju izbore, sa čime? Sa ovakvim nebulozama? Izmišljotinama? Nekih priučenih ljudi, nekih, kaže ministar Siniša 

Mali – secikesa. Ja kažem, običan fićfirić, zaista, pa neka se ljuti koliko god hoće. Bila je neka serija na RTS-u, „Stižu dolari“, pa tamo su bili neki iz tog njegovog kraja, političari lokalnog karaktera, isti takav tip sedi ovde i sada traži da jedan profesor univerziteta i svi ljudi ovde sa sjajnim karijerama budu neko kome će on da govori kako oni treba da rade i da oni ništa dobro nisu uradili. 
	Vama svima hvala što ste bili odgovorni da sledite politiku koju je utemeljio Aleksandar Vučić. On se uvek rukovodio time i uvek zna da kaže i to često ponavljam našim građanima – živim za Srbiju i svoj narod i sve to radim da ostavim nešto svojoj zemlji. Mi verujemo da će on pristati na naš predlog da bude naš kandidata za premijera i da ćemo nastaviti tu politiku i da ćete u ovom ili nekom izmenjenom sastavu, ali svakako i vi na svim drugim odgovornim mestima i svako od nas pojedinačno, da damo tome doprinos. Ali ko će nama da da podršku za to? Pa, ovaj narod pod šatorima. Oni se smeju, organizovanju, druženju funkcionera i predsednika države pod šatorima. Znate, gospodine Selakoviću, u vašem tamo kraju, u zapadnoj Srbiji, kod mene, kod rođaka gospođe Brnabić, u Požegi, kada bi vi rekli da je šator nešto strašno ili kada to pomenute sa takvim zgražavanje ili kada to kaže, evo, ovaj vajni poljoprivrednik kome nije dobro ove godine cena jabuke, a tamo nema šatora i nisu se njegovi preci ni ženili ni udavali pod tim, kako mi kažemo, šatrama, onda je to zaista neverovatno dokle smo mi došli. 
	A šta taj narod govori i kako vas pozdravlja? Sa Aco Srbine. Kada se pojavi bilo ko od nas, ne dolazi predsednik Vučić. Zašto oni to govore? I zašto to srcem izgovaraju i zašto pevaju sve one patriotske pesme? Pa, zato što znaju da im je on obezbedio i plate i penzije, i razvoj njihovog sela, i puteve, i auto-puteve, i imaju sigurnost u njega i u sve vas koji dolazite u sva ta mesta, i kod nas u Šumadiju i svuda širom Srbije. E, tako ćemo mi da znate, pošto će krenuti kampanja, vi ćete da se skupljate po nekim kafićima, da tražite ne znam koga i kako da vam da potpis za vaše liste, a mi idemo pod šator, da pevamo – Srpkinja je mene majka rodila, da stavljamo ponovo Siniši šajkaču na glavu, jer je ta srpska kapa, kojoj se vi smejete i ta šajkača vodila srpske borce kroz balkanske ratove, kroz veliki otadžbinski rat. To je simbol onoga što smo mi izvojevali i mi kroz borbu naših srpskih seljaka kojima se podsmevate i čestitog srpskog naroda. Taj čestiti srpski narod će glasati za Aleksandra Vučića – Ujedinjeno i za dalji razvoj Srbije. Živela Srbija.
	PREDSEDNIK: Hvala vam.
	Sledeća po listi je narodna poslanica Verica Milanović. 	
	Da li želite reč? Izvolite.
	VERICA MILANOVIĆ: Zahvaljujem.
	Zahtev za održavanje ove sednice podnet je pre pet meseci, a jedan od razloga jeste, tada bio, nedostojnost ministra Selakovića, ne da bude ministar kulture, nego da ne bude ministar bilo čega, zbog pokrenutog krivičnog postupka i zloupotrebe službenog položaja. Za ovih pet meseci od tada svašta se negativnog u Srbiji dogodilo, sijaset afera je isplivalo, tako da je od tada ova vlada tri puta trebala da padne bez da bilo ko, bilo šta razmatra ovde danas.
	Za ovih pet meseci imali smo priliku da vidimo na delu ministra pravde koji isključivo radi na tome da uništi pravosuđe. Imali smo priliku da vidimo srastanje države i kriminala. Imali smo priliku da vidimo da policija onako baš prisno sarađuje sa kriminalnim klanovima. Imali smo priliku da policija prikriva krivična dela, da za stravična krivična dela saznajemo iz društvenih mreža, a ne od 

policije i za sve to vreme imali smo ministra policije koji se ponaša kao da sa tim nema ništa. Juče umesto da dobijemo konkretne odgovore na stanje i u policiji i u društvu, ministar policije se bavio problemima Srbije kada je bila pod turskom vlašću. 
	Ja bih vas zaista zamolila da nam objasnite šta se dešava u policiji, šta se dešava u Srbiji, na kakvom stupnju je bezbednost građana u Srbiji. Zahvaljujem. 

24/1	VS/IR		13.55 – 14.05

	PREDSEDNIK: Hvala vam.
	Reč ima narodni poslanik Zdravko Mladenović.
	Izvolite.
	ZDRAVKO MLADENOVIĆ: Zahvaljujem se, uvažena predsednice.
	Poštovani premijeru, uvaženi ministri i koleginice i kolege, ja ovde tri danas slušam raspravu i pravo da vam kažem ja to ništa skoro pa da nisam razumeo. 
	Ništa meni ovde nije bilo jasno da kolegi iz opozicije tri dana verglaju svejedno te isto i konstantno napadaju ministre ad personam, napadaju predsednika Republike, naravno napadaju njegovu porodicu po hiljaditi put što je potpuno nečasno i nemoralno, pri čemu ne razumeju očigledno da onaj ko je njih uništio i doveo ih do toga da praktično ne postoje, taj uopšte nije ovde u ovoj sali.
	Vi ste potpuno promašili temu i mislim da vam je to lepo reko juče ministar Lončar, međutim niste hteli da ga slušate. 
	Vaši glasovi su unutar tog nekog rezervoara od 35% otprilike, a vi ni na ovoj sednici čak niste imali trun hrabrosti da se suprotstavite nečemu što je lepo nazvano ENVO hidra ili za običan naroda, dakle, ove nevladine organizacije koje više godina već prave haos po Srbiji i sredstvima iz inostranstva i da pokažete bar malo kičmu, sve je to začinjeno ovim govorom, odnosno citiranjem druga Tita iz 1968. godine i na šta ja stvarno ne bih imao nekakav komentar poseban, ali to je već vaš problem. 
	Ja ću se u raspravi o Vladi zadržati najviše naravno na Ministarstvu prosvete i želeo bih da skrenem pažnju na jedanu stvar koja se desila pre 20-ak dana, a to je da je senat Univerziteta u Beogradu pokrenuo proceduru za izmenu statuta univerziteta, to je prihvatio nakon toga i savet, a tom izmenom se predviđa da u prostim da više na izboru za rektora nikada neće imati dva kandidata, nego će uvek moći da bude samo jedan kandidat i tu bih da podsetim, pa ukoliko vam to nije jasno, odnosno šta je tu sad vama sporno, hajmo, onda da recimo, promenimo zakone pa da vidimo ko prvi skupi potpise i preda izbornu listu da bude jedini na glasačkom listiću, nema drugih, to bi otprilike bila ravno tome. 
	Dakle, uništavanje i sklanjanje konkurencije na svaki način je svakako nešto što ni u jednoj ustanovi nije dobro posebno na univerzitetu. Međutim, ovo ste vi trebali da kažete kolegi iz opozicija, a ne ja, da je 2021. godine, odlazeći rektor Vladan Đokić imao protivkandidata, odnosno on je bio protivkandidat, tadašnjoj rektorki Ivanki Popović, i tada je na vašim medijima, danas konkretno, na glasanju u Senatu, Univerziteta u Beogradu, dobila je Ivanka Popović veći broj glasova 27 prema 17, međutim odlučujućoj sednici Saveta Univerziteta, pa sad vrlo važna stvar, u čijem sastavu sede i predstavnici koje imenuje država, Vladan Đokić je pobedio sa 23 prema 17. Ministarstvo prosvete se zaista u prethodnih godinu i po dana ili od kada je ova Vlada izabrana i nešto ranije, zaista borila u nikad težim okolnostima. 
	Obrazovne ustanove su u jednom trenutku zaista bile gotovo potpuno razorene i mislim da je to lepo rekao juče premijer Đuro Macut da je zaslugom ove Vlade smo došli do toga da nam visoko školske ustanove ne budu potpuno uništene i da više praktično ne postoje.
	Profesori i dekani BU se hvale nikad većim brojem studenata koji su se upisali u ovoj školskoj godini, a niko da kaže da je to zahvaljujući tome što je država prepolovila školarine za studente i da je sad studiranje na državnim univerzitetima mnogo prijemčivije za veći deo stanovništva i to niko nije našao za shodno da kaže u svim ovim kritikama koje smo slušali tri dana.

	Na jednoj od sednica Odbora za obrazovanje, pričao sam o tome da očekujem da se zbog svega što se dešavalo u zadnjih godinu i po dana, zaista da dođe do toga da ljudi koji su to činili, odgovaraju za to i mi smo imali stravične slučajeve, gde odgovorno tvrdim da nad srpskim obrazovanjem je izvršen zločin, time što u PU u Kragujevcu, za Dan grada, Đurđevdan, vaspitačice izvedu predškolce ili još mlađu decu od 4, 5 godina koje idu ulicom i pričaju – „pumpaj“. Niko to njima, nisu to deca sama rekla, jer neko im je rekao da to rade, ili smo imali slučaj u drugoj PU gde su oblačile decu u „krvave šake“ i to je nešto što više nikada u ovoj zemlji ne bi smelo da se desi nezavisno od toga ko je vlast, a ko opozicija.
	Samoj Vladi odajem priznanje, celoj Vladi, na tome što su uspeli da očuvaju stabilnost ove zemlje u nikad težim okolnostima pod jednim hibridnim udarom koji je trajao godinu i po dana, gde smo imali personalne napade prema ministrima, i ja želim da podržim i ministra Selakovića, koji je verovatno bio, od kada je ovaj zahtev podnet pod najvećom baražnom paljbom, ministra Sinišu Malog, koji je uspeo da očuva finansijsku stabilnost zemlje i takođe u nikad težim okolnostima, ministra Lončara koga smo za sve ovo vreme videli ko zna koliko puta kako vraća zdravstvene radnike iz inostranstva u ovu zemlju, što je veliko bogatstvo ove zemlje, i naravno, nije danas tu ministar Darko Glišić, koji je imao jednu tešku životnu situaciju, ali pored toga je smogao snage  i možete da vidite svakog dana u nekom drugom gradu, nekoj drugoj opštini gde otvara ili kreće sa radovima vodovodne linije, kanalizacione mreže, škole, bolnice, i tako dalje.
	Međutim, naravno, sve ovo ne bi bilo fer i da ne pomenem i da treba da odamo priznanje i premijeru prve Vlade koji je izabrao ovaj Skupštinski saziv, a to je gospodinu Milošu Vučeviću, koji je u prva tri meseca, kada je najverotvatnije bio najjači udar i kada su svi mislili da je držao na kolenima, zaista stoički izdržao taj prvi napad ove obojene revolucije, i time utkao put da dražava može da se odbrani. I na samom kraju, da li mi je žao što će ova „mvo hidra“ da pojede postojeću opoziciju, nije mi žao. 
	Žao mi je samo što su u javni prostor uveli nenormalnost i žao mi je samo zbog toga što ste među narod posejali mržnju i što ste posejali nikad veće podele i što ste normalizovali stvari za koje, koje nikada i ni u jednoj zemlji na svetu ne bi smele da budu normalne.
	I pored toga, zahvaljujem se svima što smo uspeli da se izborimo sa ovim i ovakvim atakom na državu i zaista sam siguran da ćemo na ovim izborima koji slede vrlo brzo. Ponovo pobediti pristojna i Ujedinjena Srbija, na čelu sa predsednikom Aleksandrom Vučićem. Živela Srbija.
	PREDSEDNIK: Hvala vam.
	Određujem sada pauzu u trajanju od 60 minuta, i vidimo se u 15.00 časova da nastavimo sa radom. Hvala.

25/1	JD/MJ		15.00 – 15.10

	(Posle pauze)

	PREDSEDNIK: Nastavljamo sa radom.
	Reč ima narodni poslanik Aleksandar Ivanović.
	ALEKSANDAR JOVANOVIĆ: Zahvaljujem.
	Poštovani građani Srbije, pre svega želim da jednu dilemu ovde razrešimo. Kada pričamo o nepoverenju Vladi mi nismo na terenu matematike. Iluzorno je očekivati da će 62 poslanika sa ove strane matematički nadjačati 140 plus poslanika sa druge strane. 
	Mi ovde zapravo suštinski svodimo jedan ozbiljan politički bilans vlasti od 2012. godine i svega onoga što su uradili u prethodnom periodu i tragamo za odgovorom na jedno vrlo ozbiljno pitanje – kakvu ćete Srbiju ostaviti posle vaše vlasti? 
	Pošto imam malo vremena na raspolaganju, ako bih od svega što mogu da vam stavim na teret morao jednu stvar da odaberem, to je urušavanje institucija, to je nit koja povezuje sve tragedije, sve korupcije, sva vaša nepočinstva u prethodnih 14 godina. 
	Dakle, prvo ste savladali i srušili sistem u ovoj državi, imuno sistem jedne države koja više nije imala snage i kapaciteta da se bori sa anomalijama. A šta su anomalije? Onog trenutka kada ste kriterijum kao kriterijum, profesionalnu odgovornost, lične kvalifikacije zamenili sa poslušnošću, lojalnošću, tad ste savladali i urušili sve institucije u ovoj državi.
	Onda ne treba da čudi što nam vlasnik pečenjare postaje direktor EPS-a, što nam prodavac automobila postaje ključna figura u bezbednosnom sektoru, da ne govorim o predsedniku Ustavnog suda, ovde se pozivate na njegov tekst,  ništa drugo nego jeftini politički pamflet. 
	Dakle, stvorili ste sistem, a onda regrutovali ljude, pa čak i predsednika Ustavnog suda koji ne pravi razliku između politike i profesije i pozicije za koju je izabran da vodi Ustavni sud. 
	Kada srušite instituciju u jednoj državi onda nema primene zakona, onda nema zaštite građana, nema bolnijeg, ni tragičnijeg upozorenja od onoga što nam se desilo u Novom Sadu. 
	I opet tu vidite da su zakazale institucije. Kada kroz tu prizmu razrušene države pustite šta god hoćete, pogledate Kosovo i Metohiju, mesto gde ste se najviše zaklinjali, sve ste dali, sve ste predali zarad opstanka na vlasti.
	Pogledajte i Banjsku, prelomnu tačku koja je sve Srbe koji žive dole i državu Srbiju bacila na kolena. Šta opet nedostaje? Reakcija nadležnih institucija u Srbiji. 
	Pogledajte Beograd, pominjete apotekarske ustanove Beograd kako je to rešeno. Ne, nije rešeno. Šta je rešeno? Ljudima ste obećali da ćete im vratiti njihov novac koji je zarađen. Onog trenutka kada su potpisali ugovor o radu ili rešenjem raspoređeni na tu poziciju oni ostvaruju to pravo, to je njihovo stečajno pravo, to ne možete da im oduzmete. Petnaest meseci ste ih doveli do prosjačkog štapa, a u predvorje izbora ih odveli da poljube ruku predsedniku da im on vrati njihov novac. 
	Ono što upozoravam i građane Beograda i te radnike u toj apotekarskoj ustanovi desiće im se isto ono što se u predvorju jednih drugih izbora desilo kada je predsednik onako egzaltirano lupao sam sebi u grudi i obećavao da nikada neće dati Gazivode, a dao je. 
	Sve ste dali da biste ostali na vlasti. Daćete i apotekarske ustanove, već ste ih dali i primili deo novca da ustupite ljudima koji su bliski vama.

	Za kraj, jer kao što rekoh, nemam puno vremena, možda najteže i najmonstruoznije što radite jeste ono što radite mladima i obrazovnom sistemu ove zemlje.
	Znate, još su antički mislioci znali da kažu da kada obućar ne radi svoj posao Atinjani će imati lošu obuću, ali ako učitelj ne radi svoj posao, onda će nestati država. 
	To što vi radite obrazovnom sistemu ima dalekosežne vrlo teške posledice po sve nas. To je sramota koja će vas pratiti mnogo duže nego što ste bili na vlasti. 
	Obaveza svake buduće vlasti posle vas je, pošto sramotu ne prepoznajete u vašem moralnom sistemu, da stvore uslove, da vas u skladu sa zakonom suoče sa posledicama svega onoga o čemu mi pričamo ova tri dana. 
	Zahvaljujem.
	PREDSEDNIK: Reč ima narodni poslanik Goran Nikolić.
	Izvolite.
	GORAN NIKOLIĆ: Hvala, poštovana predsedavajuća.
	Poštovani predsedniče Vlade, dragi ministri u Vladi Republike Srbije, poštovani građani Republike Srbije, evo imali ste priliku, svi zajedno smo imali priliku da vidimo da u prethodna ova dva, tri dana imamo u pravom smislu jedan rijaliti ili maskaradu od strane predlagača i opozicione grupacije kada je u pitanju nepoverenje Vlade.
	Imali smo situaciju da stvarno ništa konkretno nismo čuli kada je rad Vlade u pitanju, odnosno šta je to zbog čega bi možda ova Vlada trebala da dobije nepoverenje. Jedino ono što je meni ostalo ovako ovde upečatljivo jeste od predlagača da je rekao da ne postoje dve istine, da je istina samo jedna. 
	Tu bi se složio sa njim, a istine je da ovaj pokušaj glasanja, izglasavanja nepoverenje Vlade je u stvari pokušaj samopromocije i pokušaj podizanja rejtinga opozicionih stranaka koje su totalno u zapećku, koje su totalno u senci bezimenih, blokaderske ili studentske takozvane liste. Oni nisu ni blizu cenzusu koji je smanjen na tri posto. 
	Ovi pokušaji koji sada čine ovih dana, na njihovu žalost doprinose samo još većem padu njihovog rejtinga, a da ovo o čemu govorim ima potvrde u praksi, to je slučaj Grada Vranja. 
	Upravo Gradski odbor Narodnog pokreta Srbije u Vranju je u kompletnom sastavu i stupio iz te političke opcije. E, sada, tu se postavlja pitanje zbog čega. Sa njihove strane razlog je upravo to što oni žele da daju podršku blokaderskoj studentskoj listi, a odavde prekoputa dobijamo informaciju da su oni raspustili odbor upravo zbog njihove neaktivnosti, upravo zbog pokušaja stvaranja neke finansijske koristi, neprisustvovanja lokalnim sednicama skupštine gde samo dođu, prijave se da bi uzeli dnevnice, to je nešto što nam je poznato, apsolutno ne učestvuju, bez obzira da li je, kao što je gospodin Aleksić rekao – istina je samo jedna. U ovom slučaju ja mislim da su u pravu i jedni i drugi. 



26/1	TĐ/MP	15.10 – 15.20

	Takva je usled nedostatka programa, usled nedostatka politike, usled ne bavljenja problemima građana, da li na lokalu ili u državi, dolazimo do toga da ih masovno napuštaju njihovi odbori i to u ukupnom sastavu, znači svi članovi.
	Sa druge strane, imamo takozvano, da kažem, nepoverenje Vladi, koja je pokazala izuzetne rezultate. Ovde se ne bih samo ograničio na postojeću, trenutnu Vladu, jer je definitivno ova vlada Vlada kontinuiteta, Vlada koja sa svim prethodnim vladama sprovodi jednu odgovornu, državničku, pravu politiku, politiku koju je zajedno sa nama, sa SNS kreirao i vodi predsednik Aleksandar Vučić, U jednoj takvoj situaciji, u jednim takvim uslovima mi imamo sve ove rezultate koje ja ne bih ponavljao, gde su mnogi prethodni govornici govorili o velikim kapitalnim projektima, koji se realizuju u državi, i politiku koja u centru, u svom fokusu ima običnog građanina i bolji život svakog stanovnika u Srbiji. Da je to tako govori i veliki broj projekata koji je realizovan i prisustvo Vlade na jugu Srbije. 
	Ja sa zadovoljstvom mogu da kažem i da pohvalim rad Vlade i premijera, odnosno potez otvaranja prve kancelarije, prve vladine kancelarije koja je upravo otvorena u Vranju i, ako se ne varam, mislim da će baš sutra predsednik Vlade biti u Vranju, odnosno u selu Ratelju, pored Vranja, gde se rešava jedan od problema običnog stanovništva, običnog građanina. Kancelarija radi u punom sastavu od vremena osnivanja. Slušaju se zahtevi građana, rešavaju se problemi i pored ove više državne politike, koja se tiče poboljšanja uslova rada, povećanja zarada, penzija, izgradnja auto-puteva, brzih pruga, škola, mi imamo situaciju da sada samo u Vranju, odnosno u Pčinjskom okrugu, imamo realizaciju nekoliko kapitalnih projekata.
	I ja bih se na tome zaustavio. Upravo se radi rekonstrukcija Osnovne škole „Dositej“, jedne od najstarijih škola u Vranju, koja je pri kraju. Imamo javnu nabavku. Mislim da je trenutno u fazi sprovođenje javne nabavke kada je u pitanju rekonstrukcija jednog kulturnog zaštitnog znaka, kada je Vranje u pitanju, a to je zgrada „Haremluka“ gde se izdvajaju značajna sredstva za te namene. Pored toga u Vranju se radi na regionalnom centru za upravljanje otpadom, znači Vranje dobija regionalni centar za upravljanje otpadom. Vrednost te investicije je oko 30 miliona evra i već se krenulo sa tim projektom, urađen je projekat izmeštanja dalekovoda itd., itd.
	Sledeći projekat, koji se radi i čija realizacija je pri kraju, jeste rekonstrukcija, izgradnja kanalizacione mreže u dužini od 142 kilometra, kao i veoma značajan projekat petlje na auto-putu, isključenje za Vranjsku Banju. Vranjska Banja koja se oslanja za Vranje, gde se gradi jedan od najmodernijih hotela, gde očekujemo uposlenje novih 300 do 400 radnika, veoma je značajna za pokretanje turizma kada je jug u pitanju i sigurno će Vranjska Banja, ti projekti koji se realizuju doprineti ukupnom napretku i razvoju kada je u pitanju Vranje i Pčinjski okrug. 
	Imajući sve ovo u vidu, imajući ono što ova vlada, trenutna Vlada sa predsednikom države, sa SNS-om i koalicionim partnerima koji su na vlasti, ono što nudi i što daje građanima, nasuprot onoga što smo imali prilike da čujemo od vas za ova dva-tri dana, osim uvreda na račun premijera i ove vlade, iznošenja poluistina ili neistina, da ne kažem laži, apsolutno ništa se ne nudi, ja mislim da će građani Srbije, za građane Pčinjskog okruga i Vranja, sigurno znam, da neće imati težak zadatak i da će na predstojećim izborima znati da daju još jaču, ubedljiviju podršku vladajućoj većini. Hvala. 
	PREDSEDNIK: Hvala. 
	Samo želim da obavestim sve da, zbog potrebe da Narodna skupština što pre razmotri akt iz dnevnog reda ove sednice, ćemo danas raditi i posle 18.00 časova. 
	Sada reč ima Jelena Milošević. 
	Izvolite. 

	JELENA MILOŠEVIĆ: Zahvaljujem. 
	Gospodine Macut, čak i da je vaša vlada sve ostalo radila kako treba, a nije, čak i da ste smenili ovu osobu koja ovde sedi kao ministar kulture, a pred tužilaštvom kao prvooptuženi u slučaju Generalštab, trebala bi da padne zbog Timočke Krajine, zbog Zaječara, zbog rudnika „Malka Golaja“. Ne zato što ste pokrali izbore u Zaječaru, jer vi drugačije ne umete i ne možete da pobedite, već zato što ste spremni da žrtvujete ceo jedan kraj, celu Timočku Krajinu, polovinu Istočne Srbije kako bi „Ziđin“ otvorio još jedan rudnik i još jednu topionicu. Sve ovo žrtvujete zbog kineskog profita, jer nama će od svega ostati samo jalovište. 
	Vi ste Vlada koja raseljava ljude. Vi ste Vlada koja ne poštuje zakone sopstvene države. Vi ste Vlada koja zastupa kinesku kompaniju, a ne interese svojih građana, jer da poštujete ovu državu i njene zakone, neko bi tražio od „Ziđina“ dozvolu za radove koje u Zaječaru izvode, neko bi obustavio te radove, jer ne postoji ni jedan papir. Neko bi pitao da li možda imaju i da li su uradili, gospođo Mesarović, ne cokćite, nego se potrudite da na jug dovedete nove investitore, da li možda imaju studiju o proceni uticaja na životnu sredinu. Neko bi ih pitao i neko bi se osvrnuo na to kako sada izgleda Zaječar, nakon što su teške mašine došle na samo osam kilometra od centra Zaječara na poljoprivrednom zemljištu. Neko bi pročitao izveštaj inspektora šumarstva gde piše, gospodine Glamočiću, koji je dosada bio tu, evo ga, da je 12 hektara šume posečeno mimo zakona i mimo saglasnosti nadležnih institucija. 
	Vi ćutite. Ćuti premijer. Ćute ministri, a zapravo ste sve vreme opsedali Zaječar u izbornoj kampanji. Slikali ste se sa ljudima, delili ste subvencije, obećanja. Sada kada su ti ljudi u strahu, nema nigde nikoga. Ćuti oktroisana vlast u Zaječaru. Zašto sada ne odete? Evo, ovde je ministarka Handanović, ona je nadležna. Ako građani ne znaju, dok ona živi svoj dolče vita, njih će da raseljavaju iz njihovih kuća. Objasnite Zaječarcima da će na poljoprivrednom zemljištu, na devet kilometra od centra grada, što se po mapama „Ziđina“ i vidi, nići rudnik sa četiri okna na 1650 metara dubine i sa tunelima od šest i po kilometra. Ti tuneli doći će do prigradskih naselja i na samo dva kilometra od centra Zaječara. Gospođo Mesarović, ne gledajte me tako zaljubljeno. 
	Imate li predstavu šta to znači za Timočku Krajinu? Šta je ideja? Da nas potrujete, da nas raselite, da ostanete samo vi da vladate na opustošenoj i goloj zemlji. Vlada koja žrtvuje svoje građane, svoje gradove, koja ćuti na kršenje zakona i štiti stranog investitora ne zaslužuje ni poverenje građana, ni poverenje poslanika. Takva vlada mora da padne. A pošto ste vi većina i znamo da nećete da zaštiti Zaječar, Bor, građane, moraćemo da se branimo sami, jer u ovome nije napadnut samo Zaječar. Radi se i o Boru koji će se naći između dve topionice, a koji je već više nego zagađen. Ako niste bili tokom zime, a niste, jer su izbori bili na proleće, Zaječar se nalazi u kotlini i bez topionice je jedan od najzagađenijih gradova u Srbiji, a često i u Evropi. Zato pozivam sve da pomognemo Zaječarcima i Boranima. 

	U toku je rani javni uvid kojim se briše granica starog rudnika i sada se tu pravi novi mega rudnik. Preko 2.000 Zaječaraca podnelo je primedbe Republičkoj agenciji za prostorno planiranje. Timočka Krajina nije na prodaju, niti služi za ostvarivanje tuđih interesa. Zaječarci da znaju da nisu sami, a vi da znate da Timočka Krajina ne sme da nestane.
	Za kraj, želim da pozovem ministarku Sofronijević, pošto je ovde, da prošeta do Niša, da dođe do Panteleja, da građanima Borske ulice objasni gde će sada da žive, šta će biti sa njihovim kućama. Da znate, premeštanje, odnosno izmeštanje pruge znači da se pruga izmesti van grada. Ovo što vi radite u Nišu je zločin protiv Nišlija. Vi prugu s Palilule premeštate na Pantelej, iz gustog naselja u gradu u drugo. Pantelej je najbrža rastuća opština u Srbiji. Šta je ideja? Da je zaustavite. E, zato ova vlada mora da padne. Hvala puno.
	PREDSEDNIK: Reč ima narodni poslanik Dane Stanojčić. 
	Izvolite.
	DANE STANOJČIĆ: Hvala, poštovana predsednice. 
	Uvaženi predsedniče Vlade, uvaženi ministri, poštovane kolege poslanici, poštovani građani Srbije, pre nešto više od godinu dana za izbor ove vlade u ovom parlamentu glasalo su 153 narodna poslanika, protiv je 97. Od tih 97 poslanika, odlazeća srpska opozicija sakupila je 62 potpisa da se raspravlja o poverenju ovoj vladi, a na početak ove sednice, pre dva dana, došlo je njih 48. Toliko o političkom potencijalu odlazeće srpske opozicije.
	Što bi rekao Džoni Štulić – kako je do neprepoznavanja dovedena suština prevare. Ruše Vladu, a mole Boga da je ne sruše i da što duže potraje jer ukoliko padne ova vlada slede izbori, a posle tih izbora njih … 
	PREDSEDNIK: Hvala.
	Izvucite karticu.
	DANE STANOJČIĆ: Neću više da citiram Džonija Štulića, očigledno možda na to reagujete.
	Da bismo, poštovani građani, sve nazvali pravim imenom ova vlada se ne ruši zbog fabrikovanih afera niti zbog toga gde je ko ručao, niti zbog Generalštaba, niti zbog nekih izjava ministara, koje su izvučene iz konteksta i naravno zloupotrebljene, ova vlada se ruši da bi se srušila državotvorna politika Aleksandra Vučića. To je jedini razlog. I sve su pokušali u prethodne dve godine, i nasiljem i spinovanjem stvarnosti i izbacivanjem dece iz škole, pucali su na prostorije Srpske napredne stranke, pokušali da zapale ljude žive u Novom Sadu i nisu uspeli. Nisu uspeli da prevare srpski narod, tako da i ovaj pokušaj i ovaj politički rijaliti, koji traje ova tri dana, ide u sklopu svega onoga što je bilo i ostalo jalovo.
	Što se tiče ishodišta njihovog pokušaja, ukoliko sruše državotvornu politiku Aleksandra Vučića, šta nam sledi? To smo jutros i čuli iz klupa ovog parlamenta. Bez ikakvog stida i srama jedan od poslanika je rekao  da nam sledi to da budemo dobre komšije sa Kosovom. Sledi nam uvođenja sankcija Rusiji, sledi nam suspendovanje Dejtonskog sporazuma, unitarizacija Bosne i Hercegovine i milion i po Srba, koji su zapadno od Drine, ponovo da se stave pod jaram Sarajeva, sledi nam rezolucija o tzv. genocidu u Srebrenici, koja je već podneta ovom parlamentu, i mislim da je na današnjoj sednici uz tačku o poverenju Vladi, bilo potrebno i da se i ta rezolucija stavi na dnevni red, jer isti oni poslanici koji traže da se srpski narod okarakteriše kao genocidan, isti poslanici traže i rušenje ove vlade. Ono što je najgore, dovode požar u Srbiju, bude avet autonomaštva u Vojvodini i otvaraju pitanju tzv. Sandžaka.

	Čuli smo u obrazloženju zbog čega treba da padne ova vlada – da njima sve smeta, smeta im kako se Srbi vesele, smeta im šta Srbi jedu, smetaju im Srbi koji dostojanstveno stoje da se poklone relikviji koja je bila u Hramu Svetog Save, smetaju im čak i neke pesme koje se pevaju na određenim turističkim manifestacijama, ali to nije ni čudo, jer očigledno sve što ima prefiks – srpskog njima smeta. Najveća prepreka na tom njihovom putu im je svakako Aleksandar Vučić.
	Što se tiče rezultata ove vlade ja neću da ističem ni 2,5 miliona radnih mesta, zdravih radnih mesta, neću da ističem ni nove kliničke centre, ni tehnološke parkove, ni jačanje Vojske, ni energetsku stabilnost, ni subvenciju u privredi i poljoprivredi, sve ste to već čuli. Mislim da ova vlada da je samo dva zakona nama predložila, a mi smo ih usvojili, a oni ih danas sprovode, da su samo ta dva zakona doneli da ih sprovode, imala bi apsolutno visoku i pozitivnu ocenu. Govorimo o Zakonu o alimentacionom fondu i o Zakonu o subvencijama za kupovinu prve nekretnine za mlade. Osamsto osamdeset devetoro dece je ova država i ova vlada zaštitila Zakonom o alimentacionom fondu od neodgovornih roditelja, a više od 5.000 mladih je, zahvaljujući jakoj i stabilnoj Srbiji, jakoj i stabilnoj državotvornoj politici, ostvarilo svoj krov nad glavom. Samo, kažem, da su ta dva zakona usvojena u ovom parlamentu i da ih ova vlada sprovodi imala bi visoku prelaznu ocenu.
	Za sam kraj, poštovane kolege poslanici i poštovani građani Srbije, želim da kažem da je samo istina nepobediva, a istina je ujedinjena Srbija pobeđuje. U to ime, živeli.
	PREDSEDNIK: Hvala vam.	
	Sada pošto nemamo više ovih koji su za predlog, prelazimo na deo liste bez oznake – za ili protiv.
	Prvi na listi je Đorđo Đorđić. 
	Nije tu.
	Reč ima Ivana Stamatović.
	Izvolite.
	IVANA STAMATOVIĆ: Hvala, predsednice.
	Na prvom danu, kada smo započeli zasedanje ove sednice po pitanju nepoverenja Vladi, ja sam rekla da će moje izlaganje biti nešto drugačije i da ću dati konkretan predlog kako Vlada može da pokaže na konkretnom primeru da ovaj dom i ovaj narod može da joj veruje. Ja sam iznela konkretne probleme koji se tiču državnih institucija i institucija koje jesu u resoru ove vlade. 
	Ovi problemi, jesam ja iskazala ih u ponedeljak, ali prave već duže vreme, već duže vreme smo se obraćali nadležnim institucijama. Na prvom mestu ja ponovo moram da istaknem zloupotrebu zvaničnih kanala državne institucije, Republičkog geodetskog zavoda. Ta zloupotreba i dalje traje i traje i od kada je prošlo moje izlaganje u ponedeljak. Nažalost, ja smatram i verujem da bilo ko drugi koji je pogledao šta se nalazi na zvaničnim mrežama RGZ-a, i na zvaničnom sajtu RGZ-a, će se složiti sa mnom da nije to primereno kako jedna državna institucija treba da razgovara sa svojim građanima. Trenutno da odete na sajt RGZ-a može naći sadržaje poput – koja su dva mitska bića na Zlatiboru. Postavlja se pitanje – zaključan mozak, saborkinja Ivana Stamatović i slično. Ja sam narodni poslanik. Ja mogu da preispitujem, i imam pravo da preispitujem, rad institucija i mislim da smo bili jako korektni i otvoreni i kooperativni po pitanju toga da preispitujemo rad tih institucija, kako upotrebe tog kanala, tako i spornih upisana na državnom zemljištu koje se nalazi na teritoriji opštine Čajetina. 

	Nažalost, suočeni smo sa saopštenjima koja ne odgovaraju ponovo, da kažem, normalnom ponašanju jedne državne institucije. Ja molim ponovo nadležno Ministarstvo građevinarstva, kao i premijera Macuta, da reaguju na zloupotrebu državnih kanala državne institucije i da prosto razumemo da li oni podržavaju to takvo korišćenje tih kanala ili će doći do neke osude, da li su ti kanali pod kontrolom i nadzorom Ministarstva i Vlade ili postoji i došlo je do određene zloupotrebe. Voleli bismo da to znamo i da čujemo javno zbog građana koji se informišu preko tih kanala i koji mogu i stiču pogrešnu sliku. 
	Druga stvar. Iznela sam nepravilnosti koje se tiču upisa na državnoj zemlji. Ja sam juče rekla i ponovila. Ta zemlja je oduvek bila državna i mora da ostane državna. Mi tvrdimo da jeste državna. Republički geodetski zavod je onaj koji tvrdi da nije. U listovima nepokretnosti Republičkog geodetskog zavoda se nalazi pravo korišćenja i pravo državine Privrednog kombinata „Zlatibor“. 
28/1	MV/LjL		15.30–15.40

	Mi smo samo tražili od Republičkog geodetskog zavoda da nam dostavi po kom osnovu, koji dokument je priložio PK Zlatibor, na osnovu koga je dokazao da ima pravo da se upiše sa pravom korišćenja i sa pravom državine? To me interesuje, pogotovo zato što ta dva prava se mogu konvertovati, kasnije se može izvršiti konverzija, u vlasništvo. Mi ne želimo da dođe do toga da državna zemlja, koja nije bila u procesu privatizacije, nije bila predmet privatizacije, nije bila kupljena, nije bila plaćena, bude preuzeta i bude prebačena u privatne ruke. I mi na to upozoravamo sve vreme. O tome se radi.
	Ne razumem zašto dolazi do ličnih napada? Ja sam narodni poslanik, ja moram ovako nešto da iznesem. Ovo nije bilo pitanje ličnog napada na predsednika opštine, na narodnog poslanika, ovo pitaju građani Srbije, interesuje ih šta će se dogoditi sa tom zemljom.
	Ponovo apelujem na nadležno ministarstvo, na Vladu, da preduzmu korake, RGZ je u vašoj nadležnosti, nadzor njegovog rada je u vašoj nadležnosti i zaista molim da vidimo konkretnu reakciju. Rekla sam da mislim da bi to bio odličan korak, tj. pokazatelj da ovaj dom i ovaj narod mogu da vam veruju. Danas, juče i prekjuče smo pričali o nepoverenju Vladi i ova sednica je upravo o tome. Ja vas pozivam da pokažete da mogu da vam veruju, da državne institucije rade svoj posao i da će na ovako nešto biti vrlo brzo odgovoreno. Tome se nadam.
	Na kraju, moram da napomenem da je opština Čajetina unajmila pravni tim koji će se ovim baviti. Mi ćemo uskoro izdati saopštenje koje će objasniti detaljno situaciju sa zemljom, jer ne vidimo drugi način, obzirom na državne institucije, da građani ne mogu da dobiju realnu sliku šta se događa sa tim zemljištem, nego su suočeni sa dezinformacijama. 
	Još jednom apelujem, hvala na vremenu, nadam se da ćemo dobiti konkretan odgovor.
	PREDSEDNIK: Reč sada ima narodni poslanik Nikola Radosavljević. Izvolite.
	NIKOLA RADOSAVLjEVIĆ: Zahvaljujem.
	Poštovana predsednice, poštovani predsedniče Vlade, poštovani ministri, poštovani narodni poslanici, poštovani građani Srbije, kaže – opozicija ima plan.
	Slušali smo ekspoze jedno četiri sata, sigurno, možda i više, bez jednog jedinog argumenta, bez jednog jedinog plana, ideje. Očigledno da je opozicija taj plan što ima negde izgubila. Nije plan kritikovati Vladu, kritikovati rezultate, i to ne samo kritikovati, nego ko kritikuje? Problem je u tome ko kritikuje Vladu i ko kritikuje ono što se radilo?
	Ako krenemo od svih nas, ili krenemo od sebe, moramo tako da radimo a ne da neke stvari ćutimo i da svi budemo nemi na ono što je bilo i na ono što se dešavalo do perioda 2012. godine. Zato tu 2012. godinu uzimamo kao nešto što moramo da merimo i to što merimo, to su rezultati i rad do 2012. i od 2012. godine. Zato mi danas ne odlučujemo samo o poverenju jedne vlade. Danas odlučujemo da li ćemo verovati rezultatima ili praznim političkim obećanjima. Građani Srbije vrlo dobro znaju šta se sve dešavalo do te 2012. godine i znaju kako je izgledala tada, a kako izgleda danas. Srbija tada je bila Srbija zatvorenih fabrika, masovnih otpuštanja i rekordne nezaposlenosti. To je nešto što ne možemo da izbrišemo, to je nešto što se zabeležilo i to je istina. Hiljade ljudi je ostajalo bez posla, mladi su odlazili iz zemlje a investitori su zaobilazili Srbiju. Javne finansije su bile na ivici kolapsa, dugovi 

28/2	MV/LjL

rasli, plate i penzije stagnirale a država nije imala snage da pokrene ni jedan jedini veliki projekat.
	I onda kada čujemo kako neko kritikuje koliko se izgradilo, kada čujemo kako neko kritikuje i zdravstvo, onda hajde da se prisetimo, pošto su kolege narodni poslanici već pričali o rezultatima naše vlade, da se podsetimo nečega što ukazuje na brigu o građanima, što ukazuje na brigu onim ljudima koji su do 2012. godine, upravo ovi ljudi koji sede prekoputa, zaboravili. 
	Posebna pažnja je ukazana ljudima, upravo ova vlada je ukazala ljudima, koji su, nažalost, oboleli od retkih bolesti. Zarad građana Srbije, mi moramo da kažemo šta je bilo i kako je bilo do 2012. godine.
	Pošto ste vi pokazivali raznorazne slike, ja sam spremio dijagram da vam pokažem da građani Srbije vide kolika je bila briga uopšte od ovih ovde prekoputa. Evo, kamere mogu da prikažu. Znači, ovo je period od 2000. do 2012. godine. Državna pomoć za retke bolesti – nula. Pazite – nula. Do 2012. godine nula. Kada je predsednik Aleksandar Vučić uvideo i video ovaj problem, 2012. godine je to krenulo sa 130 miliona, da bi danas došli na 10,2 milijarde i više.
	Evo, možete da vidite i drugi dijagram kako je to raslo. Onda pričate o tome da neko brine o građanima Republike Srbije, odnosno da vi brinete o građanima Republike Srbije. Šta je to što bi vi uradili a niste uradili u prethodnom periodu? Apsolutno ništa. Kažete mi ne branim danas Vladu, nego branimo politiku Aleksandra Vučića. A čiju ćemo politiku da branimo nego politiku Aleksandra Vučića? Pa mi svi ovde živimo taj život i borimo se za građane Srbije, upravo sa našim predsednikom Aleksandrom Vučićem. Zahvaljujem svima. 
	PREDSEDNIK: Hvala vam.
	Sada po listi narodni poslanik Dragan Stanojević. Nije tu. 
	Narodna poslanica Irena Živković. Nije tu.
	Narodni poslanik Milovan Drecun.
	Izvolite. 
	MILOVAN DRECUN: Poštovana predsednice Narodne skupštine, predsedniče Vlade, ministri, uvažene koleginice i kolege, malopre kada je koleginica Nataša Jovanović pre pauze spomenula srpsku šajkaču, imali smo neprimerenu reakciju jedne koleginice, krajnje uvredljivu, jer sa tom šajkačom su generacije Srba ginule braneći slobodu otadžbine. Ismevati šajkaču na srpskoj glavi je bezobrazno, uvredljivo. To je srpska nacionalna kapa, to je deo srpskog nacionalnog identiteta, kao što drugi imaju keče, imaju fes i ostalo. I kada negirate i kada se polako odričete srpskog nacionalnog identiteta, time se gubi narod, onda postajemo ono što globalisti nazivaju nacijom građanki i građana. Ne, mi smo srpski narod. Srpska nacija postoji. 
	Da li se smejete postojanju srpske nacije? Pa da, to je vaša ideologija. Neartikulisano nešto dobacujete. Rezultat frustracije i ostalo. Smeta vam nešto mnogo srpska šajkača? Smetaće vam tek u narednom periodu.
	E, sad da se vratimo na ovo što je tema današnje sednice. Jedan opoziciono blokaderski akademik, koji nije dostojan da nosi tu titulu, ima tome nešto možda godinu dana i više, reče da imaju problem, ne mogu da sruše Vučića i SNS jer narod veruje svojim očima. 

	Znači, neko treba da nas ubedi, a to su ovi ovde prekoputa koji se grohotom smeju na srpsku šajkaču, neke nevladine prozapadne organizacije, neki tajkunski mediji, da nas ubede da kad, recimo, putujemo brzim vozovima, zapravo je to kočija koju vuku konji, da kada ulazimo u moderno opremljene bolnice da je to nešto što je nepostojeće, nešto što je hirurgija iz srednjeg veka, da nas ubede da 500.000 novootvorenih radnih mesta je neka virtuelna stvarnost, za razliku od one stvarnosti izgubljenih 450.000, kada su oni bili na vlasti.
	I tu dolazimo do onoga što jeste suština ovog zahteva da se raspravlja o poverenju, odnosno o nepoverenju Vladi. Inicijalni predlog je bio vezan za navodno aferu Generalštab. Konstruisana afera veoma mudro, veoma pažljivo, detaljno određeni ciljevi afere, realizatori afere i politički i medijski i oni na društvenim mrežama, i najvažniji deo te konstruisane afere kojom neko očigledno rukovodi jeste deo otetog pravosuđa. Ali, da li je to samo unutrašnja potreba onih koji pokušavaju da već godinu i po dana sruše vlast na ulici, da preotmu vlast na ulici, ne na izborima? Naravno da nije. Oni jadni koji su frustrirani, koji ovde dobacuju, upravo ko rezultat tih frustracija, nemoći, oni su samo izvođači radova i trude se, jadni, da se nekako preko izvođenja nečijih tuđih akcija dodvore nekome da bi dobili neko svoje mestašce na političkom planu.
	E sad, koji je bio cilj smišljanja ove afere? Svakako jeste ono što se naziva hibridnom operacijom, veoma detaljno isplanirana. U koje vreme se lansira priča o navodnoj aferi Generalštab? Kada dolazi do evidentnog približavanja Srbije i Sjedinjenih Američkih Država. Kada se u Sjedinjenim Američkim Državama pokreće kampanja protiv bivšeg američkog predsednika Bajdena i njegovog sina Hantera Bajdena zbog mogućih koruptivnih poslovanja u Ukrajini. I onda se odjednom deo otetog pravosuđa pronalazi u svemu tome, podiže optužnicu protiv ministra. E sad, ako bi neko iz porodice predsednika Trampa pokušao da u tim okolnostima nastavi poslovanje u Srbiji, odmah bi bio optužen za nešto slično za šta je Bajden sa sinom bio prozivan tamo i bilo bi rečeno – pa pogledajte, sudsko pravosuđe je podiglo optužnicu, to su koruptivne aktivnosti, mada para nigde nema u tome, kako onda da nastavite to. I uspeli su u tome, rezultat je postignut. Prekinuli su bilo kakve poslovne aktivnosti porodice američkog predsednika Trampa. Uspostavljanje njihovih posebnih aktivnosti u Srbiji moglo je da dovede do značajnog zbližavanja Srbije i Sjedinjenih Američkih Država i do poboljšanja bilateralnih odnosa. Ali konačni cilj je bio da se spreči i zaustavi predstojeći strateški dijalog Srbije i Sjedinjenih Američkih Država. 
	Kome je to u interesu? Pa istim onima koji verovatno i u Albaniji pokušavaju nešto slično da urade, pa možda u onoj dubokoj državi u Sjedinjenim Američkim Državama. I postigli su rezultat, sa masovnim protestima, sa tom pričom, sa konstruisanom aferom, sa jednom hibridnom operacijom uspeli su da na trenutak realizuju svoje ciljeve. Ali onda slede izuzetne diplomatske aktivnosti predsednika Vučića, naše diplomatije i poništava se najveći deo negativnog efekta kampanje koju su sproveli. Uspostavlja se strateški dijalog i dolazi do otvaranja mogućnosti za intenziviranje naših bilateralnih odnosa sa i dalje najjačom silom na svetu. 
	E sad, kad pogledate kakav je bio cilj i kako se postiže taj cilj, kampanjom dezinformisanja, pa je l' treba da nas čudi što slušamo ovoliku količinu gluposti od pojedinih opozicionih poslanika ovih dana? Toliku količinu neistina, toliku količinu brutalnih laži. Pa to je suština hibridne operacije, da narod ne veruje svojim očima nego da sluša njihove brutalne laži i da mi ne odgovaramo na sve to. E pa, ne može. 

	Znate, ima jedan primer koji ću vam navesti, tog trenutka nisam bio u sali, imate ovde jednu opozicionu parlamentarnu stranku, ima neki naziv, u nazivu je neki unutrašnji organ, prostata ili tako, ne znam šta ono beše, e, taj jedan veliki vojni stručnjak izjavi sledeću stvar, da bi pokazao kako se predsednik Vučić neodgovorno odnosi, na one pripadnike vojske, oficire koji su se borili 1999. godine na Kosovu i Metohiji. Upravo taj Vučić koji je od Vojske napravio respektabilnu oružanu silu koja nam garantuje bezbednost, koja je faktor odvraćanja od ugrožavanja naše bezbednosti. 
	I kako ide priča, izmišljena priča? Priča ide ovako – neki visoki oficir, major ili pukovnik, ne znam šta je bio, dobio je prekomandu, negde je gore otišao u Vojvodinu da bude neki ćata, administrativac, a on je sa svojim tenkom 1999. došao na Košare, jer su naši vojnici bili u okruženju, da ih izvlače iz okruženja. Niko ne reaguje jer niko ne zna istinu. Ja tog trenutka, koji znam istinu, nisam bio tu. Upravo sam bio sa Ivicom Miladinovićem, tadašnjim starijim vodnikom, koji je bio u jednom od dva tenka. A istina je sledeća. Taj oficir nije bio ni u tenku ni na Košarama, nego su dva naša tenka T-55 – u jednom je bio stariji vodnik Ivica Miladinović, u drugom desetar Branislav Fingerhut – izašla po nemogućem terenu, gde ni pešice ne možete gotovo da izađete, na područje Rasa Košaresa. 
	Rasa Košares i Košare nije jedno te isto. Ali to znamo mi koji smo bili tamo, a ne ovi navodi vojni stručnjaci i oficiri koji su pljunuli na zakletvu koju su položili, pa nikada nisu viknuli vojnicima – za mnom, nego su obavljali neke druge aktivnosti, tamo gde je bilo mnogo sigurnije. I ta dva tenka su dokraja ostala gore i nisu bili naši vojnici u okruženju, nego su potiskivali neprijatelja koji je ušao na tom visu Rasa Košares na području karaule Košare do 800 metara. 
	E sad, vidite, laž je prošla. Mnogi ljudi kažu – pa pogledajte šta ovaj Vučić radi, kako se odnosi prema oficirima koji su sa tenkom ušli gore, vadili naše vojnike iz okruženja. Ma nemojte. I sad poslao, kao, nekog oficira da bude ćata. Pa mislim da onaj tvorac nacističke propagande Gebels bi zaista bio zadovoljan kada bi čuo ovakve podle trikove. Imate mnogo toga što ste slagali, ali služiti se ovakvim stvarima je zaista neprimereno. 
	I samo da ne zaboravim, gospodine predsedniče Vlade i gospodine ministre pravde, zamolio bih vas da zbog pripadnika snaga bezbednosti koji su branili otadžbinu 1998. i 1999. godine na Kosovu i Metohiji se pojavite u javnosti. Ministarstvo pravde je reagovalo, ali nedovoljno, ljudi su zabrinuti zbog ovih pisama i optužnica koje stižu, koje se šalju preporučenom poštom od strane tužilaštva u Prištini, zbog navodnih ratnih zločina. Da objasnite ljudima kako funkcioniše i međusobna razmena poštanskih pošiljki, da objasnite ljudima šta da rade i kako da se ponašaju, da objasnite ljudima da li mogu da putuju ili ne mogu da putuju, da li se možda nalaze na nekim poternicama ili ne. Mislim da to dugujemo tim ljudima, jer su životima svojim branili otadžbinu.
	A što se tiče poverenja ili nepoverenja Vladi, kako god mi da odlučimo ovde, a ja ću dati poverenje, pa narod će reći da li će dobiti poverenje ili ne. I svih ovih godina, i od vas koji ste sada u opoziciji do onih koji su pre vas bili opozicija, neki su i tada bili i sada, stalno slušamo te pretnje – vi dolazite na vlast, kad vi dođete na vlast formiraćete ko zna šta i neke logore i šta ćete sve da radite. Pa ajde, videćemo na izborima. Ali nikada posle izbora se niste pojavili da priznate poraz, nikada. A narod će vas oterati tamo gde vam je mesto, a to jeste politička margina. I samo vi nastavite da se smejete i da se sprdate sa srpskom šajkačom, Srbinu niko neće oduzeti nacionalni identitet. A vi koji ga se dobrovoljno odričete, pa srećan vam put, mi ćemo ostati u Srbiji. Živela Srbija. Hvala vam.

	PREDSEDNIK: Hvala vam.
	Sada se vraćam, pošto smo završili po listi, vraćamo se na poslaničke grupe. 
	Pitam da li žele reč predsednici, odnosno predstavnici poslaničkih grupa koji nisu iskoristili svoje pravo.
	Gospodine Aleksiću, hoćete vi prvi, kao ovlašćeni predstavnik?
	Izvolite.  


	


30/1	MT/IR		15.50 – 16.00

	MIROSLAV ALEKSIĆ: Zahvaljujem.
	Važne stvari su se mogle čuti ovih dana, ali su i građani imali priliku da čuju šta ministri imaju da kažu vezano na sve ovo što smo ih pitali, ali nešto kasnije ću o tome. 	
	Sada moram da pitam ministra Glamočića najpre, vezano za Nacrt izmena i dopune Zakona o dobrobiti životinja. Dakle, to je u ovom trenutku, gospodine ministre, u proceduri i postoji veliki broj ljudi koji apsolutno smatraju da ovo mora da se povuče iz procedure zbog povreda procedure, zbog loših zakonodavnih rešenja, neusklađenosti sa pravilima EU, pogrešnih definicija, suprotnosti domaćem zakonodavstvu. Ali, ono što je još jako važno je član 21, gospodine ministre, koji kaže – jedinice lokalne samouprave propisuju područje jednog ili više naseljenih mesta, odnosno katastarskih opština koje ulaze u njihov sastav na kojima se mogu držati, reprodukovati i uzgajati proizvodne životinje, kao i ne način držanja broja životinja. 
	Dakle, na taj način neke jedinice i lokalnih samouprava, kako je ovde definisano, će moći da određuju koliko će ko imati proizvodnih životinja na svojoj teritoriji. Dakle, ili nespretno ili loša namera. Šta god da je, mislim da je važno, pre svega zbog poljoprivrednika, jer njihove interese treba da zastupate, a sa druge strane i za sve druge ljude koji drže životinje. 
	Sa druge strane, ovde smo sada mogli da čujemo i poslanike vlasti koji dolaze iz različitih krajeva Srbije. I, u redu je da oni brane Vladu, nemam problem s time, ali ono što jeste problem je što oni vrlo često glasaju i rade direktno protiv opština i gradova iz kojih oni dolaze. I oni su doveli do toga da praktično umesto decentralizacije dođemo u jednu sve veću centralizaciju i da se danas lokalne samouprave u državi Srbiji apsolutno ne pitaju ništa, već samo izvršavaju naloge političkih komesara iz SNS. I bilo je raznih. 
	Evo, predsednik Skupštine opštine kod Koceljeva nije rekao zašto u njegovom gradu nema pijaće vode već danima, ovi drugi iz drugih krajeva nisu podsetili predsednika Republike kada je govorio da će ljudi iz rubnih područja, kao što je Toplica, kao što je Kuršumlija, dobiti „toplički dodatak“. To je obećao predsednik države za te ljude dole. Nije to niko smeo ni da pita predsednika. Ali, to je i logično zato što vi i niste predstavnici građana, nego partije koja ima komesare koji vas sve kontrolišu.
	Ono što je jako veliki problem, i to je pitanje za vas gospodine Macut, to je pitanje i za ministra državne uprave i lokalne samouprave – kako je moguće da danas neki čovek iz strukture SNS, na primer Malović, ima ih više, kontroliše gradonačelnike i predsednike opštine, donosi odluke? On je taj zapravo koji je nosilac vlasti. 
	To su neformalne sive strukture koje upravljaju gradovima i opštinama u Srbiji. To su šefovi, nisu predsednici opštine i gradonačelnici apsolutno bitni, i to je strašno veliki problem. To pokazuje karakter ove vlasti i pokazuje koliko ste duboko urušili ovaj sistem. 
	Juče sam kad mi je predsednica uzela reč hteo da kažem nešto Nenadu Stefanoviću, a tiče se i policije gospodina Dačića. Gospodin Dačić je pustio prekjuče, ako se ne varam, kako simulira, on smatra da je to „zvučni top“, ili ko god mu je to poslao. I jako je zanimljivo da ste sada pokrenuli,  i da je taj isti tužilac Stefanović pokrenuo istragu vezano za „zvučni top“. Pravljene su specijalne emisije, pokreću se istrage, kažete – dolazi odgovornost, jer je neko, jel, smislio da napravi simulaciju delovanja tog soničnog oružja, što je naravno neverovatno. I, sada ste rešili da ljude koji su bili pod udarom, na koje je pucao neko iz tog „zvučnog topa“, procesuirate i proganjate kao da su oni hteli da izazovu građanski rat. 

	Dakle, prvo smo na vas pucali, a onda ćemo sada da vas procesuiramo i da vas optužimo da ste vi sve to simulirali. 
	Dakle, to je zaista toliko banalno i toliko neverovatno da ja nemam reči koliko zapravo ponižavate svest građana Republike Srbije sa jednom takvom pričom i sve ljude koji su se tu našli u tom trenutku. 
	Ali je zanimljivo da to isto tužilaštvo, i to je sada pitanje za vas, pripadnike SNS, koalicione partnere, poslanike, vas, gospodine Macut, dok tužilac Stefanović se bavi zvučnim topom, sa druge strane šta se dogodilo sa aferom prisluškivanja predsednika Republike? Evo, mene to zanima kao građanina ove zemlje. Ko je to mogao neovlašćeno da prisluškuje predsednika Republike Srbije?
	Dakle, to je bila afera koju je predsednik Republike otvorio. On je govorio o tome. Govorio je da su neki ljudi iz bezbednosnog sektora učestvovali u tome. Šta se sa tom aferom dešava? Zašto se to ne procesuira?
	Dakle, pet godina je prošlo, TOK ćuti, građani Srbije nemaju nikakvu informaciju šta se dogodilo od tada.
	Ono što je zanimljivo, 21. novembra 2025. godine, gostujući na jednoj od televizija, predsednik Republike Srbije je branio penzionisanog načelnika UKP Ninoslava Cmolića od nekakvih napada, jer on to više nije, sklonjen je sa te pozicije i sa tog mesta. Neko je hteo da se Cmolić, jel, skloni, ali je on tada izjavio da je Ninoslav Cmolić bio prvi čovek koji mu je doneo prisluškivane razgovore. Predsedniku Republike doneo Ninoslav Cmolić.
	E sada, na stranu to ko je Cmolića ovlastio da to daje predsedniku, da li je to po zakonu, da li ne, da li su kršili zakon i predsednik i Cmolić jer javno govore o tome, ali suštinsko pitanje je da tada, za to su bili optuženi visoki funkcioneri Republike Srbije, odnosno Vlade Republike Srbije, MUP-a, da su organizovali i hteli da kontrolišu predsednika Republike. 
	I sada, mi nismo saznali, nisu saznali građani da li je predsednik slučajno prisluškivan zato što je možda obavljao razgovore sa ljudima koji su bili na merama, sa određenim kriminalnim strukturama iz kriminalnog miljea, itd., ili je neko zaista hteo, od vas, njega da sruši, prisluškivao ga i želeo da ide nekoliko koraka unapred.
	Znate, vi gospodine Dačiću, juče ste govorili o Vuku Draškoviću, govorili ste o Đinđiću, govorili ste o Miloševiću i redu je sve to, nemam ništa protiv toga. Nije to baš ni jedan odgovor na ono što sam ja želeo da čujem, odnosno građani Republike Srbije i ono što sam vas pitao.
	Dakle, vaš pripadnik je Ivan Ristić, koji je objavio ovu fotografiju, ja sam je pozajmio od kolega Borka Stefanovića koji je to dobio od ljudi koji su videli na grupi ovu čestitku komandanta SAJ-a, Ivan Ristić komandant SAJ-a čestita rođendan Zvezdanu Jovanoviću koji je u zatvoru i koji je osuđen za ubistvo premijera Đinđića. 
	Da li je normalno, ministre policije, da se o tome ćuti i da se pravimo ludi i da je to normalno u ovom današnjem poretku? I da li je to zaista karakter ove vlasti ili ćete vi odgovoriti i reći kako je moguće da se ubici premijera Đinđića čestita rođendan od strane visokih policijski  funkcionera?
	Taj isti policijski funkcioner koji je komandant SAJ-a je i odlikovan. Njega je odlikovao predsednik Republike Srbije i postavio ga na mesto SAJ-a. Dobio je orden i zato verovatno može da čestita rođendan Zvezdanu, jer niko neće da ga sankcioniše. 
	Niste mi, takođe, odgovorili na vrlo važno pitanje, a to je – kako je moguće da Neđeljko Gole radi i prima platu u SAJ-u i obezbeđuje Zvonka Veselinovića, a Miljan Vuković u Žandarmeriji takođe obezbeđuje Zvonka Veselinovića?

	Naravno, niste mi odgovorili, ministre, ni za ove vaše pripadnike. Niko se nije osvrnuo na ovo. Napadali ste mene. Neka ste, u redu, ali građanima dugujete odgovore. Da li ovi ljudi ovde su aktivni pripadnici policije, koji su se pojavili na snimku da obezbeđuju Vuksanović Dejana, izvesnog, iz kriminalnog miljea, crnogorskog kriminalca. A, na snimku su, u automobilu sa rotacijama, izvesni Miloš Mandić iz Policijske brigade, kako ovde stoji, Nikola Špica, policajac, Igor Rodić, policajac, Nikola Arsenijević, policajac, Vlada Keser, policajac. 
	Dakle, šestoro ljudi obezbeđuju kriminalca. Da li to se radi uz određene odluke MUP i da li to oni zaista treba da rade ili oni zloupotrebljavaju to što su policajci i rade sve suprotno od onoga što je obećavao predsednik Vučić? On je rekao da više neće moći, posle ubistva na Senjaku, da policajci koji su zaposleni u MUP-u rade privatna obezbeđenja, obezbeđuju splavove, kriminalce, narko-dilere, itd. Ja samo to pitam, da li je to i dalje na snazi, nije, šta se tu zapravo dešava i šta se krije iza toga?  
	Niste odgovorili ni na ova pitanja. Niko, ni vi, gospodine Macut, a to su ovi prebijeni ljudi, studenti tokom izbornih procesa. I to je pitanje za policiju. Niti ko su ovi ljudi koji su ovde sa fantomkama, maskama, motkama, izašli sa stadiona u Kuli i krenuli da se obračunavaju sa građanima, itd. 
	Dakle, ja bih vas zamolio, gospodine Dačiću, ako možete, ne zbog mene, zbog građana Srbije, barem nešto od ovoga da odgovorite. 
	Zahvaljujem.

31/1	JJ/MJ			16.00 – 16.10

	PREDSEDNIK: Hvala vam.
	Idemo sada na ovlašćene predstavnike.
	Prvi je Milija Miletić. 
	Izvolite.
	MILIJA MILETIĆ: Zahvaljujem se uvažena predsednice, uvaženi predstavnici Vlade, poštovani ministri, ja ću samo reći nekoliko stvari koje su bitne veoma za mene. 
	Kao prvo, ja sam jutros rekao da ću kao poslanik i predstavnik Ujedinjene seljačke stranke neću glasati za smenu Vlade, daću podršku predsedniku Vlade i njegovim ministrima.
	Kao prvo, gospodin prof. dr Macut kada su kod nas u našim krajevima prošle godine bili veliki problemi, nedostatak vode, problemi sa vodosnabdevanjem, predsednik Vlade zajedno sa ministrom Dačićem je došao odmah kod nas, zajedno sa svojim ljudima i oni su svojim angažovanjem potpomogli da se reši donekle problem vodosnabdevanja u samom Svrljigu, a i ostalim opštinama koje su tog trenutka imale problema. Mi smo od tog trenutka ušli u postupak, odradili nekoliko bunara, gde smo od strane i predstavnika i potpredsednika Vlade, gospodina Macuta i gospodina Dačića imali podršku i u okviru Vlade donesena je odluka, zaključak da se opština Svrljig, a u nekim drugim opštinama obezbede sredstva za kopanje bunara. Mi smo proceduralno sve neke stvari odradili, uradili sve bunare i ostalo je još nekih proceduralnih stvari  da zajedno sa Ministarstvom za životnu sredinu to i završimo i odradimo i taj treći bunar kojim ćemo sto posto rešiti vodosnabdevanje u samom Svrljigu, a radimo rešavanje problema i u našim svrljiškim selima.
	Što se tiče ostalog, ostali ministri, ja sam kao poslanik dugi niz godina i verujte mi ja sam veoma dosta uporan i želim svojim angažovanjem da potpomognem da se reše problemi na istoku Srbije gde stvarno, gde živim u Svrljigu, gde je moja porodica u Svrljigu i osećam probleme ljudi koji žive u takvim područjima.
	Kao poslanik šaljem poruke često našim ministrima ili predsedniku Vlade ili potpredsedniku Vlade a i ostalim ministrima. Veći broj ljudi koji su u Vladi jave se na poruku, zakažu sastanak, ima nekih koji su zaboravili da se jave ili možda ne žele da se jave. 
	Kod nas se u mom kraju kaže – kad se popka pocipeli. To znači, on izgubi osećaj ko ga je izglasao, narod, poslanici, ali to neka ostane na njima. Veći broj poslanika se javljaju i zakazuju sastanke i zajedno sa njima pokušavam da rešavam probleme. 
	Jedan od tih ministra jeste i ministarka Mesarević, koja je tu sa nama, koja svojim angažovanjem u prethodnom periodu potpomogla određenim prirodnim subjektima da opstanu, da rade, gde smo obezbedili sredstva zajedno sa njom, da te firme mogu da funkcionišu, ali desile su se neke neželjene stvari. Jedna od tih firmi koja upošljava više od 100 radnik imala je požar, jedan veliki požar gde su 100 radnika, kasnije zbog toga izgubili svoj posao. 
	Još jedna firma je u međuvremenu prestala da radi, tako da u Svrljigu, ja mislim unazad godinu, godinu i po dana je 300 radnika ostalo bez posla. Ali uz dužno poštovanje našoj ministarki koja se angažuje i svi mi privredni subjekti verovatno nisu mogli da se snađu oko tržišne utakmice. Zbog toga bih pozvao nadležnu ministarku da u okviru svojih mogućnosti angažovanja pokušamo da rešimo određene predloge koji su dospeli kod vas u ministarstvu, da makar te firme koje su ostale da rade kod nas ili neke nova, ili neka mala preduzeća, da li su … ili neka druga preduzeća da se njima potpomogne i da u narednom periodu, ukoliko postoji mogućnost da određeni 

broj ljudi zaposlimo, jer kad kažem 300 ljudi ili 250 ljudi u Svrljigu to je kao 35.000 ili 60.000 ljudi u Beogradu odjednom da izgube posao. Ali, to je sve tržišna utakmica, problemi koji su se dešavali kao rat u Ukrajini, cena svih ovih propratnih stvari, rat u Iranu i tako dalje. To sve reflektuje i na sve ono što se dešava kod nas u Srbiji. Zato još jednom, ja ću vas javno pohvaliti jer ste vi kao ministarka veoma angažovani i stvarno se trudite, pokušavate uvek da potpomognete ono što tražimo da se uradi. 
	Profesor Glamočić, čovek koga zna iz prethodnog perioda koji je kao stručnjak radio svoj posao, kao stočar, on je dolazio kod nas i u vreme kada sam ja bio predsednik opštine. Svojim znanjem i angažovanjem potpomogao da se, što se kaže kod nas, više znanje, više imanja, to u poljoprivredi. Kao ministar je veoma odgovoran, trudi se da potpomogne svakom čoveku. Nikada nisu bile više izdvajana sredstva u Ministarstvu poljoprivrede, gde je gro sredstava obezbeđena kroz program u stočarstvu, ali situacija je takva da mi smo jedna opština. Moja opština je, većina takvih opština je demografski veoma ugrožene, pa zbog toga je mali broj ljudi mladih, mladih ljudi koji ostaju tamo da rade, ali oni koji tamo ostaju, vi im dosta pomažete. 
	Ja bih apelovao ministre da pokušate da u okviru vaših mogućnosti se uđe u postupak rešavanja komasacije. Zakon o komasaciji ne postoji, ima nekoliko odredaba u Zakonu o zemljištu, ali komasacija je nešto bitno, to ukrupnjavanje zemlje, jer mi smo u prethodnom periodu započeli komasaciju u jednom delu naše opštine i to je započeto, ali nije završeno zato što smo u Ministarstvu stavili predlog za određene aktivnosti, a do današnjeg dana to nije rešeno i voleo bih da to pokušate da rešite i da u narednom periodu dođete zajedno sa nama da razmotrimo sve one probleme koji se dešavaju oko stočarstva, jer stočarstvo je velika šansa za sve nas, ali neke stvari moramo poboljšati i imati drugačiji odnos, za te male sredine kao što je opština Svrljig, Bela Palanka, Gadžin Han, a veliki je broj takvih opština koje su demografski ugrožene, brdsko-planinska područja gde je stara populacija ljudi. Tamo treba mnogo više pažnje i angažovanja u svakom pogledu.
	Što se tiče ostalih ministara, da sad baš svakog ne zovem lično, kontaktirao sam više puta i sa ministrom Tončevim koji je svojim angažovanjem obezbedio sredstva za te naše ugrožene opštine. Normalno mi smo to gledali da maksimalno da upotrebimo, na najbolji način. Ministar Gašić sa njim sarađujemo, uvek kada ga pozovem ili odgovori porukom ili se javi, što za mene mnogo znači i još mnogo takvih ministara. Ministar Krkobabić, onda ostali ministri. Siniša Mali, kada sam više puta slao poruku, uvek se javio. To su sve ljudi koji žele da se jave i da odgovore za ono što su tamo došli.
	Ja još jednom kažem, ministarka Jelena Žarić Kovačević koja nije tu sa nama, njoj maksimalno dajemo podršku zato što uvek kada sam od nje tražio neku pomoć, nešto da se pomogne, ona se uvek javila i u okviru svojih mogućnosti je to i završavala, što je meni to puno značilo. 
	Što se tiče Ministarstva zdravlja, doktora Lončara, sa njim imamo dobru komunikaciju i on je kao čovek maksimalno pomagao tim našim malim domovima zdravlja, pomagao u svakom pogledu i oko kadrovskih rešenja i oko svega onoga što je bilo potrebno za zapošljavanje medicinskih sestara, tehničara, vozača i svih ostalih, a posebno za naše doktore koji su u postupku specijalizacije.
	Jedna mala sugestija. Ima neko od kadrovskih rešenja koje recimo, direktor doma zdrava, mogu da to kažem, u Svrljigu, koji je postavljen i koji radi svoj posao, ali zadnjih godinu ili dve, mogu da kažem da je počeo da malo gubi kompas, što znači da je počeo da radi neke stvari, gde su loši međuljudski odnosi, konzumiranje alkohola 1,19% alkohola u krvi, vozio je službeni auto i mislim, takvim ljudima ne treba da se daje 

podrška. Meni je još jedna stvar bitna, a to je da male opštine koje imaju mali broj rođene dece, tim roditeljima, toj deci, mora da se da maksimalna podrška što znači da služba zdravstvene zaštite mora biti makar svakodnevno sa tim mladim majkama, sa tim mladim roditeljima, sa tom malom dečicom, sa tim bebama, a kod nas nije baš tako. 
	Tako neke stvari treba da se menjaju. Ljudi koji su izgubili kompas ne treba da rade taj posao i ujedno na taj način ćemo poboljšati neke stvari, da se bolje živi u tim malim sredinama. 
	Još jednom, uvažena predsednice Skupštine, ja ću završiti. Hvala svima.
	Dajem podršku predsedniku Vlade i normalno kada dođe vreme za glasanje, narod će kazati ko valja a ko ne valja. Živela Srbija i sve najbolje. 

	PREDSEDNIK: Hvala vam.
	Sledeći je Bojan Torbica.
	Izvolite.
	BOJAN TORBICA: Zahvaljujem.
	Poštovana predsednice, uvaženi predsedniče Vlade, cenjeni ministri, kolege narodni poslanici, vreme koje je pred nama neće biti ništa lakše od vremena koje je iza nas. Naprotiv biće zahtevnije od svih, zahtevaće veću ozbiljnost, više odgovornosti i veću spremnost da odluke donosimo isključivo u interesu Republike Srbije i njenih građana. 
	Srbiji više od svega treba jedna jaka, čvrsta i stabilna Vlada koja će biti sposobna da odgovori na sve izazove koji su pred nama. Za ovih 15 meseci aktuelna Vlada nije uspela da nas ubedi da je ona ta i to je jedan od osnovnih razloga zbog koga više od šest meseci insistiramo na njenoj rekonstrukciji po kojoj i sam premijer je javno razmišljao, ali do koje nažalost nije došlo i to je velika greška. 
	Mi nećemo podržati izglasavanje nepoverenja Republičkoj Vladi, pre svega, jer tokom njenog mandata bilo je stvari koje su za pohvalu. Mislim na usvajanje Zakona o roditelju negovatelju, postupanje policije tokom blokada i protesta, a doslednost oko ne uvođenja sankcija bratskoj Rusiji, vraćanje redovnog služenja vojnog roka, brojni infrastrukturni i investicioni projekti, mere vezane za obezbeđivanje energenata i naftnih derivata, ali ne mogu a da ne kažem da smatram da  Srbija i njeni građani zaslužuju mnogo više od onoga što su pojedini ministri pokazali i pružili u prethodnom periodu. 
	Pokret socijalista nikada nije bežao od političkog dijaloga. Uvek smo bili spremni da razgovaramo, da predlažemo rešenja i da preuzmemo odgovornost za ono što predlažemo. Ali, dijalog ima smisla samo ako sa druge strane postoji neko ko je spreman da vas sasluša i ozbiljno razmotri ono što predlažete. 
	Želim da vas podsetim da smo samo od formiranja ove Vlade iz poslaničkih klupa tražili raspisivanje referenduma o nastavku evropskih integracija Srbije, donošenje zakona o obaveznom registru agenata stranog uticaja. 
	Tražili smo da svaki pripadnik srpskog naroda, ma gde živeo može bezuslovno da stekne državljanstvo Republike Srbije, tražili smo donošenje rezolucije o pridruživanju BRIKSU, ukidanje nepravednih sankcija Belorusiji, da se zakonski ograniči nekontrolisan pristup društvenim mrežama svim maloletnim osobama, tražili smo donošenje rezolucije o osudi sistemskih zločina nada srpskim narodnom na prostoru Kosova i Metohije, tražili smo rekonstrukciju Republičke Vlade i ni jedana od tih inicijativa nije dobila podršku ni parlamenta, ni Vlade. To su činjenice.
	Decenijama se u Srbiji govori da je evropski put naš jedini put. Ako, je tako onda je red da  se građani o tome izjasne. Referendum nije izraz slabosti, referendum je izraz jedinstva i snage jedne države i jednog naroda. Eto, čak i predsednik Srbije više puta javno je izjavio da ćemo morati ići na referendum kada je u pitanju budućnost ekonomskih integracija Srbije, kao i međusobni odnosi Srbije i BRIKSA. I mi ga držimo za reč, znajući da on uvek drži svoju reč.
	Reći ću vam iskreno, neizmerno se radujemo tom danu kada ćemo pružiti mogućnost građanima Srbije da prvi put slobodno i javno kažu šta misle o EU, pošto nikad nisu do sada imali tu mogućnost. Evropska unija je nebrojeno puta do sada rekla šta misli o Srbiji i šta misli o Srbima i znamo da ne misle ništa lepo i to su mnogo puta do sada rekli, ali građanima Srbije niko nikada nije dao priliku da kažu šta oni misle o EU i zato hajde da ih  pitamo pa da kažu šta misle.

	Možda građani stvarno misle da ćemo jednog dana ući u Evropu, bez prava veta, gde će nas sačekati prijateljska  i bratska Hrvatska sa tim istim  pravom i hajde da pitamo građane da li stvarno veruju da će nas Hrvatska prvi put u istoriji sačekati kao sebi ravne. Znamo da je Hrvatska blokirala otvaranje Klastera 3. Srbiji a čuli smo i ovih dana da je blokirala i otvaranje Poglavlja 31. Crnoj Gori koja je sve svoje ideale izdala i prodala da bi se domogla članstvu u EU, koja se odrekla i svojih korena i svojih vekovnih prijatelja da bi se dodvorila Briselu. I njima su isporučili šest ultimativnih uslova i šta mislite koliko su onda uslova spremili za Srbiju, šest, šezdeset šest, 666? Možda građani Srbije stvarno misle da sledeće dve decenije treba da ispunjavaju uslove bratske nam i prijateljske Hrvatske i hajde da ih pitamo da nam odgovore, a odgovor nema pravo na ovo da da niko izuzev građana Srbije koji su kroz istoriju pokazali da su umeli da donesu ispravne i mudre odluke koliko god one bile teške i svaki puta kada im se pruži prilika. Tu priliku u EU nisu dobili, a mi verujemo u mudrost građana i ne vidim razlog da to ne učinite i vi. Mi verujemo njihovom sudu i više nego bilo čijem drugom.
	Konačno, želim da ponovim ono što smo govorili ranije. Pokret socijalista će ostati dosledan svojim principima bez obzira na to da li se nalazi u vlasti ili opoziciji i funckije opozicije dolaze i prolaze, Vlade i ministri se menjaju, ali interesi Srbije i njeni građani moraju ostati jedino merilo svake naše odluke.
	Zato vas gospodo ministri na kraju molim da se do okončanja svog mandata potrudite da to bude jedino merilo svih vaših budućih odluka. Hvala vam.
	PREDSEDNIK: Reč ima Borislav Antonijević. Izvolite.
	BORISLAV ANTONIJEVIĆ: Uvaženo predsedništvo, kolege narodni poslanici, uvaženi narode Srbije, evo Biljana Pantić Pilja, poslanik SNS je dala razlog za izglasavanje nepoverenja ovoj Vladi, konkretno svoj govor je počela time da je politika koju vodi predsednik Srbije, Aleksandar Vučić, jedina ispravna politika. Da vas podsetim, pošto ne znate, Zakon o Vladi, član 2. Vlada utvrđuje i vodi politiku Republike Srbije u okviru Ustava i Zakona i drugih opštih akata Narodne skupštine, Vlada izvršava zakone i druge opšte akte Narodne skupštine, tako što donosi opšte i pojedinačne pravne akte i preuzima druge mere. Ko vodi politiku u Srbiji onda? Vlada Republike Srbije ili predsednik? 
	Po Ustavu, Vlada. 
	Predsednik, on predstavlja državu, komanduje vojskom, predlaže mandatara za Vladu i obavlja protokolarne dužnosti i njegova uloga je po slovu zakona više simbolična i reprezentativna, ali nikako njegova uloga, a ni ovlašćenje nisu da vodi politiku, te ako predsednik vodi politiku ove države onda Vlada može slobodno da da kompletnu ostavku jer ona svoju ustavnu dužnost ne izvršava.
	Sada moram da se osvrnem na nešto što ima veze sa mojom strukom, a to je zdravlje.
	Siguran sam da ste svi ubeđeni i da ste osetili to na svojoj koži kako to izgleda kada nosite neudobnu obuću. Neudobna obuća pravi probleme na samom stopalu, u vidu čukljeva, žuljeva, dovodi do stupanja stopala, ravnog stopala, bolovi u zglobovima, kako skočnim, tako i kolenu, dugotrajnim stajanjem i nošenjem neudobne obuće dolazi do oštećenja hrskavice, do trajnog invaliditeta, dolazi do problema sa zglobovima, najviše sa zglobom kuka, a bogami u nekom dužem periodu dolazi i do problema sa kičmom.

	Sve ovo što sam ispričao, zaslužni su bivši ministar policije gospodin Bratislav Gašić, i sadašnji ministar gospodin Ivica Dačić. Kako?
	Jednostavno je, gospodine Dačiću i gospodine Gašiću, kakve cipele vi nosite? Da li vi nosite cipele gospodine Gašiću poručene kopija „Solomona“ iz Kine, kojom ste opremili našu policiju, jer nijedan policajac nije mogao da ih duže nosi od dva sata, jer kaže da nikada neudobnije u svom životu nije nosio tako nešto. 
	Gospodine Dačiću, nabavka obuće ne treba da bude tajna nabavka, jer to nije nabavka vojnih sredstava i ne treba da ide bez tendera, baš treba da ide javno i tenderski i onako kako treba. I da juče sam razgovarao, sa kolegama vašim, nisu to vaše kolege, to su ljudi koji se brinu o bezbednosti ove zemlje, a vi je direktno vašim postupcima i odobravanjem ako vas neko pita u Ministarstvu policije ugrožavate, tako je. 

	Gospodin Vladan Zagrađanin je sklopio ugovor sa turskim proizvođačem obuće. Samo mi nije jasno, gospodine Dačiću, da li ste upoznati da, recimo, vrhunska čizma, moj sin je juče izguglao na internetu, proizvođača „Magnum“ košta 12.000 dinara? Sada me interesuje kako je odjednom čizma koja je plaćena nepunih 30 dolara u Turskoj završila na nogama naše policije po ceni od 19.000 dinara. Dobro ste me čuli, gospodo narodni poslanici, 19.000 dinara, odnosno 105 evra skuplje od nabavne cene. Na 26.000 pari tričavih 2.600.000 evra samo za jednu vrstu obuće, a gde nam je poluduboka, a gde je cipela. Šest hiljada je isporučeno. Nisu bili sigurni za ovih ostalih 26.000, ali me interesuje samo – zašto se to radi? Gde je domaćinsko raspolaganje? I zbog toga ministar policije, gospodin Ivica Dačić, da, treba da podnese ostavku i zbog toga nećemo glasati za ovu vladu, odnosno glasaćemo za predlog raspuštanja Vlade.
	Recite mi gospodine Dačiću kako je neki „vrabac“ uspeo da nabavlja lasere i ozbiljnu tehniku za Ministarstvo policije. Kažu, to mu je dao SDPR, a vi niste bili upoznati da je njemu to dao SDPR. Možda se čak i lično poznajete. Od kada to ozbiljnu tehniku nabavljaju ljudi koji sa tom tehnikom nemaju nikakve veze? Ja sam juče ostao u šoku, ali moram da im verujem zato što su to ljudi koji rade u policiji i stopostotno su tačne informacije. Zbog čega se to tako radi? Ne znam, ali da ne treba tako da se radi, to sam 100% ubeđen zato što, kao što rekoh, to direktno utiče na nacionalnu bezbednost Republike Srbije; to direktno urušava borbenu gotovost Republike Srbije i direktno ide na štetu naroda Republike Srbije.
	Ja sam siguran, gospodine Dačiću, da na „Larvoto promenadi“ baš i ne može da se nosi bilo kakva obuća. Ali, verujte mi, ja na odeljenju na kojem radim se trudim da zaposleni prvo imaju sve, a ja ću se već nekako snaći. Ne bi bilo loše da zauzmete takav stav, jer to je stav pravog vođe – da vam policija bude obučena kako treba. Zna se kako se to sprovodi. Donese se šest različitih vrsta obuće…
	PREDSEDNIK: Molim vas da privedete kraju.
	BORISLAV ANTONIJEVIĆ: Izvinite, samo sekund.
	… donese se šest različitih vrsta obuće, daje se, podeli se, posle mesec dana se napravi anketa koja se obuća kupuje. Gospodine Dačiću, vi tu obuću ne nosite. Oni nose, gospodine Dačiću, oni čuvaju i brane ovaj narod, a vi ih terate da budu bosi. Hvala.
	PREDSEDNIK: Reč ima Milenko Jovanov. 
	Izvolite.
	MILENKO JOVANOV: Samo kratko. Dakle, Biljana Pantić Pilja nije rekla ništa pogrešno, nije kolega dobro ni citirao ono što je ona rekla. Nije ona rekla predsednik vodi politiku, nego da se vodi politika predsednika Vučića. E sad, zašto ova vlada mora da vodi tu politiku? Ja sam u izlaganju, kada smo birali Vladu, rekao da je to naš uslov da uopšte glasamo za nju zato što je ta politika kandidovana na izborima, zato što se ova lista, koja je dobila ove mandate, zvala Aleksandar Vučić – Srbija ne sme da stane i zato što je narod, kao najviši i jedini suveren u ovoj zemlji, toj politici dao podršku i onda je Vlada dužna da vodi politiku koja je na izborima dobila toliku podršku. Vlada je dužna da vodi politiku koju ova parlamentarna većina hoće da podržava, a ova parlamentarna većina, odnosno poslanička grupa Aleksandar Vučić – Srbija ne sme da stane podržava isključivo politiku predsednika Vučića. I Vlada, ako tu politiku ne bude sprovodila, ona neće imati našu podršku, pa neka proba onda sa vama da napravi većinu. Hvala.
	PREDSEDNIK: Hvala vam.
	Reč ima narodni poslanik Ahmedin Škrijelj. 
	Izvolite.

	AHMEDIN ŠKRIJELj: Zahvaljujem. 
	Pre nego što iskoristim pravo da govorim o temi dnevnog reda, iskoristio bih priliku da rukovodstvu, članovima, simpatizerima i biračima Stranke demokratske akcije Sandžaka čestitam 36 godišnjicu postojanja i rada SDA Sandžaka koja je osnovana 29. jula 1990. godine u Novom Pazaru. 
	Predsedavajuća, članovi Vlade, koleginice i kolege narodni poslanici, uvaženi građani, rasprava o poverenju Vladi jeste rasprava o ukupnom stanju u državi i odgovornosti Vlade za posledice njene politike. Odnos Vlade prema vladavini prava, samostalnosti institucija i ravnopravnosti građana, naroda i regija, sa posebnim akcentom na položaj Bošnjaka i regije Sandžak, predstavljaju parametre po kojima SDA Sandžaka meri i radi učinak ove vlade. Demokratičnost višenacionalne države meri se stvarnim položajem manje brojnog naroda, ostvarivanjem prava bez uslovljavanja, odgovarajućom zastupljenošću i ravnopravnim učešćem u odlučivanju. Ravnopravnost, jednakost pred zakonom, tolerancija i suživot moraju biti ugrađeni u rad institucija i državnu politiku. Srbija pod ovom vlašću ne odgovara tom merenju. 
	Politika ove vlade vodi državu u suprotnom pravcu. U medijima pod kontrolom režima i kroz izjave državnih funkcionera Bošnjaci se neosnovano predstavljaju kao remetilački faktor, zahtevi za ostvarivanje prava i razvoj Sandžaka povezuju se sa separatizmom, ekstremizmom i ugrožavanjem države. Mediji koji proizvode mete ne čuvaju državu, već pripremaju društvo za nepravdu. 
	Kada se politički predstavnici jednog naroda proglašavaju neprijateljima zbog toga što zahtevaju primenu Ustava i zakona stvara se atmosfera u kojoj su diskriminacija, pritisak i uskraćivanje prava unapred opravdani. Vladi su prihvatljivi Bošnjaci koji ćute o problemima i koji opravdavaju njenu politiku. Pred izbore im se povremeno dopušta da govore o pojedinim pitanjima, ali iza tih reči ne dolaze odluke, niti konkretne reakcije Vlade. Problemi Bošnjaka se koriste u izbornoj kampanji, a posle izbora ponovo ostaju bez odgovora. 
	Vladajuća većina u Narodnoj skupštini prilikom izbora članova Saveta REM-a jedino nije izabrala člana iz kategorije manjina, a u kojoj su kandidati bili jedan Bošnjak, jedna Albanka. Nakon toga je članica Vlade izjavila da bi 1998. godine sprovela etničko čišćenje. I pored javnog karaktera i težine takve poruke nije utvrđena politička odgovornost, niti je članica Vlade razrešena. A vlada koja toleriše govor mržnje i prećutno odobrava etničko čišćenje, kao model za ostvarivanje političkih ciljeva, nije faktor mira i stabilnosti. Sa takvim odnosom urušava se poverenje građana u institucije i stvara osećaj nesigurnosti. U takvoj političkoj atmosferi Bošnjacima se nameće status podstanara i konstantno se postupa prema njima kao prema sumnjivim licima. To je opšta dijagnoza političkog, institucionalnog i bezbednosnog položaja i statusa Bošnjaka u ovoj državi. Bošnjaci ne mogu biti građani samo kada izvršavaju obaveze prema državi, plaćaju poreze i poštuju zakone. Jednake obaveze zahtevaju jednaka prava, ravnopravno mesto u institucijama i učešće u odlučivanju. Bošnjaci su autohtoni narod u Sandžaku i moraju biti subjekt svih procesa koji utiču na njihov položaj, prava, identitet i budućnost. 
	Stranka demokratske akcije Sandžaka odbacuje svaki status koji kao meru prihvatljivosti Bošnjaka zahteva ćutanje, odricanje od prava i bezuslovno prihvatanje odluka koje drugi donose o njihovom položaju i budućnosti. Prava Bošnjaka utvrđena su Ustavom i zakonima. Ta prava nisu odraz bilo čije volje, jer ih Vlada ne poklanja. Njena obaveza je da ih primenjuje potpuno i bez izuzetka. Bosanski jezik još uvek nije uveden u službenu upotrebu u Priboju, iako zakon to nalaže. Bošnjaci nisu srazmerno zastupljeni u policiji, pravosuđu, državnoj upravi, zdravstvu, obrazovanju, javnim 
33/3	TĐ/CG	

preduzećima i drugim republičkim sistemima koji deluju u sandžačkim opštinama. Vlada i drugi državni organi dosada nisu predstavili plan sa konkretnim merama i rokovima za promenu takvog stanja. Zadovoljstvo građana je osnovi uslov stabilnosti i poverenja u državne organe. Ova vlada nije preduzela konkretne mere kojim bi takvo poverenje izgradila u Sandžaku. 
	Kroz 167 podnetih amandmana na različite zakone, na predloge zakona i poslanička pitanja, tražili smo konkretne mere projekte i politike za Bošnjake i Sandžak. Nijedan od tih zahteva od ove vlade nije prihvaćen. Tražili smo punu primenu ustavnih prava, službenu upotrebu bosanskog jezika, obrazovanje na maternjem jeziku, srazmernu zastupljenost u državnim organima i stvarno učešće nacionalnih manjina u odlučivanja. Za Sandžak smo zahtevali odgovarajuću mrežu sudova, javnih tužilaštava, zdravstvenih i obrazovnih i drugih javnih ustanova kako bi građani svoja prava ostvarivali u sredinama u kojima žive. 
34/1	AL/LjL		16.30–16.40

	Zahtevali smo ulaganja u putnu, elektroenergetsku, vodovodnu i komunalnu infrastrukturu, rešavanje problema nesanitarnih deponija i zaštitu životne sredine. 
	Tražili smo posebne programe za razvoj Pešteri, poljoprivrede, stočarstva, turizma, lokalne privrede i zapošljavanja, kao i ravnomeran razvoj svih sandžačkih opština. 
	Insistirali smo na završetku povratka prognanih Bošnjaka iz Priboja, uređivanju prava žrtava i njihovih porodica, rasvetljavanju zločina i uspostavljanju delotvornog sistema tranzicione pravde. 
	Svi ti zahtevi imali su cilj da Bošnjaci u punom obimu ostvaruju prava koja im pripadaju, da Sandžak dobije institucije, infrastrukturu i razvojni položaj koji odgovara potrebama njegovih građana, da se obnovi poverenje Bošnjaka u državne organe i stvore uslovi za sretnu sadašnjost i sigurnu budućnost.
	Vlada nema konkretan program razvoja regije Sandžak, sa projektima, sredstvima, rokovima i odgovornošću za rezultate. Zato se mora otvoreno postaviti pitanje – zbog čega se Sandžak permanentno zapostavlja i šta u političkom smislu znači kada se regionu u kojem Bošnjaci čine većinsko stanovništvo godinama uskraćuje razvoj koji mu pripada, dok se bošnjačkom narodu uskraćuju elementarna prava koja mu pripadaju po Ustavu. 
	Takva politika potvrđuje da su Bošnjaci i Sandžak potisnuti na margine političkih, institucionalnih i razvojnih prioriteta, osim u slučaju kad ih treba predstaviti kao opasnost za Srbiju. 
	Vlada nije pokrenula suštinsku regionalizaciju, ni decentralizaciju. Takav sistem produbljuje razvojne razlike i građanima oduzima stvarni uticaj na odluke koje određuju njihov život. 
	Srbija se nalazi u dubokoj društvenoj i političkoj krizi i izbori jesu potreban demokratski izlaz. Međutim, pre njihovog raspisivanja, Komisija za kontrolu biračkog spiska treba Narodnoj skupštini da podnese izveštaj o svom radu i stanju jedinstvenog biračkog spiska. Nadležno ministarstvo treba da podnese izveštaj o stanju posebnih biračkih spiskova nacionalnih manjina, uključujući poseban bošnjački birački spisak. Uređeni birački spiskovi, ravnopravni pristup medijima, zaštita birača od pritisaka i sprečavanje zloupotrebe javnih resursa moraju prethoditi izborima. 
	Odgovornost vlade meri se i njenom regionalnom politikom. Srbija treba da od suseda stvara prijatelje, a ne da bude izvoznik nestabilnosti i nacionalnih tenzija. Odnose sa državama nastalim raspadom bivše SFRJ i drugim državama regiona mora graditi uz poštovanje njihovog suvereniteta, granica i ustavnog poretka, kroz dijalog i obnovu poverenja između naroda. Mir u regionu uspostavlja se i održava poštovanjem susednih država a ne njihovim podrivanjem. 
	Odgovorna država priznaje sudski utvrđene činjenice, procesuira ratne zločine, štiti žrtve i ne veliča počinioce. Srbija ne sme biti sigurna kuća i utočište licima za koje postoji osnovana sumnja da su odgovorna za genocid i ratne zločine. 
	Porodice žrtava otetih u Sjeverinu i Štrpcima i žrtve zločina u Kukurovićima još uvek čekaju da država uredi njihov status i prava, na način dostojan njihove patnje.
	Vlada koja poštuje međunarodno humanitarno pravo ne bi smela prodavati oružje i vojnu opremu Izraelu, niti ostvarivati vojno-industrijsku saradnju dok traje masovno stradanje palestinskih civila i razaranje Gaze. Srebrenica i Gaza zahtevaju isti princip. Dostojanstvo žrtve ne zavisi od njenog imena, vere i nacionalnosti. 

	Stranka demokratske akcije Sandžaka želi Srbiju jednaku prema svim svojim građanima. Želimo državu pravednih institucija, slobodnih medija, poštenih izbora, decentralizovane vlasti, ravnomernog razvoja i dobrih odnosa sa susedima. Ne želimo Srbiju koja nije sigurna kuća nasilju, diskriminaciji, govoru mržnje i ratnim zločincima, već državu koja štiti žrtve, kažnjava počinioce i svakom građaninu obezbeđuje jednaku zaštitu. 
	U takvoj Srbiji Bošnjaci neće imati status podstanara, niti će biti tretirani kao sumnjiva lica. Ostvarivaće sva prava bez uslovljavanja, biće srazmerno zastupljeni u institucijama sistema, a Sandžak će imati svoj razvojni položaj koji mu pripada. 
	Ova Vlada Srbiju ne vodi u tom pravcu i zbog toga će SDA Sandžaka podržati inicijativu za izglasavanje nepoverenja Vladi Republike Srbije.
	PREDSEDNIK: Hvala vam.
	Sada reč ima narodna poslanica Biljana Đorđević. Izvolite.
	BILjANA ĐORĐEVIĆ: Poštovane građanke i građani Srbije, Srbija, nažalost, već jako dugo nema Vladu koja služi građanima, već administraciju koja služi Aleksandru Vučiću i savamalskoj oligarhiji.
	Vlada Đure Macuta nije mogla ni da bude drugačija i nastavila je politiku koja je razorila poverenje građana u institucije, nastavila je ponižavanje obrazovanja, pretvorila policiju u instrument političke represije i spoljnu politiku svela na trgovinu bez principa, zarad opstanka autokratske vlasti.
	Počeću od nečega što je meni najvažnije, a to je obrazovanje. 
	Premijer je univerzitetski profesor i u ovih 16 meseci nije ukinuo neustavnu i nelegalnu Uredbu P 35, donetu u tehničkom mandatu prethodne vlade, odnosno nastavnog i istraživačkog rada, koja i dalje služi kao sredstvo pritiska na akademske institucije i u suprotnosti je sa akreditacionim pravilima.
	Premijer, univerzitetski profesor, nije rekao ni reč o odmazdi prema Filozofskom fakultetu u Nišu, o ukidanju budžetskih kvota za taj fakultet za neke mlade ljude koji vole istoriju i srpsku književnost, koji vole ruski jezik i književnost i koji su svoj prijemni na fakultetu položili i stekli pravo da studiraju na teret budžeta. Dakle, Vlada koja se kune u patriotizam, u brigu o identitetskim naukama, bez obrazloženja, preko noći, oduzima mladima budžetska mesta i sada kažnjava ceo fakultet zbog toga što to hoće njima da nadoknadi. 
	Umesto zaštite autonomije univerziteta, imamo pokušaj političke kontrole, delegitimizaciju kritičkog mišljenja i, pazite sad, najavu dovođenja stranih univerziteta, da bi se urušili domaći. Patriotski, nema šta.
	Obrazovanje nije neprijatelj države. Studenti nisu teroristi. Oni su budućnost Srbije. Kada vlast počinje da tretira znanje, obrazovanje i plaši ga se više nego kriminala i korupcije, nije problem ni znanje ni obrazovanje, problem je vaša vlast. I to građani vide. To se vidi i po tome koliko ugled raste kada je reč o državnim univerzitetima i to dokazuju brojke upisa na Univerzitetu u Beogradu, pa i na mom matičnom fakultetu, koji je nikad već nego prethodne tri godine.
	S druge strane, rad u policiji nije baš više tako poželjan. Primećuje se da vam ljudi ne dolaze, ne prijavljuju se za Specijalnu antiterorističku jedinicu, produžavate konkurse. Dobri kadrovi neće da rade u policiji gde treba da biju studente, komšije, građane koji mirno protestuju. Oni žele da polože zakletvu Republici Srbiji i njenim građanima, a ne SNS-u ili SPS-u. 

	A o poverenju srpskoj policiji posebno govori i to što je Interpol, najveća svetska mreža za saradnju policija, u vezi sa zahtevom organa gonjenja Srbije da se izda međunarodna poternica za šestoro aktivista grupe Stav, sa kojima je za aktiviste Pokreta slobodnih građana, počela sramna praksa optuživanja studenata za pripremu dela protivustavnog poretka, dakle, taj Interpol je utvrdio da je u pitanju politički progon, te da ne dozvoljava da se Interpol tako instrumentalizuje i toliko o tom ugledu.
	Juče se govorilo o slučaju iz Mrčajevaca, gde je vršnjačko, seksualno nasilje nad dečakom sedmog razreda svedeno na egzibicionizam. Roditelji i meštani traže odgovornost, jer sumnjaju da škola, policija i tužilaštvo nisu uradili svoj posao. Zvanični zapisnik školskog tima za zaštitu učenika od 12. juna jednoglasno je utvrdio sumnju na treći nivo nasilja – seksualno nasilje. Nekoliko dana kasnije Više javno tužilaštvo u Čačku saopštilo je da nije bilo ni silovanja, ni zlostavljanja, već neprimerenog ponašanja radi egzibicionizma. Kako je moguće da se za nekoliko dana slučaj kvalifikuje potpuno drugačije dok je dete četiri dana u zdravstvenoj ustanovi? Roditelji iznose i ozbiljnu tvrdnju da je policijski inspektor tokom saslušanja dece svedoka vršio pritisak da menjaju izjave kako bi se seksualno nasilje ublažilo u neprimereno ponašanje. I to je dužnost ministra unutrašnjih poslova da nam na ova pitanja odgovori, da se ovo proveri. 
	Roditelji pitaju – kada će škola u Čačku dobiti školske policajce? To ste obećavali pre tri godine, posle tragedije u Ribnikaru, veću bezbednost u školama. Ni to obećanje niste ispunili. I mi se pridružujemo zahtevu roditelja da se ceo slučaj ponovo preispita. Umesto da država jasno pokaže da niko u školama, policiji ili tužilaštvu neće moći da zataškava ovakve slučajeve, lokalni funkcioneri razmatraju kako da kazne ljude koji su ovaj slučaj izneli u javnost, a nama se poručuje da zloupotrebljavamo događaj. Ali ja vas zato danas pitam – da li štite dete ili štite sistem koji izbegava odgovornost? Meni deluje da je vama najveća opasnost u tome što se o nasilju saznalo, što se o tome priča u javnosti, zato što institucije nisu radile svoj posao, umesto što bi trebalo da vas brine da deca i roditelji ne veruju da će institucije, koje ste zarobili, učiniti sve da ih zaštite. Društvo koje zaista štiti decu kažnjava odgovorne i menja sistem, kako se nasilje nikada ne bi ponovilo.

	I konačno spoljna politika. Vlada tvrdi da vodi uravnoteženu politiku, a zapravo prati globalni talas autoritarizma. U trenutku kada se međunarodno pravo urušava i kada smo gledali genocid uživo u Gazi, Srbija nema pravo da ćuti, a još manje da podržava i saučestvuje u takvoj politici prodajem oružja Izraelu i otvaranjem izraelske fabrike dronova „Elbit Sistems“. Ne možemo graditi partnerstva sa politikama koje relativizuju ljudska prava, napadaju univerzitete i potkopavaju međunarodne institucije. Politika Donalda Trampa simbolizuje upravo takav zaokret od međunarodnog prava ka politici sile. Tramp preti Evropskoj uniji i njenim državama članicama. 
	Juče nam se ministar evropskih integracija hvalio da je Srbija to ono što želi da postane, iako je dobar deo govora posvetio tome da je Vlada zapravo radila sve da dokaže građanima da je Evropska unija ne želi. Srbiji nije mesto među siledžijama, ministru spoljnih poslova nije mesto na skupovima državnog sekretara SAD-a, Marka Rubijana, kojima se antifašisti i socijalisti, radikalna levica proglašavaju teroristima, gde Đurić onda sam studentski pokret i omladinu Srbije svrstava među teroriste. Nama je potrebna politika koja će braniti mir, solidarnost, ljudska prava i dostojanstvo svakog čoveka u Novom Sadu, Valjevu, Mineapolisu, Kijevu ili Gazi.
	Pitao je juče Dačić gde su naši preci. Naši preci bili su seljaci, Solunci, partizani, antifašisti, borili su se za Srbiju, za slobodnu Srbiju i za institucije koje vi danas urušavate. Nemate pravo da se pozivate na tradiciju nesvrstanih, a da saučestvujete u genocidu. Nemate pravo da se pozivate na slobodarsku tradiciju Srbije, a da sarađuje sa autokratama u naše ime i nemate pravo da se pozivate na patriotizam, a da uništavate srpske univerzitete. 
	Zato glasamo za nepoverenje ovoj vladi, jer želimo Srbiju u kojoj su deca zaštićena, univerziteti autonomni, policija radi u službi građana, a spoljna politika je zasnovana na miru, solidarnosti, ljudskim pravima i poštovanju međunarodnog prava. Hvala.
	PREDSEDNIK: Idemo dalje.	
	Reč ima narodni poslanik Zdravko Ponoš.
	Izvolite.
	ZDRAVKO PONOŠ: Hvala.
	Kad bi neko šaltajući televizijske kanale slučajno naleteo i zadržao se na RTS-u, drugom kanalu, mogao bi da pomisli, gledajući ovo, da je Macutova Vlada pokrenula raspravu o nepoverenju tašti Miroslava Aleksića. To nije slučaj, pokrenula je opozicija raspravu o nepoverenju vama. To samo po sebi zvuči gotovo neverovatno, kao da treba dokazivati da ste zaslužili nepoverenje. Ovo je verovatno jedna, ako ne i jedina, najneuspešnija Vlada u novijoj istoriji Srbije. To je jasno i vama sa ove strane skupštinske sale koji branite ovu vladu, znajući da je ovo odlazeća Vlada i da će ona da padne za koju nedelju sama od sebe, kao zrela kruška. 
	Kad je birana ova vlada, tada sam rekao da mislim da je velika šteta i za zdravstvo i za politiku što je gospodin Macut prihvatio da bude premijer. Nisam promenio mišljenje, to mislim i danas. Ova vlada je obećala stabilnost i održala je obećanje. Stabilni su ostali nerešeni svi problemi zbog kojih je formirana. Ovo je bila vlada bez ikakvog političkog autoriteta, nije donosila ključne odluke, izvršavala je odluke koje su donete na drugom mestu, odluke koje je doneo predsednik države, a ministri su odgovarali, onih par koji su se nešto pitali, predsedniku a ne premijeru.

	Nije rešena politička kriza koja je dovela do pada prethodne vlade i dovela do formiranja ove vlade. Nije uspostavljen dijalog koji bi izveo zemlju iz krize i izborni uslovi nisu popravljeni. Vlada je formirana da smiri krizu, a ponašala se kao neko ko je posmatra sa strane dok se kriza razgorevala svo ovo vreme. Nijedan reformski korak nije napravljen. Pomenuću pravosuđe gde su Mrdićevi zakoni napravili dva koraka nazad da bi se napravio jedan mršav korak napred. Borbi protiv korupcije, slučaj Generalštab, EKSPO kao skok Srbije u budućnost, ali na glavu za sve njene građane. 
	Narušeni su odnosi države i Univerziteta. Neki univerziteti, a i neki fakulteti konkretno su ozbiljno oštećeni, kao što je Filozofski u Nišu, o čemu je koleginica govorila pre mene. Urušeno je poverenje u obrazovni sistem. Uspeli ste da razvalite Petu beogradsku gimnaziju, Jovinu gimnaziju. 
	Na temu evropskih integracija, evropski put Srbije pod ovom vladom ličio je na traku za trčanje. Potrošite mnogo energije i ostanete u mestu. 
	Teško je pronaći nekog ministra koji će moći s ponosom da kaže da je bio ministar u ovoj vladi. Recimo, Nikola Selaković, njemu je ovo, koliko znam, četvrti ministarski mandat. Nije ovo njegovo najneuspešnije ministrovanje, to je bilo ono kao kad je bio ministar spoljnih poslova. Marko Đurić je Bizmark za njega. Ali, ova pozicija ga je dovela do suda i do toga da sad svi vi koji ste bili u toj vladi, njegove kolege, morate da klečite na kukuruzu ovde zbog njegove brljotine. 
	Ivica Dačić, neizbežna je politička odgovornost za ovakve zloupotrebe u MUP-u i srozavanje osećanja bezbednosti svih građana Srbije. Prekjuče ste pustili onaj zvuk za koji tvrdite da je sa zvučnog topa koji nismo imali, pa nije otpakovan, pa nije izašao na ulice, pa nije uključen, pa ste onda vi blokirali mod koji ste pustili. Ministre, preko takvih uređaja možete da puštate šta hoćete, možete da puštate i to kad vi pevate ili kad peva Ana Bekuta. Sve to može da se emituje preko takvih uređaja. Međutim, problem je što 15. marta niko nije čuo ni vas ni Anu Bekutu, niti vas je video na balkonu Terazija 6. Vaše i njeno pevanje ipak ne izaziva jezu, možda nekome nelagodu. Niko zbog vašeg pevanja nije zatražio i ne bi zatražio lekarsku pomoć, bar ne zasada. To je ozbiljna razlika u odnosu na ono što se desilo 15. marta. 
	Ministar Dejan Vuk Stanković, njegov osnovni zadatak bio je da normalizuje stanje u obrazovanju i smanji tenzije na univerzitetima. Ministre, bolje da ništa niste dirali. 
	Nemanja Starović, nikome nije baš jasno zašto je čovek primao ministarsku platu s obzirom da je njegov posao u završnici radio državni činovnik ambasador Srbije pri Evropskoj uniji. Šta je tu je. 
	Ministarka Snežana Paunović, samo bahato, pa dokle s stigne, a stiglo se.
	Nema smisla da govorim o svim ministrima i nije ovo po nivou štete ili nerada ili lošeg rada kao ministara. Bilo je tu i većih bisera. 
	Gospodine Macut, vi ste verovatno jedini premijer u Evropi koji je najvažnije državne odluke saznavao kad i građani ove zemlje, sa televizije. Slažem se s vama da nema smisla, iz različitih razloga, naravno, da utvrđujemo odgovornost vas i vaših ministara. Sudiće vam vreme i oko toga se slažemo. 
	Nema smisla razgovarati o odgovornosti pojedinih ministara u Vladi gde se značaj ministara merio po tome da li mu se na telefon javlja Siniša Mali, njihov kolega, ili se ne javlja. Tako je funkcionisala ova vlada, kao i neke prethodne o kojima su govorili vaši prethodnici u tim vladama. 

	Ne čudi me što su na to pristali ministri koji imaju i sumnjivo obrazovanje i koji su pre toga glumili opoziciju, često puta je to bilo dva u jedan, ali čudi me što su na to pristali neki ljudi koji su ipak iza sebe imali profesionalne karijere vredne poštovanja. Mislim na ministra obrazovanja ili ministra sporta. Oni su mi pali na pamet, možda ima još neko. Ali, to je njihova stvar, zašto su na to pristali. 
	    Potrebno je, međutim, da se jasno kaže ko je odgovoran za sve ovo što se dešavalo za ovih 16 meseci, ako vi niste. Kao što rekoh, vi ste krivi samo što ste pristali da statirate tu. Premijer Macut je kriv što je pristao da greje stolicu ovih 16 meseci. Kriv je, naravno, onaj ko je preko vas upravljao zemljom, a to je onaj koji se sad kandiduje da formalno preuzme tu poziciju. Naravno, radi se o Aleksandru Vučiću. Svi vaši neuspesi su u stvari njegovi. Ovo je njegov CV s kojim se on kandiduje za funkciju premijera, ovo što je radio preko vas, namerno birajući neuspešne ministre i lošu vladu, da bi kad on sedne u tu poziciju premijera to odjednom bio veliki uzlet i uspešna priča. U toj vladi mnogi od vas nemaju šta da traže i zato oni koji se nadaju se ovde ponašaju kao da je ovo kasting u pitanju za ministarska mesta u novoj vladi. Pretpostavljam da mnogi od vas smatraju da je ovo ipak tri dana ugodnijeg posla od ovoga na šta vas je tera prethodnih par nedelja, da cupkate pod šatorima na ovoj vrućini. Ovo vam je ipak malo ugodnije, bolje vam je da ovako prolazi kasting. 
	U ovoj „Borat kampanji“ gde vi obećavate svašta, ali realno ne nudite bolju budućnost, pa ko bi vam i poverovao nakon ove prošlosti u ovih 16 meseci koje imamo s vama, to je kampanja u stvari za održavanje postojećeg stanja, a to znači da vaše najvernije glasače, osiromašene ljude drži vezane za vas, da uspava Srbiju koja se probudila, da pomisle ljudi da ništa ne može da se promeni i da je sve uzalud i da se vrate svom svakodnevnom životu takav kakav je. Cilj vam je da, naravno, politiku svedete na vašar. Kad se govori o šatorima i uvredama, manje se govori i korupciji u institucijama i odgovornosti.    

	Par reči o narativu Vučićeve kampanje, gde se on često puta poziva na to da  ga neko vređa, poziva mu porodicu i preti mu. Da ne bude nikakve dileme, za svaku osudu i za reakciju države je kad neko preti bilo kome fizičkim nasiljem ili članovima njegove porodice. Ali postoji primerena reakcija. Nije uvek reakcija, i svakako ne treba da bude reakcija prva, da ide kamera „Informera“ i da ide spektakularno hapšenje. Kakve mi sve pretnje doživljavamo. Da li je neko zbog toga priveden? Da li je neko pozvao na razgovor i pitao za zdravlje Vučićevića za to što nas proziva, što nam preti i što nam psuje majku svakodnevno na televiziji gde predsednik gostuje? 
	I na kraju, to pominjanje porodice, pominjanje roditelja, to jeste skandalozno, apsolutno neprihvatljivo. Nije ničiji roditelj, ničija deca nisu krivi za ono što mi radimo u nekim srednjim godinama svog života. Nisu ni roditelji Aleksandra Vučića krivi za sve to što on radi i zato ih ne treba dirati. Ali apelujem na njega da ih on ponovo ne uvlači više u politiku, neka se mane i svojih i naših roditelja i porodica i svega ostalog. Mislim da vuče vraga za rep sa ovako naelektrisanom kampanjom. 
	Zemlja nije u dobrom stanju. Nivo emocija je pojačan. Šef države i neko ko aludira i ko pretenduje da bude sledeći premijer treba da spusti tenzije, a ne da ih prevodi na nivo ličnih obračuna i da uvlači porodice i da naglašava ponašanje ovakvih budala kao što je ovaj koji je s pravom priveden pravdi. To nikom ne treba u ovoj situaciji. 
	I još jedna stvar, gospodine Macut. Čovek koji je šef vašeg obezbeđenja, jedinice koje obezbeđuju ovaj objekat, čestitao je rođendan čoveku koji je ubio vašeg prethodnika, čoveka koji je sedeo na vašoj stolici. Zar je moguće da vam je to normalno? Ministar policije bi, naravno, to trebalo kadrovski da reši. Da li je vama to normalno, da vas takav čovek obezbeđuje dok idete u kafanu gde se desilo ubistvo? Koliko god se vi navikli i uživeli u taj jedan SNS manir da vam je mnogo toga normalno što vam do sada nije bilo normalno. Ovo ipak nije normalno. Ja vas molim da se ponašate u skladu sa poslom koji obavljate. 
	Ima još jedna stvar koja je gotovo neverovatna. Vi kažete da ste sve u životu postigli sami. Ja nisam imao priliku mnogo uspešnih ljudi da čujem koji su tako nešto izgovorili, a da nisu umetnici. U svim profesijama u kojima je potrebna neka organizacija ne postižete sami, postižete sa svojim timom, ali to je na neki način i objašnjenje zašto je ova vlada bila neuspešna. Ako vi mislite da ste vi bili uspešni, kao i u svemu što ste dosada radili, a vodili ste ovako neuspešnu vladu, možda je deo odgovornosti na vama, nije samo na Aleksandru Vučiću. Možda je objašnjenje za to i to što u vašoj prethodnoj profesionalnoj karijeri, gde niko nije sporio da ste vi bili dobar lekar, ipak niste stigli ni do toga da budete direktor klinike, a ovde ste premijer. Ova zemlja zaslužuje mnogo ozbiljniji odnos, mnogo posvećeniji odnos prema svemu onome što nas je snašlo. 
	Znate ono što ste pre neki dan rekli, da vi ne možete da odgovarate da li ste bili u restoranu u kome se dan ranije desilo ubistvo zato što bi to ometalo istragu, to je ipak skandalozno, to je vređanje inteligencije. Mislim, vi ste time jasno i odgovorili. Ono što ste juče upozoravali kolege narodne poslanike da ne provode dovoljno vremena u sali, pa mnogo ste pobrkali stvari, niste vi naš poslodavac nego mi vaš. Koliko ste vi vremena proveli ovde? Završiću na tome. Hvala. 
	PREDSEDNIK: Hvala vam.
	Sledeći je Borislav Novaković.
	Izvolite.

	BORISLAV NOVAKOVIĆ: Poštovane koleginice i kolege, prvo jedna bontonska opaska, kada je u pitanju gospodin Macut. On je juče rekao da kada ga je pozvao predsednik Vučić da je dobio ponudu koja se ne odbija. Gospodine Macut, nemojte mi zameriti, ali ta rečenica je postala poštapalica na osnovu dijaloga iz filma „Kum“ (1, 2 i 3), u kojem se opisuje mafijaška organizacija i u kojem se opisuje da se određene ponude ne odbijaju zato što postoji hijerarhijski odnos i zato što postoji životna ugroženost ako odbijete neku ponudu. 
	Gospodine Macut, svaka ponuda, pa i ponuda Aleksandra Vučića, može da se odbije. Pitanje je samo kako sameravate ono što se od vas očekuje i ono što vi možete da pružite. Vidim da ste jako uvredljivo prihvatili mnoge kvalifikacije i način na koji mi kao poslanici ocenjujemo vaš rad. Nema potrebe za tim, jer mi vas ne ocenjujemo u intervalu dobar-loš. Problem sa vama nije u tome da li ste dobri ili loši, vi niste, s obzirom na prirodu problema pred kojima se nalazi Srbija, adekvatno rešenje. Dakle, dilema nije dobar-loš, nego adekvatan-neadekvatan.
	U ovom trenutku kada Evropa podrhtava zbog rata u Ukrajini i kada imamo energetsku krizu, u ovom trenutku kada najveća evropska ekonomija, Nemačka, posustaje, kada imamo recesiju, u ovom trenutku kada sukob između SAD i Irana proizvodi energetsku krizu koja vodi celu ekonomiju, i to svetsku prema recesiji, vi niste adekvatna osoba da vodite Vladu Republike Srbije. Vaši kapaciteti tehnokratski, organizatorski, pa ako hoćete i autoritativni, nisu na onom nivou koji bi morao da ima predsednik Vlade Srbije u ovom trenutku kada imamo grozne probleme, kada imamo ekonomski cunami, kada politički procesi vode prema sve većem zaoštravanju ekonomske krize.
	Gospodine Macut, otkrijte nam samo jednu tajnu. Kako ste mogli da prihvatite mesto premijera i pritom prijavite još četiri zanimanja kojim se bavite? Vi ste redovni profesor na Medicinskom fakultetu, vi ste na Klinici za endokrinologiju i imate još dve privatne prakse. Dakle, pored mesta premijera vi procenjujete da imate radni kapacitet da obavljate još četiri posla. Kada biste se posvetili samo poslu predsednika Vlade Srbije, imali biste posla da radite sedam dana u nedelji, 24 časa, sanjali biste probleme, toliko je problema. A vi pored mesta predsednika Vlade prihvatate još četiri mesta. Pa kako to izgleda? Da li odete na radno mesto? Da li navratite na radno mesto? Kada se obratite sekretarici da li je neko zvao, a ona slegne ramenima i kaže – gospodine Macut, niko vas nije zvao. Pa kako se osećate? Jer odluke se ovde ne donose u Vladi, nego se donose na Andrićevom vencu. 
	Dakle, mera uspešnosti svake vlade je ekonomsko blagostanje jednog naroda. U ovom trenutku Srbija, sa vama na čelu, nije u evropskom plej-ofu, nego u evropskom plej-autu. U ovom trenutku na vrata Evropske unije kuca Crna Gora, Albanija, a mi smo ostali u plej-autu, mi smo ostali, zajedno sa Bosnom i Severnom Makedonijom, kao treća država koja će među poslednjima ući u Evropsku uniju, a možda i doslovno poslednja zemlja koja ulazi u Evropsku uniju. Pa šta su onda merila uspešnosti? Šta je merilo uspešnosti, ako ne ekonomsko blagostanje, ako ne visina plate, ako ne inflacija koja bi morala da bude manja, ako ne nivo zaduženosti? Dakle, po svim parametrima Srbija ima najgoru ekonomiju u Evropi. A vi, pored mesta premijera, imate još četiri mesta i ponašate se kao mandarin. Mirno, umereno, odmereno, kao da ekonomija cveta i kao da je sve uređeno u državi Srbiji. 
	Najviše zbog tog i takvog odnosa propatili su naši najstariji sugrađani – penzioneri. Zaista je grozno slušati ono što vi govorite. Te daćemo penzionerima 20, pa daćemo 30, pa daćemo 40. Nećete vi, ljudi, ništa dati. Vi njima treba da vratite ono 

što ste im uzeli, ljudi. Pritom još spominjete nekakve vaučere turističke od 10.000. Pa 10.000 košta jedna tura pića u restoranu Zvonka Veselinovića na Kopaoniku. O kakvim vi turističkim vaučerima pričate? 
	Najviše ste došli i najsurovije ste postupili prema našim najsiromašnijim sugrađanima penzionerima tako što ste dozvolili da divlja cena struje. Prvo ste crvenu zonu sa 1600 kilovata spustili na 1200. Od momenta kada ste spustili sa 1600 kilovata crvenu zonu na 1200, milion i 500 hiljada domaćinstava je ušlo u crvenu zonu i naplaćujete dva-tri puta veće račune, pod jedan. Pod dva, račune kod nas ne očitava profesionalna agencija nego studentske zadruge. Jednu vodi Vlada Mandić iz Beograda, drugu vodi Marko Bosanac Boske iz Novog Sada. Oni ne očitavaju račune, nego „šacometrijom“, uzmu šestomesečni utrošak struje i onda ofrlje odrede uvećanje od 20%, 30%, 40%.  

	I treća star, i odgovorite na to, ne meni nego građanima Srbije. Potpisali ste memorandum sa MMF-om da cena struje mora da poskupi. Pa, ljudi, ako je crvena zona spuštena sa 1.600 na 1.200, ako se očitava na pogrešan način, iako ste obećali MMF-u da ćete dići cenu struje, pa dozvolite da konstatujem da vi ne naplaćujete cenu struje, nego skidate kožu sa leđa ovom narodu. Prestanite to da radite. 
	Napokon, ono što ostaje kao jedan od najvećih problema, i našta su ukazali i u Evropskoj komisiji, jeste činjenica da u državi Srbiji u prošloj godini smo imali 402 napada na novinare. U 2026. godini do ovog trenutka 52. Napadi na Mladena Salatovića, napadi na Maju Nikolić, na Pavlovića, na Gligorijevića. Dakle, ni manje, ni više, nego 402 napada na novinare. Pa, ovo zaista nema više nikakvog smisla. 
	U Srbiji je teže biti novinar, nego miner. Novinari kao idu po minskom polju, pri čemu svaki naredni korak može da izazove eksploziju. Ovde je 365 dana u godini otvorena lovna sezona na novinare i svako može da ih ugrožava, i kako hoće i čime hoće. To je nepodnošljivo, i zbog pravne i zbog političke kulture koja bi morala da važi u ovoj državi, ali i zbog okruženja koje gleda ovo i ne može da se načudi svemu ovome. 
	Napokon, imam potrebu da kažem, kao poslanik iz Novog Sada, da je velika sramota i ove Vlade što su nastavljeni permanentno pritisci da se ne dođe do istine oko smrti 16 ljudi padom nadstrešnice u Novom Sadu. Niti je ispitana, niti je među okrivljenima Zorana Mihajlović, kineski izvođači radova, mađarski izvođač radova „Utiber“. Dakle, ključni ljudi, ključne ličnosti i ključne organizacije su ostale pošteđene. 
	Sve dok se ne otvori pitanje odgovornosti Zorane Mihajlovć, mađarske firme „Utiber“ koja je trebala da radi nadzor, a nije radila, i kineskih izvođača poslova koji su očito zabrljali i radili mimo profesionalnih standarda, ne može biti ispunjena pravda, kada je u pitanju Novi Sad. 
	Napokon, za gospodina Selakovića, bez obzira što nije tu. Ne postoji ništa sramotnije nego želja da se unutar Generalštaba, onako kako su oni planirani, i zbog toga odgovara pred pravosudnim institucijama, organizuje memorijalna soba. 
	PREDSEDNIK: Molim vas da završavate.
	BORISLAV NOVAKOVIĆ: Ljudi, tamo su ginuli ljudi. Recite mi samo, molim vas, kako u hotelskom kompleksu može da se postavi memorijalna soba, a da pritom dodatno ne pokažemo nepoštovanje prema onima koji su poginuli. Gde? Pored kasina, pored sale za masažu, pored bazena? Gde može memorijalna soba da bude u hotelskom kompleksu, a da time iskažemo poštovanje prema ljudima koji su dali živote za ovu zemlju?
	Hvala.
	PREDSEDNIK: Hvala vam.
	Reč ima Dragan Đilas.
	Izvolite.
	DRAGAN ĐILAS:  Ne postoji ništa besmislenije od sednice o nepoverenju ovoj Vladi, jer da biste imali poverenje ili nepoverenje to nešto mora da postoji, a Vlada Srbije ne postoji. Ne postoji jer ni premijer, ni 90% ministara ne rade ništa od onoga što bi po zakonu trebalo da rade.
	Svi u Srbiji znaju da sve odluke iz nadležnosti Vlade donosi Aleksandar Vučić. On ih i saopštava, ponižavajući time dodatno Đura i ekipu, koji ćute i trpe. Ćutite dok vas naziva neradnicima, dok vas optužuje da ste korumpirani, da kradete, dok  vam svima poručuje da za vas niko ne bi glasao, jer ste jedno veliko ništa. 

	Ćutite dok  on saopštava mere za cene prehrambenih proizvoda, benzina, lekova, iako je to vaša nadležnost. Ćutite dok on govori o penzijama, podeli para građanima, i ako on sa tim odlukama ne bi smeo da ima nikakve veze. Ćutite, a on govori o svemu. Pa, šta ste bre vi onda? 
	Kad se pogledate u ogledao šta vidite vi? Jedno veliko ništa.  I znate šta je najgore? Što on zna da ste veliko ništa, ništa koje je zahvaljujući njemu na tim funkcijama, sa kojih se bogatite, pa vas dodatno maltretira i ponižava. 
	Sad je smislio da vas šalje pod ove šatre da malo vidite kakvi su ljudi koji za vas, pardon za njega, za vas niko ne glasa, koji za njega glasaju. Tera vas da se družite sa njima, iako ih većina vas prezire, da se kuvate na 50 stepeni, da mokri od znoja glumite kako ste presrećni, a on sve to gleda i u sebi misli – e, tako vam i treba. I onda tražite da stane, a on kaže – ne, u avgustu ćemo još da povećamo broj dešavanja pod šatrama. Oni pre vas su jeli parizer i vikali da uživaju u tome ili su spavali u kasarni sedam dana, jer je i to onaj koji o svemu odlučuje, odlučio.
	I tako, gospodo, tačno 14 godina i dva dana, jer je baš pre dva dana i 14 godina izabrana prva Vlada SNS-a, SPS-a, Dinkićevog G17 plus u kojoj je kao premijer bio Dačić, imao je tad 15% stranke, danas je u cenzusu, a ministar, možda i potpredsednik bio, kako ste govorili, najveći lopov Dinkić, koga nikad niste uhapsili, a pravi premijer, prvi potpredsednik bio Vučić. I tako 14 godina laž do laži, neispunjeno obećanje do neispunjenog obećanja, rast korupcije, kriminala, odlazak ljudi iz zemlje koja ne ide ka Evropi, već ide u drugom smeru. 
	Postali smo kineska polu kolonija koja ispunjava i sve želje Rusije, Francuske, Amerike, ko god traži, iako su mnoge u suprotnosti sa našim interesima. Srbija u kojoj zbog korupcije nadstrešnica ubija 16 ljudi, u kojoj je ubijen Oliver Ivanović, u kojoj su se spojili kriminal i država. Pre 14 godina i dva dana postavljeni su temelji organizovane kriminalne grupe koja je za ovih 14 godina zauzela svaki deo Srbije. 
	U jednoj stvari ste zaista dobri. Ta stvar je laž, jer laž je suština vaše politike. Ali, umesto da pričamo o tome ili vama koji realno ne postojite, da ponovim ono što je rečeno 1.000 puta, pričaću šta treba da radi prava Vlada Srbije da bi narod shvatio koliko je ova lažna loša i koliko je ova loša vlast. Mada, moram da priznam, gospodine Macut, vaša Vlada je trenutno duže od Vlade Miloša Vučevića, što nije mali uspeh.  
	Dakle, ta prava Vlada prvi dan treba da ukine BIA, jer je ona postala partijska služba SNS-a, da sve zaposlene pošalje kući i da onda vrati one koji su zaista profesionalci. 
	Prvi dan treba da pokrene rasformiranje RTS-a, sramote nad sramotama, na kome Aleksandar Vučić u „Dnevniku“ gostuje dva puta u 15 dana, što je sasvim sigurno u skladu sa preporukama ODIHR-a, i da se svima koji rade u informativnom programu koji prave ovakav program ili ćute na ono što RTS radi godinama, recimo onu stravičnu emisiju sa lažnim tužiocem o upotrebi „zvučnog oružja“, zauvek zabrani rad na javnom servisu. 
	Prava Vlada prvog dana da razreši sve direktore javnih preduzeća, svih agencija koje postavlja. U sedam dana da promeni sve upravne odbore koje postavlja i krene u stvaranje samostalnog tužilaštva koje će protiv svih koji su kršili zakone pokrenuti krivične postupke. 
	U roku od sedam dana ta prava da napravi presek u kakvom se stanju zaista nalazi država, saopšti koliko smo zaista zaduženi, jasno kaže naš realni BDP, nije 90 do 100 milijardi, to je nominalni, inflatorni, pravi je 60. Naš dug je zvanično 41,6 milijardi. Bar 20 milijardi je potpisanih ugovora, raznoraznih. 

	Kaže narodu da su nas sve prethodne SNS vlade gurnule u dužničko ropstvo, da ne možemo da vratimo kredite koje smo uzeli, jer se izdaju obveznice na koje se 10 godina plaća samo kamata, a da glavnica dolazi na red tek kada će neki drugi ljudi upravljati Srbijom, možda neki drugi i živeti.
	To sa obveznicama liči na situaciju kada se ljudi zadužuju kod zelenaša i plaćaju mesečno kamate bez ikakve šanse da vrate dug, pa im na kraju zelenaši sve uzmu. 
	Prava Vlada je Vlada koje glasno kaže da nas je Vučić samo u tri poslednja meseca zadužio skoro četiri milijarde evra, da smo uzimali kredite kod komercijalnih banaka za izgradnju infrastrukture, a to je, gospodo, kao da uzmete keš kredit da biste kupili stan. Niko normalan to ne radi.
	U 30 dana prava Vlada, ne ova lažna, bi pripremila i Skupštini poslala niz zakona, od kojih bi jedni omogućili borbu protiv korupcije i povraćaj opljačkanog novca, dok bi drugi omogućili da se razmontira sistem koji je napravila organizovana kriminalna grupa.
	Specijalni tužilac za borbu protiv korupcije javnih funkcionera, kao u Rumuniji, sa svojom tužilačkom policije garantuje da će 1.000 lopova završiti u zatvoru, i to ne samo onih velikih za koje svi znaju. 
	Broj onih koji su uzeli milione evra od države i naroda i za koje skoro pa niko nema pojma da postoje se meri hiljadama. Evo, daću vam jedan primer. 

	Ko zna ko je Marko Janković, ne onaj čuveni radio voditelj, iz Niša? E, pa taj Marko je bio direktor „Parking servisa“ u Nišu nekoliko godina. Smenjen, prešao u opozicionu stranku, pa nju napustio i sada je u nekom pokretu. Diplomu pribavio u Bugarskoj, pazi u Bugarskoj. Danas poseduje tri stana, kuće u Istri koje vrede preko milion evra. Odakle ti Marko milion evra? Takvih koji kafu nisu mogli da plate ima na hiljade i svi oni moraju da budu procesuirani, u zatvor, da se vrate pare, koje je bi da je ovo prava vlada išlo u nacionalni fond opljačkanog novca, koji bi napravila ta vlada i koji se puni od tih para kada se vrate, da svi u Srbiji mogu da vide koliko je opljačkano, koliko vraćeno, kako se troši. 
	Prava Vlada u 30 dana radi analizu svih građevinskih projekata, posebno onih 10 najvećih koji su svi ugovoreni, dogovoreni bez tendera, po ceni koja je u startu bila drastično veća od realne. Tih 10 je potpisano na čak 5,3 milijarde evra, a do danas je cena porasla na 15,8 milijardi evra. 
	Prava Vlada u 30 dana šalje Skupštini predlog Zakona o poreklu imovine kojim se predviđa oduzimanje imovine svima koji ne mogu da dokažu poreklo, jer neke lopovluke je nemoguće dokazati i zato ovaj zakon i onda agencije počnu da rade – dobar dan, dobar dan, odakle vama ove nekretnine, automobili, zlatne poluge, tašne od pet i 10 hiljada evra, a sve to imaju vaši funkcioneri, sve smo to videli. Ako neko od lopova misli da će pobeći negde, kao onaj Kokeza, treba da zna da će se sve službe ove zemlje baviti time da ih nađu, da budu procesuirani, a pare koje su ukrali budu vraćene. 
	To radi prava Vlada, a ne vi miševi koji palite zastave Evropske unije ili kada vas pošalju u Teheran na sahranu kukate kao ovaj Bratina kako su mu naredili, kako nije on kriv, jer se uplašio reakcije Amerikanaca. 
	Prava Vlada ima pravog premijera koji sme da kaže reč kada se njegova ministarka založi za etičko čišćenje, a ne ćuti kao miš, jer je Suzi prenela da je onaj koji samo odlučuje rekao da ne sme reč da se o tome kaže. 
	Prava Vlada u 100 dana kreće u seču parafiskalnih nameta, donošenje mera za jačanje domaće privrede, oslobađa privrednike poreza na dobit koji rezistiraju, kreće u borbu za spas poljoprivrede, koncentriše se na 100-tinak pravih gazdinstava, subvencije daje tako da pomogne da se povećaju prinosi. Tako se pomaže, jer sa hektara koji se ne navodnjava gospodo, dobija se pet tona kukuruza, a sa onoga koji se navodnjava tri puta toliko. Pa, kada dignemo prinose … 
	Znači, to budala, to možeš mami da kažeš, a ne meni. 
	Pa, kada dignemo prinose onda kreću fabrike za preradu. U svetu svaki dan ima više ljudi, duže žive. Bez čega ne mogu? Bez energije, bez hrane, a kod nas pšenica počne sa 19 a, sada je već sramnih 15 dinara. Kako seljak da preživi? 
	Prava Vlada, a ne ova lažna za 100 dana kreće sa drastičnim povećanjem plata u zdravstvu i prosveti, kreće sa projektom besplatnih obroka za đake i besplatnih udžbenika za svako dete. Predlaže Skupštini zakon da srednje obrazovanje bude obavezno. 
	Prava Vlada preuzima NIS, donosi odluku da nema izvoza sirovina iz Srbije. „Ziđin“ godišnje iznese sirovina bakra vrednih preko 1,2 milijarde evra i prati simboličnu rudnu rentu. 
	Prava Vlada predlaže Skupštini u prvih 100 dana pravi Zakon roditelj negovatelj koji obuhvata sve roditelje negovatelje, dece sa smetnjama kojima je potrebna nega 24 časa, a ne ovaj lažni koji taj status daje da samo 3.270 roditelja, manje od 10% ljudi. 
	Prava Vlada donosi zakone koji će omogućiti da svi oni koji misle da će ostati na svojim mestima kada se promeni vlast sa tih mesta lete kao bele lale. Naravno, oni koji ne budu uhapšeni u 100 dana prave Vlade. 
38/2	JJ/MP	

	Zašto je ovo važno? Pa, zato što sam siguran da neki recimo, direktor policije Dragan Vasiljević koji je pretvorio policiju u ličnu gardu Aleksandra Vučića misli da će on ostati do kraja mandata, on je zaboga izabran kao profesionalac. E, pa grešiš imenjače i to mnogo, i ti i svi ostali Kričkovi slični, bićete smenjeni po zakonima koji će doneti prava Vlada, odnosno predložiti Skupštini koja će ih usvojiti. Ponavljam pod uslovom da ne budete uhapšeni. Najbolje da vi izaberete ove lažne sudije Ustavnog suda, da oni kao glume da su pravi, pa sada će oni da ostanu u Ustavni sud, zaista. Ma, dajte molim vas. 
	Prava Vlada u 100 dana povede zemlju ka Evropi, napravi tim u koji uđu pravi eksperti, ljudi koji znaju šta treba da se radi i takvom timu Vlada čuva leđa i krenemo ogromnom brzinom ka Evropskoj uniji. Ovo što je rekao Bora Novaković je sve tačno, poslednji smo i nažalost poslednji ćemo ako vi budete vlast i ostati. 
	Ovo sve i još mnogo toga uradila bi prava Vlada u prvih 100 dana. Ništa od ovoga gospodo vi niste uradili za ovih skoro već 500 dana, a nećete ni za ovih 100 do 150 koji su vam ostali, osim ako Vučić ne posluša vapaj beogradskih odbora SNS-a da ne zakazuje izbore. Vapaj koji su mu uputili posle katastrofe koju su preživeli u door-to-door kampanji gde su jedva nalazili nekoga ko je za SNS u Beogradu. 
	Ali imaće Srbija izbore kad tad i onda će doći vlada koja će uraditi sve ovo što sam nabrojao, a sve što stoji u programu i obećanjima Stranke slobode i pravde. U programu Srbija posle Vučića gde garantujemo da ćemo ispuniti, a garantujemo onim što smo u životu uradili, za pet godina mog mandata u Beogradu izgrađena su dva mosta i treći urađen dve trećine, izgrađeno je devet osnovnih škola, u 13 godina vaše vlasti dve. Otvoreno je 45 obdaništa, izgrađen Severni bulevar, za šest meseci rekonstruisan Bulevar kralja Aleksandra, izgrađena su četiri doma zdravlja, potpuno je rekonstruisana Zemunska bolnica, otvoreno je porodilište, opet izgrađene zgrade u porodilištu Dragiši Mišoviću, srušene od strane NATO prilikom agresije na našu zemlju. 
	Svi u Srbiji treba da znaju da ako sledeća vlada ne bude takva vlada, vlada ljudi koji su nešto u životu uradili, napravili, a ne vlada neznalica, Srbija će definitivno se stropoštati u provaliju iz koje nema izlaska. 
	Rekoh i spasih dušu. Ovo je trebalo da bude kraj mog govora. Napisao sam ga još pre dva dana, ali mi je sinoć trebalo još mnogo snage da ne odustanem od ovakvog govora i da ne govorim jezikom koji je dominantan u Srbiji, jezikom mržnje i vređanja, a sve zbog vas, gospođo Brnabić jer ste juče gostujući na „Pink-u“ ponovili neistinu da sam ja rekao – možda će se naći neko ko će učiniti uslugu i ubiti Vučića. Nikada to nisam rekao, to je bio moj prvi potkast. U početku sam objasnio da sam dugo razmišljao da li da pokrenem to, da li da počnem da pričam da me neko čuje, na kraju odlučio da to uradim. Kad sam video izjave ljudi koji su došli na miting SNS-a u Sremskoj Mitrovici, naveo tu kako je jedna gospođa rekla onom Šaroviću kako Đilas hoće da odvoji Vojvodinu od Srbije i da bi me zato zaklala, kao što je zaklala svoju krmaču od sto kila, trista kila. Strašno smešno, jeste. Pa, je neki čovek rekao kako opozicija hoće da odvoji Kosovo. Pita onaj Šarović – ko to hoće da uradi? On kaže – Đilas. Pa, sam rekao kako jedan čovek pitao oca mog prijatelja – jesi li čuo komšija, hoće, kako je rekao, da ubiju Vučića. On pita – ko bre? A ovaj kaže – pa, Đilas, stavio mu eksploziv u gume na automobilu, pa su eksplodirale.
	Posle tih primera, u toj emisiji sam rekao, da dok neko, ne daj bože, ne reši, ne učini uslugu Srbiji da bar nešto kažem, pa ko me čuje, čuje. Dakle, dok neko ne ubije mene od tih ljudi koji to govore, a ne dok neko ne ubije Vučića, jer ja nikada nikome tako nešto poželeo ne bih.

38/3	JJ/MP	

	Ja vas pitam, ako niste znali da je istina, možete da kažete – izvinjavam se. Ako ste znali, pa što to pričate? Zašto? Da li je moguće da vi svi ovde u ovoj sali ne vidite da je Srbija pretvorena u bure baruta, da se ljudi mrze, podeljeni na pola-pola. Da je pitanje dana kada to može da eksplodira. Svaki govor, svaka izjava nas političara, govorim u prvom licu množine, kojom se ljudi vređaju, nazivaju ustašama, izdajnicima, svaki minut programa televizije „Informer“ doprinosi da dođemo korak bliže do toga da ljudi počnu da se ubijaju. Ja razumem da svako u afektu može nešto da kaže što nije primereno i meni se to desi, ali neko stalno to radi, onda to nije normalno. Kada su neki ljudi išli ispred zgrade političarima iz SNS-a moja stranka i ja lično sam rekao da sto ne sme da se radi. Ne zato što se meni to radilo, nego znam kako se osećaju ljudi koji tu žive i deca. Kada su neki ubačeni, ne ubačeni palili prostorije SNS-a, mi smo rekli da to nije u redu, da to ne sme da se radi. Kada su vama ovde, vi ste to pročitali, objavili, vaš broj mobilnog telefona, ja sam ustao i mislim da je gospodin Aleksić isto govorio i rekli da je to sramota, da ne sme da se radi, mada i nama objavljuju, ali kada meni objave, ja sam muško, ali mogu da zamislim šta neke psihopate mogu vama da pišu kad dobiju vaš broj. I svaki put smo to osudili. 
	Ušli smo u ovaj parlament u 60 sekundi, ovaj što me sada zove budalom i pokazao, da ne kažem šta da mu uradim i kako da ga… u 60 sekundi. Ljudi, tek sam kročio ovde i onda sam ja opsovao šta treba da radimo. Šta da radiš u takvoj situaciji? Pre četiri godine sam išao kod predsednika Vučića da razgovaramo, svi su me napali, posebno neke kolege sa ove strane. Tražio beogradske izbore, dobili smo ih, posle smo svi na njih izašli, nema veze i tražio od predsednika države da se smanji agresija, da se ukine vređanje, da smanjimo tenziju u društvu i osam meseci se to održalo, nažalost posle tragedije u Ribnikaru, a danas je sto puta gore. Batinaši po ulicama, prebijaju ljude, studente, onda neko tamo uzvraća nešto, onda ovaj ludak što kaže Zdravko, pokazuje nožem da treba da odseče glavu predsedniku. 

39/1	VS/CG		17.20 – 17.30			

	Da li smo svesni toga dokle smo stigli. Jeste li svesni toga. Ja retko sedim u ovoj sali, zato što slušajući ovde ljude počinjem da prepoznajem sebe da mrzim, a vaspitan sam da nikoga ne mrzim, mržnja ne postoji za mene. Ja molim sve baš sada kada se ti izbori bliže da se bar sada ljudi zaustave, da paze na svoje reči i da sprečimo ono čega verujem se svako normalan, pošten, svako ko voli Srbiju u ovoj sali, na ulicama ovih gradova i sela iskreno plaši. Hvala vam.
	PREDSEDNIK: Hvala vam. I ja moram da kažem gospodine Đilas da je meni žao zbog svega što vi prolazite u ovom trenutku, kao i Marinika Tepić i otvorenih pretnji Mariniki Tepić. Mislim da je to krajnje neprimereno, a posebno od strane onih koji su sebe pokušavali da predstave sve ovo vreme kao bolju i lepšu Srbiju.
	Milenko Jovanov. Izvolite.
	MILENKO JOVANOV: Ono što ljudi treba da zaključe iz ovoga što smo imali prilike da čujemo, ovo što je pretio nama i što je pretio neznanim ljudima iz sistema vlasti i SNS itd, to je uobičajeni folklor. Zanimljivo je to da on istovremeno ne razmišlja o tome do kakvih to posledica može da dovede, da bez ikakvih dokaza celu jednu organizaciju od 700.000 članova naziva organizovanom kriminalnom grupom, da iz nedelje u nedelju drže konferencije za štampu gde ljude u foto šopu oblače u zatvorska odela, da bez ikakvih dokaza optužuju predsednika Republike da je švercer droge, da je njegov brat još gori od toga, da se optužuju ljudi bez i jednog, jedinog, to slušamo ovde već tri dana unazad, bez dokaza, bez ičega, samo zato što im se političke ne sviđaju.
	Ono što je bitno mi smo na kraju, krajeva na to navikli. Malo je licemerno onda kada zaključite ovako kako zaključite, ali mi smo na to navikli. Ono što je bitno za narod. Otpustiće 50.000 činovnika i konfiskovati imovinu za još 50.000 na neki način. To je poštovani građani politika i promena koju bi oni doneli. Nema tu ništa za vas, nema tu ni plata, ni penzija, ni rasta ekonomije, ni boljeg života, nema tu ni novih fabrika, ni novih bolnica, nema ni novih škola, ni ničega. Tu ima samo odmazde i osvete prema onima koji su ga pobeđivali na izborima 14 godina, pa 14 godina nije mogao da bude blizu vlasti i blizu državnog budžeta, pa 14 godina mora da finansira svoje aktivnosti sam i zato je ozlojeđen i želi da se sveti svima.
	Prema tome, poštovani građani to je vama namenjeno. Opet otkazi, opet katanci, opet ulica, opet bez plata. Šta će oni da rade? To ste već imali prilike da vidite. Ako želite sami da proverite odete na APR i samo pogledate godišnje izveštaje kompanija u njihovom vlasništvu u vreme kada su bili na vlasti, kako je to lepo raslo i kako se tu lepo zarađivalo. To je za njih, a za vas će biti otkazi i konfiskacija. Dobro je da ste ovo čuli jer ovo je njihov program. Hvala.
	PREDSEDNIK: Hvala vam.
	Reč ima Dušan Bajatović. Izvolite.
	DUŠAN BAJATOVIĆ: Uvažena predsedavajuća, poštovane kolege, na neki način mi je drago što je Đilas završio ovako, kolega Đilas, izvinjavam se. Ne treba napadati, ali nekako mi se čini, ja sam rekao da je ovo sednica koja je zadnja prilika ove vlasti da pomogne opoziciji da ima 3%.
	Ja moram da vam kažem da nismo uspeli. Nažalost mi imamo malo više od 3%, a od vas nema baš niko 3%. I možda ćemo i sami na izbore, a od vas sigurno niko neće sam na izbore i da to skinemo sa dnevnog reda. Žao mi je što nemam više vremena.
	Profesorka Stojković beše, ona kandidatkinja za predsednika Srbije ode na kongres Zelenih u Nemačku, a inače te profašističke varijante se sada u Evropi revizija istorije jako poštuje, još ako možemo da opletemo i Ruse uz put, a ne bi valjalo. Kaže – naša jedina politika je da stavljamo klipove u točkove vlasti. 

	To priča neki od vas. Jedan kolega, neću da ga spominjem, možda da ne bi imao pravo na repliku, kaže, ljudi, sklonite nam Vučića, sve ostalo ćemo mi. O nekim diskusijama, znam koji je to poslanik rekao i na kom forumu, u Evropskom parlamentu, i nisam ja nikakav Vučićev advokat, da se razumemo, ali ako je to jedna politika, to smo videli. Videli smo 5. oktobar, mogu da budem advokat Slobodana Miloševića, ako vam se to sviđa, i to smo videli. Šta je prvo stradalo? Bankarski sistem, pljačkaška privatizacija, radna mesta, obrazovanje, identitet, slava, vera, kultura, šta god hoćete, a šta su nam obećali? Šest milijardi na Mađarskoj granici, jel tako i obećali su nam jako dobru i lepu vlast koja nudi perspektivu i slobodu, a to je ustvari bio put u ropstvo i to je ta obojena revolucija o kojoj mi ne želimo da govorimo. Na žalost ne vidim podršku blokadera, vi ih zovete studentska lista, aktuelna opozicija u ovom parlamentu i to je suština, neće narod da glasa, neće studenti da glasaju, neće blokaderi da glasaju, a onda se preti aktuelnoj vlasti i nemam ništa protiv. Inače sam čest slučaj kod istražnih organa koji se zovu BIA, policija, UKP, i nemam ništa protiv toga, ali moram da vam kažem nešto, da nije bilo BIA, 12. marta prošle godine, mi ne znamo kako bi izgledao 15. mart. To je tačno. Obrazlagale su kolege ovde.
	Jel to po svakoj definiciji pokušaj terorističkog akta u cilju preuzimanja vlasti? Ako nemamo te programe, ako je jedini put dolaska na vlast, korišćenja nesreća da bi se na vlast došlo bez izbora, ja se sa vama nikada ne mogu složiti. Ako je dobro da idemo tamo na šesti ili deveti red i da u Evropski parlament i da prepričavamo novinske natpise, Piculine izveštaje i časno i poštene izlobirane druge izveštaje iz Evropskog parlamenta , a imamo mi problema u državi da ne mislite da sam ja sada naivan, uvek može, bolje.
	Da li nama treba politička nestabilnost, da li nam treba manje stranih investicija, manje radnih mesta? Svako mora da objasni šta je posledica njegove politike? Ako neko misli da za sedam dana možemo da zamenimo sve strukture, sve sudove, sve fakultete, sve dekane, sve tužioce, sve direktore, bojim se da to baš i nije nešto na šta možemo da računamo. Ja se sa namerom vraćam na 5. oktobar, prethodnih godinu i po dana, najveći neprijatelj ove države  je bila obojena revolucija i korišćenje nesreća za koje neko mora da odgovara, u cilju politike da se dođe na vlast bez izbora.
	Da završim, poštovana predsedavajuća, želim još jednom da ponovim, naši policajci su bili heroji kada su sačuvali mir i red, zajedno sa BIA i ja se zahvaljujem.
	Što se tiče SPS, mi ćemo glasati protiv ove inicijative i svi ministri iz SPS, imaju podršku SPS, ali i kompletna Vlada ima podršku SPS,  i za SPS se ne bojte, do pobede.
	PREDSEDNIK: Hvala vam.
	Reč ima sada Milenko Jovanov.
40/1	TĐ/LjL		17.30–17.40

	MILENKO JOVANOV: Poštovane koleginice i kolege narodni poslanici, poštovani gospodine predsedniče Vlade i poštovani članovi Vlade, za našu poslaničku grupu se ne postavlja pitanje da li ćemo glasati za ili protiv inicijative koja je podneta. 
	Mi smo, u skladu sa onim što je i ustavna i zakonska i poslovnička obaveza, omogućili sazivanje i održavanje ove sednice i, nažalost, sve ono što smo govorili da će da se desi, desilo se. Nismo čuli ništa novo, nismo čuli ništa ozbiljno i nismo čuli čak ni najveći deo kritika koji je usmeren ka ovoj vladi. 
	Mi smo imali samo sreću u ova tri dana što se niko nije bavio od predstavnika opozicionih poslaničkih grupa sa Vladom Slobodana Penezića ili Dragutina Zelenića ili Desimira Jeftića ili više ne znam ni ja koga. To su otprilike samo ostali periodi koje nisu obrađivali u svojim izlaganjima.
	Sa druge strane, drago mi je, gospodine predsedniče Vlade, i sad vam se, suprotno Poslovniku čak, na neki način obraćam i lično, što ste imali prilike da vidite i atmosferu i rečnik i da čujete i dobacivanja. Žao mi je, iako ni na koji način nisam u tome učestvovao, ni na koji način nisam tome doprineo, ali, primite izvinjenje bar od nas koji smo to slušali zbog svega što ste čuli o sebi, svih uvreda. I ne bi to bio toliki čak ni problem u političkom smislu, da čovek čuje i takve metafore i takva poređenja, da to ne dolazi od ljudi kojima ako na senku stanete, kukaju, plaču, vrište i pričaju da su ugroženi. I oni i njihovi životi i sve ostalo. 
	Kako izgleda organizovana aktivnost političkog i medijskog krila pravog kartela u Srbiji, a to je kartel Dragana Šolaka, mogli ste danas da vidite, gospodine predsedniče Vlade. Pa vam juče kažu, ili prekjuče, ovde u sali, da ste fikus bendžamin a onda danas objave naslov – premijeru Macutu se ne sviđa kad mu kažu da je fikus bendžamin. To su isti ljudi koji su rekli isto ono nad čim se danas zgražava cela Srbija, što je izgovorio onaj teoretičar zavere Lučić i njegova gošća, nažalost, bivša visoka funkcionerka u našem pravosudnom sistemu odnosno u tužilaštvu. Paunović beše? 
	Dakle, to što su oni govorili danas služi za zgražavanje čak i nekim kolumnistima tog medija, a taj medij je "Danas", tako se zove. Na svojoj naslovnoj strani je objavio sliku onoga o kome su tih dvoje u tom odvratnom, opskurnom podkastu govorili i napisali – Ovo je čovek za koga Aleksandar Vučić tvrdi da mu nije otac. 
	E, tako izgleda ta kampanja i drago mi je što ste imali prilike to da vidite i drago mi je što ste na kraju i sami odgovorili na onaj način na koji genetski očekujem da odgovorite na takve stvari, bez obzira i na gospodstvo i na obrazovanje i na poziciju u društvu. Jer, za neke stvari može da se odgovori samo na jedan način. Doduše, ja to radim još drastičnije, vodeći se istim genetskim materijalom, bar o jednoj polovini mog bića, ne govorim o ovom marsovskom. 
	Za nas ono što je važno, to je da je ova vlada ispunila nekoliko bitnih tačaka koje ste prihvatili onog momenta kada ste preuzeli upravljanje Vladom. Pod jedan, to je bilo postizanje dogovora sa univerzitetima i smirivanje krize u visokom obrazovanju i na tome vam iskreno čestitam, jer ja iskreno ne znam kako bih sa čovekom sa kojim ste mogli da razgovarate mogao da sedim u istoj prostoriji i dišem isti vazduh. Iskreno vam čestitam na tome, trebalo je imati i nerava i stomak za tako nešto. Ali, o njemu ćemo posle.
	Dalje – očuvanje političke i društvene stabilnosti, u datim okolnostima postignuto. I još ću jednom reći, iako su me zbog toga napadali, pokušavajući od toga da naprave nešto ne znam kako, samo zahvaljujući predsedniku Vučiću, njegovoj hladnokrvnosti, promišljenosti i odlučnosti, Srbija nije utonula u ono što su joj planirali, a planirali su joj građanski rat.
40/2	TĐ/LjL

	Vi možete da vodite kakve god hoćete kampanje protiv mene, ne postoji način da to što sam rekao promenite, bar po mom shvatanju, a sa druge strane, i vi ste tome kao Vlada dali doprinos.
	Očuvanje makroekonomske stabilnosti javnih finansija nastavljeno je i u ovoj vladi i time je u najvećoj meri nastavljen onaj put koji je zacrtan baš pre tih 14 ili tačnije 12 godina, nastavak velikih infrastrukturnih projekata investicionog ciklusa i ono što je za nas važno a što predstavlja temelj na kome se gradi sve ovo ostalo jeste vođenje slobodne i samostalne politike države Srbije, u njenom interesu. Jer, bez slobodne i samostalne politike ćete imati ovu politiku koju vam predlažu naši politički protivnici. 
	Oni neće da vi odlučujete kao predsednik Vlade ili vi kao Vlada. Oni neće da mi odlučujemo kao Skupština. Oni neće da Srbija odlučuje kao država. Oni ne traže da se s nama razgovara. Oni traže da mi slušamo šta nam se kaže, i to je ogromna razlika u odnosu na ono što je politika slobodne i samostalne zemlje. 
	Upravo zato što smo slobodni i samostalni možemo da imamo i strateški dijalog sa Sjedinjenim Državama i čelično prijateljstvo sa Narodnom Republikom Kinom i investicije koje dolaze iz Nemačke, iz Belgije, iz Holandije, iz Italije, iz raznih evropskih zemalja itd. To je ono što nama omogućava da naša ekonomija napreduje i to je ono što daje Srbiji mogućnost da u svetu bude i saslušana i poštovana i uvažena. Slugerajstvo je možda nekome lično, od onih koji se za to zalažu, donelo nekakav benefit, da iskoristim taj izraz koji oni vole da koriste, ali državi ne bi donelo nikakvu korist. Državi bi donelo propast, a onda ne da ne treba Vlada, ne treba ni Skupština. Treba samo jedan dobar računar koji može da prima mejlove, jer ne verujem da će da šalju faksove i da nam isporučuje šta je ono što bi trebalo da se radi. 
	Za građane samo da kažem da nije prošlo mnogo kada je Vlada Republike Srbije svoj dnevni red slala na odobrenje u nekoliko ambasada u Beogradu. Pa kada oni odobre dnevni red, onda se održava sednica Vlade. Želim ovo da napomenem zato što ni ova sloboda u delovanju, koja svakako nije apsolutna, koja svakako u okviru onoga što danas suverenost i sloboda mogu da znače u ovakvom svetu kakvom živimo, nije data i nije tek takva i nije nešto što se uzima zdravo za gotovo, da dolaskom ovih koji bi ponovo slali dnevni red Vlada na odobrenje u ambasade, mi ponovo postajemo država koja će da sluša i gubimo svoju samostalnost. A to posledično znači propast u ekonomiji, manje plate, manje penzije, nedostatak investicija i sve ostalo. 
	Govorilo se dosta toga o korupciji, naravno, bez dokaza. Međutim, interesantno mi je da čak i oni koji definitivno izlaze na ove izbore, kao protivnici te tzv. studentske liste, ne smeju da spomenu ime Vladana Đokića i njegove korupcije. Hoće li ikada iko smoći snage i hrabrosti da pokrene pitanje odgovornosti i barem razgovara, ako ne sasluša, Vladana Đokića za sve što je radio u slučaju nadstrešnica. Zašto se ne ispitaju članovi Radne grupe koja je povećala vrednost radova za 200 miliona? Među njima Fric i Kuzmanovića, profesori sa građevinskog fakulteta, takođe blokaderi, takođe na toj blokaderskoj listi. 

41/1	AL/JG			17.40 – 17.50

	Nema odgovora na to, a ja se nadam da će ga jednog dana kada država Srbije bude uspostavila pravosudne organe koji će biti nezavisni i od stranih država, a ne samo od sopstvene države, da ćemo dobiti odgovor i na to pitanje. O tome kako još Đokić funkcioniše, ću, nadam se, govoriti više u kampanji koja dolazi. Ima tu jako interesantnih tema.
	Takođe, nažalost, nekoliko puta je pokušana zloupotreba slučajeva u Mrčajevcima, ali od istih tih nismo čuli ime i prezime Milice Živković, to ime i prezime se ne izgovara. Istraga o njenoj smrti se zove - upadom u zgradu Rektorata, iako je policija ušla po nalogu suda, ali to je upad, jer to dete kao da nije dete, uostalom to ste i pisali po društvenim mrežama da ona ne postoji, da smo je mi izmislili ili smo je mi ubili pa je tamo podmetnuli. To su teze koje su razni blokaderi preko društvenih mreža plasirali. 
	Ne spominje se ime Vasilija Lalovića i tu, gospodine ministre pravde, i pravosuđa u stvari, očekujem od vas da i Visoki savet sudstva i Visoki savet tužilaštva, ako ne u potpunosti istraže, onda barem pokrenu razgovor na temu - reagovanje nadležnih organa na prijave koje je ovaj čovek podnosio za progon koji je trpeo, jer su ga proganjali iz dana u dan, jer su se time hvalili, dok ga nisu ubili, jer ovo nije samoubistvo. A proganjanje po našem Krivičnom zakoniku je krivično delo, koliko se ja sećam. Znači, on je prijavio da neko vrši krivično delo nad njim i niko nije reagovao, dok čovek nije podigao ruku na sebe, pod njihovim uticajem. Za to neko mora da odgovara, za taj život neko mora da odgovara, kao i za život Milice Živković. Jer to ćutanje je rezultiralo tragedijom i troje dece koje je ostalo bez roditelja.
	Isto tako, jasno je da, iako danas nećemo glasati za ovaj predlog, nama se izbori približavaju i da će se zapravo veći broj onih koji će podržati predlog, koji se danas nalazi na dnevnom redu, neke buduće sednice i neke buduće rasprave moći da gledaju samo iz toplog doma. Sami su to izabrali, sami su hranili ono što ih je politički pojelo, sami su to finansirali, sami su to uzdizali u nebesa. Sada se sve okrenulo protiv njih, sada oni vodi kampanju protiv njih i samo jedan po jedan redom dolaze na red. I što kaže Zdravko Mladenović, nije mi ih žao. Sami su svoju sudbinu zapečatili, tako će im biti. 
	A nama i vama ostaje da u periodu koji je pred nama razgovaramo sa narodom baš u tim šatorima i na svakom drugom mestu gde možemo da razgovaramo sa ljudima, da im objasnimo kakva opasnost može da se desi, ne zato što ćemo mi da izgubimo vlast, jer jednog dana taj dan će da dođe, nego zato što danas strani centri uticaja, preko svojih mreža pokušavaju Srbiju prvo da podjarme, a onda da Srbija postane moneta za potkusurivanje u mnogo ozbiljnijim igrama od naših lokalnih igara, političkih, bilo u ovom parlamentu, bilo gde drugde, jer ono što sledi nije normalan i miran period u istoriji čovečanstva, nego naprotiv sve suprotno tome. 
	Srbija se za sada, zahvaljujući predsedniku Vučiću, zahvaljujući svima vama, svima nama uspešno nalazila van tih blokova i niko u tom smislu ne može da računa da ćemo svoju decu da šaljemo ni u rat, ni da budemo poligon za bilo šta u vezi sa tim, niti nas to zanima. Plašim se da bi eksperiment koji se sprovodi nad nama, ukoliko bi ova lista, koja se zove studentska, a na njoj studenata nema, uspela da formira vladu, dovela dotle da Srbija postane deo jednog bloka, da naši gradovi i naši građani postali legitimne mete drugog bloka i da se od nas traži ono što nisu tražili ni 1941. godine od Milana Nedića. Ni tada Srbija većinski nije to prihvatala, čak i da je Nedić to hteo da sprovede, a ni ovi koji se finansiraju i napajaju sa tog pojila, nešto nisam 

siguran da bi bili dobrovoljci u tom sukobu, nego bi tuđa deca ponovo stradala, dok bi oni mirno brojali Rokfelerove, Hakija Abazija ili ne znam već čije pare koje bi stigle iz inostranstva. 
	Tako da, biće ovo teška kampanja. Biće važno da se sa svakim razgovara i biće važno da posle toga ujedinimo Srbiju. Vi ste u ovom periodu, predsedniče Vlade, dame i gospodo ministri, udarali temelj za to. Imamo na čemu dalje da radimo. Nadam se da će nam narod dati poverenje da probamo da ujedinimo Srbiju u vremenu koje dolazi, koje neće biti lako, jer samo ujedinjena Srbija može da bude Srbija koja pobeđuje i samo ujedinjena Srbija može da zaštiti svoje interese. U tom smislu, naravno da nećemo da dozvolimo da ovoj vladi bude izglasano nepoverenje, nego ćete raditi u punom kapacitetu do vremena do kada nadležne institucije budu se dogovorile i razgovarale o tome da je vreme da narod kaže svoju reč u kom pravcu Srbija treba da ide. Hvala vam.
	PREDSEDNIK: Hvala vam.
	Sada idemo na ministre koji treba da odgovore na još neka pitanja.
	Krećemo sa ministrom kulture.
	Nikola Selaković, izvolite.
	NIKOLA SELAKOVIĆ: Zahvaljujem, gospođo predsednice.
	Dame i gospodo narodni poslanici, više puta sam pominjan. Suzdržao sam se i nisam padao u vatru i u žar rasprave da odgovaram na to, ali s obzirom da se kraj rasprave bliži kraju, a da neko ni do dan danas nije trunčicu vaspitanja našao u sebi pa da ćuti dok se govori i da sasluša i pokaže da je dostojan duha parlamentarizma i ovog uvaženog doma, to ni ne čudi. Ja ću se truditi da budem veoma jasan i koncizan. 
	Dakle, više puta je pominjan slučaj tzv. slučaj Generalštab. Izrečene su polu-istine, potpune neistine, neretko i gluposti, od toga da imamo čoveka koji se hvali desetogodišnjom karijerom advokata a da nema pojma koja je razlika između optužnice i optužnog predloga, nema pojma, zbog čega bi pao na ispitu iz krivično-procesnog prava, kuku-lele njegovim klijentima, pa do toga da su ovde iznošene razno-razne neistinite kvalifikacije. 
	

42/1	MV/IR		17.50 – 18.00

	Zarad građana Srbije i opšte javnosti, ja ću još jednom da ponovim, a i da pokažem. Dakle, ništava i poništena odluka koju je poništila i ova narodna skupština o proglašenju ruševina Generalštaba za kulturno dobro doneta je u vreme kada je trebalo pokloniti srušen Maršalat, proslaviti to, kao što vidite, tadašnji vlastodršci sa sve otvorenim šampanjcem i tadašnjom ambasadorkom Sjedinjenih Američkih Država, kada je 4,2 hektara najekskluzivnije zemlje, koja je deo kompleksa koji je kulturno dobro pod zaštitom države, bez ikakve promene toga statusa, otrgnut od postojećih parcela i poklonjen ispod svake cene u trajno vlasništvo stranoj državi, za razliku od onoga što je bio ozbiljan projekat, ozbiljna investicija gde se daje na 99 godina na korišćenje, ne 4,2 hektara, već 2,9 hektara, i to sa pravom Republike Srbije da 99 godina prihoduje 22,5% prihoda. Ali, nije to glavni cilj i suština. 
	Taj slučaj, koji je čist primer nečega drugog što ću pomenuti, taj slučaj je imao za cilj tri stvari. Prvo – diskreditaciju državnog vrha Srbije. Drugo – izazivanje unutrašnje nestabilnosti. Treće, najvažnije – rušenje vlasti u Srbiji mimo ustavom i zakonima ove države propisanog načina. Upravo iz tog razloga je sve pokrenuto. I u jednom trenutku, podsetiću vas, u ozbiljnom sadejstvu i sabornosti sa lažnim mašinerijama medijskim, stvorenim da u Srbiji seju mržnju, razdor, da dele narod, pokrenuta je kampanja u kojoj su čak i predstavnici parlamentarne opozicije iznosili detalje, nekada delimične, nekada iskrivljene, nepotpune, iz nekih predistražnih radnji koje je sprovodio Tužilaštvo za organizovani kriminal. 
	Ono što smo mogli da vidimo i u toku ove rasprave kada se govorilo o tom slučaju, a, dakle, ona tri cilja ne zaboravite, diskreditacija državnog vrha, izazivanje unutrašnje nestabilnosti, rušenje vlasti, odnosno smena vlasti u Srbiji na nezakonit i neustavan način, imalo je samo jedno za cilj, a to je rušenje predsednika Aleksandra Vučića sa vlasti. To potvrđuju i one najave koje su upravo dolazile od strane pojedinih predstavnika parlamentarne opozicije, koje su direktno pucale na predsednika Vučića i govorile o njemu kao o nekome ko će biti optužen, ko će biti procesuiran, kome će se suditi.
	Šta je poenta svega? Pa, poenta svega je pokazati da u Srbiji funkcioniše inkvizicija. A šta je glavna odlika inkvizicije? Ne da se na sudu dokaže krivica, nego da na sudu optuženi dokazuje nevinost. To je upravo ono što sam ja lično o sebi čuo ovde u ova tri dana bezbroj puta – otiđite i dokažite da ste nevini. Hvala vam na toj ponudi da budem deo inkvizicije. Ne pada mi napamet. Imam protiv toga da se borim na svaki mogući način. 
	Izrečena je jedna notorna glupost, kaže – hoćete da srušite simbol otpora ovoga naroda i da ga lišite statusa kulturnog dobra. Ono ruglo i ona ruševina simbol otpora? Simbol otpora ovoga naroda su ljudi koji su položili život 1998. i 1999. godine braneći otadžbinu. A koliko ste perfidni i pokvareni u svojim namerama da istrgnete iz konteksta nešto i upotrebljavate ga ne u korist ovoga naroda i države, nego svog političkog ćara, govori i slučaj moje koleginice i uvažene ministarke Paunović. Jer, ko je hteo da bude iskren, pogledao bi njeno gostovanje u emisiji od početka do kraja, pa bi video o čemu je govorila Snežana Paunović, koja je ona i njena porodica i više od 250 hiljada Srba i nealbanaca sa Kosova i Metohije žrtve etničkog čišćenja. 
	Dakle, to je i Snežana Paunović i njena porodica i svih 17, ako se ne varam, hiljada Srba Pećanaca i preko 240 hiljada Srba i nealbanaca sa Kosova i Metohije. Srba, hvala Bogu, još na Kosovu i Metohiji ima. Može li neko da mi pokaže jednog jedinog Turčina, Egipćanina ili Aškaliju koji je ostao na Kosovu i Metohiji? To vam nije palo napamet da kažete, nego ćete da se ostrvite na nju, ne zbog Snežane, nego opet da biste rušili Vučića. To je vama važno. Nije vam važna istina. 

	Simbol, dakle, otpora ove zemlje su oni koji su za nju položili život, oni koji su dali deo tela ili postali invalidi. Niste ih videli. Niste ih videli. Stideli ste se i vi u Novom Pazaru Nasera Vučelja kao čestitog i dobrog muslimana, Bošnjaka iz Srbije koji je na Košarama položio život zajedno sa Srbima i sa Mađarima i sa ostalim borcima.
	(Narodni poslanik Rastislav Dinić dobacuje s mesta.)
	Neko je pomenuo reč nedostojnost. Pa pustite, samo dokazuje nedostojnost sedenja u ovom visokom domu. To je nedostojnost. 
	PREDSEDNIK: Gospodine Diniću, molim vas da ne dobacujete više.
	NIKOLA SELAKOVIĆ: Dakle, narod Srbije je Vučića izglasao kao dostojnog sa više od dva miliona i 250 hiljada glasova. To je potvrda dostojnosti. Vi možete da sanjate o tome. Možete samo da sanjate. A glasao ga je zato što mu veruje, zato što ceni rad, marljivost, razboritost i zato što vidi da gde god ode u svet bori se za Srbiju, a ne protiv Srbije kao što to rade mnogi od vaših kolega koji su apsolutno nedostojni ovde da sede. Dakle, ko je dostojan ili ne da sedi ovde ili da sedi u Vladi i da radi svoj posao, to odlučuju građani Srbije. 
	(Rastislav Dinić: Nek raspiše izbore.)
	Pa raspisaće izbore.
	PREDSEDNIK: Dobro, hajde vi prestanite da dobacujete ili izađite napolje.
	Nastavite, ministre. 
	NIKOLA SELAKOVIĆ: Dakle, i ovim ću da završim, uvažena gospođo predsednice, dame i gospodo narodni poslanici, poštovani građani Srbije, u dobru je lako dobar biti, na muci se poznaju junaci. Čast mi je i ponosan sam što sam deo ove vlade i što se borim, pa borim se i za srpsko kulturno nasleđe zbog onoga ko je izrekao glupost notornu. Kaže – pogazili ste srpsko kulturno nasleđe. Pa srpsko kulturno nasleđe pogazio je onaj koji je 15 godina držao zamandaljen i zatvoren Narodni muzej, a ova vlast ga je otvorila. Srpsko kulturno nasleđe je pljunuo onaj koji je deset godina držao zatvoren Muzej savremene umetnosti i sram ga bilo zbog toga. Nije im padalo na pamet da ga otvore. Srpsko kulturno nasleđe je pljunuo onaj kome nije malo na pamet da 60 godina promeni krov na Ravanici, a ova vlada ga menja i sređuje. Srpsko kulturno nasleđe je pljunuo svako kome je milija kvazi komunistička konstrukcija od onoga što nam je ostalo i od Nemanjića i od Lazarevića i od Brankovića. 
	E, protiv takvih ću se boriti na svakom mestu i čast mi je što ova vlada, i Miloša Vučevića prethodna i ova vlada prof. Macuta je ona koja će otvoriti i Srpski istorijski muzej kao potpuno novi, kome niste preko pola veka našli sedište i novu zgradu, koja će otvoriti prvi put Arheološki muzej na Savskom trgu, koja će u Paraćinu otvoriti Muzej staklarstva, koja je otvorila Muzej ćirilice u februaru ove godine, koja će otvoriti i novu Galeriju Milene Pavlović Barili u Požarevcu, koja će izraditi, uveren sam, u budućnosti i Prirodnjački muzej i Muzej Nikole Tesle i koja će obnoviti Manasiju i koja će se o srpskom kulturnom nasleđu brinuti kao o srpskom, domaćinski i na pravi način, i napokon skinuti sa sebe okove postjugoslovenstva i onoga što nas je odvuklo na dno. Hvala vam i živela Srbija!     
	PREDSEDNIK: Hvala vam.
	Reč ima ministar poljoprivrede Dragan Glamočić. 
	Izvolite. 

	DRAGAN GLAMOČIĆ: Zahvaljujem se, predsednice Skupštine. 
	Uvaženi narodni poslanici, poštovani građani Srbije, kao što je i ministar Selaković rekao, trudio sam se da sačekam kraj da odgovorim na brojne neistine. Ono što želim prvo da kažem, gospodin Aleksić je ovde izneo svoju zabrinutost za dobrobit životinja i za zakon koji je trenutno na javnoj raspravi i citirao je član 21. 
43/1	MZ/MJ		18.00–18.10

	Glavno načelo kada smo pokrenuli javnu raspravu je bilo da se prvo pročita zakon pa da se onda diskutuje, zato što se često iznose paušalne neistine o ovom zakonu.
Samo da podsetim, po ovom zakonu su već bile e-konsultacije. Podneto je ukupno 389 primedbi, od toga je usvojena i prihvaćena 71 primedba. Znači, svi oni koji žele da poprave ovaj zakon, mi ćemo uslišiti svaku sugestiju. 
	Takođe pozivam, evo, i gospodina Aleksića i sve narodne poslanike, u petak u Palati Srbije biće održana javna rasprava. Niko se još nije prijavio, pa ni gospodin Aleksić. Tako da, ako želi da učestvuje i da popravi ovaj zakon o dobrobiti, koji mi smatramo da je veoma dobar, usklađen sa svim načelima Svetske organizacije o zdravlju životinja, evropskim konvencijama za dobrobit životinja, da dođe i da diskutujemo o tom zakonu.
	Međutim, izneću vam jednu zanimljivu informaciju. Gospodin Aleksić je bio predsednik opštine Trstenik do 2016. godine, možda to neki ne znaju, veoma dugo godina je bio. I to možda ne bi bio greh, da iznese neko ko nema iskustva. Isti gospodin Aleksić 17. juna 2015. godine poslao je predlog, u svojstvu predsednika opštine i predsednika opštinskog veća, da se usvoji odluka o držanju domaćih životinja, ali on je dopunio – i o držanju kućnih ljubimaca, na teritoriji opštine Trstenik. Ta ista odluka  je usvojena i objavljena u „Službenom listu opštine Trstenik“ 24. juna 2015. godine. I sad isti gospodin Aleksić traži da se ovako nešto ukine. Međutim, on je otišao korak dalje. On je čak definisao, nisam bio lenj da pogledam, sad imamo sve informacije na internetu, pa je definisao čak i držanje nojeva u Trsteniku, gde mogu da se drže, koliko metara da budu udaljeni od stambenih objekata itd. Tako da, ako ima neku primedbu… Ali suština ovog člana je – upravo lokalna samouprava zna u kom mestu, u kom delu grada lokalne samouprave mogu da se drže, ali prvenstveno proizvodne životinje. Ovde nije definisano za kućne ljubimce. Čak u toj odluci iz Trstenika bilo je definisano da u lift može da se uvede pas i mačka, ali lift mora da bude prazan. Do takvih se detalja išlo u toj odluci. 
	Tako da ja zaista jesam za to da poboljšamo dobrobit životinja, zato  smo uradili ovaj nacrt i u Nacrtu je uvedeno dobrih stvari. Hvala vam za to što ste mi dali mogućnost da odgovorim. 
	Na primer, uvedeno je, pošto se radi o životinjama svih vrsta, pa i o onima koje mi koristimo u ishrani, uvedeno je da će svaka klanica morati ubuduće imati osobu zaposlenu upravo samo da se brine o dobrobiti životinja. Pa je uvedeno da se uređuje kompletan transport životinja. Neće više moći da transportuje svako životinje. Pa registar onih koji mogu da reprodukuju životinje. Pa tačno je definisano kako će se izvoditi, ne znam, jer ima često dezinformacija na internetu, kako ovaj zakon omogućava ubijanje kućnih ljubimaca – apsolutno nije tačno. Sa njim su definisane sve životinje, kako se u slučaju bolesti zaraznih kod životinja to sprovodi, pod strogim nadzorom, pod određenim pravilima itd.
	 Ali nivo ove vlasti koliko poštuje i opoziciju i sve one koji vode brigu o dobrobiti životinja je taj što smo mi mesec dana skoro držali taj zakon na e-konsultacijama, prihvatili… Verujte mi, mesec dana, četiri pravnice u Ministarstvu i pomoćnica su samo radili na ovim stvarima i 71 primedba je prihvaćena. Nismo gledali da li je neko iz pozicije ili iz opozicije. Brinuli smo se o životinjama. Upravo će ova javna rasprava biti u Palati Srbije naredne nedelje, biće na Veterinarskom fakultetu u Beogradu i smatramo da je to mesto gde treba da raspravljamo o tome i opet je upućen poziv svima da učestvuju, ali da pričamo na bazi argumenata, ne na bazi, kažemo „treće oko“ i da se iznose laži. I stalno imajte u vidu, pročitajte prvo nacrt zakona, pa onda ćemo diskutovati. 

	Dalje, ovde je iznesena još jedna stvar, da sam ja nazvao poljoprivredne proizvođače alkoholičarima. To nije apsolutno istina. Znači, ako se sećate kad su u Mrčajevcima bili protesti poljoprivrednika, koje je očigledno neko instruisao, tamo se pojavilo nekoliko mladih ljudi koji su igrali pijani, nažalost, po traktorima. Imajući u vidu da ja imam isto decu, da jednostavno ljudi u alkoholu svašta rade, nisam rekao da su alkoholičari, samo sam uputio tome da ne treba da piju i da vode računa šta rade. Nažalost, a pošto gospodin Aleksić živi mnogo bliže Mrčajevcima nego ja, trebalo bi da zna da jedan od tih istih koji su tamo igrali po traktorima nažalost je pre nekoliko meseci poginuo tako što se prevrnuo traktor, a on je bio u pijanom stanju. Tako da, nije lepo pominjati mrtve, ali da čisto svi izvučemo naravoučenije i da ne zloupotrebljavamo takve stvari, znači postojala je dobra namera. 
	Ovde je iznošena stvar da se kukuruz može kupiti za 15 dinara. Voleo bih da mi kažu pa, evo, ako ima neko viška novca da kupimo svi po 15 dinara, pa da možemo  da nešto i zaradimo, ili pšenica, šta je već rečeno. To apsolutno nije istina. 
	I moram na kraju da kažem da se u jednoj stvari slažemo. Gospodin Aleksić malo je upotrebio, hajde da kažem, možda ružnu reč, da on poljoprivredne proizvođače smatra herojima koji žive u rubnim područjima. Tu su slažem. Poljoprivredni proizvođači jesu heroji, ali ne u rubnim područjima. Mi to kažemo – poljoprivredni proizvođači koji rade i žive sa otežanim uslovima privređivanja ili bave se poljoprivredom. Ali mi to ne radimo na rečima, nego na delu. Pa ti poljoprivredni proizvođači, ako niste znali a bavite se poljoprivredom, umesto 50% povraćaja imaju pravo na 65% povraćaja. Pa ako neko dobije 100.000 dinara povraćaj će biti 65.000, a ne 50.000 dinara. 
	I da, ove godine smo upravo završili podelu subvencionisanih kredita, imali smo javni poziv. Kamatna stopa za te poljoprivrednike koji rade u takvim otežanim uslovima nije bila 3% – znači, veoma povoljna kamatna stopa i najbolja na tržištu – nego 1%. I ukupno je realizovano oko 12 milijardi sredstava ukupno od banaka zahvaljujući jednom delu učešća Ministarstva poljoprivrede, što iznosi preko 100 miliona evra. Toliko o tome koliko se ko brine o poljoprivrednicima, a to će građani znati da cene na izborima i da tačno ocene ko iznosi činjenice i istinu, a ko se bavi politikanstvom. Hvala vam.
	PREDSEDNIK: Hvala vam.
	Reč ima ministar Demo Beriša.
	Izvolite.
	DEMO BERIŠA: Hvala, uvažena predsednice.
	Uvaženi poslanici, građani Republike Srbije, zadovoljstvo mi je što mogu danas da vam se obratim i želeo bih da dam odgovor na dva pitanja koja često postavlja gospodin Ahmedin Škrijelj. Vidim da je napustio salu, pa verovatno će imati prilike negde da čuje ovo što ću mu poručiti. 
	Prva stvar su posebni birački spiskovi nacionalnih manjina koji se vode u Ministarstvu za ljudska i manjinska prava i društveni dijalog. Ti spiskovi su izuzetno dobro ažurirani. Bošnjačko nacionalno veće je u ovoj godini dobilo tri puta podatke iz tog spiska, tačno koliko Bošnjaka ima u biračkim spiskovima. To činimo prema svim nacionalnim savetima, a ukupno, znate, ima ih 24. Tako da, ne postoji nikakva prepreka da će i ubuduće, a do održavanja izbora koji će biti u zakonskom roku raspisani ove godine, dobiti svaki nacionalni savet.
	Drugo pitanje o kome želim da se prekine rasprava u ovom domu, jer je u više navrata bilo pitanje člana Saveta REM-a, pripadnika nacionalnih manjina. Kod nacionalnih manjina postoji organ koji se zove Koordinacija. Koordinacija je organ 

koji čine svih 24 pripadnika nacionalnih manjina, bez učešća organa države. Tako da oni samostalno u potpunosti odlučuju ko će njih predstavljati. Pripadnik mađarske nacionalne zajednice je u tom izboru dobio najviše glasova i on je izabran. Drugi pripadnik iz romske nacionalne zajednice je dobio i on je odustao, kao što vam je poznato. Tako da bih vas zamolio što pre da se donese odluka i na dnevnom redu da se nađe i da se to pitanje reši, jer je to pitanje od izuzetnog značaja za informisanje pripadnika nacionalnih manjina. 
	Vidim, gospodin Škrijelj se vratio, samo još jednom da ponovim radi njega. Znači, uvid u posebni birački spisak Bošnjačko nacionalno vijeće, na čelu sa prof. Baćićaninom je dobilo tri puta ove godine, tako da ne postoji problem oko tog spiska i oko uvida u to. 
	A što se tiče izbora člana Saveta REM-a rekao sam šta sam imao da kažem. Još jednom, samo to radi informisanja. I hvala vam na vremenu.
	PREDSEDNIK: Hvala.
	Replika, Ahmedin Škrijelj.
	Izvolite. 

	AHMEDIN ŠKRIJELj: Zahvaljujem.
	Dakle, mi smo u vezi posebnog biračkog spiska imali prilike više puta da raspravljamo. Ono što smo tada isticali, a mislim da vi to niste uradili, jeste što je neophodno da se on uporedi sa jedinstvenim biračkim spiskom, jer birači u tom biračkom spisku nisu razvrstani po mestu prebivališta, što je zakonom propisana obaveza. Jedno je uvid u birački spisak, a drugo je njegovo sređivanje da bi izbori za nacionalna veća mogli da se sprovedu onako kako to zakon nalaže. 
	Birački spisak taj nije u redu i vi bi trebali da uradite sve što je u vašoj mogućnosti da se taj birački spisak popravi i da bude onakav kako to zakon nalaže, a tj. da birači u njemu budu razvrstani po mestu prebivališta. Jer, u Novom Pazaru imamo situaciju, a mislim da je to reč i u drugim lokalnim samoupravama, da birači iz jedne mesne zajednice u biračkom spisku, posebnom biračkom spisku, se nalaze po 30, 40 kilometara udaljeno od mesta prebivališta. 
	Mi smo više puta intervenisali, samo u ovom mandatu, u vezi sa tim pitanjem. Nismo ni od Vlade, ni od skupštinske većine naišli na razumevanje da se to pitanje reši, a to je neophodno da se uradi kako bi imali zakonit, demokratičan i transparentan izborni proces za nacionalne savete nacionalnih manjina. 
	Hvala.
	PREDSEDNIK: Hvala vama.
	Reč ima ministar Ivica Dačić.
	(Bogdan Radovanović: Nemojte samo „zvučni top“ da pustite.)
	 Vi dobro došli nakon tri dana rasprave, gospodine Radovanoviću. Lepo vas je videti. 
	Tri dana niste bili ovde, ali ste ušli odmah i dobacujete i galamite. Hvala vam na tome, učinili ste nam neobičnu čast što ste se pojavili na svom radnom mestu. 
	Izvolite ministre. 
	(Robert Kozma: Čovek je imao operaciju.)
	Ako je imao operaciju, to mu ne daje za pravo da dolazi ovde i da galami nakon tri dana. 
	Ne možete da galamite i ne možete da dobacujete, to vam kažem, da. 
	(Bogdan Radovanović: Nisam siguran.)
	Ja sam sigurna.
	(Bogdan Radovanović: Dobro.)
	IVICA DAČIĆ: Molim vas, nije mi do bilo kakvih predstava pošto mi je majka u bolnici i nemam sada taj luksuz da mogu da sa vama polemišem, itd.  I zaista ne želim… 
	Ovu sednicu smatram kao priliku da svako iznese svoje mišljenje. Jedino što mislim daje korektno to je da saslušamo jedni druge i da ne dobacujemo dok govorimo. Ako se nekome nešto sviđa, sviđa, ako mu se sviđa neka aplaudira, ako mu se ne sviđa može i da zviždi, ali na kraju krajeva samo da imamo jednu dozu političke kulture. Ja ću samo nekoliko, pošto nekoliko segmenata ovde je bitno.
	Prvo, ja razumem i mlađe poslanike, one koji nisu bili tu u nekom vremenu dinosaurusa, kao što sam ja bio. Istina, tada sam bio najmlađi poslanik, ali i tada je bilo rasprave o nepoverenju Vladi. I tada je bilo rasprava, bilo je i svakakvih ponašanja, ali hoću da vam kažem da me samo, ne iznenađuje me, samo bih molio da se ne hvatate za to i da ne skaču svi kada se očigledno vidi da neke stvari se rade da bi se stvorio utisak u javnosti. Pa se onda se tako pričalo za mnoge premijere koji nisu predsednici svojih stranaka da su fikusi ili ne znam šta. 

	 Ja sam se prvi put sam se suočio sa tim, pošto, želim da znate, dok je Slobodan Milošević bio na vlasti ja nisam bio ni jednom u Vladi. Moj uspon je počeo kada ste vi došli na vlast. Prema tome, glupo bi bilo da vam to zahvaljujem, ali u svakom slučaju oni koji su tada bili u Vladi u ime SPS prvi su pobegli kod vas. 
	Ja sam prvi put postao ministar u tzv. prelaznoj Vladi. Bio sam koministar za informisanje, a posle toga 2008. godine sam postao ministar unutrašnjih poslova, pa premijer, pa ministar spoljnih poslova, pa predsednik Skupštine, pa ponovo ministar spoljnih poslova i sada ministar unutrašnjih poslova. 
	Ako već govorimo o tome, a šta je bio Mirko Cvetković? Šta, Mirko Cvetković je bio centar političkog odlučivanja? Pa, dobro znamo mi to sve, ali nije u redu. On je korektan čovek i dan danas ga poštujem. On se javlja, bez obzira, ne znam ni za koga glasa, ni da li je uopšte član neke stranke, ili bilo šta. 
	Takođe, kada je reč o Ivanu Ristiću, pošto je gospodin Aleksić pomešao slike i pomešao funkcije, on nije komandant SAJ-a, on je komandant Jedinice za obezbeđenje, JZO, i to nije njegova slika. 
	Samo hoću da vam kažem, i ne znam da li je on to uradio ili nije uradio, to nije zvanični nalog niti zvanični telefon koje MUP, ali, hoću da vam kažem jednu stvar. Ja sam tog čoveka upoznao 2008. godine. Pratio je Meri Vorlik. Znači, američku ambasadorku. Dobio je priznanje od predsednika Tadića, Rakića i Amerikanaca za to što je radite. Znate šta, da je on pripadnik zemunskog klana ili neko ko je učestvovao u ubistvu ili voleo ubistvo Đinđića verujem da ga ne biste stavili na to mesto u to vreme. Nisam ga poznavao. Tad sam ga upoznao. Kasnije njegov uspon nema više veze sa tim vremenom.
	Kad je reč o „zvučnom topu“, ovde je neko rekao da je to neka osmišljena akcija da ja pustim simulaciju „zvučnog topa“. Kakva osmišljena akcija? Eto, ja sam to sam uradio. A, zato sam uradio? Zato što ne mogu da verujem da, od kad neko priča o svemu tome, niko nikad nije pustio da čuje kako to izgleda. I već sam rekao, vi to što mislite da je pušteno, nije „LRAD“ i nikakve veze nema sa ovim uređajima o kojima pričamo. Ako je nečega bilo postoji tužilaštvo koje to treba da odradi.
	Što se tiče uređaja koji su takođe kupljeni preko, na legalan način 2021. godine, to su Amerikanci ponudili i prodali u 100 zemalja u svetu. Imaju četiri osnovne funkcije. Jedna je, koristi granična policija, znači kad su migranti, kad prelaze granicu, zato što se taj uređaj, po skraćenici njegovog imena, „LRAD“, zove akustični uređaj dužeg dometa, daljeg dometa, zato što se bolje čuje. 
	Znači, jedna je funkcija vezana za obalsku stražu, druga za graničnu policiju, treća za elementarne nepogode, da nekoga upozorite zato što se bolje čuje, i četvrta je za nerede, a to znači da se upozore ljudi da se raziđu ili da se pusti iritirajući zvuk koji može nekoga da natera da se raziđe. 
	Imajući u vidu da sam dobio pogrešnu informaciju da se oni nalaze u skladištu, taj čovek koji je tu informaciju dao je penzionisan, ali ti uređaji nikad nisu korišćeni. Na njih je nasnimljena poruka koju sam javno pusti, a to je poruka da je ovaj skup nelegalan, ovde ne možete da se krećete, raziđite se da policija ne bi upotrebila silu. 
	Ovaj iritirajući zvuk koji sam ja pustio, to može svako od vas da nađe na internetu. To se desilo povodom G20. To je skup najrazvijenih zemalja sveta koji se desio u Pitsburgu u SAD. Taj zvuk je fabrički, originalan zvuk „zvučnog topa“. 
	Prema tome, nikakve loše namere nisam imao, osim čisto da vi čujete, da vidite o čemu je reč. Ako sam nekoga uvredio, nema nikakvih problema, pustite vi ako vi imate neki drugi snimak. U svakom slučaju pustite vi vaš snimak vašeg „zvučnog topa“.

	Što se tiče Mrčajevaca. Danas je trebalo da bude saslušanje, ja ovo govorim samo vezano kao policija koja više nema nadležnost nad tim, tužilaštvo ima nadležnost, danas je trebalo da budu neka saslušanja. Zbog procesnih stvari, nedolaska advokata, mislim da je to pomereno za sutra. Nema nikakvih pokušaja da se bilo šta simulira u smislu toga da se smanji nivo krivičnog dela. To je na tužilaštvu da kvalifikuje krivično delo, ako je zaista bilo takvih elemenata odgovaraće.
	Samo bih hteo da vam kažem i kod ovih nekih drugih tema o kojima ste se interesovali. Ja nemam ništa protiv i uvek sam tu, daću vam sve informacije koje posedujem. Nemamo mi čega da se stidimo. I vi ste govorili, neko je u javnosti govorio o velikom broju ne znam te Arapa, te Rusa, te ovih, te onih koji su dobili državljanstva, koji imaju boravak, itd.
	Ja ću vam reći zvanične podatke. Trenutno u našoj zemlji ima 68.720 stranaca sa radnim papirima. Nemojte da govorite o tome, to je kao kad ste pred 5. oktobar pričali da ima 100, 200 hiljada, evo ga Marijan je učestvovao u tome, evo ga i ovaj ministar ispred mene i on je učestvovao, rušio mi moj kabinet u gradskom odboru SPS tamo kao vaš otporaš 5. oktobra 2000. godine.
	Da vam kažem, kada je reč o državljanstvima koja su data po posebnom, Zakon o državljanstvu, ja vam zato kažem kada nekoga spominjem, pa neko ne zna zato što su mlađi poslanici u pitanju. Zakon o državljanstvu čini mi se da je donet kada je Jočić bio ministar policije i taj Zakon o državljanstvu je bio revolucionaran zato što je dozvoljavao građanima našeg porekla da dobiju državljanstvo, a da ne moraju da se odriču državljanstva države u kojoj žive, to je i danas tako.
	Pošto je to isto tako jedna bajka i legenda koja se širi, pa čak i u Briselu. Od 2021. godine, to je pet godina, nešto više od 600 ljudi je ukupno po tom članu dobilo državljanstvo. Znači, ne ni Rusa, ni ovih, ni onih, nego ukupno po tom članu. To su zaslužni umetnici, sportisti, privrednici.
	Znate šta je najveća ironija. Evropska unija kaže – nemojte da dajete Rusima, a oni daju Rusima. Čekajte, pa kako oni daju Rusima, ali dobro, pošto oni kažu nemojte mi u suštini ispada, oni kažu nećemo mi da uđemo u EU nego hoćete vi da uđete. Vrše se bezbednosne provere. Ako se ustanovi da ima bilo kakvih bezbednosnih problema odluka se ne donosi niti će se ikada doneti, čak i ako se greškom donese ona će biti ukinuta kao što se desilo u jednom slučaju.
	Drecun je pitao za poternice za naše ljude, tu se sada vraćamo i na onu temu gde ste kritikovali i Snežanu i napadali je. Krivičnu prijavu protiv Snežane Paunović je podnela Donika Gervala. Ona je ministarka pravde u tzv. vladi, bila je u moje vreme ministarka spoljnih poslova tzv. vlade Kosova. Ja sam se malo potrudio da vidim ko je ona. Njen otac je bio disident. Znate koje godine? 1981. godine. Koliko si Snežana imala godina ti tada? Nije bila Snežana Paunović, ni Ivica Dačić, ni Slobodan Milošević. Protiv čega je on bio disident? Zašto se on zalagao? Zalagao se za Kosovo republiku. Onda je prebegao u Makedoniju ili u Nemačku, pa onda u Tiranu, itd. Na kraju je izvršen atentat na njega. 
	Zašto to spominjem. Sećate se da je u Makedoniji bila velika akcija pripadnika OVK oko Kumanova 2017. godine. Osam makedonskih policajaca je ubijeno, 14 pripadnika OVK je ubijano od strane makedonske policije. Znate gde je održana počasna komemorativna svečanost? U Domu kulture Jusuf Gervala u Dečanima. I podignut spomenik teroristima koje su ubili makedonski policajci i svakoj porodici su dali po deset hiljada evra i sada ona tuži Snežanu Paunović za etničko čišćenje. Pa, to je sramota, a i sramota je da se neki tome ovde pridružuju. 

	Uostalom da je Kosovo albansko, pa imali bi albansku reč za svoju zemlju. Pa, na sajtu CIA imate zašto se Kosovo zove Kosovo, da je to polje ptice kos. Na albanskom jeziku se kos kaže – „meljen“. Kako se kaže? Piše se „meljen“. Što se tako ne zovu, nego zovu svoju zemlju srpskim, svoju takozvanu zemlju zovu srpskim imenom. Ali, sve je to nebitno, hoću da vam kažem da je do 1999. godine do 10. juna bilo 2913 terorističkih napada. Ubijeno je 662 osobe, povređeno 1264, oteto 424. Toliko o etičkom čišćenju. 
	Kada je reč o odgovornosti policije, pa znate šta, voleo bih da sledim vaš neki primer kada je reč o odgovornosti onih za stanje u policiji. Kada je ubijen premijer Đinđić… Ne znam čime sam ja to izazvao da sada ili je to refleksni potez, ali znate, kada je premijer Đinđić ubijen, savezni ministar unutrašnjih poslova Živković je postao novi premijer, a tadašnji ministar unutrašnjih poslova Dušan Mihajlović ponovo izabran za ministra, ali nikakve veze nema.
	Što se tiče policije, pa čekajte vi mislite da policija može da bude poštenija nego što je društvo. Pa, jel nije bilo ovakvih stvari u vreme kada sam prvi put posao ministar policije? Pratnja kriminalaca, naravno, protiv svih koji prate kriminalce će biti podnete krivične, ako tužilaštvo neće, biće podnete disciplinske prijave. Takođe i ovi slučajevi koje ste vi pomenuli, neki su bili, odnosno ovaj snimak koji je pušten, on je od prošle godine. Znači, u ovom trenutku toga nema. Gde se otkrije  da ima biće podnete prijave u skladu sa onim što je predsednik Republike rekao, a naravno i ono što sam i ja dao kao svoju instrukciju. 
	Pitali ste me za bombe, za bacanje. Mislim, ko me je to pitao? Lazović ja mislim? Ja samo hoću da vam kažem da je do sada pritvoreno 89 pripadnika takozvane Vračarske grupe upravo zbog toga, zbog ovoga o čemu pričamo. Znači, od 1. januara do danas, 36 namernih požara, podneta 31 krivična prijava. Obuhvaćeno je ukupno 47 lica, od toga pet maloletnih lica i dva strana državljanina, za 39 krivičnih dela, a bilo je 11 eksplozija ručnih bombi, osam je rešeno, a podneto je sedam krivičnih prijava protiv ukupno 15 lica za 18 krivičnih dela i tako dalje. 
46/1	VS/LjL		18.30–18.40

	Znači, ako neko misli da policija ne želi da radi svoj posao, ja želim zaista sve da podsetim i da dam podršku policajcima. Ko je zloupotrebio svoj položaj, on treba da odgovara. Ali, niko nema pravo da ugrožava policajca dok radi svoj posao. Bez jake policije i jake vojske nema ni jake države. Naravno, to zaslužuje i međusobno poštovanje. Oni rade težak posao. Ja to znam, jer dolazim iz takve porodice, moj otac je bio milicioner. Ja sam rođen u milicionerskoj kući i znam dobro. 
	Ovo što ste vi govorili o opremanju policije, još od 2016. godine mislim da je doneta odluka da se preko "Jumka", preko SDPR-a, još od 2016. godine vrše nabavke za te neke stvari kao što su uniforme, specijalizovana oprema, obuća i sve ostalo. Ono što je nabavljano, "Jumko" je bio nosilac posla, niti ja, niti Zagrađanin, niti bilo ko drugi, nikakve veze. Ne vršimo pregovore ni sa kakvim firmama. Direkcija policije se izjašnjava šta im treba, general Luković je bio u ovom slučaju na čelu te komisije, u svakom slučaju, sve to mora da prođe ispitivanja. 
	Sećam se, u ono vreme, mi smo imali problem, policija nije imala uniforme, nije imala majice, nije imala obuću, kad sam prvi put postao ministar policije. Ja sam bio prvi ministar policije koji je sa sindikatima potpisao, u Evropi, poseban kolektivni ugovor za policijske službenike. Prema tome, i dalje će to biti tako.
	Sve ove slučajeve koje ste vi spominjali vodi tužilaštvo. Ono vrši kvalifikaciju i da ne širim dalje temu.
	Normalno je da tražite opoziv Vlade, normalno je da Vlada neće pasti, jer kad bi Vlada padala… Pada samo ono što je sklono padu. Ovde je problem u nečem drugom, što ste svi vi, uključujući i mene, dozvolili da se baca ljaga na političke stranke kao osnovni oblik političkog delovanja. 
	Danas je izgleda sramota biti član neke političke stranke. Na šta vam to liči? U ovoj sali je zasedao plenum Centralnog komiteta Saveza komunista. Hoćete da se vratimo na to? A vi koji ovde sedite, evo ja čak ne mogu da dam veto i da kažem – e, nećeš više Bajatoviću da budeš poslanik. A ovde ipak neko može da da veto. Evo danas čitam, opet neki studenti dali nekome veto, ne može da bude na studentskoj listi. Pa zašto mi uopšte ovde pričamo?
	PREDSEDNIK: Ministre, molim vas da se vratite na tačku dnevnog reda i odgovore na pitanja.
	IVICA DAČIĆ: Političke stranke postoje, to je osnovni oblik…
	Ja moram samo da dodam i da kažem da se apsolutno slažem sa vama. 
	Neko je govorio, neki srpski političar je prigovarao Pašiću - što se ponašate tako, što se ne ponašate kao Gledston? A on im je odgovorio – Ja bih se ponašao kao Gledston da ste vi Englezi. 
	Prema tome, hvala vam svima, i onima što ste kritikovali i onima što niste kritikovali, ja sam na to navikao. Želim pre svega u interesu Srbije da sve ono što je dobro, evo, što se mene tiče, ako ima nešto što je u radu Ministarstva unutrašnjih poslova potrebno da se promeni, stojim na raspolaganju. Ali nemojte pričati o kadrovima, jer svi ti kadrovi su bili i u vreme kad sam prošli put bio ministar. Taj Vasiljević je bio komandant Beogradskog odreda žandarmerije prošli put kad sam bio ministar. Bata Dikić je bio komandant Niškog odreda žandarmerije. Mlađan Dinkić je bio vaše desno krilo.
	Hvala vam puno, živela Srbija!
	PREDSEDNIK: Gospodine Lazoviću, vi ste se prijavili zbog?
	(Radomir Lazović: Replika.)
	Kakva replika, samo je rekao – pitao je gospodin Lazović.
46/2	VS/LjL

	Reč ima Bogdan Radovanović, povreda Poslovnika.
	BOGDAN RADOVANOVIĆ: Predsedavajuća, reklamiram član 106. 
	Verovatno znate, s obzirom da ste se i sami smorili, o čemu priča ovaj čovek, odnosno ministar Dačić za sve ovo vreme.
	Kakve veze sa tačkom dnevnog reda ima Pašić, Dačićev otac milicioner? Kakve veze ima Zoran Živković, Mirko Cvetković, gradski odbor SPS-a iz 2000. godine? Kakve veze to ima sa glasanjem o nepoverenju ovoj Vladi?
	Sam je na početku čovek rekao, pričao o nekom stepenu političke kulture, evo, ja jesam za to, vi ste me opomenuli što navodno dobacujem. Pazite, nisam ga prekidao. Pre nego što se javio, ja sam, prevencije radi, rekao – molim vas, nemojte da puštate zvučni top, imam Pavlovljev refleks na to a ne mogu, nisam u stanju, s obzirom da sam operisan, da pobegnem. Znači, samo sam zamolio da ne pušta.  A onda ste vi prozivali mene što me nema tri dana. Izvinite što me nema tri dana, znam da sam vam nedostajao.
	Da završim, hoću da kažem, došao sam sada da bih glasao za nepoverenje ovoj kriminalnoj Vladi, ali ja smatram da ….
	PREDSEDNIK: Neću vam vratiti, zato što više nema nikakve veze sa povredom Poslovnika, a nemam vreme koje mogu da vam oduzmem po članu 103. Molim vas da ne dobacujete, jel možemo samo bez dobacivanja? Neću da vam vratim, zato što ste završili o Poslovniku, a nemam vreme da vam oduzmem. To je jedno. 
	Drugo, ja znam da ste vi imali operaciju kičme, i jedino zbog čega sam vas opomenula je zato što u trenutku kada ste ušli nakon tri dana, ne bih vam ništa rekla i u trenutku kako ste ušli i seli i tako ste krenuli da ometate govornika. Ja razumem da vi niste bili ovde, ali vi niste ni pratili sednicu, zato što da ste iole pratili sednicu, vi biste znali da je ministar dve trećine svog obraćanja upravo poklonio onim pitanjima koja su im bila postavljena, tako da nemate nikakvo pravo, da pričate o članu 106. kao neko ko nije tri dana ispratio, čak ni teme na ovoj sednici, ne niste.
	Da li želite da se izjasnimo?( Ne želite.)
	Dobro. Gospodine Lazoviću, nemate pravo na repliku, pomenuo je, rekao je, aman čoveče slušaj me šta pričam, ja kažem pomenuo je Lazovića, on kaže pomenuo je, pa jeste, pomenuo je i složili smo se da je pomenuo Lazovića, samo se radi u kom kontekstu je pomenuo, u kontekstu Radomir Lazović me je nešto pitao i to nije za repliku.
	Hvala vam. Svi smo umorni osim onih koji su došli na posao pre sat vremena. Idemo sada dalje. Vi verujem, da niste gospodine Lazoviću umorni, pošto ste vi proveli u ova tri dana jedno četiri sata na ovoj sednici, tako da ja verujem da ste vi čili i orni, i dala bih vam, poštujući Poslovnik repliku, da postoji osnov. Nije osnov kako neko pomene nekog, tako ima osnov za repliku, nego ako kaže nešto uvredljivo.

47/1	TĐ/JG			18.40 – 18.50

	Nije se čak ni obratio, ni pozitivno, ni negativno, rekao je samo – Lazović je postavio pitanje. Dobro. 
	Idemo sada dalje. 
	Ko zna kakav Pavlovljev refleks ovde ko ima? Prvi put čujem da neko ima Pavlovljev refleks na zvučni top koji nikada nije čuo u životu, ali i to se dešava. Šta ja sad da radim? Sve su to moji problemi, svi ste vi moji poslanici.
	Reč ima narodni poslanik Snežana Paunović.
	Izvolite.
	SNEŽANA PAUNOVIĆ: Hvala, predsednice, poštovani narodni poslanici, ali pre svega uvažene građanke i građani Srbije...
	(Narodni poslanici opozicije dobacuju.)
	PREDSEDNIK: Izvolite, Snežana, krenite, molim vas.
	SNEŽANA PAUNOVIĆ: Hoću, nego čekam da se ispričaju ovi koji bi po raznim osnovama da dobiju reč. Ne bih se apsolutno ni javljala za reč. Međutim, zaslužuju građani Srbije da se ipak javim. Ako nešto čujete u pozadini, to je nešto što pokušava da omete ono što imam nameru da kažem, ali pretpostavljam da ne čujete i ja ću se praviti da ne čujem zato što nije mnogo važno, niti je moja reakcija danas reakcija nekoga ko je ovde napadan, niti me zanima šta o svemu onome što se dogodilo misle određeni ljudi koji su sebi dozvolili luksuz čak da me tumače, neki da me jeftino citiraju, neki da moje rečenice prebace i u futur. 
	Ja sam danas čula optužbu da sam pozvala na etničko čišćenje, što se apsolutno nikada nije dogodilo, ali kažu u našem narodu „spram sveca i tropar“. Ono što fenomenološki želim da podelim sa svima vama, pre svega, zato što je ozbiljan procenat vas sa mnom sedeo dobru deceniju u ovom parlamentu. Ima novajlija, slažem se, i čuju se, uglavnom oni. Bezbroj puta, ne u ovom domu, nego na različitim forumima, u različitim evropskim i svetskim institucijama, u prisustvu velikog broja ljudi koji još uvek sede u ovoj sali, čak i predlagača gospodina Aleksića, ja sam pričala o tragediji koja je zadesila srpski narod na Kosovu i Metohiji i ne samo srpski, nego sav nealbanski narod. Nikada, i slovima nikada, na to niko nije reagovao. Ne postoji nijedan zvaničnik koji osim što je ljubazno saslušao, zato što valjda nije kulturno da vas prekine, a oni o tome imaju svest, da znate, u svetu žive neki ljudi koji ne prekidaju ljude koji govore, ali bez bilo kakve reakcije, čak i bez empatije. 
	Ali kada se dogodilo da pre svega albanski mediji iz tzv. države Kosovo prevedu i titluju tu rečenicu na albanskom, onda su je savršeno glasno čuli, ali opet samo neki ljudi kojima je to uski interes. Nisam ja iznenađena momentom ko je to čuo van granica ove zemlje. Nisam iznenađena ni reakcijom iz južne srpske pokrajine, da se razumemo. Ne može mene da začudi zašto Gervala podiže optužnicu. Još manje može da me čudi da li je Svečlja odlučio da pokaže papir da sam persona non grata. Iz ugla tih ljudi, sve što o meni negativno kažu za mene je kompliment, jer većina vas i bojim se većina građana Srbije ne zna o kome pričamo. Nije Gervala samo ćerka jednog iredente kog su 1981, odnosno 1982. godine iselili praktično njegovi u Nemačku. Nije ona samo ćerka čoveka za koga optužuje da su ga Albanci i ubili u Berlinu. Ona je neko ko se rodio u Skoplju, otišao sa tatom zajedno u Berlin. Kada je tata ubijen u Berlinu, ona se vratila u Albaniju gde je završila školu, a onda opet u Berlin. Što govori o tome da je na Kosovo i Metohiju došla da živi tek 2021. godine na poziv Vljose Osmani da bude ministar spoljnih poslova. Zašto? Zato što je 1998. godine rekla da moramo oružano da odbranimo...
	PREDSEDNIK: Ministarka, molim vas, nemojte, nema nikakve veze sa dnevnim redom. Molim vas, molim vas, samo nekako da se vratimo.
47/2	TĐ/JG	

	SNEŽANA PAUNOVIĆ: Ne, ne samo pokušavam da objasnim šta je moj greh iz analize 1998. godine u odnosu na nešto što se spočitava. 
	Ne jednom, nego milion puta sam ja osudila sve zločine. Ne jednom, nego milion puta sam ja čak pomogla nekim albanskim porodicama koje su te 1998. godine ostavljene na milost i nemilost, na ulici. Ali vi niste ljudi kojima ću ja to da pričam.
	Ja želim građanima Srbije da kažem samo jednu stvar. Vlada čiji sam deo i čiji sam ministar državne uprave i lokalne samouprave ni jednog trenutka nije i ne može snositi odgovornost za ono što je bila moja životna priča u jednoj emisiji. Profesor Macut, koji je ovde tri dana na različite načine prozivan, nazivan, nije čovek koji zbog toga, makar jedne sekunde, sme da bude prozvan. Ono što se defakto desilo je pokušaj da čak i na ovoj temi neko politički profitira i ja protiv toga čak suštinski i nisam. Mogla bih da odgovorim na sve optužbe pojedinačno. Ne pada mi na pamet. Građani Srbije vrlo znaju i ko sedi u redovima ministara i ko sedi u redovima narodnih poslanika, u vladajućoj većini, ali i u opozicionom bloku, imenom i prezimenom će sada moći da biraju, neće više biti sakrivenih iza nekih famoznih lista, ujedinjenih, razjedinjenih, ne znam ni kakvih. Borba protiv nasilje, rekoše nam kad su ulazili u Parlament, onda uđoše sa dimnim bombama. 
	Ono što mi je od svega najvažnije jeste da se zahvalim vladajućoj većini, građanima Srbije koji su razumeli šta se tačno desilo, ali da se zahvalim i onima koji nisu, nego su to iskoristili da probaju da naprave svojevrsnu političku hajku. Nije ona za mene ni prva ni poslednja. Ja ću sigurno da je preživim, ali sigurno ovakav spin neće preživeti oni koji su probali da u ovom domu pomognu sprovođenje politike Aljbina Kurtija na uštrb Republike Srbije čija je teritorija uzurpirana i samovoljno, jednostrano proglašena za nekakvu državu Kosovo. 
	Vama hvala na pažnji. Hvala vam na podršci. Hvala vam na razumevanju. Ja ću nastaviti da obavljam svoj posao dok se ne vratimo na temu da birački spisak ima milion ljudi preko 100 godina starosti. Hvala vam najlepše. 
	PREDSEDNIK: Hvala vama. 
	Reč ima gospodin Škrijelj, povreda Poslovnika. 
	AHMEDIN ŠKRIJELj: Dakle, reklamiram povredu člana 109. Mislim da ste trebali da opomenete ministarku Paunović, jer ovde kaže – ako drugim postupcima narušava red na sednici ili postupa protivno odredbama ovog poslovnika. Ona je rekla, koliko sam je ja razumeo, da neko neće nešto da preživi, pominjući neke spinove. Samo da mi odgovori – da li je spin, iako zakon to nalaže, ona ništa nije uradila da se bosanski jezik uvede u službenu upotrebu u opštini Priboj? Jer ni ona, ni ministar za ljudska i manjinska prava, to je činjenica… Dakle, neko ko hoće da legalizuje ili promoviše etničko čišćenje, sa druge strane drugim pripadnicima nacionalne manjine uskraćuje ostvarivanje Ustavom garantovanih prava… (Isključen mikrofon.)
	PREDSEDNIK: Ovo nema veza sa povredom Poslovnika i zato sam vam oduzela reč, pošto nemam po članu 103. vreme da vam oduzmem. 
	Da li želite da se izjasnimo o povredi Poslovnika? 
	Hvala vam. 
	Nisam povredila Poslovnika, pošto ministarka ništa tako nije rekla. I ja ću ponoviti, kako god bilo, ministar Snežana Paunović je žrtva etničkog čišćenja. Ona je žrtva etničkog čišćenja, što vi niste nikada osudili. I ne samo ona, već desetine i stotine hiljada drugih ljudi sa Kosova i Metohije. 
	Sada reč ima Tatjana Macura i ovim završavamo krug odgovora članova Vlade Republike Srbije. 
	Izvolite. 
48/1	AL/IR		18.50 – 19.00

	TATJANA MACURA: Zahvaljujem, predsednice Narodne skupštine.
	Zahvaljujem se narodnim poslanicima koji su učestvovali u ovoj trodnevnoj raspravi o poverenju Vlade. Zahvaljujem se i kolegama, koji ovde sede i ponovo slušaju vaše pohvale i kritike, neke su opravdane, neke nisu, ali, nažalost, izostala je kvalitetna rasprava i, nažalost, izostala je rasprava koja je utemeljena u činjenicama.
	Ja ću se samo na kratko osvrnuti na jednu temu koja je usko povezana sa temom kojom se bavi kabinet koji ja vodim. To je tema prevencije i suzbijanja nasilja. Želela bih da podsetim sve vas koji ste možda relativno skoro ušli u Narodnu skupštinu, kao i one koji sede ovde duže vremena, Narodna skupština Republike Srbije je jedna od prvih 10 država u svetu koja je ratifikovala Istambulsku konvenciju 2013. godine. Na osnovu te konvencije usvojili smo Zakon o sprečavanju nasilja u porodici kao preventivni vid zaštite žena od nasilja i na osnovu tog zakona uspeli smo da smanjimo broj ubijenih žena i muškaraca u situacijama porodičnog nasilja za više od 40%. Ovo je rezultat koji nije reprezentativan samo u okvirima granica Zapadnog Balkana. Ovo je rezultat koji je više nego reprezentativan i u svetskim okvirima i mogu da vam kažem da bilo gde se pojavim u svetu ljudi se u stvari pitaju na koji način smo uspeli da rešimo ili da donekle rešimo ovaj gorući problem. 
	Međutim, treba imati u vidu da niko ko sedi sa ove strane, ove skupštinske sale, nije zadovoljan postignutim rezultatima sve dok postoji ijedna žena ili bilo koja druga osoba koja je izložena nasilju i koja zbog toga može da izgubi svoj život i zato smo pristupili izmena i ovog zakona, dakle, Zakona o sprečavanju nasilja u porodici, zbog čega očekujemo da se prepoznaju po prvi put u našem zakonodavstvu, deca kao sekundarne žrtve, odnosno indirektne žrtve porodičnog nasilja, i da se bolje povežemo horizontalno, kako bi apsolutno sve institucije sistema dale adekvatan odgovor na nasilje u porodici. 
	Takođe, očekujemo izmene Krivičnog zakonika, koje će po prvi put u našoj zemlji prepoznati ono što se kolokvijalno naziva – osvetnička pornografija i time ćemo se zaista staviti na mapu sveta kada je u pitanju tema prevencija i suzbijanje nasilja. 
	Ovde se često pominje u skupštinskoj sali tema - uvođenja femicida kao posebno krivičnog dela u Krivični zakon Republike Srbije. Ja lično, a verujem i većina predstavnika Vlade Republike Srbije, nemamo apsolutno ništa protiv uvođenja ovog posebnog krivičnog dela. Ono je uvedeno u nekim zemljama u našem okruženju, ali posebno je odgovornost narodnih poslanika kada govore o uvođenju jednog ovakvog instituta u Krivični zakonik jeste da se osvrnu na koji način se ovakav institut primenjuje u drugim državama gde je, i da li se uopšte primenjuje, tamo gde je uveden. Dakle, Republika Srbija ima snažnu volju da prepozna i femicid kao posebno krivično delo, ali se pre toga moraju stvoriti adekvatni uslovi, a to je osnaživanje, između ostalog, i tužilaštva, koje bi po prirodi stvari moralo da dokazuje ovakvo krivično delo. Dakle, to je zajednički zadatak svih nas, između ostalog i da se bavimo kako možemo da pomognemo ženama koje su žrtve nasilja, deci koja su žrtve nasilja, ili bilo kome drugom da prijavljuje nasilje nadležnim institucijama. 
	Ako postoji ijedna tema u ovoj skupštinskoj sali koja mora da okupi sve nas i da budemo solidarni, empatični i dobronamerni, to jeste tema prevencije i suzbijanje nasilja. Dakle, svi zajedno, narodni poslanici, predstavnici Vlade Republike Srbije, predstavnici organizacije civilnog društva, iznad svega mediji, moramo da pomognemo u tome da se ohrabre žrtve nasilja da nasilje prijavljuju nadležnim institucijama. 
	

48/2	AL/IR

	Da to daje rezultate, govore i u prilog i činjenica onoga o čemu sam govorila na početku, a to je 40% manje ubijenih žena i muškaraca u situacijama porodičnog nasilja. Svi treba da pomognete da se ovaj problem rešava. Svi treba da osećate veliku dozu odgovornosti prema onome što izgovarate, jer svaka izgovorena reč koja ide u prilog toga da odvraćate žrtve da prijavljuju nasilje u porodici, ide u prilog tome da ugrožavate neposredno i njihov život, i to se zaista odnosi na apsolutno sve narodne poslanike. 
	I, između ostalog, želim da kažem da je Vlada Republike Srbije pored pomenutih zakona na kojima je radila predano od 2013. godine do danas usvajala je i neke druge zakone koji indirektno pomaže i ohrabruju žrtve da izađu iz nasilja, kao što je recimo, relativno skoro usvojeni Alimentacioni fond, koji pomaže u ekonomskom osnaživanju žrtava nasilja, s obzirom da se i najveći broj jednoroditeljskih porodica, posebno kada je reč o majkama, u toj situaciji nalazi, jer su prethodno bile izložene nasilju. 
	Dakle, konkretno, pozivam vas sve da učestvujete u dobronamernom dijalogu koji će da stvori jednu atmosferu u kojoj će žene dobiti podršku sa svih strana da nasilje prijavljuju sveobuhvatnom sistemu, jedinom koji može da im pomogne na taj način, a to su institucije sistema. Hvala. 
	PREDSEDNIK: Hvala vama.
	Reč ima ovlašćeni predstavnik Miroslav Aleksić.
	Izvolite.
	MIROSLAV ALEKSIĆ: Nije još kraj, ako ste se ponadali. Polako. Četiri sata barem. Dobro.
	Poštovani građani Srbije, da je ovu sednicu gledao i slušao neko ko ne živi u Srbiji, ne poznaje prilike i ne zna šta se dešava, verovatno bi pomislio da mi živimo u različitim državama i da u jednoj državi je se sjajno i bajno, a u drugoj se ljudi bore protiv kriminala i korupcije i traže načine kako da prežive. Ali da vam kažem, ne postoje dve stvarnosti, kao što ne postoje ni dve istine. Istina je samo jedna, a ono što nije istina to je iluzija i iluziju ste, kao i prethodnih deceniju i po, sada i u ova tri dana skupštinske rasprave pokušavali da prodate građanima Republike Srbije. I vi se ozbiljno time bavite, ozbiljni se iluzionisti. Aleksandar Vučić najbolji u Srbiji, a vi vežbate. Oni koji uspeju da ga prate, opstaju na funkcijama. Oni koji ne uspeju, idu u penziju, jer samo iluzija može da vas održi dalje na vlasti. 
	To što smo diskutovali o nepoverenju Vladi gospodina Đure Macuta je puka slučajnost, puka slučajnost zato što, da se gospodin Macut tog dana kada je registrovao automobil nije javio na telefon, možda bi je zvali nečijom drugom vladom. Mogao je biti neko drugi. Suštinski, to je jedan te isti sistem i sve vlade su vlade kontinuiteta i sve vlade su marionetske vlade. I ja gledam vas kako se mučite, mučite se da se predstavite građanima Republike Srbije kao neko ko se pita za nešto u državi Srbiji, a niko među vama, počev od premijera Macuta, pa nadole se ne pita ništa. Pita se Aleksandar Vučić, pita se Ana Brnabić posle njega i Siniša Mali, koji trenutno nije tu. Svi vi ostali ste samo puki izvršioci naloga. I ne prija to vama uvek, ali ste prihvatili to. Znate, prodali ste ličnu slobodu zarad interesa i funkcije i bilo bi dobro da tom funkcijom vi možete da ostvarite nešto za državu Srbije za njene građane. 
	Na ovoj sednici u ova tri dana je postavljeno mnogo pitanja i premijeru Macutu, ali i svim drugim ministrima. Posle mnogo pitanja gotovo da nije bilo nijednog konkretnog odgovora. Građanima Republike Srbije, kojima služite i koji vas 


48/3	AL/IR

plaćaju, ministar Lončar je dao jasan i konkretan odgovor. On je rekao da je tačno ovo što je moj kolega Uroš Đokić reklo da u Užičkoj bolnici postoji problem i da su tamo namerno kvarili aparat da bi pacijenti išli privatno da se leče. U redu. To je jedno priznanje koje smo imali i odgovor u ova tri dana rasprave. I nije teško, čak i kada to ministar Lončar kaže. Dakle, moguće je. 
	Sa druge strane, i gospodin Marko Đurić je, da budem do kraja korektan, odgovorio i rekao da ovaj narko-diler, koga su uhapsili tamo sa ovom tonom kokaina, nema diplomatski pasoš. On je to rekao. Da li je tačno, da li nije, ali je odgovorio na to pitanje. Ali nismo dobili odgovor za tri dana rasprave od premijera Macuta da li je doručkovao u Restoranu „27“ na Senjaku ili nije. Dakle, njegovo obrazloženje je bilo da on ne može da kaže da ne omete istragu. Pazite.  


49/1	MV/MJ		19.00 -19.10	

	Gospodine Macut, kako da vam kažem, to je pitanje vaše časti, vašeg ugleda. U ovoj državi postoje bezbednosne službe, vi ste premijer zemlje. Oni su dužni da vas upozore i da vam kažu da tamo ne smete ići jer se nešto dogodilo prethodne noći, da je bio neki obračun kriminalaca, da je neko ubijen. Oni su dužni da brinu o vama, a ne da vas koriste da idete tamo i da možda prikrivate to, ako je to bila nečija ili bilo čija ideja.
	Maločas sam ovde čuo odgovore gospodina Selakovića. Kaže gospodin Selaković – Generalštab, koji je inače bio povod za ovu sednicu, inicijalni, uz sve mnoge druge, Generalštab je pokušaj rušenja države, diskreditacija Vlade, rušenje vlasti, rušenje Aleksandra Vučića, izazivanje nestabilnosti. Čoveče božiji, pa jeste li vi normalni? Pa to što ste vi prekršili zakon, falsifikovali dokumenta, nazivate time da neko želi da ruši državu. Pa toliko o vašem pravnom znanju. Toliko o institucijama, o poznavanju prava. Pa vas je neko procesuirao iz tužilaštva, a vi kažete – ne, to je rušenje države i rušenje Aleksandra Vučića. Pa nije! To bi trebalo da bude normalno u svakoj uređenoj državi i društvu, da nema zaštićenih ni ministara, ni poslanika, ni poljoprivrednika, ni kriminalaca. 
	Znate, kad postoji red i poredak u državi, onda se odgovara i kad napravite prekršaj odgovarate i snosite odgovornost, a ne kažete – a ne, to je sve namešteno, neko hoće da sruši državu, neko hoće da sprovede obojenu revoluciju, zato što ste vi naterali ljude koji su priznali da ste ih terali da falsifikuju dokumenta i da skidaju zaštitu sa objekta koji ste nazvali kvazi komunistička konstrukcija. Generalštab, tako ste ga vi nazvali. 
	Pa ste onda rekli, kažete – u Srbiji biste vi hteli da uvedete inkviziciju, da ja idem da se pravdam sudu. Pa, čekajte, ako je ko uveo inkviziciju u Srbiju, pa to ste vi. Mi koji se borimo protiv vas deceniju i više jedino gde možemo da se izborimo za pravdu je taj sud, da dokažemo da lažete, da nas ljagate, pljujete i govorite sve najgore o nama, baš na tom sudu. I to je inkvizicija, vi ste inkvizitori. Dakle, pogledajte malo šta se dešava sa vama. 
	Evo, još jednom, ako niste videli, gospodine Selakoviću, ovo su sve moje presude od sudova u ovoj državi gde sam ja morao da dokazujem nevinost od tabloidnih napada i laži koje ste na mene ukazivali i usmeravali. 
	Dalje, ministar Glamočić je takođe pokušavao da odgovori na nekoliko stvari, gotovo ništa suštinski, ali zanimljivo mi je bilo, ministre Glamočiću, da ste vi duboko svesni toga da se u Srbiji 100 sela godišnje gasi, da ljudi prestaju da se bave poljoprivredom. Vi kažete – ne, mi napredujemo, pre neki dan sam sreo jednu ženu, vratila se iz Italije, kažete namerava da se bavi poljoprivredom. Jedna žena se vratila iz Italije, 50.000 svake godine ode. I znate ko ode? Najpametniji. Odu mladi, odu i sredovečni, odu ljudi koji su radno sposobni da rade u nekim drugim državama zato što ne veruju svojim državama. 
	Znate li šta je merilo uspeha neke vlasti? To da li ljudi žele da žive u toj državi ili žele iz nje da beže. Nažalost, ovde se beži punu deceniju. Preko pola miliona građana Srbije je pobeglo od Srbije u potrazi za boljom budućnošću, sigurnijom državom. I ono što je tragedija, kad smo već i kod zdravstva, na Medicinskom fakultetu možete naći najviše oglasa za kurs nemačkog jezika, zato što ti mladi ljudi i neko ko želi da im pomogne da odu tamo ne razmišljaju da ostanu ovde i da žive u Srbiji. 
	Nismo čuli, gospodine Macut…

	Gospodine Glamočiću, još vama jednom samo, pošto ste sad govorili o zakonu o dobrobiti životinja. Vi ste, kaže, rekli da sam ja usvajao neke odluke u opštini Trstenik itd. Znate, da li treba usvojiti zakon o dobrobiti životinja? Da. Ja sam upravo u ime ljudi koji o tome brinu vama postavio pitanje. Nisam rekao da sam protiv zakona, nego sam rekao da povedete računa kakav ćete zakon usvojiti i šta će biti predlog posle javne rasprave. 
	Ali vi, gospodine Glamočiću, niste se nijednom pozabavili tematikom šta rade firme poput „Avenije MB“ iz Vrnjačke Banje, koja 15 i više godina drži azil i prihvatilište za pse. Ima ugovore i sporazume sa desetinama opština u Srbiji, milione uzimaju. U tim azilima psi skapavaju, umiru i šetaju se iz opštine u opštinu. Znači, pse iz Trstenika odvezu u Aleksandrovac, iz Aleksandrovca u Trstenik, i to naplate. Ili u Kruševac, iz Kruševca u Kraljevo, jer samo oni to rade. Pozabavite se malo tim problemom. Bilo je toga u medijima. Bavili su se time ljudi koji se bave zaštitom životinja. I te kako je to strahovito veliki problem. Jedno jutro kad se probudite ispred zgrade nađete 10 ili 20 pasa lutalica koje oni šetaju, pod uslovom da nisu uginuli u tretmanu u kome se oni nalaze kod njih. 
	Dakle, umesto da smo slušali, gospodine Macut, ja sam četiri sata govorio, neki kažu da je to bilo previše, ja mislim da je to bilo premalo, premalo čak i za vašu vladu koja traje godinu dana ili nešto više, premalo za sve ono što se dešava i šta činite državi Srbiji i njenim građanima. 
	Niste, gospodine Macut, govorili ni o korupciji ni o javnom dugu. Nije to govorio ni Siniša Mali. Siniša Mali je sve vreme napadao mene i moju porodicu, kao da se nama ovde raspravlja o poverenju, a ne vi šta radite i šta je ekonomska politika, osim kada treba građanima Srbije ponovo, po ko zna koji put pred izbore, da obećavate blagostanje i da obećavate bolji život i bolju budućnost.
	PREDSEDNIK: Molim vas, samo malo tiše.
	MIROSLAV ALEKSIĆ: Niste govorili ni o nameštenim javnim nabavkama i tenderima. Pročitao sam mnogo njih, eksplicitno sam navodio jedno za drugim. Prešli ste preko toga. Opet ste odgovarali napadima. 
	Niste ni o nadstrešnici govorili, ni o tome kako su za nadstrešnicu izdavana dokumenta iz Ministarstva građevine i ostale stvari. Šesnaestoro ljudi je ubila ta nadstrešnica. Niste govorili, gospodine Macut, ni vi ni niko drugi ni o problemima naših građana na Kosovu i Metohiji, koje ste prepustili na milost i nemilost Kurtiju. Niste govorili ni o nelegalnom oružju. Doduše, jeste ministar Dačić, pokušavao je da to objasni i da odgovori. 
	Niste odgovorili ništa vezano za istočnu Srbiju, za to što se dešava u Boru, Zaječaru. Niste govorili šta planirate sa našim prirodnim bogatstvima, bakrom, zlatom, koje ste poklonili Kinezima. Niste odgovorili ništa ni oko Jadra i Rio Tinda, kome ste planirali vi i neki pre vas da poklonite, je li, naš litijum.
	Niste govorili, gospodine Macut, ni vi ni niko drugi, nijednu reč o EKSPO i tome kako se tamo dodeljuju poslovi. Ja sam pročitao ovde imena firmi, šta rade, koje su poslove ugovorili, koliko novca uzimaju i da taj EKSPO služi samo za te ljude. To su, gospodine Macut, ljudi sa debelim kriminalnim dosijeima, ljudi koji su osuđivani, ljudi koji su bliski ovom režimu. Pa, nisam siguran da vi kao lekar i neko ko treba da bude od ugleda u ovom društvu želi da njegova vlada i neko poput vas takvim ljudima dodeljuje poslove, bez dogovora, bez zapravo javnih nabavki, uz dogovore i lične kombinacije. 

	Niste odgovarali ni na to kako se i u kakvim uslovima održavaju izbori u Srbiji. Niste odgovarali ko su oni batinaši, oni ljudi sa fantomkama koji prebijaju građane i studente kad su u pitanju lokalni izbori po Srbiji, koje šaljete u Tivat da budu pratnja predsedniku, koji stoje ovde u ćacilendu, koji su jednostavno tu pod zaštitom policije i srpske države. Zapravo ne države, nego vas koji vladate državom Srbijom.    
50/1	MZ/MP		19.10–19.20

	Ni o čemu tome niste odgovarali, zato što ne možete ni da odgovorite. Ja sam duboko siguran da vi, gospodine Macut, znate zapravo da sve ovo što sam govorio i ja i što govore građani Srbije svih ovih meseci i godina je istina, ali vi ste prihvatili da budete na čelu Vlade koja je napravila zgarište od institucija i vladavine prava i zakona u ovoj zemlji. 
	Znate što smo čuli, gospodine Macut, i šta su mogli videti svi građani Republike Srbije u ova tri dana rasprave? Mogli su da vide bahatost pojedinih ministara, ne svih, ali pojedinih, i te kako veliku bahatost, nepristojnost, bezobzirnost, pohlepu, nemar za živote građana i to da ste pokazali da ste nedorasli zadatku na ovoj sednici. Vaš zadatak je da brinete o državi Srbiji, a ne stranci na vlasti. 
	Na ovoj sednici, gospodine Macut, što je malo paradoksalno, tema sam glavna bio ja od strane vaših ministara, koji su ovde diskutovali o meni, kritikovali me, govorili o tome da su praktično za sve ovo što se dešava u Srbiji za deceniju i po unazad krivi moj tast i tašta, moja porodica, moj brat itd., da sam ja taj koji je ne znam šta sve uradio, iako nikada u životu uticao nisam ni na jednu republičku vlast niti bio njen deo na bilo koji način, nisam se time bavio, znate. Ali, niste, gospodine Macut, te ministre koji su mene napadali, poput Siniše Malog i Bratislava Gašića, nijednog trenutka upozorili da nisu oni ni sudije ni tužioci, da nadležni organi imaju pravo i mene i bilo kog drugog čoveka u ovoj zemlji i da saslušavaju i da kontrolišu – ja se za to zalažem, za vladavinu prava i institucija – ali to ne mogu da rade ljudi o čijem se poverenju raspravlja. 
	Nisam ja tema bio nijednoga trenutka, i to govori da niste dorasli zadatku. Dužni ste građanima, ne meni, da polažete račune šta ste radili, kako ste radili, isključivo građanima Srbije. I ja i sve moje kolege iz opozicije ovde koje su govorile ova tri dana su tu u ime nekih građana Srbije i u njihovo ime smo vas sve to pitali, jer imamo pravo.
	Vi ste, gospodine Macut, dozvolili da se ovo pretvori u to da svako ko je izneo kritički stav ili misao bude provučen ponovo kroz blato. Napadate svakog, svih godina unazad. Ali ja samo hoću da vam kažem jednu stvar. Ja sam jako ponosan što vi mene napadate. Mene bi bilo sramota da me neko takav na bilo koji način hvali. I hoću da kažem danas građanima Srbije da svi građani Srbije koji su napadani, koji su progonjeni, koje maltretirate, koje tučete, koje hapsite, kojima pretite otkazima, treba da budu ponosni jer su na drugoj strani; u istoriji će biti upisano ko je bio na kojoj strani. Ja sam ponosan što sam danas na ovoj strani. A vi, gospodine Macut, treba da razmišljate na kojoj ste vi danas strani, jer najveća vrednost koju svi mi nosimo u nama kao ljudi, kao živa bića je sloboda. Sloboda je skupa. Ona nije jeftina. Ona košta. Ali je to najveća vrednost. Mi smo slobodni, a vi ste zarobljeni. Zarobljeni ste vašim interesima, kombinacijama i lepim i luksuznim životom koji vam daje sada vlast u ovom trenutku, za šta ste bili spremni da prodate sve ideale i sve vaše vrednosti.
	Vi sada pominjete nekakve dijaloge, i Aleksandar Vučić, pozivate na mir, pozivate na pomirljive tonove tokom diskusija i političkih razmena argumenata, i  to je u redu, samo što je o tome trebalo da razmišljate dosta ranije, pre svih žrtava, pre svih nesreća koje su različite vlade prouzrokovale u prethodnoj deceniji, pre prebijenih građana i studenata, slomljenih vilica, nevino poslatih ljudi u zatvor, i pre nego što ste podredili državu vašim interesima i napunili vama džepove, kupili vile, privatizovali firme, hotele, jahte itd. Sada je prošao voz za to. I ko je odgovoran za to? Pa odgovorni su oni koji odlučuju o svemu deceniju i po. Pa neće biti da je bilo ko drugi odlučivao o ambijentu u državi do vas samih. 

	Očekujete od građana Srbije da vam oproste sada sve to, po ko zna koji put, i zato što se sada približavaju parlamentarni izbori koje najavljuju ti predsednički. Neće vam građani Srbije oprostiti zlodela, nesreće, suze, tugu, bol, to što su među najsiromašnijima u Evropi, što je hrana u Srbiji na nivou hrane u najrazvijenijim evropskim zemljama, a plate su duplo manje prosečne. Ne mogu da vam oproste ni to što se igrate sa teško stečenim i platama i penzijama i što ste ih smanjivali, pa im sad dajete na kašičicu kao milostinju. Neće vam oprostiti to što niste stvorili ambijent, zbog korupcije i krađe, da svaki penzioner može dostojanstveno da živi od svoje penzije koju prima, a ne da čeka neke izbore da mu neko obeća 100, 200 ili 300 evra. Da mladim ljudima stvorite ambijent da mogu da se zaposle, da rade pristojno i žive od svoje plate, a ne da kažete – idu izbori, daćemo vam sada po 100 evra. To nije sistem, to je šibicarenje. I vi sprovodite šibicarsku politiku deceniju i po u ovoj državi. 
	Znate šta je rezultat te politike? Rekao sam maločas, odlazak ljudi iz države Srbije. Najveći poraz je kad mladi prestanu da veruju u budućnost u svojoj sopstvenoj matičnoj zemlji, a to se dešava. Roditelji danas ispraćaju, nažalost, svoju decu. Roditelji danas moraju da se suočavaju sa time da će odlazak biti doživljavan kao uspeh, zamislite tu situaciju, iz svoje matične zemlje. I to je posledica vaše politike i vaših vlada, gospodine Macut.
	Neće vam građani oprostiti i ne mogu ni to šta ste radili sa našim prirodnim bogatstvima, sa zemljom, sa vazduhom, rudnim bogatstvima, ali pre svega vam neće oprostiti korumpirani sistem koji ste napravili, kriminalizaciju države Srbije, kriminalizaciju policije i institucija. I to je sve ono što građani ne treba da vam oproste, a vi za to treba da odgovarate. 
	Poštovani građani Srbije, da li to sve mora da bude tako kao što gledamo u prethodnih deceniju i deceniju i po? Ne mora, poštovani građani Srbije. Postoje primeri ozbiljnih, uređenih država, koje vode računa o interesima sopstvenih građana, o interesima strateškim svojih zemalja, brinu, odgovorno se ponašaju, domaćinski se ponašaju prema svojim državama. Nažalost, gotovo da i sve zemlje iz regiona se ponašaju bolje nego mi ovde i to pokazuju pre svega ekonomski pokazatelji i rezultati.
	Ali ja ću vam pokazati na jednom mikro primeru, pre svega vama, poštovani građani Srbije, da sve može da bude drugačije. Jedina slobodna opština u Srbiji u ovom trenutku koja nije pod kontrolom SNS-a i vaše koalicije je Medijana u Nišu. Tamo su građani Republike Srbije na lokalnim izborima, zapravo građani Niša i Medijane, odlučili da poklone poverenje opozicionim strankama koje danas vrše tamo vlast. Danas je Narodni pokret Srbije u niškoj Medijani u vlasti zajedno sa Pokretom za decentralizaciju doktora Milića i još nekim drugim opozicionim strankama. I mi smo svesni šta znači odgovornost, gospodine Macut, i na tom malom primeru pokazujemo kako će sutradan izgledati Srbija. A ja ću vam sada reći kakvi su podaci i šta je tamo zatečeno. 
	Dakle, kada pogledamo zvanične podatke, finansijske izveštaje zvanične za 2025. godinu i 2023, kad je SNS bila na vlasti u Medijani, to izgleda na sledeći način. U 2023. godini Grad Niš je kroz direktan transfer opštini Medijana davao 60 miliona dinara godišnje. Onog momenta kada se promenila vlast prepolovili ste transfer. Grad Niš je nastavio da daje 30 miliona dinara transfera opštini Medijana. 

51/1	MT/CG		19.20 – 19.30			

	Uprkos svemu tome, pored smanjenja transfera, budžet je porastao u 2025. godini sa 255 miliona na 310 miliona ili 21,4%. Znate zašto? Zbog domaćinskog poslovanja. Kako? Sada ću vam reći. Prvo i osnovno suzbijena je korupcija, sumnjivi dogovori, nabavke bez tendera, burazerske kombinacije kojima je sve plaćeno po dva, tri puta skuplje u opštini Medijana. To potvrđuje ovaj izveštaj i to je prva stvar koju je vlast nova u Medijani uradila.
	Izveštaj Komisije za analizu trošenja budžetskih sredstava gradske opštine Medijana u periodu 2020-2024. godina. Ovo je izveštaj na 60 strana koji je dostavljen tužilaštvu uz krivičnu prijavu protiv svih onih koji su nezakonito trošili novac građana Medijane.
	Šta znači domaćinsko poslovanje i kako to izgleda na jednom malom primeru u Srbiji, gospodine Macut, i što biste vi trebali da radite u vašoj Vladi? Izdaci za građane kao što su socijalna zaštita, dečija zaštita su porasli sa 20 miliona 2023. godine na 61 miliona 2025. godini, jednokratna pomoć porodicama sa decom u osnovnom obrazovanju 27 miliona, pronatalitetna politika 18,2 miliona. Uvedeni su novi programi gospodine Macut u 2025. godini prvi put, za razvoj omladine, sporta, novi komunalni programi itd.
	Šta je još urađeno u opštini Medijana pod tom vlašću kojom vi želite da plašite građane šta će se desiti ako vi ne bude više na vlasti? Smanjena su sredstva za sve opštinske funkcionere, odbornike, članove veća, ukupna zdvajanja za predsednika opštine, rad skupštine i veća su sa 56 miliona smanjeni na 46 miliona, odnosno za 17%. Trošak skupštine kojom upravlja naš kolega iz Narodnog pokreta Srbije Miloš Nešić, pao je sa 37 na 30 miliona.
	Troškovi goriva sa milion i 300 hiljada u 2023. godini na nula dinara 2025. godine, na nula dinara su smanjeni troškovi. Troškovi službenih putovanja u Medijani sa 392.000 hiljade 2023. godine kada ste vi njome upravljali, u 2025. godini na 47.000 za 88% manje. Troškovi reprezentacije sa 4,4 miliona 2023. godine, u 2025. godini 2,5 miliona. Usluge informisanja sa tri miliona 2023. godine na samo 140.000 u 2025. godini. 
	Dakle, samo na ovim stavkama, gospodine Macut, preko 6,9 miliona je manje nego što je to bila 2023. godine. Kada se na to doda i to što je sprečena dalja korupcija, potpuno je jasno da novca dovoljno ima i u Medijani i u Republici Srbiji, ali ga vi kradete i uzalud ga trošite.
	Znate, gospodine Macut, korupcija je ključni problem Republike Srbije i ona je počela da ubija. Čini mi se da na to ukazuju u svetske institucije kao što je Transparent Internešnel koja procenjuje Srbiju najkorumpiraniju zemlju u ovom delu Evrope, jednu od najkorupiranijih u Evropi. Konstantan pad imamo u prethodnih deset godina. To vide svi, to vidi Evropa i zato nema otvaranja Poglavlja 23 i 24, upravo zbog te korupcije.
	Zbog te korupcije nema novca za građane Republike Srbije o kojima biste vi trebali da brinete. Zato danas gospodine Macut, dok nema plata adekvatnih i dostojanstvenih za vaše kolege u vašoj branši za lekare, nema dostojanstvenih plata za prosvetu, nema dostojanstvenih penzija za penzionere, nema dovoljno para za poljoprivrednike, nema dovoljno novca za socijalno ugrožena lica, za roditelje, nema para za besplatne udžbenike za celu Srbiju, nema para za užine, ali zato u ovoj državi, državi Srbiji pod vašom vlašću danas postoji 48 milijardera u evrima, po izveštaju Forbsa, 48 milijardera u državi Srbiji, poštovani građani Srbije.

	Znate šta znači jedan milijarder u evrima? Dakle, milion evra, pa 10 miliona evra, pa 100 miliona evra, pa 1.000 miliona evra je jedna milijarda, pa 48 ima takvih u Srbiji. Zato nema para za sve druge ljude i zato se njih setite samo pred izbore. Zato je neophodno da se krene u ozbiljnu borbu protiv korupcije. Ali to nećete moći da uradite vi.
	Ja se zalažem za to da se ispita imovina svakog javnog funkcionera od 2000. godine do dana današnjeg. Svako mora da objasni kako je stekao bogatstvo, svaki političar i bivši i sadašnji i vlasti i opozicije i svaki sudija i svaki tužilac u ovoj zemlji i svaki predsednik opštine i svaki gradonačelnik bez izuzetka. I za to se zalaže Narodni pokret Srbije, a ko ne bude mogao da dokaže poreklo imovine na žalost moraće da vrati državi. Biće konfiskovano, vraćeno u budžet, a onda građanima Srbije sve što je nelegalno uzeto od građana ove zemlje. 
	Znate, nema tu mnogo filozofije. Postoje primeri zemalja koje su se uspešno obračunale sa korupcijom. Za svega nekoliko godina su rešili sve korumpirane funkcionere. Pohapsili su na desetine i stotine ministara, itd. Ima takvih primera. Ima i Estonija ima i Singapur. Dakle, moguće je, samo treba prepisati od najboljih kako to ide. I znate šta oni kažu – ili ste čiste ili ste u zatvoru. Nema između. To je onda država i to su onda institucije. 
	Sistem ne sme da živi od korupcije i zato ćemo se zalagati za to da se formira tužilačka nezavisna policija, nova agencija koja ne bi odgovarala političkim strukturama ni u Skupštini, ni u Vladi, nego Ustavu Republike Srbije, koja bi bila nezavisna i radila po pravu i po zakonu. A svaki funkcioner će morati da dokazuje poreklo svoje imovine. I političari i tajkuni i svako ko je na bilo koji način ili kao član njihovih porodica povezan sa njima.
	Razumem ja da vas najviše boli ovo oko korupcije, ali šta da vam radim, morate da saslušate još malo. Neće trajati četiri sata, ne sekirajte se. 
	Dakle, tražićemo da se formira registar svih funkcionera, i ja vam to obećavam, od 2000. godine, ne samo za vaše vreme, pa ćemo da vidimo ko je šta i kako radio, ko ne može da opravda poreklo svoje imovine, povezanih lica moraće i u zatvor i da to narodu, što je oteo, vrati. 
	Poštovani građani Srbije, nama treba država, treba nam vlast koja će investirati u svoje ljude, u domaće firme, u svoje mlade, a ne tajkune i netransparentne projekte. Treba nam država u kojoj će biti transparentno sve ono što se finansira iz džepa građana. Moraće se znati gde je svaki dinar iz džepa građana potrošen. Ako se grade putevi, mostovi, šta god, sve mora biti transparentno, sve se mora pratiti. I kako se ugovara posao i ko je dobio posao i kako teče dinamika i koliko se plaća i sve ostalo, jer građani imaju pravo na transparentnost, a ne kao sada, da se praktično polovina javnog novca godišnje troši bez javnih nabavki. 
	Državna revizorska institucija i Fiskalni savet su rekli da godišnje preko milijardu evra se potroši mimo Zakona o javnim nabavkama. Fiskalni savet je rekao da privredni rast Republike Srbije na godišnjem nivou je za 1% manji zbog korupcije. Za 15 godina 15% BDP-a zbog netransparentnosti burazerskih dogovora, raznih leks specijalisa koje ste usvajali, itd. 

	Dakle, ako bi se suzbila korupcija, dragi građani Republike Srbije, bilo bi para za poljoprivredu, za mlade, za roditelje, za penzionere, za zdravlje, za sve bi bilo dovoljno novca, ali onda neće biti za tajkune. Za takvu Srbiju se ja zalažem, Narodni pokret Srbije i, siguran sam, svo pobunjeno društvo, sve opozicione stranke i studenti, koji žele upravo takav sistem i takvu državu. 
	Kada suzbijemo korupciju moći ćemo, poštovani građani Srbije, da smanjimo i akcize na gorivo, pogotovo kad govorimo za poljoprivredu, a ne da naši građani plaćaju gorivo na nivou Norveške i Švedske. Možemo da imamo jaka sela i jake gradove, jer, da vam kažem, pravi patriotizam nije samo graditi "Beograd na vodi", fontanu ispred Narodne skupštine ili dati milion evra za jarbol. Znate šta je patriotizam? Da u svakom selu u Srbiji imamo ambulantu, da imamo poštu, da imamo elementarne uslove za naše ljude da mogu da ostanu da žive na selu. 
	Našem seljaku, gospodine Glamočiću, ćemo moći da vratimo dostojanstvo. Pitali ste – a odakle ja da dam budžet od 10% za poljoprivredu, kome da uzmem? Znate, gospodine Glamočiću, ne treba da uzimate ni obrazovanju, ni zdravlju. Trebate da uzmete onima koji kradu. Recimo, ovima koji grade EKSPO i troše milijarde. Zamislite sad da su te milijarde za EKSPO uložene u poljoprivredu, šta bi bila Srbija za dve-tri godine? Bila bi velesila u ovom delu Evrope i ne bi imali konkurenciju. Dakle, samo je potrebno utvrditi prioritete, a vi to ne radite.
	Kad biste stali na put monopolistima, trgovinskim lancima, kada biste razvijali regionalne distributivne centre, oživeli biste i poljoprivredu, a oživeli biste, bogami, i srpska sela i ne bismo imali Srbiju u kojoj se uvozi krompir, beli luk, paradajz, krastavci, a da naše njihove zarastaju u korov. 
	Nama, gospodine Macut i gospodine Glamočiću, treba Srbija koja može da hrani svoj narod, koja izvozi svoje proizvode i u kojoj se od poljoprivrede normalno živi a ne preživljava. 
	Takođe, o resursima sam već govorio i o raspolaganju njima.
	Ako govorimo o zdravlju, nema ministra Lončara tu, nije u državi Srbiji ni zdravlje svima dostupno. Svako ko se susreo sa zdravstvenim sistemom, gospodine Macut, to je, čini mi se, za vas možda i najveći minus, za druge stvari se ne pitate. Ali, morali ste da se borite za zdravstvo. Govorili ste o listama čekanja, o investicijama, itd. Krenite po bolnicama po Srbiji, ne bih voleo da iko ima prilike i potrebe da bilo kada ide. Ali, ja sam imao prilike. Evo, taj moj tast koga pominjete hiljadama puta u zadnjih deset godina i više, je u teškom stanju pa, evo, poslednje tri godine obijam bolnice, vodam ga tamo-ovamo. Znate kako to izgleda? Tužno. 
	Zdravstvo je nedostupno običnim ljudima i zavisi samo od dubine džepa. Ko ima dubok džep danas, on može da se leči, ko nema, nažalost, moraće da se snalazi kako zna i ume. I nisu lekari krivi za to, zato što i oni rade u katastrofalnim uslovima i zato što i njima treba dati dostojanstvo, dostojanstvenu platu za to što rade, to je najhumanije što rade lekari. Ko treba da bude plaćen i gospodin i elita u ovoj zemlji ako nisu lekari, profesori? To je odvajkada bilo, svuda i u celom svetu. Samo u vašem poretku, elita su kriminalci koji zidaju EKSPO i ostale vaše projekte, kojekakvi ljudi sa kriminalnim miljeom.	
	Možda neko misli da je ovo nemoguće, ali, sve je moguće uraditi. Ljudi grade, ljudi razgrađuju. Vi ste pokazali šta znate i šta umete. Pokazali ste odnos i prema domaćim privrednicima i preduzetnicima. Znate za šta vam oni služe sada? Da ih ucenjujete i tražite sigurne glasove. 

	Ovih dana, ovih meseci, nema jedne privatne firme u državi Srbiji koja ima veći broj zaposlenih a da neki politički komesar nije otišao da traži spiskove sigurnih glasova, pod pretnjom, naravno, inspekcijskih kontrola, zatvaranja, ovoga, onoga, itd. Jel se tako pomaže privrednicima? Ne znam, otišla je ministarka odavde, koja je ministarka privrede, ne znam samo otkud se ona u to razume, ali okej, da je pitam kako je država pomogla privrednicima? Jel možda rasteretila srpske privrednike i preduzetnike sa nametima na zarade, poreze? Jel su možda oni dobijali neke podsticaje i subvencije kao što dobijaju strane kompanije koje dolaze ovde u Srbiju? 
	Ne pomažete im ni u tom smislu da im omogućite da učestvuju na tenderima. Normalno bi bilo da polovina tendera koji se u državi Srbiji finansiraju iz javnih resursa da to obavljaju firme iz Srbije, to bi morao biti uslov, pre Kineza i Amerikanaca i Nemaca i bilo koga drugog. I sve je to moguće.
	Nema Siniše Malog, obećao mi je da će da diskutuje o ovom programu, a pokloniću mu knjigu, pošto oni za deceniju i po upravljanja Srbijom nisu uspeli da naprave nijedan ovakav program i predstave ga građanima. Samo politički pamfleti i priče pred izbore. Ovaj program koji je Siniša Mali omalovažavao, iako ga nije ni video, koji su ozbiljni ljudi pisali iz resornog Odbora za privredu i preduzetništvo Narodnog pokreta Srbije. Zasnovan je na relevantnim informacijama svih priznatih međunarodnih institucija, i Svetske banke i MMF-a, a i naše Narodne banke Srbije, ako hoćete i drugih institucija. Svi podaci su tu i tu postoji jasan način kako država Srbija može da bude uređena, domaćinski da posluje i da u fokusu ima svog građanina, svog privrednika i da svi budu zadovoljni, smo da se prestane više sa krađom. A naša privreda je, a to ovde i piše, ima sve što treba za uspeh, pametne ljude, tradiciju, resurse. Ono što nedostaje pametna politika, bez korupcije. Srbija može i zaslužuje bolje.
	Dalje. Prekinut je prenos, ali nije bitno, moje je da čujete.
	Dakle, poštovani građani Srbije, možemo da izgradimo državu u kojoj niko nije iznad zakona. Možemo da uspostavimo sistem u kome će svaki građanin biti isti, gde će svako imati jednake šanse i gde će za svakog važiti jednaka pravila. Država u kojoj će svaka ukradena para biti pronađena, svaka afera istražena, svaki funkcioner odgovarati bez obzira na ime, funkciju ili partijsku knjižicu. I to nije osveta, to je samo pravda. To je elementarno uspostavljanje države i vladavine prava i zakona. I to je neophodno da se uradi, poštovani građani Srbije da nikada više se ne desi i da se ne dozvoli da korupcija ubija ljude, kao što se desilo sa nadstrešnicom u Novom Sadu. 
	Srbija to može i ja znam da može, znam ljude, mnoge ljude u ovoj državi koji su nažalost skrajnuti po strani zato što je nova elita i novi poredak SNS sve ljude koji su vredni, koji znaju svoj posao, koji su stručni i profesionalni, sklonili ste ih po strani, da bi isplivali oni koji su poslušnici, beskičmenjaci i oni koji su spremni da služe gospodaru i onda kada gospodar ne želi dobro ni njima ni zemlji Srbiji, ni njenim građanima. Da je mogla Srbija da to ostvari u prethodnoj deceniji i po sa vama, ostvarila bi. Nemoguće je i zato i pričamo i danas o nepoverenju, gospodine Macut, nemoguće je. Dakle, vi ste pokazali šta znate i šta umete i vaša vlada i sve prethodne vlade pre vas, vi ste samo kontinuitet. 

	Poštovani građani Srbije i ovo što su gledali, ova tri dana nije to borba stranke protiv stranke, jednog čoveka protiv drugog čoveka, ovo je borba za budućnost Srbije ovo je borba za normalnost, ovo je borba za našu decu, ovo je borba da niko u državi Srbije ne bude ponižavan, omalovažavan, da svaki građanin Srbije ima pravo na dostojanstven život. I danas se ne raspravlja o poverenju samo jedne Vlade, raspravlja se o tome da li je normalno da korupcija ubija, da policija tuče decu i studente, a da maskirani batinaši budu zaštićeni od policije, a institucije ponižavaju i najbolje, teraju van zemlje Srbije. 
	Znate, mi ne pristajemo na to, ja ne pristajem na to, svi ovi ljudi koji su ustali u proteklih godinu i po u Srbiji ne pristaju na takav poredak i naša borba nije da pobedimo vas, naša borba je da uspostavimo normalan, red, poredak i sistem u državi Srbiji, da bi se to uspostavilo morate da izgubite na izborima.
	I zato ja znam, da vi nećete biti večeras neko ko će glasati za nepoverenje Vladi Đure Macute i ne očekujem to da ćete uraditi. Znate, gospodine Macut, i privodim kraju, vi ćete večeras dobiti poverenje poslanika vladajuće koalicije, je l' znate zbog čega? Zbog toga da bi sutra tabloidi, mediji imali na naslovnoj strani da je izglasano poverenje Vladi Đure Macute. To je jedan, jedini razlog zašto ćete dobiti poverenje, ali ćete gospodine Macut, već za nekoliko nedelja ili meseci biti razrešeni od istih ovih koji će vam večeras dati poverenje.
	Dakle, pristali ste da budete „smokvin list“ deo igrokaza, ali vaše je pravo i imate pravo na to. Ja hoću da vam kažem još jednu stvar, u narodu Srbije kažu da je obraz više od časti. Izgubiti čast može biti izgubiti položaj, ugled u zajednici, ali izgubiti obraz to je nešto mnogo ozbiljnije, znači izgubiti ljudskost i moralni kompas. To se gubi jednom u životu ne možete dva puta da izgubite obraz i vi gospodine Macut, da ste hteli da dozvolite da ne izgubite obraz ne biste pristali na sve ovo što radite i što rade vama. Ali, opet kažem to je vaše pravo, a građanima Srbije poručujem sva moć poštovani građani Srbije je u vašim rukama. Nemojte više da dozvoljavate da posle deceniju i po vam pričaju iste priče, da vas na isti način obmanjuju, da lažu, da vam pričaju o nekakvom boljem životu, budućnosti, da vam govore o tome kako ovi drugi koji su opozicija su odgovorni za to što vi loše živite, što ste nebezbedni, što je država kriminalizovana. Nemojte više da nasedate na priče da će ako se promeni vlast Aleksandra Vučića, u Srbiji nastati haos, neće, uspostaviće se red, i uspostaviće se poredak i uspostaviće se stabilnost i država i sistem.
	Poštovani građani Srbije, sve što su znali i umeli, i imali dovoljno vremena da urade ili ne, i sada ovi isti ljudi, pogledajte vam nude posle 15 godina, svetlu budućnost, evo slika ljudi koji vam ponovo nude budućnost. Poštovani građani Srbije, verujte u vas, nemojte verovati u ove koji vas 15 godina obmanjuju varaju i ponovo žele da vam ponude šarenu lažu u nekoj svetloj budućnosti. Budućnost ste vi  i zato uzmite sudbinu u svoje ruke i glasajte za Sribju, za vašu decu, nemojte više da glasate za ove koji urušavaju državu punu deceniju i po i budite sigurni, tačno, pobediće Srbija, onda kada vi izgubite i zato su ovi izbori sudbonosni i pozivam sve građane da izađu i da glasaju za sebe i za svoju decu, a ne za one koji grade svoj imidž na iluziji punih 15 godina. Zahvaljujem.
	PREDSEDNIK: Hvala vam. 
	Samo zarad svih narodnih poslanika i građana Republike Srbije, da vam kažem da smo mi danas u 11.48 časova, dakle pre podne, dobili obaveštenje od RTS, da će od 19.30 časova, neće biti u mogućnosti da prate zasedanje Skupštine Srbije u direktnom prenosu, na Drugom programu RTS, zbog emisije posvećene prenosu Fudbalske utakmice Crvena zvezda – Larn, koja počinje u 20 časova i da će snimak dela sednice koji

nije emitovan u direktnom prenosu, biti emitovan naknadno u večernjem terminu, kao što je i uobičajeno, tako da nikakve veze nema sa vašim obraćanjem gospodine Aleksiću.
	Reč ima predsednik Vlade, Đuro Macut, i završavamo.
	ĐURO MACUT: Poštovana predsednice Narodne skupštine, uvažene narodne poslanice i poslanici, posle tri dana rasprave želim da zahvalim svim poslanicima koji su učestvovali u raspravi i različita mišljenja su sastavni deo demokratije, a ono po čemu se svaka Vlada meri nisu reči, već rezultati, ali ova rasprava je pokazala i nešto drugo.
	Pokazala je koliko je važno da u politici sačuvamo meru, odgovornost i poštovanje prema ljudima i institucijama, zbog toga sam juče veoma dobronamerno pitao kako je moguće da od 62 poslanika, opozicije potpisnika zahteva za izglasavanje nepoverenja Vladi, bude 42 prisutno u bilo kom trenutku, u poslednja tri dana i sada je i manje od tog broja.
	Verujem da su se to pitali i građani Srbije. Takođe moram da konstatujem da je najveći deo ukupne diskusije koji je bio u ova tri dana, se odnosio na sve druge periode u skorijoj istoriji Srbije, osim na rad ove Vlade kojom ja predsedavam.
	Bilo je mnogo trenutaka, kada su argumenti zamenjeni uvredama i kada se politička kritika pretvorila u lične napade i kada smo umesto razgovora o konkretnim problemima građana Srbije, slušali pokušaje omalovažavanja i što je bilo sve do poslednjeg govornika predlagača.
	Tokom ova tri dana, postavljeno je pitanje poverenja Vladi i mislim da je važno da građani Srbije znaju sledeće, ova Vlada nije tražila da bude ocenjena po lepim rečima, već po delima i rezultatima onim što je uradila. Vladu smo preuzeli u jednom od najtežih trenutaka u Srbiji, kada su u zemlji vladale blokade neizvesnosti, duboke društvene podele i u tom trenutku na poziv predsednika Republike Srbije, ponoviću to još jednom, prihvatio sam ulogu predsednika Vlade, bez ikakvih ličnih ambicija i bez materijalne koristi, već samo iz razloga da pomognem svojoj zemlji jer to je jedinstvena čast koju neko može u svom životu da doživi.
	I kada je bilo najteže, kada su mnogi tvrdili da je dijalog nemoguć, izabrali smo razgovor umesto podela i razgovarali smo sa predstavnicima Univerziteta, dekanima, profesorima i akademskom zajednicom i odgovorno i otvoreno sa jednim ciljem da pronađemo rešenja i verujem da smo upravo zahvaljujući dijalogu sačuvali i što je najvažnije spasili funkcionalnost naših univerziteta i pokazali da se i u najsloženijim problemima mogu rešavati razgovorom i postizanjem rešenja.
	Još jednom ću ponoviti da sam se uvek suprotstavljao i da ću se odlučno suprotstavljati svakom nasilju nad studentima i nad građanima, svakom obliku kriminala i svakom pokušaju verske ili rasne diskriminacije ili etničkog čišćenja, srpskog ili bilo kog drugog naroda.
	Takođe, poštovani građani, uvek ću se zalagati da pravosuđe radi potpuno nezavisno i zato nisam dozvolio da budem isprovociran bilo kakvim pitanjima i da na taj način utičem na rad pravosuđa, niti na tok policijskih istraga. Naš prvi i osnovni zadatak je bio da sačuvamo mir, stabilnosti i funkcionisanje države, a to smo i učinili, za svega nekoliko meseci smo pokazali da odgovorna politika znači rad, a ne izgovore. Takav pristup je uslovio da smo sačuvali ekonomsku stabilnost Srbije, očuvali javne finansije i nastavili rast privrede, nastavili smo da privlačimo investicije i otvaramo nova radna mesta, i stvaramo uslove za dalji razvoj naše zemlje. 

	Istovremeno smo vodili računa o građanima. Kao drugu aktivnost nastavili smo sprovođenje socijalnih programa, ulaganja u obrazovanje i zdravstvo što je bila sledeća tačka i sledeći fokus, ulaganje i nastavak infrastrukturnih projekata, a kao svaka odgovorna država, čija je obaveza da i u najtežim trenucima štiti standard svojih građana, radićemo i dalje na poboljšanju, povećanju plata i penzija, i uslova života ljudi koji rade u državnim sistemima od izuzetnog osetljivog socijalnog značaja. 
	Posebno želim da istaknem, kao peti element koji smo postigli, a to je da smo u proteklom neposrednom periodu otvorili novo poglavlje u odnosima sa SAD kroz uspostavljanje strateškog dijaloga. Istovremeno smo nastavili da vodimo odgovornu i uravnoteženu spoljnu politiku štiteći interese Srbije i jačajući njen međunarodni položaj. 
	Nastavićemo da radimo predano. Kao i do sada, nastaviću, kao što sam već i rekao, da radim od ujutru do kasno uveče i vikendom, i koliko god je potrebno, a sve u apsolutnom interesu građana Srbije. Radićemo u saradnji sa predsednikom Republike Srbije, koji je čovek sa ogromnim političkim iskustvom i veliki međunarodnim formatom i čija reč treba da se čuje. 
	Nijedna vlada ne može da kaže da je sve savršeno, izazovi postoje i postojaće, ali odgovorna politika rešava probleme, a ne koristi za političke poene, tokom ove rasprave čuli smo mnogo kritika. To je legitimno, ali građani Srbije očekuju mnogo više od kritike, očekuju odgovornost, plan i rezultate. Naš odgovor neće biti uvrede niti politički sukobi. Naš odgovor će biti još više rada. Nastavićemo da čuvamo mir i stabilnost, da razvijamo našu ekonomiju, da unapređujemo životni standard građana. Nastavićemo da vodimo dijalog i da donosimo odluke koje su u interesu Srbije, jer naš posao nije da učestvujemo u političkim sukobima. Naš posao je da vodimo Srbiju napred, stabilno, odgovorno i sa jasnom vizijom budućnosti. Hvala vam. 
	PREDSEDNIK: Hvala vam.
	Poštovani narodni poslanici, ovim zaključujem pretres o Predlogu za glasanje o nepoverenju Vladi. 
	Pre nego što pristupimo glasanju, zahvaljujem se članovima Vlade i molim ih da napuste salu. 
	Molim vas, samo zato što smo resetovali sistem, da izvadite vaše kartice i da ih ponovo ubacite u poslaničke jedinice.
	Pre nego što pređemo na odlučivanje o tački dnevnog reda, potrebno je da utvrdimo kvorum. 
	Konstatujem da je primenom elektronskog sistema za glasanje utvrđeno da je u sali prisutno 175 narodnih poslanika i da imamo kvorum. 
	Pošto je Narodna skupština obavila pretres o Predlogu 62 narodna poslanika za glasanje o nepoverenje u Vladi, a pre prelaska na odlučivanje, podsećam vas da je, prema članu 130. Ustava Republike Srbije, Narodna skupština prihvatila Predlog za izglasavanje nepoverenja Vladi ako je za njega glasalo više od polovine od svih narodnih poslanika. 
	Prelazimo na odlučivanje. 
	Stavljam na glasanje Predlog za glasanje o nepoverenju Vladi.
	Molim vas da se izjasnite. 
	Zaključujem glasanje i saopštavam: za Predlog o nepoverenju Vladi glasalo je 40 narodnih poslanika, protiv – 135, uzdržan – jedan, od ukupno prisutnih 176 narodnih poslanika.
	Konstatujem da Narodna skupština nije izglasala nepoverenje Vladi. 

	Prelazimo na odlučivanje o povredama Poslovnika. 
	Narodni poslanik Ahmedin Škrijelj, na sednici 28. jula 2026. godine, u 17 časova i 35 minuta, ukazao je na povredu člana 107. stav 1. Poslovnika.
	Molim da Narodna skupština odluči da li je povređen navedeni član Poslovnika. 
	Zaključujem glasanje: za – 30 narodnih poslanika. 
	Narodna skupština je odlučila da nije povređen navedeni član Poslovnika. 
	Pošto je Narodna skupština obavila razmatranje jedine tačke dnevnog reda ove sednice i odlučivanje o njoj, saglasno članu 102. Poslovnika, zaključujem sednicu Devetog vanrednog zasedanja Narodne skupštine Republike Srbije u Četrnaestom sazivu. 
	Hvala svima na saradnji i vidimo se uskoro. 

	(Sednica je završena u 20.00 časova. )
	
	
	




